
LUCARNELE ÎNVĂŢĂTURII ŞI ALE ISTORIEI 


Se povesteşte că era în cetatea El-Iskandaria un tânăr care, la moartea 
tatălui său, ajunsese stăpân peste averi mari şi peste bunuri multe, atât în 
pământuri frumos udate, cât şi în case temeinic clădite. Şi tânărul acela, 
născut sub zodia binecuvântării, era înzestrat cu o minte aplecată spre calea 
chibzuinţei. Şi cum nu era nicidecum străin de învăţăturile Cărţii celei 
Sfinte, care îndeamnă la milostenie şi cere să fii darnic, şovăia în ce priveşte 
alegerea celei mai potrivite căi de a săvârşi binele. Şi, în nepriceperea lui, se 
hotărî să meargă să stea de vorbă, în privinţa aceasta, cu un şeic bătrân, 
prieten cu răposatul său părinte. Şi îi împărtăşi şeicului toate frământările şi 
toate şovăielile sale, şi îi ceru sfatul. Iar şeicul cugetă preţ de un ceas de 
vreme. Pe urmă, săltând capul, spuse: 

— O, fiu al lui Abderrahman — coperească-l Allah cu milele sale pe 
răposatul! — află că a împărţi cu amândouă mâinile aurul şi argintul la cei ce 
se află în nevoie este, fără de nicio îndoială, o faptă dintre cele mai vrednice 
în ochii Celui Preaînalt. Da o atare faptă, o, copilul meu, este la îndemâna 
oricărui bogătan. Şi nu este deloc trebuinţă să ai cine ştie ce virtute ca să dai 
ce îţi prisoseşte din ceea ce ai. Ci mai este şi o altă dărnicie, care-i într-altfel 
înmiresmată şi într-altfel plăcută de către Stăpânul tuturora, iar aceasta, o, 
copilul meu, este dămicia de minte. Căci cine poate să răspândească 
binefacerile minţii lui asupra făpturilor golaşe de cunoaştere, acela este cel 
mai făcător de bine. Şi, spre a împărţi asemenea binefaceri, trebuie să aibă o 
minte mult luminată. Şi, spre a avea o minte de soiul acesta, un singur 
mijloc avem la îndemână, şi anume citirea scrierilor oamenilor mult 
luminaţi, şi cugetarea asupra scrierilor lor. Aşa că, o, fiu al prietenului meu, 
Abderrahman, luminează-ţi mintea şi dovedeşte-te darnic pe moşiile minţii. 
Şi-acesta-i sfatul meu, uassalam! 

Iar flăcăul cel bogat degeaba vroi să-i mai ceară şeicului şi alte lămuriri. 
Că şeicul nu mai avea nimica să-i spună, încât băiatul plecă cu sfatul acela, 
bine hotărât să-l pună în fapt şi, lăsându-se dus de întâmplare, luă calea spre 
sukul negustorilor de cărţi. Şi îi adună pe toţi negustorii de cărţi, dintre care 
unii aveau cărţi ce ajunseseră până la ei din saraiul cărţilor pe care rumii 
creştini le arseseră când cu intrarea lui Amru ben El-Ass în Iskandaria. Şi le 


ceru să ducă la el acasă toate cărţile de preţ câte le aveau prin prăvăliile lor. 
Şi îi plăti peste aşteptări, fără târguială şi fără şovăială. Şi trimise oameni la 
Cairo, la Damasc, la Bagdad, în Persia, în Maghreb, în India şi până şi în 
ţările rumilor, să-i cumpere cărţile cele mai vestite de pe acele meleaguri, cu 
sarcina să nu se zgârcească la preţul de cumpărare. Şi trimişii, de la o 
vreme, se întoarseră unul câte unul, cu legături mari de scrieri scumpe. lar 
flăcăul puse să fie toate rânduite frumos în dulapurile dintr-un sarai măreț, 
pe care îl zidise anume şi care avea, scrise cu litere mari de aur şi azur, pe 
lespedea de la intrarea cea mare, numai aceste cuvinte: „Saraiul Cărţii”. 
Şi după ce făcu acestea, tânărul se apucă de treabă... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute şaptezeci şi doua noapte 


Urmă: 


„„.Şi după ce făcu acestea, tânărul se apucă de treabă. Şi se aşternu pe citit 
cu chibzuinţă, domol şi cugetând la cărţile din saraiul lui vrăjit. Şi cum se 
născuse sub zodie binecuvântată, iar paşii îi erau încununaţi cu izbândă şi 
cu noroc, ţinea minte, în capul său norocit, tot ce citea şi tot ce îşi însemna. 
Încât, în puţină vreme, ajunse peste fire de citit şi de învăţat, iar mintea i se 
îmbogăţi cu daruri mult mai scumpe decât toate bunurile ce-i fuseseră lăsate 
moştenire. Şi cugetă atunci, cu înţelepciune, să-i facă a se bucura şi pe cei 
din preajma sa de bunurile peste care era stăpân. Şi, într-acest scop, dădu în 
Saraiul Cărţii un ospăț mare, la care îi pofti pe toţi prietenii săi, şi pe toţi ai 
lui, rude mai apropiate ori mai depărtate, şi pe robi, şi pe grăjdari, ba până şi 
prostimea şi cerşetorii obişnuiţi de la pragul său. Şi după ce mâncară şi 
băură şi mulţumiră Atoatedătătorului, tânărul cel bogat se sculă în picioare 
în mijlocul roatei de oaspeţi luători-aminte şi le grăi: 

— O, voi, oaspeţi ai mei, în noaptea aceasta, în locul cântecelor şi al 
lăutelor, să domnească peste sindrofia noastră înţelepciunea! Că înțeleptul a 
spus: „Vorbeşte şi scoate din mintea ta ceea ce ştii, pentru ca urechea celui 
care te ascultă să capete hrana aceea. Şi orişicine a dobândit ştiinţă, a 
dobândit un bun nemăsurat. lar Atoatedătătorul dăruieşte înţelepciunea cui 
vrea el, iar mintea a fost zămislită la porunca lui; ci numai puţini dintre fiii 
oamenilor sunt stăpâni pe harurile minţii.” Încât Allah Preaînaltul, prin gura 
Prorocului său binecuvântat — asupra-i fie rugăciunea şi pacea! — a zis: „O, 
drept-credincioşilor! daţi de pomană lucrurile cele mai scumpe pe care le- 


aţi agonisit, întrucât nu veţi ajunge la desăvârşire decât atunci când veţi da 
de pomană din ceea ce vă este cel mai scump. Ci să n-o săvârşiţi din 
făloşenie; că veţi fi asemeni cu nişte dâmburi pietroase de-abia coperite cu 
oleacă de pământ: că vine puhoiul apelor peste acele dâmburi şi nu are să 
mai lase decât piatra goală. Din lucrarea unor oameni ca aceştia nu se alege 
niciun folos. Ci aceia care se arată damici, ca urmare a tăriei sufletelor lor, 
aceia se asemuie cu o grădină sădită pe o costişă pe care o adapă ploile 
mănoase ale cerului, şi care rodeşte poame îndoit. Dacă ploaia nu va cădea 
peste ea, tot o udă roua. Şi numai aceia vor intra în grădinile raiului.” Drept 
care, 0, oaspeţi ai mei, v-am adunat aici în seara aceasta. Căci, nevroind, ca 
un avar, să păstrez numai pentru mine poamele ştiinţei, aş vrea să gustaţi şi 
voi din ele odată cu mine, ca să păşim împreună pe calea înţelepciunii. 

Şi adăugă: 

— Să ne aruncăm, aşadar, privirile prin bageacurile cunoaşterii şi ale 
istoriei, şi să privim astfel la trecerea alaiului minunat al oamenilor mari de 
odinioară, pentru ca, de la pilda lor, să ni se limpezească şi nouă mintea şi 
să se îndrepte, luminată, înspre desăvârşire. Amin! 

Şi toţi musafirii tânărului cel bogat îşi duseră amândouă mâinile la frunte, 
răspunzând: 

— Amin! 

Atunci, tânărul şezu jos, în mijlocul cercului lor tăcut, şi spuse: 

— O, prietenii mei, nu aş şti să încep mai bine împărţeala acestor 
minunate daruri decât făcându-vă mintea să se bucure de istorisirea câtorva 
întâmplări din viaţa strămoşilor noştri arabi de pe vremea păgâniei, 
adevărații arabi ai nisipurilor, ai căror poeţi minunati nu ştiau nici să 
citească, nici să scrie, la care harul era un dar neostoit, şi care desăvârşiră, 
fără cerneală, fără calam şi fără îndrumători, limba aceasta arabă, care este a 
noastră, limba anume de care cel Preaînalt s-a slujit, mai presus de toate 
celelalte, spre a-i împărtăşi gândurile sale trimisului său — asupra-i fie 
rugăciunea, pacea şi binecuvântările cele mai alese. Amin! 

lar musafirii răspunzându-i şi ei:, Amin!”, tânărul spuse: 

— lată, dar, din acele vremi vitejeşti de la obârşii, o întâmplare dintre alte 
mii: 


Poetul Doreid, firea lui marinimoasă şi dragostea 
lui pentru vestita poetă Tumadir el Khansa 


Se povesteşte că într-o zi poetul Doreid, fiul lui Simmah, şeicul tribului 
Bani-Yuşam, care a trăit pe vremea păgâniei, viteaz de frunte şi poet vestit, 
şi stăpân peste multe corturi şi păşuni frumoase, a plecat într-un poghiaz 
asupra tribului potrivnic, Bani-Firas, care îl avea de şeic pe Rabiah, voinicul 
cel mai neînfricat al pustiului. Şi Doreid mergea în fruntea unei cete de 
voinici, aleşi dintre cei mai buni din trib. Şi intrând într-o vale de pe 
pământurile duşmane ale tribului Bani-Firas, zări în depărtare, la capătul 
celălalt al văii, un om mergând pe jos şi care însoțea o femeie călare pe o 
cămilă. Şi Doreid, după ce cercetă o clipă zarea, se întoarse înspre unul 
dintre voinicii săi şi îi spuse: 

— Dă goană calului şi prinde-mi-l pe insul acela! 

Iar voinicul porni şi, când ajunse să poată fi auzit, strigă la omul ce mergea 
pe jos: 

— Dă-te prins, lasă-mi femeia şi scapi cu zile! 

Şi rosti de trei ori strigarea. Ci omul îl lăsă să se apropie, apoi, netulburat 
şi alene, fără a zori pasul, aruncă funia cămilei femeii pe care o însoțea şi cu 
glas domol cântă stihurile acestea: 


O, doamnă-a mea, mergi înainte 
Cu pas agale şi cuminte, 

Ca o hanâmă fericită 

Ce n-a ştiut nicicând de frică, 

Şi cu făptura ei voinică 

Înfruntă crâncena ispită, 
Trecând semeţ nepăsătoare, 
Precum i-i dat de ursitoare. 


Şi martoră să fii acum 

La felul cum îi iese-n drum 
Acestui călăreț, fălosul, 

Un firacid fără de pată 

Care n-a cunoscut vreodată 
Ruşinea neagră de-a da dosul, 
Cu spaima-nfiptă în grumaji, 
Din faţa niciunui vrăjmaş. 


Că iată, cu privirea ta, 


Hanâmă scumpă, poti vedea, 
Sub fieru-acestei lăncii grele, 
O probă-a loviturii mele! 


Apoi se repezi deodată asupra voinicului lui Doreid, îl doborî din şa cu o 
lovitură de suliță şi îl întinse mort ţeapăn în ţărână. Pe urmă luă calul cel 
fără de stăpân şi, după ce se temeni dinaintea hanâmei, sări în şa dintr-o 
zvâcnitură şi porni la drum, ca şi până aci, fără de grabă şi fără de 
tulburare... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute şaptezeci şi treia noapte 


Urmă: 


„„„fără de grabă şi fără de tulburare. 

Estimp, Doreid, cum nu-l mai zărea pe voinicul său întorcându-se, trimise 
un alt călăreț să vadă ce este cu el. Iar acela, dând în cale peste soţul său 
fără de viaţă, îndemnă pe urmele insului din zare şi-i strigă, de departe, 
aceeaşi strigare pe care i-o aruncase şi voinicul dintâi. Ci omul îşi văzu de 
drum, de parcă nici n-ar fi auzit nimic. lar călăreţul lui Doreid se repezi 
năvalnic la el, cu sulița întinsă. Ci acela, fără a se tulbura, îi trecu iarăşi 
hanâmei funia cămilei şi dete pinteni deodată împotriva călăreţului, 
cântându-i stihurile acestea: 


Iată-asupra-ţi vine cruntă 
Moartea-n chip de lăncier, 
Până-n şiră să-ţi pătrundă 
Cu amarnic colţ de fier! 
Plod spurcat de mascarale, 
Suliţa să te dărâme, 

Când cutezi să-i ieşi în cale 
Unei falnice hanâme, 

Ce-a trăit de când se ştie 
Mândră şi în slobozie. 

De la ea la tine-mi pare 
Lungă calea, grea urgia, 
Că-i stă scut de apărare 


Cruntul tău stăpân Rabiah, 
Cel a cărui lege dreaptă 
Pentru orice vrăjmăşie 

Fier de lance-i, care-aşteaptă 
Să te culce pe vecie, 

Lance cum nu mai e-o altă: 
Joacă-n mână-i şi tresaltă! 


Şi călăreţul, cu ficatul străpuns, căzu din şa, zgâriind pământul cu unghiile. 


Şi îşi sorbi moartea dintr-o înghiţitură. 


Iar biruitorul îşi urmă agale drumul său mai departe. 

Şi Doreid, plin de nerăbdare şi îngrijorat de soarta celor doi voinici, 
trimise un al treilea călăreț, cu aceeaşi sarcină. Şi cercetaşul ajunse pe la 
locurile pe unde zăceau cei doi soţi ai săi, lungiţi fără de viaţă la pământ. Şi 
îl zări în depărtare pe străinul care drumeţea în tihnă, ducând cu o mână 
cămila hanâmei şi târându-şi alene sulița după el. Şi-i strigă: 

— Dă-te prins, o, câine de prin cele triburi! 

Ci omul, fără ca măcar să-şi întoarcă privirile înspre cel ce se năpustea 


asupra-i, îi spuse hanâmei: 


— O, stăpâna mea, mână cămila înspre corturile noastre, care-s pe- 


aproape. 


Pe urmă, deodată, fu dinaintea potrivnicului său şi-i strigă stihurile 


acestea: 


O, tu, cap fără ochi, smintit, 

Pe fraţii tăi nu i-ai zărit 

Cum zac în sângele lor, bieţii? 
Au nu-ţi simţi pe lumina feţii 
Cum se şi strâng, ţipând, ereţii 

Şi Maica Vulturilor morţii 

În crâncenul judeţ al sorții? 

Cu ce nădejdi vii tu, nebune, 
Spre mine când porneşti, ia spune? 
Au ce socoti a dobândi 

De la viteazul crunt spre care 
Te-aiepţi urlând ca-ntr-o turbare, 
Să pieri din rândul celor vii? 

Au la ce plean gândeşti s-ajungi, 


Decât la sfânta lovitură 

A unei sulițe prelungi 

Pe care-am să ti-o-nfig în gură, 
Şi la culcuşul cald de sânge, 
Întunecat ca negrul corb, 

Spre care vii, nebune, orb, 

Şi-n care-ndată te vei frânge? 


Şi, rostind acestea, îl insuliţă pe călăreţul lui Doreid, şi îl dete peste cap de 
la cea dintâi izbitură, cu pieptul străpuns dintr-o parte până în cealaltă. Ci, 
totodată, sulița i se frânse de năprăsnicia loviturii. Şi Rabiah — că chiar el 
era viteazul acela de prin văi şi vâlcele — ştiind că se află destul de aproape 
de tribul său, nu mai vru să se ostenească nici măcar a se apleca să culeagă 
de pe jos arma vrăjmaşului său. Şi îşi văzu de cale înainte, neavând la el altă 
armă decât coada frântă a suliţei. 

Or, Doreid, estimp, nedumerit că nu-i zărea întorcându-se pe niciunul 
dintre vitejii săi, plecă el însuşi să vadă ce este. Şi găsi, întinse pe nisip, 
trupurile fără de viaţă ale tovarăşilor lui. Şi deodată îl zări ivindu-se de pe 
un dâmb pe însuşi Rabiah, vrăjmaşul său, cu arma lui de batjocură. Şi, la 
rându-i, Rabiah îl cunoscu pe Doreid, şi se căi în sufletul său, dinaintea unui 
potrivnic ca acela, de nesocotinţa pe care o săvârşise de a nu fi luat sulița 
vrăjmaşului din urmă. Ci îl aşteptă pe Doreid, stând drept în şa şi strângând 
în pumn lemnul lăncii rupte. lar Doreid, dintr-o aruncătură de ochi, văzu 
starea grea în care se afla Rabiah, şi sufletul său mare îl îndemnă să strige 
viteazului firasan vorbele acestea: 

— O, taică al voinicilor din spiţa lui Bani-Firas, de bună seamă că oameni 
ca tine nu se ucid. Ci oamenii mei, porniţi pe pradă, au să vrea să-şi răzbune 
asupra-ţi moartea fraţilor lor; şi, cum eşti neînarmat, singur şi atâta de tânăr, 
ţine, ia sulița mea! Cât despre mine, fac cale întoarsă spre a le domoli 
soţilor mei ispita de a se lua după tine. 

Şi Doreid făcu calea întoarsă în goana mare înspre oamenii săi şi le spuse: 

— Viteazul a ştiut să-şi apere hanâma. Întrucât i-a ucis pe cei trei voinici ai 
noştri şi, pe deasupra, m-a lăsat şi pe mine fără suliță. Într-adevăr, e un 
luptător aprig, pe care nu e cu cale să-l înfrunţi! 

Şi smuciră de frâie şi se întoarseră, fără niciun plean, la tribul lor. 

Şi anii trecură. Şi Rabiah muri aşa cum mor vitejii cei fără de pată, într-o 
încăierare sângeroasă cu cei din tribul lui Doreid. Şi, ca să-l răzbune, o 


ceată de firasani plecă într-un alt poghiaz împotriva celor ai lui Bani- 
Yuşam. Şi căzură pe negândite, la vreme de noapte, asupra taberei, şi 
omorâră pe care-i omorâră, şi luară prinşi mulţi, şi ridicară pradă bogată, în 
femei şi în bunuri. Şi, în mulţimea prinşilor, se afla însuşi Doreid, şeicul 
yuşamilor. 

Şi, când ajunse în tribul biruitorilor, Doreid, care avusese de grijă să-şi 
tăinuiască numele şi cinul, fu pus, cu toţi ceilalţi prinşi, sub strajă bună. Ci 
muierile firasane, ispitite de înfăţişarea lui mândră, veneau cu nişte ochi 
focoşi să treacă şi să răstreacă întruna, făloase, pe dinaintea lui. Şi deodată 
una dintre ele strigă: 

— Pe moartea cea neagră! ce lovitură straşnică aţi dat, copii ai lui Firas! 
Ştiţi voi cine-i acesta? 

Şi toţi deteră fuga şi se uitară, şi răspunseră: 

— E unul dintre cei ce ne-au iscodit rândurile! 

Şi femeia spuse: 

— De bună seamă! e un viteaz! E chiar acela care i-a dăruit lui Rabiah 
sulița în ziua când cu valea. 

Şi îşi aruncă haina asupra prinsului, în semn de ocrotire, adăugând: 

— Copii ai lui Firas, îl iau sub ocrotirea mea pe prinsul acesta. 

Şi se îngriji mai departe de el, şi îl întrebă cum îl cheamă; iar el răspunse: 

— Sunt Doreid ben Simmah. Da tu, o, hanâmă, cine eşti? 

Ea răspunse: 

— Sunt Raita, fata lui Gizl El-Tian, cea căreia îi mâna Rabiah cămila. lar 
Rabiah era soţul meu. 

Pe urmă Raita se duse pe la toate corturile tribului şi le grăi voinicilor 
vorbele acestea: 

— Copii ai lui Firas, aduceţi-vă aminte de mărinimia lui Doreid ben 
Simmah, când i-a dat lui Rabiah sulița sa cea cu coadă lungă şi frumoasă. 
Or, bine pentru bine, şi fiecăruia roada faptei sale! Gura oamenilor să nu se 
umfle de hulă povestind isprava voastră cu Doreid. Tăiaţi-i cătuşele şi, 
plătindu-i preţul răscumpărării, scoateţi-l din mâinile celui care l-au luat 
prins. Altminteri, aveţi să aşterneţi dinainte-vă o faptă de ocară, ce are să vă 
fie până la moarte o lespede a jeluirilor fără de leac şi a căinţelor amare. 

Şi firasanii, când o auziră aşa, puseră mână de la mână ca să-i plătească lui 
Mubhairik, viteazul care îl luase prins pe Doreid, preţul de răscumpărare. lar 
Raita îi dărui lui Doreid, slobozitul, armele răposatului ei soţ. Şi Doreid se 


întoarse la tribul său şi niciodată nu mai purtă război cu neamul lui Bani- 
Firas. 

Şi anii se scurseră iar. Şi Doreid, ajuns bătrân, ci tot dăruit cu frumosul lui 
suflet de poet, se nimeri să treacă într-o zi pe la mică depărtare de sălaşurile 
tribului Bani-Solaim. Şi, pe vremea aceea, trăia în tribul solaimilor o fată, 
Tumadir, fica lui Amr, ştiută în toată Arabia pe porecla de El-Khansa, şi 
lăudată de toţi pentru minunatul ei har poeticesc. 

Şi preafrumoasa solaimă, chiar când Doreid trecea pe lângă tribul ei, se 
nimerise că tocmai ungea cu păcură copitele unei cămile de-a părintelui ei. 
Şi cum locul era lăturalnic, căldura mare şi nimeni nu se zărea pe acolo, 
Tumadir îşi lepădase hainele şi îşi vedea de treabă aproape goală de tot. Iar 
Doreid, ascuns, se uita la ea şi o cerceta fără ca fata să-şi dea seama. Şi, 
fermecat de frumuseţea ei, ticlui stihurile acestea, precum urmează: 


Veniţi, prieteni dragi, veniţi, 

S-o preamăriţi pe-o preafrumoasă: 
Soleimana Tumadir, 

Gazela mea de viţă-aleasă, 

Cea ca un lujer mlădioasă 

Şi sulegetă ca un fir. 


Nicicând în triburile noastre, 
Ce nu duc lipsă de copile, 
Nu s-a mai fost văzut cândva 
O-ngrijitoare de cămile 
Atâta de fermecătoare 

Şi luminoasă cum e ea. 


Acolo unde nu e văl 

Şi nici perdea, şi nici podoabe, 
Acolo adevăru-i gol, 

Iar vicleşug nu mai încape, 

Şi poate-al inimii pârjol 

La apa lui să se adape. 

Chip răpitor, chip vrăjitor, 


Din soare parcă scos cu-o daltă, 
Ca idolii de aur sfânt 


La care inima tresaltă, 
Cu pletele fuior în vânt, 
De armăsari de spiţă-naltă. 


O, păr bogat, păr revărsat 
Lăsat să curgă-n nepăsare, 

În unduinde lanţuri lungi — 
Şi care, pieptănat strâns, pare 
O-mpletitură de ciorchini 
Spălaţi de ploaia roditoare. 


Sprâncenele-i aduse lin 

Sunt două rânduri bine scrise 
De un calam vrăjit de ginn, 
Cununi care rămân deschise 
Pe ochii ei mari şi senini 

De antilopă, plini de vise. 


Obraji-i dulce zămisliţi 

Şi arşi de-o proaspătă roşeaţă 
Sunt soare tânăr, răsărind 
Într-o duioasă dimineaţă 

Pe albul ca de mărgărint 

Al unui câmp ce se răsfață. 


O floare-i gura ei zâmbind, 
Izvor de caldă îmbiere, 

Cu dinţii albi şi luminoşi, 
Mărgăritare-giuvaiere, 

Petale de iasmin curat 
Scăldate-n străluciri şi-n miere. 


Iar gâtul ei sclipeşte alb 
Precum argintu-n zăcăminte, 
Deasupra sânilor de foc 
Zvâcniţi pojarnic înainte, 

Ca la statuile de fildeş 

Cu idoliţe vechi şi sfinte. 


Iar cele două braţe tari 

Sunt pline, proaspete, rotunde; 
Iar mâinile-i par fără os 

Şi fără vinele mărunte; 


Iar degetele-i fac curmala 
Zavistioasă să se-ncrunte. 
Iar pântecu-i îmbelşugat, 
Cu gingăşiile-i cutate, 

Ca o hârtie strânsă-n dungi 
Cu marginile adunate 

În jurul dulcelui ghidici 
Spre care sufletul se-abate, 
E-un sipeţel de fildeş, cald, 
Plin de mirosne fermecate. 


O, spatele-i! cu-un mijlocel 
Ce spre tulpina lui se suie, 
Cea ca un ram de arbor ban 
Şi, ah! atâta de mlădie 
Şi-atâta de subţire-ncât 

A lui Allah făurărie 

A trebuit să-şi pună-n fapt 
Intreaga-i meşteşugărie 
Spre-a o lega nemijlocit 
De preafăloasa bogăţie 

A şoldurilor voiniceşti 

Ce i le-a pus la temelie 

Şi de ispititorul şanţ 

Săpat cu mare gingăşie. 


Iacătă-acum, fecioara mea 

Ca o crăiţă se ridică, 

Dar o întoarce iar să stea 
Povara-i grea de nuri, voinică; 
Ci nu vrea fălnicia-i grea, 
Rotundă ca o putinică, 

S-o lase-n linişte aşa, 


Şi-o saltă iar în sus, şoltică, 
O, dâmburi falnice şi moi, 
Ce până-n suflet mă furnică! 


Şi toate-aceste fălnicii 

Stau pe doi stâlpi de sfântă slavă, 
Lucraţi dintr-un mărgăritar, 
În zămislirea lor ghizdavă, 
Şi arcuite strălucit 

Ca bolta templelor, grozavă, 
Pe două fragede tulpini 

De trestie ori de izbavă, 
Umbrite de un fum de puf 
Ca o câmpie de otavă, 

Şi sprijiniți în mers gingaş 
Pe două tălpi fără gâlceavă, 
Ca două capete de lănci 
Neştiutoare de zăbavă. 


Oh, slavă-a bozilor! Cum pot 
Aceste gingăşii mărunte, 
Aceste două temelii 

Atât de firave, să-nfrunte 

Şi să ridice către cer 

Întreg saraiul cât un munte? 


Veniţi, prieteni dragi, veniţi, 

S-o preamăriţi pe-o preafrumoasă: 
Soleimana Tumadir, 

Gazela mea de viţă-aleasă, 

Cea ca un lujer mlădioasă 

Şi sulegetă ca un fir! 


Şi chiar a doua zi, falnicul Doreid, însoţit de căpeteniile tribului său, veni 
cu mare alai la tatăl preafrumoasei Tumadir şi îl rugă să i-o dea de soţie. Şi 
bătrânul Amr, fără a-şi lăsa aşteptat răspunsul, îi spuse poetului cel viteaz: 

— Doreid taică, unui om mărinimos ca tine nu i se retează îndemnurile; 
unei căpetenii preamărite ca tine, nu i se curmă dorurile; unui armăsar ca 


tine, nu i se dă peste nas... 
În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute şaptezeci şi patra noapte 


Urmă: 


...unui armăsar ca tine, nu i se dă peste nas. Da se cuvine să-ţi spun că fata 
mea, Tumadir, are în cap nişte gânduri, nişte feluri ale ei de a vedea... Şi 
sunt gânduri şi feluri de a vedea cum nu au, de obicei, alte femei. Iar eu o 
las totdeauna slobodă să facă precum îi place, întrucât Khansa a mea nu este 
ca toate femeile. Aşa că eu am să-i vorbesc de tine, cât voi putea mai în 
folosul tău, asta ţi-o făgăduiesc; da nu răspund nicidecum de învoire, care 
nu este decât numai şi numai a ei. 

Iar Doreid îi mulţumi pentru ceea ce binevoia să facă; şi Amr intră la fiică- 
sa şi îi spuse: 

— Khansa, un viteaz falnic, un ins de neam mare, căpetenie de bani- 
yuşami, om preacinstit pentru vârsta şi pentru voinicia lui, într-un sfârşit, 
Doreid, falnicul Doreid, fiul lui Simmah, cel ale cărui cântece de luptă şi ale 
cărui stihuri mândre i le ştii, a venit sub cortul meu să te ceară de soţie. 
Aceasta, fata mea, ar fi o căsătorie care ne-ar cinsti. Mai mult nu am a te 
îndemna asupra hotărârii tale. 

Iar 'Tumadir răspunse: 

— Tată, lasă-mi câteva zile de răgaz, pentru ca, până a răspunde, să pot să 
chibzuiesc. 

Şi tatăl preafrumoasei Tumadir se întoarse la Doreid şi îi spuse: 

— Fata mea, Khansa, vrea un răgaz până a da răspunsul hotărât. 
Nădăjduiesc, de altminteri, că are să primească. Aşteaptă, aşadar, câteva 
zile. 

Şi Doreid răspunse: 

— Prea bine, o, taică de viteji. 

Şi se duse în cortul ce-i fusese pregătit. 

Or, preafrumoasa solaimă, de cum se depărtă Doreid, trimise pe urmele lui 
o slujnică de-a ei, spunându-i: 

— Du-te şi pândeşte-l pe Doreid, şi ţine-te pe urmele lui când s-o strecura 
din corturi să-şi facă nevoile. Şi uită-te bine la şuvoiul lui, şi vezi-i tăria şi 
urma pe care are s-o lase pe nisip. Şi-aşa avem să judecăm dacă mai este 
încă în puterile bărbăţiei. 


lar slujnica se supuse. Şi fu atâta de iscusită, încât numai peste puţină 
vreme se şi întorcea la stăpână-sa să-i spună doar atât: 

— Om sleit. 

Or, când răgazul cerut de 'Tumadir trecu, Doreid veni iar în cortul lui Amr, 
să capete răspunsul. Şi Amr îl lăsă în partea din cort menită bărbaţilor şi 
intră la fiică-sa, şi îi zise: 

— Khansa, fata mea, oaspetele nostru aşteaptă răspunsul tău şi ce ai 
hotărât. 

lar ea răspunse: 

— Am chibzuit şi am hotărât că nu plec din tribul meu. Întrucât nu vreau 
să-mi schimb gândul de a mă mărita cu vreunul dintre verii mei, flăcăi 
tineri, frumoşi ca nişte sulițe mândre şi mari, ca să mă duc după un yuşam 
matuf, cum e Doreid ăsta, cu trupul sleit, care azi-mâine are să-şi dea 
cucuveaua lui de suflet. Întru cinstirea vitejilor noştri, mai bine să rămân 
fată bătrână decât să fiu nevasta unui boşorog. 

Şi Doreid, care sta în cort, în selamalâc, auzi răspunsul acela sfruntat şi se 
simţi lovit amarnic. Şi, din mândrie, nu lăsă să se vadă nimic din 
simţămintele sale, ci, luându-şi bun-rămas de la tatăl solaimei, plecă înspre 
tribul său. Da se răzbună pe fata cea crudă cu stihurile acestea usturătoare: 


Zici că Doreid bătrân e, 
Preafrumoaso, şi-l înfieri; 
Că e prea bătrân, sărmanul, 
Zici, luându-l în doi peri. 
Oare ţi-a spus el vreodată 
Cum că s-a născut de ieri? 
Tu-ţi doreşti de soţ, o, Khansa 
— Şi fireşte că pe drept — 
Un vlăjgan cu labe grele 
Care noaptea ia în piept 
Bălegarul de la turme 

Cum eu nu ştiu să m-aiept. 
Da, aşa-i, feri-te-ar bozii 
De un soţ ca mine, dară! 

Că eu nu-s ciurdar de turme, 
Eu altceva-s, bunăoară, 

Şi altceva fac pe lume, 


O, preafalnico fecioară 


Cine-s eu se ştie bine, 

Şi se ştie, mi se pare, 

Că, orice ai spune, mândro, 
Dacă mâna mea e tare, 
Este pentru alte lucruri, 

Şi cu un alt rost sub soare. 
Şi se ştie pretutindeni 

Că în tribul meu nu-ntreabă 
Nimeni oaspeţii vreodată 
Cine sunt şi de ce teapă, 
Iar un ocrotit de mine 

Află tihnă fără gloabă. 


Şi la fel se ştie, Khansa, 

Că şi-n lunile de jale, 

Când sub seceta amară 
Foamea neagră dă târcoale, 
Când sugarul ţipă-ntruna 
După sânul maicii sale, 

Eu am corturile pline 

De antale şi stamboale, 

Am prisoase de bucate, 

Vite grase în saiale. 

Aşa că feri-te-ar bozii 

De un soț cu-atâtea fale, 

Să nu cumva să-i creşti pruncii 
În huzur şi-n viaţă moale. 


Că tu-ţi vrei de soţ, o, Khansa 
— Şi, fireşte, aşa-i drept! — 
Un vlăjgan cu labe grele 
Care noaptea ia în piept 
Bălegarul de la turme 

Cum eu nu ştiu să m-aiept. 
Că tu spui că prea bătrân e 
Doreid, şi mi-l înfieri; 


Da, e prea bătrân, sărmanul, 
Zici, luându-l în doi peri. 
Oare ţi-a spus el vreodată 
Cum că s-a născut de ieri? 


lar când stihurile lui se răspândiră prin triburi, Tumadir fii sfătuită din 
toate părţile să-l primească de soţ pe acel Doreid cu mână darnică şi cu duh 
fără de pereche. Ci ea nu-şi mai schimbă hotărârea. 

Or, taman pe când se petreceau acestea, iacătă că, într-o încăierare 
sângeroasă cu tribul vrăjmaş al murrilor, un frate al mândrei Tumadir, 
viteazul cel strălucit Moawiah, pieri de mâna lui Haşem, capul muirrilor şi 
părintele preafrumoasei Asma, cea care fusese cândva umilită de către acel 
Moawiah. Şi chiar moartea aceea a fratelui său o deplânge Tumadir în 
bocetul pe care am să vi-l spun şi care se cântă pe glasul întâielea coborât- 
tremurat şi pe ghiersul strunei de sub degetul inelar: 


Ah, plângeţi, ochi, cu lacrimile toate! 
Vărsaţi potop de lacrimi nesecate! 
Cea care plânge îşi jeleşte-un frate 
Pe care l-a pierdut în lupta grea. 

Pe veci de-acuma între el şi ea, 

De nepătruns, stă, neagră, o perdea, 
Perdeaua neagră, lacomă: pământul, 
Cu care îl acoperă mormântul. 

Of, ca să-l plâng, cum să găsesc cuvântul ? 
O, frate-al meu, te-ai dus după-acea apă 
De-al căreia amar nimeni nu scapă, 
Şi toţi îi vor gusta pelinul rău. 
Neprihănit te-ai dus pe drumul tău, 
Zicând atât: „Mai bine e să mori, 
Căci viaţa-i doar un licăr trecător 
De viespe poposită dintr-un zbor 

Pe vârful unei lănci, scăpărător. 
Inima mea te poartă viu în minte, 

O, fiu al tatei şi al mamei mele! 

Ca iarba, vara, sub zăpuc fierbinte, 
Mă ofilesc de chinurile grele 

Şi de mâhnirea care mă cuprinde. 


E mort acela care a fost scut 

Al triburilor noastre, şi stâlpar 

Al casei dragi sub care ne-am născut. 
S-a dus într-un prăpăd fără hotar 

E mort acela ce ne-a fost lumină 

Şi pildă de viteaz în lupte crunte. 

Ca focurile-aprinse-n culmi de munte, 
Aşa ne-a fost lumina lui deplină. 

E mort acel ce fulgera, călare 

Pe iepele sirepe, -n goana mare, 

În hainele-i ca focul, lucitoare, 
Viteazul cu seleaful de mătasă, 

Acela care ne era sultan, 

Şi-a seminţiei noastre floare-aleasă, 
Încă de când era un băietan, 

Un tinerel bărbat, cu ochi semeţi, 
Cununa noastră-a fost de fumuseţi. 

El, fratele meu, cel cu mâini miloase, 
Şi mână-a dărniciei însăşi, el 

Cel ce ne-a fost cetate şi crenel, 

Nu mai e — stâlpul mândrei noastre case. 
E în mormânt, închis sub neagra stâncă, 
În beznă grea şi în tăcere-adâncă. 
Spuneţi-i Alwei, bidivia lui, 

Cea cu piept larg cum alta-n lume nu-i: 
„Plângi, Aiwa, plângi! În goană, nebuneşte, 
Stăpânul tău nu te mai călăreşte!” 

Fiu al lui Amr, slava fără pată 

Gonea în şa alăturea de tine, 

Cu mantia de luptă suflecată 

Până la şolduri, când pornea turbată 
Cumplita bătălie să se-nspine, 

Când vipia războiului izbea 

Piepturi cu piepturi, şi când tu goneai, 
Cu fraţii tăi venind pe urma ta, 

În încleştarea de cai contra cai, 
Şoimani şi vulturi înfurciţi aşa 


Ca diavolii, în crâncenul guleai. 

Cu hohot mare îţi râdeai de viaţă 

În toi de bătălii, zdrobind la teste, 
Când a nu pune preţ pe viaţă este 
Cea mai vitează faptă, şi măreaţă, 
Ce se preschimbă-n pildă, şi-n poveste. 
De câte ori ai luat în piept de-a dreptul 
Năvalele de coifuri tari, de fier! 

De câte ori ai înfruntat cu pieptul 
Noianul înzăuat de lăncieri, 

Fără să şovăi şi fără sfială, 

În mânioasa luptei vălmăşeală, 
Sfărmând ca-n joacă grelele armuri, 
Sub corturile negre ca de smoală 
Ale furtunii ce urla-mprejur! 
Puternic şi mlădiu, cum e tulpina 
Cea dreaptă-a steagului de Rubaina, 
Cu mijlocelul tău ca o brățară 

De aur străcurat, când foc şi pară 
Se-nvâlvorau asupra ta mistrețe, 
Când îşi sporeau potoapele prigoana 
Zbătându-se în preajma ta nătânge, 
Când moartea cruntă îşi târa pulpana 
Caftanului ei năclăit în sânge. 

Câţi bidivii ai îndemnat la fugă 

Pe urmele ortalelor vrăjmaşe, 

O, frate-al meu, când râşniţa năucă 
Prin rândurile dese de viteji 

Din amândouă oştile-n vârtej. 

Tu, prapure al oastei noastre, cârmă 
Neabătută de la dreapta cale, 

Tu, sumeţindu-ţi mantia de sârmă 
Cu poalele-i lungi făurite-n zale, 

Ca fulgerul treceai, când se prăvale, 
Pe calul tău, ce tresălta de goană, 
Icnind din ii precum o darabană. 


Tu-nsufleţeai năprasnicele darde, 

Tu le-ndârjeai la ceas de luptă cruntă 
Cu fulgerele negre să pătrundă 
Până-n străfund de măruntaie sparte, 
Să scormonească în adânc, avan, 

În trupul biruitului duşman. 

Tu erai tigrul cel cutezător 

Ce se aruncă-n goană după pradă, 
Ca fulgerul când scapără din nor, 
Nepregetând nicicând să se repeadă 
Spre sfânta bucurie-a biruinţii, 

Cu armele lui: ghearele şi dinţii. 

Câţi prinşi în lupte ai mânat tu, frate, 
Naintea ta, în ciurde speriate, 

Ca turmele de antilope când 

Le scoală pala rece-a unui vânt, 

Iar cele dintâi picături de ploaie 
Le-alungă de prin pajişti şi zăvoaie! 
Câtor femei de stepenă aleasă 

Le-ai fost scăpare-n ziua ticăloasă, 
La ceasu-ncăierărilor cumplite, 
Când rătăceau cu plete răvăşite, 
Ţipând de spaimă şi înnebunite, 

Pe câmpuri, alungate din sălaşe 

De negurile ordiei vrăjmaşe! 

De câte-amaruri ne-ai scăpat ades, 
Din ce năpaste şi din ce prăpăduri! 
Doar când le-auzi, chiar fără să le vezi 
Te-acoperă-ale spaimelor omături; 
Iar o femeie care-a rămas grea 

Ar lepăda, de tot ce-ar auzi. 

Ah, câte mame-ar fi fără copii, 

De n-ar fi fost acolo spada ta! 
Şi-apoi, o, frate-al meu care te-ai dus, 
Ce cântece de luptă ne-ai cântat, 
Cum altele nu pot fi mai presus! 

Tu fără trudă-n luptă le-ai strigat, 


Şi ca un scut ne-au fost când ni le-ai spus, 
Şi precum lancea ta în bătălii, 

De-a pururi printre noi vor dăinui! 
Se stinse-a dărniciei mândră floare: 
Fiul lui Amr zace în mormânt. 
Stingă-se, dar, şi stelele-n vâlvoare, 
Şi stingă-se şi soarele oricând — 

El a fost strălucitul nostru soare, 

El a fost steaua noastră pe pământ. 
Tu nu mai eşti pe lume, frate-al meu! 
Vai, cine-acum va mai da adăpost 
Străinului rămas fără de rost, 

Când Miazănoaptea rece îşi trimite 
Al vânturilor crâncen ferăstrău, 
Urlând în zările nemărginite ? 

Vai, călători, cel ce v-a ospătat 

Cu turmele lui, şi v-a ocrotit 

Cu armele, acuma stă culcat 

În groapa neagră-n care l-aţi lăsat, 
Cu pulberea de veci acoperit. 

În crunt lăcaş l-ati pus pentru vecie, 
Cu câţiva stâlpi înfipţi în preajma sa, 
Şi-aţi pus pe biata lui zădărnicie 
Tristele ramuri verzi de salamah, 
Între morminte de străbuni umile, 

Şi peste care vremea cade grea 
Cernindu-şi colbul sur de ani şi zile. 
O, frate-al meu, tu, cea mai mândră mladă 
Din solaimii îndrăgiţi de soare, 
Pieirea ta mă arde şi mă doare! 
Nădejdea mea s-a stins cu tine-odată. 
Ah, nici cămila, când i se ia mânzul 
Şi dă târcoale jalnicei paiaţe 
Închipuite din cârpe şi ate 

Ce i s-a dat ca să-şi aline plânsul, 

Ci ea tot geme, biata, şi-l tot cheamă 
Cu mugetele ei adânci de mamă, 


Se zbuciumă întruna chinuită, 

Şi nu-şi mai află tihna o clipită, 

Şi nu mai gustă nici apa, nici fânul, 
Când amintirea îi frământă sânul, 

Şi când amarnic dorul o usucă, 

Şi se smuceşte-n legături năucă, 
Nici ea nu simte ceea ce simt eu, 
Durerea mea, de foc, o, frate-al meu! 
Oh, niciodată lacrimile mele 

Nu vor seca, nici tristele-mi suspine 
Nu vor tăcea, nici ţipetele-mi grele 
Pe care le strig pururi după tine. 
Ah, plângeţi ochi, cu lacrimile toate! 
Vărsaţi potop de lacrimi nesecate! 


Şi chiar cu prilejul ascultării acestui poem, poetul Nabigha El-Dhobiani şi 
alţi poeţi strânşi la târgul cel mare al Okazului, ca în fiecare an, spre a-şi 
spune poeziile dinaintea tuturor triburilor din Arabia, fură întrebaţi despre 
harurile poetei Tumadir El-Khansa, iar ei răspunseră într-un glas: 

— Îi întrece la stihuire şi pe oameni, şi pe ginni! 

Iar Tumadir trăi până după vestirea Islamului cel binecuvântat în Arabia. 
Şi, în anul al optulea de la hegira lui Sidna-Mohammad — asupra-i fie 
rugăciunea şi pacea! — veni şi ea, cu fiul ei, Abbas, care ajunsese atunci cap 
peste toate căpeteniile solaimilor, să-şi facă închinarea dinaintea Prorocului 
şi să se încununeze întru Islam. Şi Prorocul o întâmpină cu cinstire, şi dori 
s-o audă spunându-şi stihurile, măcar că el nu-i preţuia pe poeţi. Şi o firitisi 
pentru harul ei poeticesc şi pentru faima ei. Şi, de altminteri, chiar atunci, 
apucându-se să repete şi el un stih de-al poetei Tumadir, se dete în vileag că 
nu se pricepea la măsura versurilor. Întrucât greşi lungimea acelui stih, 
punând în legătură unul dintre cele două cuvinte de la urmă în locul 
celuilalt. Iar bătrânul Abu-Bekr, auzind acea stricare a măsurii stihului, vroi 
să îndrepte greşeala, punând la locul lor cele două cuvinte schimbate; ci 
Prorocul — asupra-i fie rugăciunea şi pacea — îi spuse: „Ce însemnătate are? 
e tot aceea.” Şi Abu-Bekr răspunse: „Hotărât, o, Prorocule al lui Allah, tu 
adevereşti pe deplin vorbele pe care Allah ţi le-a dezvăluit în Coranul său 
cel Sfânt: «Nu am învăţat de la Prorocul nostru stihuirea: că el nu are 


trebuinţă de ea. Coranul este învăţătură, este o scriere fără zorzoane şi pe 
înţeles!»,, 
Ci Allah ştie mai bine! 


Pe urmă tânărul le spuse ascultătorilor săi: 

— lacără încă o întâmplare din viaţa strămoşilor noştri arabi de pe vremea 
păgâniei. 

Şi spuse: 


Poetul Find şi cele două fete viteze ale sale, 
Ofaiirah-Soarele şi Hozeilah-Luna 


Ni s-a lăsat că poetul Find, bătrân pe-atunci de o sută de ani, şi cap al 
tribului Bani-Zimman, ramură din seminţia cea mare a bekrilor, din stirpea 
dintâi a rabiahilor, avea două fete copilandre, pe care le chema Ofaiirah- 
Soarele, pe cea mai mare, şi Hozeilah-Luna, pe cea mai mică. Şi, pe vremea 
aceea, întreg tribul bekrilor se afla în război cu thaalabenii cei mulţi şi 
puternici. Iar Find, în pofida vârstei lui înaintate, fu socotit vrednic, întrucât 
era viteazul cel mai vestit din tribul lui, să fie trimis de către tovarăşii săi în 
fruntea a şaptezeci de voinici, toată ortaua lor, ca să se lipească la oastea 
tuturor bekrenilor. Iar cele două copilandre, fetele lui, se aflau şi ele printre 
cei şaptezeci. lar solul care se duse să dea de ştire sfatului obştesc al 
bekrenilor despre sosirea cetei de război a tribului Bani-Zimman le spuse 
celor la care fusese trimis: 

— Tribul nostru vă trimite o ordie de o mie de războinici, şi încă şaptezeci 
de viteji. 

Vroia să spună cu aceasta că numai Find, singur, preţuia cât o oaste de o 
mie de oameni. 

Pe urmă, când toate cetele triburilor de bekreni se adunară, războiul se 
dezlănţui ca o vijelie. Şi-atunci s-a dat bătălia aceea, care a rămas vestită în 
toate pomenirile şi care a fost botezată Ziua-tăierii-moaţelor, din pricina 
umilirii grele la care i-au supus bekrenii biruitori pe prinşii lor, tăindu-le 
moaţele părului, înainte de a-i trimite, slobozi, să le arate înfrângerea 
fraţilor lor din corturile thaalabene. Şi chiar în bătălia aceea de pomină s-au 
făcut vestite pe totdeauna fetele lui Find, draci împieliţaţi, minunile acelei 
zile... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute şaptezeci şi cincea noapte 


Urmă: 


„„„Şi chiar în bătălia aceea de pomină s-au făcut vestite pe totdeauna fetele 
lui Find, draci împieliţaţi, minunile acelei zile. Întrucât în încăierarea cea 
mai crâncenă, şi pe când izbânda sta în cumpănă, cele două copile săriră 
deodată jos de pe caii lor, se dezbrăcară cât ai clipi din ochi şi, aruncându-şi 
cât colo hainele şi tunicile de zale, se repeziră, goale de tot, cu braţele 
înainte, una în mijlocul aripei drepte a oştirii bekrene, iar cealaltă în 
mijlocul aripei stângi, învipiate şi în pieile goale, păstrându-şi numai pe cap 
cununile lor de culoare verde. Şi, în încleştare, răcniră fiecare, cu toată 
puterea glasului lor, câte un cântec de luptă ticluit atunci pe loc şi care, din 
ziua aceea, se cântă pe măsura de ramei greu şi pe ghiersul strunei de mijloc 
a glasului al patrulea, sărind peste măsura a doua, bătută înfundat de către 
daff. 

Or, iacătă mai întâi peanul copilei Ofaiirah-Soarele: 


Pe duşman! pe duşman! pe duşman! 
Fii ai lui Bekr şi ai lui Zimman, 
Încingeţi lupta, strângeţi vălmăşagul! 
Intraţi în bătălie cu tot steagul! 
Nainte, dar! pe duşman! pe duşman! 
Cinstire multă şi mărire-naltă 
Acelui ce-n această dimineaţă 
Îmbracă haina roşie şi saltă 
Să-ntâmpine vrăjmaşul faţă-n faţă! 
Hai, voi, viteji ai noştri! înainte! 
Daţi buzna-n toiul luptelor, jierbinte, 
Iar noi la sânul cald vă vom primi! 
Să se despice rănile cumplite 

Ca hainele unei muieri smintite 
Arse de furii şi de patimi vii! 

Iar noi saltele moi şi albe perne 

În aşteptarea voastră vom aşterne. 
Ci dacă veţi da cumva înapoi, 

Avem să v-alungăm fără ogoi 


Până-n străfundul negrului aman, 
Ca pe nişte nevolnici, neînstare 

De dragoste cu tinere fecioare, 
Nainte, dar! pe duşman! pe duşman! 
Nainte! Şi noroc în încleştare, 

Fii ai lui Bekr şi ai lui Zimman! 
Încingeţi lupta, strângeţi vălmăşagul! 
Intraţi în bătălie cu tot steagul! 
Ucideţi şi trăiţi, feciori aleşi 

Ai seminţiei mele de viteji! 

Nainte, dar! Pe duşman! pe duşman! 


Şi iacătă şi peanul răcnit de mânia copilei Hozeilah-Luna, pentru a aţâţa 
înflăcărarea celor ce înconjurau prapurul neamului lui Bani-Zimman, alături 
de tatăl ei, Find, care tăiase vinele cămilei lui ca să fie încredinţat că nu are 


să dea îndărăt un pas: 


La luptă cruntă, fii ai lui Zimman! 
La luptă dar, bekrani de viţă veche! 
Izbiţi, izbiţi în crâncenul duşman 
Cu spada voastră fără de pereche! 
Zvârliţi asupra capetelor lor 
Masalele aprinse, pe-ntrecute, 

Ale mâniei roşii! Daţi cu spor, 
Măcelăriţi-i, căsăpiţi-i iute! 


Cu inimi dârze, hai, apărători 

Ai mamelor şi-ai femeilor voastre! 
Noi suntem fetele stelei din zori, 
Frumoase ca huriile măiastre, 

Cu păru-n mosc scăldat, şi învăscute 
Cu salbe de mărgăritar. Daţi zor, 
Măcelăriţi-i, căsăpiţi-i, iute, 

Şi-avem să vă primim la piept cu dor! 
Sus inima, copii ai lui Rabiah! 


Celui mai dârz îi dărui fecioria-mi! 
Pe duşman, dar! Măcelăriţi de-a-una! 


Celui mai vrednic: Hozeilah-Luna! 
Măcelăriţi-i! Căsăpiţi întruna! 

Dar pe fricoşii ce dau îndărăt, 

Să nu-i mai văd în ochi, să nu-i mai văd! 
Îi vom zvârli-n gunoaie ca pe-o cârpă, 
Nu vor avea pe lume decât scârbă! 
Izbiţi cu spada cruntă în vrăjmaşi, 

La luptă, sus, flăcăilor viteji! 

Din sângele duşman să faceţi preş 

Pe care să călcăm cu paşi trufaşi! 
Măcelăriţi-i, căsăpiţi-i iute! 

Izbiţi cu spada voastră pe-ntrecute! 


Şi, la aceste două cântece de moarte, o înflăcărare proaspătă aprinse 
pojarul bekrenilor, dârzia le spori şi biruinţa rămase a lor, hotărâtoare şi 
deplină. Şi iată aşa se luptau strămoşii noştri de pe vremile păgâniei. Şi iată 
cum erau croite fetele lor! Flăcările gheenei să nu le fie prea crude! 


Pe urmă tânărul le spuse celor care îl ascultau aprinşi: 

— Auziţi acuma dragostea domniţei Fatimah cu poetul 
Murakiş, care şi ei au trăit tot pe vremurile păgâniei: 

Şi spuse: 


Dragostea domniţei Fatimah cu poetul Murakiş 


Se povesteşte că Neman, sultanul de la Hirah, din Irak, avea o fată pe care 
o chema Fatimah, care pe cât era de frumoasă, pe-atâta era de pojarnică. Şi 
sultan Neman, care cunoştea firea zvăpăiată a tinerei domniţe, avusese grijă, 
spre a preîntâmpina vreo necinstire a stepenei sale ori vreo năpastă, s-o ţină 
închisă într-un sarai lăturalnic. Şi tot aşa mai avusese grijă, pentru păstrarea 
cinstei fetei sale, da şi din chibzuinţă, să pună de veghe, zi şi noapte, străji 
înarmate, împrejurul acelui sarai. Şi nimeni altcineva decât slujnica 
domniţei nu avea îngăduinţă să intre în serhatul acela păstrător al virtuţii 
domniţei Fatimah. Şi, din prisos de înţelepciune şi de neîncredere, în fiecare 
seară, la căderea nopţii, erau târşâite pe pământ, de jur împrejurul saraiului, 
nişte preşuri mari de lână, ca să măture şi să netezească faţa nisipului de pe 
jos, în aşa fel încât să şteargă urmele picioruşelor fetei care o slujea pe 


domniţă şi, de asemenea, în aşa fel încât să se poată vedea, dimineaţa, dacă 
nu cumva fuseseră lăsate pe acolo alte urme de către vreo haimana în 
căutare de pozne. 

Or, întemniţata cea frumoasă se suia de mai multe ori pe zi în vârful 
închisorii ei silnice şi, de acolo, privea de departe la trecători şi ofta. Şi-aşa, 
într-o zi, o văzu pe tânăra ei slujnică, pe care o chema Ibnat-ljlan, cum sta 
de vorbă cu un tânăr frumos la făptură. Şi până la urmă află de la copilă că 
tânărul acela de care era îndrăgostită era vestitul poet Murakiş, şi că de 
nenumărate ori se şi bucurase de dragostea lui. Şi slujnica, fată, într-adevăr, 
frumoasă şi pârdalnică, atâta lăudă faţă de stăpână-sa frumuseţea şi pletele 
strălucite ale poetului, şi cu nişte vorbe atâta de aprinse, încât pojarnica de 
Fatimah se împătimi la rându-i să-l vadă şi să se bucure de el, deopotrivă cu 
slujnica sa. Da vroi mai întâi, în gusturile ei subţiri de domniţă, să se 
încredinţeze dacă poetul cel frumos era de vreun soi mai acătări. Şi chiar 
prin aceasta domniţa îşi dovedi priceperea rosturilor lumii, ca o adevărată 
arăboaică de neam mare ce era. Şi se osebi astfel de slujnica ei, mai puţin de 
soi ca ea şi, ca urmare, mai puţin năzuroasă şi mai puţin marghiolită. 

Cu asemenea scop, aşadar, domniţa cea pusă la popreală ceru o încercare, 
hotărâtoare în mintea ei. Căci, după ce şezu de vorbă cu slujnica despre 
putinţa poetului de a intra în sarai, îi spuse la urmă: 

— Ascultă! Când flăcăul va veni la tine mâine, tu să-i dai o scobitoare de 
lemn înmiresmat, apoi o căţuie în care să arunci un bob de mirodenie. Şi pe 
urmă să-l rogi să stea în picioare, cu căţuia sub haine, spre a se înmiresma. 
Or, dacă se va sluji de scobitoare fără a o reteza şi a o despica oleacă la vârf, 
sau dacă nu va vroi s-o ia, este ins de rând, lipsit de gingăşie. Iar dacă va 
şedea deasupra căţuii, sau dacă nu o va vroi, iarăşi este un om de nimic. Şi- 
atunci, oricât de mare poet s-ar putea să fie, un ins care habar nu are ce-i 
gingăşia nu este vrednic de domniţe. 

Aşa că, chiar a doua zi, ducându-se să se întâlnească cu iubitul ei, fata nu 
zăbovi să-l pună la încercare. Căci, după ce aduse o căţuie aprinsă în 
mijlocul odăii şi după ce aruncă în ea mirodia, îi spuse tânărului: 

— Vino să te înmiresmezi! 

Ci poetul nici nu se sinchisi şi răspunse: 

— Adu tu căţuia colea lângă mine. 

Şi fata făcu aşa; ci poetul nu îşi puse căţuia sub haine, ci se mulţumi să-şi 
înmiresmeze numai barba şi părul. După care luă scobitoarea pe care i-o 
întindea iubita sa şi, după ce o reteză aruncând o bucăţică din ea, îi despică 


vârful în şuviţe mlădioase, şi se frecă astfel cu ea pe dinţi şi îşi înmiresmă 
gingiile. Pe urmă se petrecu între el şi fată ceea ce se petrecu. Şi, când 
micuța se întoarse la saraiul străjuit, îi povesti zvânturatei sale de stăpâne 
urmarea încercării. lar Fatimah spuse numaidecât: 

— Adu-mi-l pe arabul acela de neam! Şi grăbeşte-te! 

Ci străjerii erau aspri, şi înarmaţi, şi necurmat la pândă. Şi, în fiecare 
dimineaţă, iscoadele sultanului Neman, părintele domniţei, veneau la faţa 
locului ca să vadă şi să citească urmele picioarelor scrise pe nisip. Şi 
iscoadele se întorceau să spună stăpânului lor: 

— O, doamne al vremilor, nu am găsit în dimineaţa aceasta decât urma 
picioruşelor copilei Ibnat-ljlan. 

Or, ce făcu şireata de slujnică a domniţei pentru a-l aduce în sarai pe poet 
odată cu ea, fără a da în vileag trecerea lui? Iacătă. În noaptea hotărâtă de 
stăpână-sa, se duse lângă flăcău şi, fără a şovăi, îl luă în spinare, ţinându-l 
bine cu pulpanele unei mantii pe care i-o petrecu pe dedesubt, şi pe care şi-o 
legă în faţă, şi astfel, fără primejdia de a se da de gol, îl cără pe ispititor la 
ispita sa. Şi poetul petrecu acolo, cu pojarnica de fată a sultanului, o noapte 
binecuvântată, noapte de lumină, de dulceaţă şi de jar. Şi plecă până-n zori, 
tot aşa precum intrase, adică dus în spinare de fată. 

Or, ce se întâmplă dimineaţa? Iscoadele sultanului veniră, ca în toate 
dimineţile, să cerceteze urmele de pe nisip. Pe urmă se duseră să-i spună 
sultanului, părintele domnitei: 

— O, stăpâne al nostru, nu am zărit în dimineaţa aceasta decât urmele 
picioarelor micutei Ibnat-ljlan. Da fata pesemne că s-a îngrăşat tare, întrucât 
urma picioarelor ei se face mai adâncă în nisip. 

Şi-aşa că lucrurile urmară să se petreacă mai departe astfel un răstimp de 
vreme, poetul şi domniţa iubindu-se, slujnicuţa cărându-l în spinare pe 
liubovnic, iar iscoadele vorbind despre îngrăşare. Şi n-ar fi fost nicio pricină 
ca starea aceea de lucruri să se curme, dacă poetul însuşi nu şi-ar fi sfâşiat 
cu chiar mâinile lui fericirea. 

Şi, într-adevăr, frumosul Murakiş avea un prieten tare drag, căruia îi 
împlinea toate voile. Şi cum îi împărtăşise şi lui dragostea sa neobişnuită, 
tânărul prieten îşi dori stăruitor să fie dus şi el în acelaşi chip la domniţa 
Fatimah şi să fie luat drept Murakiş însuşi, date fiind negurile nopţii şi 
asemănarea lui la statură şi la purtări cu prietenul său. Şi Murakiş se lăsă 
biruit de stăruinţele băiatului, şi îşi pecetlui cu jurământ făgăduiala dată. Iar 


când veni noaptea, tânărul prieten îi luă locul în spinarea fetei şi fu dus la 
domniţă. 

Şi, pe negură, începu ceea ce trebuia să înceapă. Ci numaidecât, în pofida 
întunereciunii, Fatimah, pricepută, îşi dete seama de schimbare, simțind 
moliciune acolo unde fusese tărie, şi încropeală acolo unde fusese vipie de 
foc, şi sărăcie acolo unde fusese îmbelşugare. Şi, ridicându-se pe clipă pe 
dată, îl zvârli cât colo pe nechemat, cu o lovitură de picior, şi o puse pe 
slujnică să-l adune de pe jos şi să-l dea afară, pe calea de ducere folosită de 
obicei... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute şaptezeci şi şasea noapte 
Urmă: 


„„.Şi o puse pe slujnică să-l adune de pe jos şi să-l dea afară, pe calea de 
ducere folosită de obicei. Şi, de-atunci, poetul a fost alungat de fata 
sultanului, care nu s-a îndurat niciodată să-i ierte înşelăciunea. Şi Murakiş, 
spre a-şi descărca durerea şi căinţele, a întocmit următoarea kasidă: 


Deci bun-rămas, bekrana mea frumoasă! 
Chiar dacă plec de lângă tine-acum, 
Rămână-ţi fericirea toată-n casă, 

Ca un balsam de mosc, ca un parfum. 
Vai, Murakiş sărmane, până ieri 
Gingaşa Fatimah ca pe un mire, 

Cu boiu-i hărăzit spre mângâieri, 
Mlădiu ca ramul nabkului subţire, 
Cu mersu-i ca de struţ legănător, 
Nurlie, dreaptă, fragedă, uşoară, 

Cu frumuseţea ei ca un izvor 

În limpezimea apei lui, vioară, 

Cu dinţi-i albi şi pururea zâmbind, 
Scăldaţi în roua gurii ei de miere, 
Lucioşi precum oglinda de argint, 

Cu mâinile ei moi ca o părere, 
Împodobită-n scumpele-i brățări, 

Cu pletele-i ca noaptea-ntunecată — 


Te-a fermecat în nopţi cu descăntări, 
Şi inima ţi-o lasă-njunghiată. 

Vai, iată ceasul bunului-rămas! 

Ca fumul care piere, totu-acuma-i! 

Tu însuţi ţi-ai adus acest necaz, 
Pentru o toană de prieten numai. 

De ciudă muşcă-ţi degetele toate, 
Sfâşie-te în neagra-ţi deznădejde! 

O toană de prieten azi de scoate 

Din inima ce nu te mai iubeşte. 

Vai, totul s-a sfârşit! Şi nu e vis — 
Căci treaz sunt, pe când viselor, se ştie, 
În somn doar le e drumul larg deschis, 
Ci mie-nchise-mi sunt pe veşnicie. 


Iar poetul Murakiş a fost unul dintre cei ce au murit din dragoste. 

Pe urmă, tânărul le spuse celor ce ascultau: 

— Până a ajunge la vremurile islamice, mai ascultați şi povestea aceasta 
despre şeicul kindenilor şi soţia sa, Hind. 

Şi spuse: 


Răzbunarea şeicului Hojjr 


A ajuns până la noi, prin istorisirile strămoşilor noştri de demult, că şeicul 
Hojjr, căpetenia triburilor kindenilor şi tată al lui Imru Ul-Kais, cel mai 
mare poet de pe vremea păgâniei, era omul cel mai temut dintre arabi 
pentru cruzimea şi pentru vajnica lui dârzenie. Şi era atâta de aprig până şi 
faţă de neamurile lui, încât fiul său, tânărul Imru Ul-Kais, ca să poată să dea 
zbor slobod harului său poeticesc, a trebuit să fugă de sub corturile 
părinteşti. Căci şeicul Hojjr socotea că a se fuduli în faţa lumii cu numele de 
poet era pentru fiul său o abatere de la ighemoniconul şi de la înălțimea 
stepenei sale. 

Or, într-o zi, pe când şeicul Hojjr se afla purces cu oastea departe de 
pământurile sale, asupra tribului Bani-Assad, primi veste că tribul 
kodaienilor, vechii săi duşmani, cârmuiţi de către Ziad, îi cotropiseră 
deodată pământurile, într-un poghiaz, ridicaseră o pradă straşnică, zaherea 
multă de curmale uscate, sumedenie de cai, de cămile şi de vite, şi mulţime 


de femei şi de fete kindene. Şi printre prinşii luaţi de Ziad se afla şi femeia 
cea mai dragă şeicului Hojjr, preafrumoasa Hind, giuvaiericaua tribului. 

Încât, de îndată ce ştirea despre prăpăd ajunse la el, Hojjr făcu degrabă 
cale întoarsă, cu toţi luptătorii lui, şi se îndreptă înspre locul unde socotea să 
dea peste vrăjmaşul său, Ziad, răpitorul Hindei. Şi nu peste mult, într- 
adevăr, ajunse la o mică depărtare de tabăra kodaienilor. Şi trimise pe dată 
într-acolo două iscoade încercate, pe nume Saly şi Sadus, să cerceteze 
locurile şi să culeagă cât mai multe ştiri cu putinţă despre oastea lui Ziad. 

Şi cele două iscoade izbutiră să se strecoare în tabără, nebăgate de seamă. 
Şi strânseră lămuriri de preţ despre numărul vrăjmaşului şi despre aşezarea 
taberei. Şi, după câteva ceasuri petrecute ca să cerceteze tot, iscoada Saly îi 
spuse soţului său, Sadus: 

— Tot ce am văzut mi se pare destul în ce priveşte rosturile şi gândurile lui 
Ziad. Şi-aşa că mi-aş cam lua zborul să-i duc şeicului Hojjr ştirile despre 
ceea ce am cules. 

Ci Sadus răspunse: 

— Eu nu plec până ce nu capăt ştiri mai multe şi mai de preţ. 

Şi rămase singur în tabăra kodaienilor. 

Or, la căderea nopţii, câţiva oşteni de-ai lui Ziad veniră să stea de pază 
lângă cortul căpeteniei lor şi se aşezară împrejurul cortului, din loc în loc. 
lar Sadus, iscoada lui Hojjr, temându-se să nu fie dibuit, îşi luă inima în 
dinţi şi se duse cutezător să-l bată pe umăr cu mâna pe unul dintre paznicii 
care tocmai şezuse jos pe pământ, ca şi ceilalţi, şi îl repezi cu un glas 
poruncitor, spunându-i: 

— Care eşti tu? 

Şi străjerul răspunse: 

— Sunt cutare, fiul lui cutare. 

Iar Sadus urmă cu glas scurt şi hotărât: 

— Bine! 

Pe urmă se duse să şadă chiar lângă cortul căpeteniei Ziad, fără să-i dea 
cuiva prin gând să-l tulbure. 

Şi iacătă că nu peste mult auzi vorbă din lăuntrul cortului. Şi era chiar 
glasul lui Ziad, care, întinzându-se lângă preafrumoasa prinsă Hind, o săruta 
şi se desfăta cu ea. Şi, printre altele, Sadus auzi următoarele. Glasul lui Ziad 
spunea: 

— Ce crezi tu, Hind, ia spune-mi, ce-ar face soţul tău, Hojjr, dacă ar şti că 
în clipa aceasta mă aflu lângă tine, în dulce desfătare laolaltă? 


Iar Hind răspunse: 

— Pe moartea cea roşie! ar porni în goană ca un lup pe urmele tale şi nu s- 
ar mai opri din fugă decât dinaintea corturilor tale roşii, spumegând, plin de 
mânie şi de turbare, flămând de răzbunare, cu gura clăbucind de bale ca o 
cămilă în călduri, care mănâncă ierburi amare. 

Iar Ziad, auzind vorbele acestea ale Hindei, fu cuprins de ciudă şi, dându-i 
o palmă prinsei sale, îi spuse: 

— A, te pricep! Hojjr, fiara aceea cruntă, îţi place, ţi-e drag şi vrei să mă 
umileşti. 

Ci Hind tăgădui numaidecât, zicând: 

— Îţi jur pe amândoi bozii noştri, Lat şi Ozzat, niciodată nu mi-a fost silă 
de vreun bărbat cum mi-e silă de soţul meu, Hojjr. Da dacă mă întrebi, 
pentru ce să-ţi ascund ce gândesc? Că chiar n-am mai văzut om mai cu 
ochii-n patru şi mai prepuielnic ca Hojjr, fie că doarme, fie că e treaz. 

Şi Ziad o întrebă: 

— Cum aşa? Lămureşte-te! 

Atunci, Hind spuse: 

— Ascultă. Când Hojjr se află în puterea somnului, stă cu un ochi închis, 
da cu celălalt deschis, iar cu jumătate din făptura sa rămâne treaz. Şi lucrul 
acesta atâta e de adevărat, încât într-o noapte ca toate nopţile, pe când 
dormea alături de mine, iar eu îi vegheam somnul, iacătă că un şarpe negru 
se ivi deodată de sub rogojină şi veni drept înspre faţa lui. Şi Hojjr, tot 
dormind, îşi întoarse capul, parcă simţindu-l. lar şarpele se strecură pe lângă 
mână înspre palma deschisă. Şi Hojjr îşi trase numaidecât mâna. Atunci, 
şarpele, şovăind, se îndreptă înspre piciorul alungit. lar Hojjr, dormind mai 
departe, îndoi genunchiul şi îşi feri piciorul. Şi şarpele, descumpănit şi 
parcă nemaiştiind ce să facă, se hotărî să lunece înspre o strachină cu lapte, 
pe care Hojjr îmi cerea să i-o pun totdeauna lângă pat. Şi, ajungând la 
strachină, şarpele sorbi cu lăcomie laptele, pe care apoi îl vărsă îndărăt în 
strachină. Iar eu, la priveliştea aceea, gândii, bucurându-mă în sufletul meu: 
„Ce noroc nenădăjduit! Când Hojjr are să se trezească, are să bea laptele 
otrăvit acum şi are să moară pe dată! Uf, am să scap de lup.” Şi Hojjr se 
deşteptă, după o bucată de vreme, însetat şi cerându-şi laptele. Şi luă 
strachina din mâinile mele; da avu grijă ca mai întâi să miroase laptele. Şi 
iacătă că mâna-i tremură şi strachina căzu şi se vărsă. Iar el scăpă. Aşa face 
în toate, în orice împrejurare ar fi. La toate se gândeşte, la toate ia aminte şi 
niciodată nu poate fi prins pe nepregătite. 


lar iscoada Sadus auzi toate vorbele acestea; pe urmă nu mai putu să 
priceapă nimic din ce îşi spuneau între ei Ziad şi Hind, afară de plescăitul 
sărutărilor lor şi al suspinelor. Atunci, se ridică încetişor şi fugi. Şi odată 
ajuns afară din tabără, purcese la drum cu paşi mari şi, până-n zori, fu lângă 
stăpânul său, Hojjr, căruia îi istorisi tot ce văzuse şi tot ce auzise. Şi îşi 
sfârşi istorisirea spunând: 

— Când am plecat, Ziad sta cu capul sprijinit pe genunchii ei; şi se desfăta 
cu prinsa lui, iar ea îi răspundea la desfăt. 

Şi Hojjr, la vorbele acestea, îşi rostogoli în piept un oftat gemut, se sculă în 
picioare... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute şaptezeci şi şaptea noapte 

..-Şi Hojjr, la vorbele acestea, îşi rostogoli în piept un oftat gemut, se sculă 
în picioare, porunci plecarea şi năpusta grabnică asupra taberei kodaienilor. 
Şi toate cetele kindenilor porniră la drum. Şi căzură pe neaşteptate asupra 
taberei lui Ziad. Şi se încinse o încăierare năprasnică. Şi kodaienii lui Ziad 
nu avură mult până să fie daţi peste cap şi puşi pe fugă. Iar tabăra lor, 
cuprinsă de vrăjmaşi, fu pustiită şi pârjolită. Şi fu omorât care fu omorât, şi 
fu aruncat în vântul mâniei tot ce mai rămăsese. 

Cât despre Ziad, acela fu zărit de către Hojjr în mulţime, pe când încerca 
să-i întoame la luptă pe cei ce fugeau. Şi Hojjr, mârâind şi mugind, se 


repezi pe el ca o pasăre de pradă, îl înşfăcă pe după mijloc de pe cal şi, 
săltându-l în sus, îl tinu aşa în puterea mâinilor, pe urmă îl izbi de pământ 
şi-i frânse oasele. Şi-i tăie capul şi şi-l agăţă la coada calului. Şi după ce îşi 
împlini răzunarea faţă de Ziad, se îndreptă înspre Hind, pe care o găsi. Şi o 
legă de cozile a doi cai pe care îi biciui făcându-i să pornească unul într-o 
parte şi altul în cealaltă. Şi pe când Hind era despicată astfel şi ruptă în 
bucăţi, el îi strigă: 

— Pieri, o, muiere cu limba atâta de dulce şi cu tainele gândului atâta de 
amare. 


lar după ce istorisi răzbunarea aceasta cruntă, tânărul le spuse 
ascultătorilor săi: 

— Întrucât încă ne mai aflăm la vremurile acelea de dinainte de Islamul 
cel binecuvântat, ascultați istoria pe care ne-a lăsat-o, despre obiceiurile 
femeilor arabe de pe-atunci, soţia mult-iubită a Prorocului — asupra-i fie 
rugăciunea şi pacea! — stăpâna noastră, Aişah, cea mai frumoasă şi cea mai 
curată icoană de femeie a Islamului de la începuturi, femeie înţeleaptă, 
dărză, drăgăstoasă şi vitează, a cărei vorbă sclipitoare avea tăria bărbată a 
unui flăcău şi al cărei grai avea sfânta şi proaspăta frumuseţe a unei fecioare 
neprihănite. 

Şi spuse istorisirea aceasta povestită de Aişah: 


Soții preţaluiţi de către soțiile lor 


Într-o bună zi, câteva hanâme din Yemen se strânseseră în locuinţa mea. Şi 
se înţeleseră între ele cu jurământ să-şi spună, cu tot adevărul şi fără să 
ascundă nimic, cum sunt soţii lor, buni sau răi. 

Şi cea dintâi luă vorba şi spuse: 

— Bărbatu-meu? e urât şi de neatins ca o cocoaşă de cămilă tăbăcită, 
cocoţată în vârful unui munte anevoie de suit. Şi, pe deasupra, atâta-i de 
slab şi de uscat, cât nu i-ai găsi un firicel de măduvă în oase. Rogojină 
tocită! 

Iar cea de a doua hanâmă din Yemen spuse: 

— Al meu? chiar că n-ar trebui să spun o vorbă despre el. Întrucât şi numai 
a pomeni despre el îmi face silă. Dobitoc căpăţânos, dacă-i răspund măcar 
cu o vorbă, numaidecât mă şi ameninţă că mă izgoneşte; iar dacă tac, mă 
înghioldeşte şi mă ţine ca înfiptă în sâmceaua de fier a unei sulițe. 


lar cea de a treia spuse: 

— Păi eu, iacătă-l pe drăgălaşul meu de bărbat: când mănâncă, linge 
talerele până-n fund; când bea, suge pân” la ultima picătură; când se culcă, 
se strânge şi se ghemuie în sine însuşi ca un burduf; iar când i se întâmplă 
să taie ceva pentru mâncare, taie totdeauna tot ce e mai prăpădit şi mai 
descărnat. Cât despre celelalte, e mai rău decât nimic: nu şi-ar luneca mâna 
înspre mine nici măcar ca să vadă cum stau. 

lar cea de a patra spuse: 

— Fiul socrului meu, alimănit să fie el! Grămadă de povară pe ochii şi pe 
inima mea, zi şi noapte! Hazna de metehne, de aiureli şi de sminteli. Te 
plesneşte peste gură din nimic; ori îţi împunege şi îţi rupe pântecele, ori se 
asmute asupra-ţi, ori, toate deodată, te plesneşte, te înghioldeşte şi te 
vatămă. Lup amarnic, crăpare-ar să crape! 

lar cea de a cincea spuse: 

— O, soţul meu este bun, şi frumos ca o noapte frumoasă dintre nopţile de 
Tihamah, darnic ca ploaia cea darnică a norilor, şi preamărit, şi temut de toţi 
luptătorii noştri. Când pleacă de acasă, e ca un leu falnic şi voinic. E mare, 
iar mărinimia sa face ca jarul din căminul lui, deschis tuturora, să fie 
totdeauna din belşug. Stâlparul numelui lui e înalt şi măreț. Cumpătat, el 
rămâne flămând în noaptea unui ospăț; veghetor, nu doarme niciodată în 
noaptea primejdiei; primitor, şi-a aşezat locuinţa chiar lângă piaţa târgului, 
ca să-i găzduiască pe călători. O, tare-i mare şi frumos, tare-i minunat! Are 
o piele dulce şi moale, ca o blăniţă de iepure, care te mângâie cu gingăşie. 
lar mireasma răsuflării lui este mirodenie de zarnab desfătătoare. Şi, cu 
toată tăria şi puterea lui, fac ce vreau din el. 

La urmă, cea de a şasea hanâmă yemenită zâmbi dulce şi spuse la rându-i: 

— O, soţul meu este Malik Abu-Zar, minunatul Abu-Zar, ştiut de toate 
triburile noastre. M-a găsit copilă, la un cort de oameni săraci ajunşi la 
nevoie şi la strâmtoare, şi m-a dus în cortul lui falnic, şi mi-a împodobit 
urechile cu cercei scumpi, şi pieptul cu odoare frumoase, şi mâinile şi 
picioarele cu brățări de preţ, şi braţele cu bunăstarea cea durdulie. M-a 
cinstit ca soţie, şi m-a poftit într-o locuinţă în care răsună necontenit 
cântecele vesele ale lăutelor şi în care strălucesc mândrele sulițe samhariene 
cu prăjini durate straşnic, şi în care se aude necontenit nechezatul sirepelor, 
grohotul cămilelor închise în staniştile cele mari, zarva slugilor care treieră 
şi îmblătesc grâul, larma amestecată a douăzeci de turme. Vorbesc cu el 
slobodă şi niciodată nu mă înfruntă, nici nu mă ceartă. Când mă culc, nu mă 


lasă niciodată văduvită; când adorm, mă lasă să dorm cât vreau. Şi mi-a 
rodit pântecul, şi mi-a dăruit un copil, tare minunat copil! Atâta de drăgălaş, 
încât culcuşul lui micuţ şi gingaş pare locul pe care îl lasă gol un firicel de 
papură scos dintr-o țesătură de rogojină; atâta de plăpând, că s-ar sătura din 
cât suge un ieduţ; atâta de dulce, încât atunci când umblă şi când se leagănă 
cu atâta dulceaţă în tunicuţa lui de zale, răpeşte minţile celor care îl văd! Da 
fata pe care mi-a dăruit-o Abu-Zar! Uf, dulceaţa, da! dulceata de fată a lui 
Abu-Zar! E odorul tribului! Durdulie, o cuprind hainele ca într-o vrajă, 
strânsă în fermeneaua ei ca o cosiţă împletită; cu pântecul bine făcut şi fără 
burduhăneală; cu boiul suleget şi mlădios sub fermenuţă; cu şoldurile pline 
şi rotunde; cu braţele durdulii; cu ochii mari şi larg deschişi; cu lumina lor 
neagră ca noaptea; cu sprâncenele subţiri şi arcuite descântat; cu nasul uşor 
adus, ca vârful unei săbii alese; cu gura frumoasă şi neprefăcută; cu mâinile 
mândre şi damice; cu veselia deschisă şi sclipitoare; cu vorba răcoroasă ca 
umbra; cu mireasma răsuflării mai moale ca mătasa şi mai îmblăsămată ca 
moscul care răpeşte sufletul! Of, ocrotească-mi-i cerul pe Abu-Zar şi pe fiul 
lui Abu-Zar, şi pe fata lui Abu-Zar! Ocrotească-mi-i întru dragostea şi 
bucuria mea! 

Or, după ce şi cea de a şasea hanâmă yemenită grăi astfel, le mulţumii la 
toate că îmi făcuseră hatârul de a mi se destăinui şi luai şi eu cuvântul, la 
rându-mi, şi le spusei: 

— O, surorile mele, Allah Preaînaltul păstreze-ni-l pe Prorocul nostru 
binecuvântat! Că îmi este mai drag decât sângele tatălui şi al mamei mele... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute şaptezeci şi opta noapte 


Urmă: 


— O, surorile mele, Allah Preaînaltul păstreze-ni-l pe Prorocul nostru 
binecuvântat! Că îmi este mai drag decât sângele tatălui şi al mamei mele. 

Îmi este mai drag decât sângele tatălui şi al mamei mele. Ci de bună 
seamă, gura mea nu este destul de neprihănită cât să-i cânte laudele! De 
aceea am să mă mulţumesc a vă spune şi vouă numai ceea ce mi-a spus el, 
odată, în privinţa noastră, a femeilor, care, în gheenă, suntem cărbunii cei 
mai din belşug, pe care îi mistuie focul cel roşu. Şi-aşa, într-o zi, rugându-l 
să-mi dea nişte sfaturi şi nişte îndemnuri care să-mi slujească pe calea 
cerească, el îmi spuse: „O, Aişah, scumpa mea Aişah, deie Allah ca femeile 


musulmanilor să se cerceteze şi să vegheze singure, să fie răbdătoare la greu 
şi mulţumitoare la bine, să le dăruiască soţilor lor copii mulţi, să-i înconjure 
cu dragoste şi cu grijă, şi niciodată să nu ia în râs binefacerile lui Allah prin 
mijlocirea lor. Întrucât, o, mult-iubita mea Aişah, Atoatedătătorul o alungă 
de la mila sa pe femeia care îşi râde de bunătatea lui. lar aceea care, 
aţintindu-şi privirile sfruntate asupra soţului ei, va spune dinaintea ori în 
spatele lui: «Ce chip urât ai! ce hâd eşti, ce făptură pocită!» femeii aceleia, 
o, Aişah, Allah are să-i sucească ochii şi are s-o lase saşie, are să-i sluţească 
şi să-i pocească trupul, şi are s-o facă urâtă şi silnică, grămadă greţoasă de 
carne veştedă, ghemuită scârbavnic pe vântrea ei de piei zdrenţuite, 
fleşcăite şi flendurite. Iar femeii care, în patul căsniciei ori aiurea, se arată 
vrăjmaşă soţului ei ori îl supără cu vorbe ţâfnoase, ori îi tulbură cugetul, oh, 
aceleia Atoatedătătorul, la Ziua Judecăţii, are să-i tragă limba din gură şi să 
i-o întindă ca pe o fâşie de piele, lungă de şaptezeci de coţi şi care are să se 
răsucească împrejurul gâtului păcătoasei, carne hâdă şi vânătă. Ci, o, Aişah, 
femeia curată, care nu tulbură niciodată tihna soţului ei, care nu-şi petrece 
niciodată noaptea afară din sălaşul ei fără ca să-şi fi cerut măcar îngăduinţa, 
care nu se împopoţonează nicicând cu haine înzorzonate şi cu năframe 
scumpe, care nu-şi pune inele grele la braţe şi la picioare, care nu caută 
nicicând să tragă asupra ei privirile drept-credincioşilor, care este frumoasă 
de frumuseţea ei firească, pusă în ea de către Ziditorul, care este dulce la 
vorbă, spornică la lucruri bune, îndatoritoare şi sârguitoare faţă de soţul ei, 
caldă şi iubitoare faţă de copiii ei, bună sfătuitoare pentru vecina ei şi 
binevoitoare faţă de orice făptură de-a lui Allah, oh, oh! aceea, mult-iubita 
mea Aişah, va intra în rai, laolaltă cu prorocii şi cu aleşii Domnului!” 

Iar eu, tulburată cu totul, strigai: 

— O, Prorocule al lui Allah, îmi eşti mai scump decât sângele tatălui şi al 
mamei mele! 


Şi-acum, că am ajuns la vremurile binecuvântate ale Islamului, urmă mai 
departe tânărul, ascultați câteva întâmplări din viaţa califului Omar ibn Al- 
Khattab — coperească-l Allah cu milele sale! — care a fost omul cel mai 
neprihănit şi cel mai aspru de pe vremurile acelea neprihănite şi aspre, 
emirul cel mai drept dintre toţi emirii drept-credincioşilor! 

Şi spuse: 


Omar Despicătorul 


Se povesteşte că emirul drept-credincioşilor, Omar Ibn Al-Khattab — care a 
fost califul cel mai drept şi omul cel mai nepărtinitor din tot Islamul — 
fusese poreclit El-Farrukh, adică Despicătorul, întrucât avea năravul să 
despice în două, dintr-o fulgerătură de sabie, pe oricine n-ar fi voit să se 
supună vreunei hotărâri rostite de către Prorocul — asupra-i fie rugăciunea şi 
pacea! 

lar cugetul său era atâta de cinstit şi nepărtinirea lui era atâta de neabătută, 
încât într-o zi, după ce biruindu-i pe emirii din Yemen şi punând stăpânire 
pe vistieriile domneşti, a poruncit să se împartă pleanul între toţi oştenii 
musulmani deopotrivă, fără osebire. Şi fiecare oştean a avut parte, printre 
altele, de câte o bucată de alagea yemenească. lar Omar îşi avu partea 
întocmai ca şi cel mai mărunt dintre oştenii săi. Şi puse să i se facă o haină 
nouă din bucata aceea de pânză vărgată yemenească, ce-i căzuse la 
împărţanie; şi, îmbrăcat aşa, se sui în amvonul de la Medina şi le predică 
musulmanilor încă o purcedere cu oaste împotriva necredincioşilor. Ci 
iacătă că un om din mulţime se ridică şi îl opri din predica sa, spunându-i: 

— N-avem să-ţi dăm ascultare. 

Şi Omar îl întrebă: 

— Pentru ce? 

Şi omul răspunse: 

— Pentru că, atunci când ai împărţit la toţi deopotrivă alageaua 
yemenească, fiecare musulman a căpătat câte o bucată, şi tot aşa şi tu ai 
căpătat o bucată la fel. Or, bucata aceea nu avea cum să-ţi ajungă ca să-ţi 
faci din ea toată haina cu care te vedem îmbrăcat astăzi. Aşa că, dacă nu ai 
fi luat pe furiş de la noi o bucată mai mare decât aceea pe care ne-ai dat-o 
nouă, nu ai fi avut din ce să-ţi faci haina de pe tine, mai cu seamă că eşti 
măgădan la trup. 

Iar Omar se întoarse înspre fiul său, Abdallah, şi îi spuse: 

— O, Abdallah, răspunde-i tu acestui om. Întrucât spusa lui este dreaptă. 

lar Abdallah se ridică şi spuse: 

— O, musulmanilor, aflaţi că atunci când emirul drept-credincioşilor, 
Omar, a vrut să pună să i se coase o haină din bucata lui de alagea, s-a văzut 
că bucata nu ajunge. Ca urmare, întrucât nu avea o haină potrivită de 
îmbrăcat pentru ziua aceasta, i-am dat eu o parte din bucata mea de pânză, 
ca să-şi împlinească haina. 


Pe urmă şezu jos. Atunci, omul care îl înfruntase pe Omar spuse: 
— Mărire lui Allah! Acuma te ascultăm, o, Omar! 


Tot Omar, altă dată, după ce cuprinsese Siria, Mesopotamia, Egiptul, 
Persia şi toate ţările rumilor, şi după ce întemeiase Bassra şi Kufa, în Irak, s- 
a întors la Medina, unde, îmbrăcat într-o haină atâta de jerpelită, încât 
ajunsese a fi numai o cârpitură de petice, sta toată ziua pe treptele care suie 
la geamie, ascultând până şi jalbele celor mai din urmă supuşi ai săi, 
facându-le tuturora judecată dreaptă, de la emir până la cămilar. 

Or, pe timpu-acela, Kaissar Heracliu, riga care domnea peste rumii de la 
Constantinia, îi trimise un sol, însărcinat tainic să cântărească chiar cu ochii 
săi mijloacele, puterile şi faptele emirului arabilor. Încât, după ce solul intră 
în Medina, îi întrebă pe locuitori: 

— Unde este riga al vostru? 

lar ei răspunseră: 

— Noi nu avem niciun fel de rigă, că avem un emir! lar acela-i emirul 
drept-credincioşilor, califul lui Allah, Omar ibn Al-Khattab! 

El întrebă: 

— Unde se află? Duceţi-mă la el! 

Ei răspunseră: 

— Împarte dreptatea, ori poate că se odihneşte. 

Şi îi arătară drumul spre geamie. Iar solul lui Kaissar ajunse la geamie şi îl 
văzu pe Omar dormind sub soarele de amiază pe treptele încinse ale 
geamiei, cu capul sprijinit de piatra goală. Şi-i curgea sudoarea de pe frunte, 
făcând o pată mare de apă împrejurul capului său. 

La priveliştea aceea, teama se aşternu în inima trimisului lui Kaissar, care 
nu se putu stăpâni să nu strige: „lacătă-l în starea aceasta pe cel dinaintea 
căruia toţi domnii pământului îşi pleacă fruntea şi care este stăpân peste cea 
mai mare împărăție din vremurile noastre.” Şi încremeni în picioare, pradă 
spaimei, întrucât îşi zisese: „Când un norod este ocârmuit de un om cum e 
acesta, celelalte noroade trebuie să se îmbrace în haine de jale.” 


Şi, când cu supunerea Persiei, printre alte lucruri minunate luate din 
saraiul craiului Jezdejerd de la Ystakhar se afla şi un chilim, lung şi lat de 
câte şaizeci de coti, şi care înfăţişa un strat de flori, în care fiecare floare, 
întocmită din pietre scumpe, se înălța pe o tulpină din aur. lar căpetenia 
oştilor musulmane, Saad ben Abu-Waccas, măcar că nu era prea priceput la 
preţăluirea negustorească a lucrurilor scumpe, înţelese numaidecât tot ce 


preţuia o atare minunăţie şi o răscumpără din pleanul de la saraiul 
Khosroeşilor, ca să i-o dea peşcheş lui Omar. Ci califul cel aspru — 
coperească-l Allah cu milele sale! — cel care nici când cu supunerea 
Yemenului nu vroise să ia din prada ţării supuse decât o bucată de alagea nu 
mai mare decât îi era de trebuinţă pentru a-şi face o haină, nu vroi 
nicidecum, primind asemenea dar, să dea îndemn rău spre viaţa de huzur, de 
ale cărei urmări asupra norodului său îi era tare grijă. Şi, atunci pe loc, puse 
să se taie chilimul cel scump în tot atâtea bucăţi câte căpetenii musulmane 
se aflau la Medina. lar sieşi nu îşi luă nicio parte. Or, atâta de scump era 
chilimul acela, chiar îmbucătăţit, încât Ali — asupra-i fie milele cele mai 
alese! — putu să vândă pe douăzeci de mii de drahme, unor negustori sirieni, 
fâşia care îi căzuse la împărţeală. 


Şi tot când cu năvălirea în Persia, satrapul Harmozan, care se împotrivise 
cu cea mai mare vitejie războinicilor musulmani, primi să se supună, da 
numai cu învoiala să fie dus dinaintea califului, care să se rostească asupra 
sortii lui. Or, Omar se afla la Medina; şi-aşa că Harmozan fu dus la cetatea 
Medinei, păzit de o strajă sub porunca a doi emiri de cei mai de seamă 
dintre drept-credincioşi. Şi, când ajunseră la Medina, cei doi emiri, vrând să 
facă a creşte în ochii lui Omar însemnătatea şi cinul prinsului lor persan, îl 
îndemnară pe Harmozan să-şi îmbrace caftanul ţesut cu zarafir şi să-şi pună 
tiara cea strălucitoare, pe care o purtau satrapii de la curtea lui Khosroe. Şi 
împodobit astfel cu semnele cinului său, căpetenia persană fu adusă 
dinaintea treptelor de la geamie, unde califul şedea pe o rogojină veche, la 
adăpostul unui umbrar. Şi, pricepând din murmurul norodului că vine vreun 
ins de seamă, Omar ridică ochii şi îl văzu dinaintea sa pe satrapul îmbrăcat 
cu toată fala îndătinată la saraiul domnilor persani. Şi, la rându-i, Harmozan 
îl văzu pe Omar, da nu-i venea să creadă că arabul acela îmbrăcat în haine 
peticite şi stând singur pe o rogojină roasă, în curtea geamiei, ar fi însuşi 
califul, stăpânul împărăției celei noi. Da pe dată Omar, cunoscând în prinsul 
din faţa sa pe unul dintre acei satrapi făloşi, care atâta amar de vreme 
făcuseră să tremure, dintr-o încrâncenare de privire, triburile cele mai dârze 
din Arabia, strigă: 

— Mărire lui Allah carele a ridicat Islamul cel binecuvântat spre a vă 
umili, pe tine şi pe semenii tăi! 

Şi puse să fie despuiat persanul de hainele lui cele daurite, şi să fie coperit 
cu o haină aspră de pustie; pe urmă îi zise: 


— Acuma, când iacătă-te îmbrăcat pe potriva vredniciilor tale, vei 
cunoaşte mâna Domnului, carele numai el unul este stăpân pe toată fala. 

Şi Harmozan răspunse: 

— De bună seamă, sunt încredinţat pe deplin. Întrucât, atâta vreme cât 
dumnezeirea a stat deoparte, noi am fost cei biruitori, avem dovadă toate 
biruinţele noastre trecute şi toată slava noastră. Aşa că pesemne că Domnul 
despre care vorbeşti a luptat în folosul vostru, de vreme ce ne-aţi biruit la 
rându-vă. 

lar Omar, auzind vorbele acelea, în care temeneaua sta vecină cu 
zeflemeaua, încruntă sprânceana în aşa chip, încât persanul intră la spaimă 
că taifasul lor se va sfârşi cu o osândire la moarte. Şi-aşa că, prefăcându-se 
că îi e tare sete, ceru apă şi, luând oala de pământ ce-i fu adusă, îşi aţinti 
privirile asupra califului şi păru a şovăi dacă s-o ducă la gură. 

Şi Omar îl întrebă: 

— De ce ţi-e spaimă? 

Şi satrapul răspunse: 

— Mi-e frică... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute şaptezeci şi noua noapte 


Urmă: 


„„„Şi satrapul răspunse: 

— Mi-e frică de clipa când am să beau, să nu fie prilej spre a mi se da 
moartea. 

Ci Omar îi spuse: 

— Ferească-ne Allah să ni se cuvină asemenea bănuieli! Te afli sub 
ocrotire până ce apa aceasta are să-ţi răcorească buzele şi să-ţi stingă setea. 

La vorbele acestea ale califului, mintosul persan aruncă oala la pământ şi o 
sparse. lar Omar, legat prin chiar spusele sale, se milui de el, cu mărinimie, 
să-l mai osândească. Şi Harmozan, mişcat de măreţia aceea sufletească, se 
încunună întru Islam. Şi Omar îi hotărî o simbrie de două mii de drahme. 


Iar când cu luarea Ierusalimului — care este cetatea cea sfântă a lui Issa, 
fiul Mariamei, prorocul cel mai mare de până la venirea Domnului nostru, 
Mahomed (asupra-i fie rugăciunea şi pacea), şi înspre al cărei templu se 
întorceau la începuturi drept-credincioşii pentru rugăciune — patriarhul 


Sofronie, capul norodului, se învoise să se dea prins, da numai cu învoiala 
ca însuşi califul să vină să ia în stăpânire Cetatea cea Sfântă. Şi, fiind 
înştiinţat despre învoială şi despre înţelegere, Omar porni la drum. Şi cel ce 
era califul lui Allah pe pământ, şi care făcuse să se plece dinaintea flamurei 
Islamului capetele celor puternici, plecă din Medina fără de nicio strajă, 
călare fără fală pe o cămilă ce ducea doi saci, unul plin de orz pentru vită, 
celălalt plin de curmale pentru calif. Iar la oblânc se afla o strachină de 
lemn, şi la ciochină un burduf plin cu apă. Şi, mergând aşa zi şi noapte, 
neoprindu-se decât spre a-şi rosti rugăciunea, ori ca să împartă dreptatea pe 
la vreun trib ce i se nimerea în cale, ajunse la Ierusalim. Şi iscăli 
cuprinderea cetăţii. Şi porţile cetăţii se deschiseră. Şi Omar, ajungând 
dinaintea bisericii creştinilor, îşi dete seama că se apropiase ceasul de 
rugăciune; şi îl întrebă pe patriarhul Sofronie unde-şi putea îndeplini 
datorinţa aceea de drept-credincios. Şi creştinul îl pofti chiar în biserica lor. 
Ci Omar se lepădă zicând: 

— N-am să intru niciodată să mă rog în biserica voastră, şi aceasta chiar în 
folosul vostru, al creştinilor. Pentru că dacă însuşi califul s-ar ruga într-un 
loc, musulmanii ar pune numaidecât stăpânire pe locul acela şi v-ar păgubi 
de el, fără abatere. 

Şi după ce îşi rosti rugăciunea întorcându-se cu faţa înspre Kaaba cea 
sfântă, îi spuse patriarhului: 

— Acuma să-mi arăţi un loc unde să ridic o geamie în care de aici înainte 
musulmanii să se adune pentru rugăciune, fără a-i tulbura pe ai voştri când 
îşi îndeplinesc slujbele lor. 

Şi Sofronie îl duse pe locul unde se aflase capiştea lui Soleiman ben Daud, 
chiar acolo unde adormise lacub, fiul lui Ibrahim. Şi o piatră însemna locul 
acela, care slujea de hazna murdăriilor cetăţii. Şi, cum piatra lui lacub era 
acoperită de murdăriile acelea, Omar, dând pildă lucrătorilor, umplu cu 
gunoi pulpana mantiei sale şi cără gunoiul departe de acolo. Şi astfel porni 
la curățirea locului pentru geamia care şi azi mai poartă numele lui, şi care 
este geamia cea mai frumoasă de pe pământ. 


lar Omar — potopească-l Allah cu darurile sale cele mai de seamă! — avea 
de obicei să umble cu un toiag în mână şi, îmbrăcat cu o haină prăpădită şi 
peticită în multe locuri, străbătea sukurile şi ulițele din Mecca şi din 
Medina, mustrându-i cu asprime şi cu neîndurare, ba chiar şi pedepsindu-i 
cu lovituri de toiag, acolo pe loc, pe negustorii care îi înşelau pe 


cumpărători sau care cereau preţuri prea mari pe marfa lor. Or, într-o zi, 
cum trecea prin sukul de lapte proaspăt şi de lapte prins, văzu o muiere 
bătrână, care avea dinaintea ei mai multe oale cu lapte de vânzare. Şi se 
duse la babă, după ce se uitase o bucată de vreme la ceea ce făcea aceasta, 
şi îi zise: 

— O, femeie, ia seama ca de-aci înainte să nu-i mai înşeli pe musulmani, 
precum te-am văzut că faci, şi ai grijă să nu mai pui apă în lapte. 

Şi baba răspunse: 

— Ascult şi mă supun, o, emire al drept-credincioşilor. 

Şi Omar trecu mai departe. Da a doua zi se întoarse iarăşi prin sukul de 
lapte şi, ducându-se la lăptăreasa cea bătrână, îi zise: 

— O, muiere păcătoasă, au nu ţi-am mai spus o dată să nu pui apă în lapte? 

Şi baba răspunse: 

— O, emire al drept-credincioşilor, te încredinţez că n-am mai făcut aşa. 

Da nici nu rostise ea bine vorbele acestea că, din dugheana ei, un glas de 
fată se şi auzi, supărat, şi care spunea: 

— Cum, mamă? cutezi să minţi dinaintea emirului drept-credincioşilor, 
adăugând în felul acesta şi o minciună la înşelăciune, iar la minciună 
adăugând lipsa de cinstire faţă de calif? Allah să te ierte! 

lar Omar auzi vorbele fetei şi se opri tulburat. Ci, întorcându-se înspre cei 
doi fii ai săi, Abdallah şi Asim, care îl însoțeau la preumblare, le spuse: 

— Care dintre voi vrea să se însoare cu fata aceasta preacinstită? Este 
mare nădejde că Allah, cu suflarea înmiresmată a milelor sale, are să-i 
dăruiască acestei copile nişte urmaşi cinstiţi ca şi ea. 

Iar Asim, fiul cel mai mic al lui Omar, răspunse: 

— O, tată, mă însor eu cu ea. 

Şi nunta se făcu, între fata lăptăresei şi feciorul emirului drept- 
credincioşilor. Şi fu o căsătorie binecuvântată, întrucât din ea li se născu o 
fată care s-a măritat mai târziu cu Abd El-Aziz ben Merwan. lar din 
căsătoria aceasta din urmă s-a născut Omar ben Abd El-Aziz, care s-a suit 
în scaunul de domnie al ommiazilor, al optulea în şirul domnesc, şi care a 
fost unul dintre cei cinci califi de frunte ai Islamului. Mărire Aceluia carele 
înalţă pe cine-i place lui. 


lar Omar avea obiceiul să spună: „Nu am să las niciodată nepedepsită 
omorârea unui musulman”. Or, într-o zi, pe când ţinea divanul de judecăţi 
pe treptele geamiei, fu adus dinaintea lui leşul unui băieţandru fără fir de 


barbă încă, cu obrazul dulce şi neted ca un obraz de fată. Şi i se spuse că 
băieţandrul fusese ucis de o mână nedovedită, şi că leşul fusese găsit 
lepădat la o margine de drum. Şi Omar ceru lămuriri şi se strădui să strângă 
dovezi despre omor; ci nu izbuti să ajungă a afla nimic, nici să dea de urma 
ucigaşului. Şi se necăji în sufletul lui de jude, văzând sterpiciunea 
cercetărilor sale. Şi se ruga la Cel Preaînalt, zicând: „O, Allah! o, Doamne! 
Îngăduie să izbândesc a-l dibui pe ucigaş.” Şi era auzit adeseori cum rostea 
rugăciunea aceasta. Or, pe la începutul anului următor, îi fu adus un prunc 
nou-născut, încă viu, care fusese găsit lepădat chiar pe locul unde fusese 
aruncat leşul băieţandrului. Şi Omar strigă numaidecât: „Mărire lui Allah! 
acuma sunt stăpân pe sângele celui ucis. Iar ucigaşul are să fie aflat, de-o 
vrea Allah.” Şi se ridică şi se duse la o femeie de credinţă de-a lui, căreia i-l 
dete în seamă pe noul-născut, spunându-i: 

— a-l în seama ta pe sărmănuţul acesta orfan şi nu te îngrija de cele de 
trebuinţă pentru el. Da străduieşte-te să iei aminte de tot ce se va spune în 
preajma ta despre copil şi veghează să nu-l laşi cumva luat ori dus de cineva 
departe de ochii tăi. Şi dacă ai să întâlneşti vreo femeie care l-ar săruta şi l- 
ar strânge la pieptul ei, să-mi trimiţi vorbă fără zarvă acasă şi să-mi dai de 
ştire numaidecât. 

Iar doica îşi priponi în minte vorbele emirului drept-credincioşilor. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute optzecea noapte 


Urmă: 


..-Iar doica îşi priponi în minte vorbele emirului drept-credincioşilor. Şi 
de-atunci copilul crescu, mergându-i bine. lar când împlini vârsta de doi 
ani, o roabă tânără veni într-o zi la doică s-o oprească în cale şi să-i spună: 

— Stăpâna mea m-a trimis să te rog a mă lăsa să-l duc la ea pe copilul 
acesta — vegheze-ţi-l Allah şi depărteze de el orice ochi păgubos! — ca să-şi 
petreacă câteva clipite uitându-se la el, aşa încât pruncul pe care îl poartă în 
pântecele ei să se izvodească după chipul şi asemănarea acestuia. 

Şi doica răspunse: 

— Bine. Du-i copilul, da am să te însoțesc şi eu. 

Şi-aşa se facu. Iar roaba cea tânără intră cu copilul la stăpâna ei. Şi de cum 
îl zări pe copil, stăpâna se repezi la el, plângând, şi îl luă în braţe, 
potopindu-l cu sărutări şi strângându-l la piept, tulburată până peste fire. Iar 


doica dete zor să se ducă să se înfăţişeze dinaintea califului şi îi istorisi 
toate câte se petrecuseră, adăugând: 

— Şi stăpâna aceea nu e alta decât preacurata Saleha, fata preacinstitului 
ansaran, şeicul Saleh, cel care l-a cunoscut şi care l-a urmat ca ucenic 
credincios pe Prorocul nostru binecuvântat — asupra-i fie rugăciunea şi 
pacea! 

Şi Omar şezu să chibzuiască. Pe urmă se sculă, îşi luă sabia, o ascunse sub 
mantie şi se duse la casa arătată. Şi îl găsi pe ansaran şezând la poarta casei 
sale, şi îi spuse, după salamalecuri: 

— O, preacinstite şeic, ce face fata ta, Saleha? 

lar şeicul răspunse: 

— O, emire al drept-credincioşilor, fata mea, Saleha?nS-o răsplătească 
Allah pentru facerile ei de bine. Fata mea e ştiută de toţi pentru cuvioşia şi 
pentru purtarea ei pilduitoare, pentru cugetul cu care îşi îndeplineşte 
datorinţele faţă de Allah şi faţă de părintele ei, pentru sârgul cu care îşi face 
rugăciunile şi toate canoanele cerute de legea noastră, pentru curăţia 
credinţei ei. 

Iar Omar spuse: 

— Bine. Da aş vrea să stau de vorbă cu ea, spre a încerca să-i sporesc 
dragostea de bine şi s-o înflăcărez şi mai mult la făptuirea lucrărilor 
vrednice. 

lar şeicul spuse: 

— Coperească-te Allah cu hatârurile sale, o, emire al drept-credincioşilor, 
pentru bunăvoința ta faţă de fata mea. Stai o clipită, până ce mă întorc; 
întrucât mă duc să-i dau de ştire fiică-mii despre dorinţa ta. 

Şi intră în casă, şi îi ceru Salehei să-l primească pe calif. Şi Omar fu poftit 
înlăuntru. 

Or, ajungând lângă fată, Omar le porunci celor ce se aflau acolo să iese din 
odaie. lar ei plecară îndată, lăsându-l pe calif cu Saleha, singuri-singurei. 
Atunci, Omar, scoţându-şi deodată sabia la iveală, îi spuse copilandrei: 

— Vreau de la tine lămuriri temeinice despre omorul tânărului care a fost 
găsit în drum anul trecut. Lămuririle acestea le ai. Şi, de te vei încerca să-mi 
ascunzi adevărul, între tine şi adevăr va sta sabia aceasta, o, Saleha. 

lar ea răspunse, fără a se tulbura: 

— O, emire al drept-credincioşilor, ai nimerit drept peste faptul pe care îl 
cercetezi. lar eu, pe slava numelui lui Allah Preaînaltul, şi pe harurile 


Prorocului cel binecuvântat! — asupra-i fie rugăciunea şi pacea! — am să-ţi 
spun tot adevărul întreg. 

Şi coborî glasul şi spuse: 

— Află, dar, o, emire al drept-credincioşilor, că am avut o femeie bătrână, 
care sta toată ziua la mine şi care mă însoțea peste tot când ieşeam din casă. 
lar eu o preţuiam şi o iubeam cum o iubeşte o fiică pe mama sa. Şi, la 
rându-i, şi ea, în tot ce era în legătură cu mine şi în tot ce mă privea, punea 
o luare-aminte şi o grijă osebite. Şi multă vreme lucrurile au mers aşa, eu 
îndrăgind-o şi ascultând-o cu cinstire şi cu sfinţenie. Or, veni o zi când ea 
îmi spuse: „O, fata mea, trebuie să fac un drum pe la rudele mele. Da am o 
fiică. Şi, acolo unde şade, mi-e frică să nu păţească vreun necaz fără de 
izbăvire. Şi-aşa că mă rog ţie să-mi îngădui s-o aduc la tine şi s-o las cu 
tine, până ce mă întorc.” lar eu îi dădui numaidecât îngăduinţa. Şi bătrâna 
plecă. Şi, a doua zi, fiică-sa veni în casa mea. Şi era o fată chipeşă, bine 
făcută la boiu şi bine clădită. Şi simţii faţă de ea multă dragoste. Şi o lăsai 
să doarmă în odaia în care dormeam. Şi într-o după-amiază, pe când 
dormeam, mă simţii deodată cuprinsă din somn şi frământată de un bărbat 
care se împieptise peste mine cu toată greutatea lui şi mă ţintuise, 
prinzându-mă straşnic de amândouă mâinile. Şi, necinstită astfel şi 
pângărită, izbutii, într-un sfârşit, să scap din strânsoarea lui. Şi năucită cu 
totul, apucai un cuţit şi îl înfipsei în pântecul ticălosului meu de pângăritor. 
Şi-atunci, văzui că nu era altcineva decât chiar copila, tovarăşa mea. Şi 
fusesem amăgită de străvestirea acelui băieţandru, căruia îi era atâta de 
lesne să se dea drept fată. Şi, după ce l-am omorât, am pus să se învăluiască 
trupul şi am trimis să fie aruncat pe locul unde a fost găsit. Şi Allah a 
îngăduit să ajung mamă, din treaba nelegiuită a acelui bărbat. Şi după ce am 
adus pe lume copilul, am pus să fie şi el lepădat în drum, tot acolo unde 
fusese aruncat tatăl lui, nevroind să mă însărcinez dinaintea lui Allah cu 
creşterea unui copil ce mi se născuse împotriva vrerii mele. Şi-aceasta-i, o, 
emire al drept-credincioşilor, povestea întocmai a celor două fapte. Şi ţi-am 
spus adevărul. Şi Allah mi-e chezaş! 

lar Omar strigă: 

— Hotărât, mi-ai spus adevărul! Reverse-şi Allah asupra-ţi milele sale. 

Şi se minună de tăria şi de dârzia acelei fete, o sfătui să stăruiască pe calea 
facerilor de bine, şi înălţă spre ceruri urări de bine pentru ea. Pe urmă plecă. 
Şi, plecând, îi spuse tatălui fetei: 


— Umplă-ţi Allah casa cu binecuvântările sale! vrednică fată mai ai! Fie-ţi 
binecuvântată! I-am făcut o molitvă şi i-am dat nişte sfaturi. 

Iar preacinstitul şeic ansaran răspunse: 

— Allah să te călăuzească pe calea fericirii, o, emire al drept- 
credincioşilor, şi să-ţi hărăzească toate harurile şi toate milele pe care ţi le 
râvneşte sufletul! 


Pe urmă tânărul cel bogat, după ce se odihni oleacă, urmă: 

— Am să vă spun acuma, spre a mai schimba pildele, istoria cântăreţei 
Sallamah cea Albastră. 

Şi spuse: 


Cântăreaţa Sallamah cea Albastră 


Frumosul poet, izvoditor de cântece şi, deopotrivă, cântăreţ, Mohammad 
din Kufa, istoriseşte următoarele: 

Printre copilele şi roabele pe care le-am învăţat muzica şi cântecul, 
niciodată nu am avut o ucenică mai frumoasă, mai ageră, mai ispititoare, 
mai deşteaptă şi mai dăruită decât Sallamah cea Albastră. Îi ziceam 
Albastră acelei copilandre negricioase pentru că avea pe buza de sus o 
brumă vrăjitoare de mustăcioară uşor albăstruie, ca o umbră subţire de mosc 
trasă cu gingăşie de peana unui calemgiu dibaci ori de mâna iscusită a unui 
miniaturist. Şi, pe vremea când îmi era ucenică, era cu totul tinerică, o 
copilandră proaspăt îmbobocită, cu doi sânişori înmuguriţi, ce-i ridicau şi-i 
coborau olecuţă veşmântul uşor şi i-l depărtau de piept. Şi dacă te uitai la 
ea, era o vrajă, un prăpăd al minţilor, o orbire a ochilor, o răpire a judecății. 
Şi dacă se afla în vreo sindrofie, de-ar fi fost în sindrofia aceea chiar şi cele 
mai vestite frumuseți de la Kufa, nimenea nu mai avea ochi decât pentru 
Sallamah; şi era destul să se ivească ea ca să şi înceapă minunările: „A, iat- 
o pe Albastra!” Şi s-au îndrăgostit de ea pătimaş, da fără de niciun folos, 
toţi cei ce-au cunoscut-o, şi eu însumi, nebunește. Şi măcar că mi-a fost 
ucenică, eram pentru ea un biet supus, un slujitor ascultător, un rob 
credincios la poruncile ei. Şi de mi-ar fi cerut ea până şi mătreaţă de om, m- 
aş fi dus să i-o caut pe toate căpăţânele spânzuraţilor, pe toate tigvele 
mătrăţite din lume... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a nouă sute optzeci şi una noapte 


Urmă: 


„„.Şi de mi-ar fi cerut ea până şi mătreaţă de om, m-aş fi dus să i-o caut pe 
toate căpăţânele spânzuraţilor, pe toate tigvele mătrăţite din lume. 

Şi eu am izvodit, întru slava ei anume, cântecul acesta, şi muzica, şi 
vorbele, atunci când stăpânul ei, Ibn Ghanim, a plecat în hagialăc, luând-o 
cu el, ca şi pe ceilalţi robi ai săi: 


O, Ibn Ghamin! ce crâncenă mâhnire 
Este mâhnirea celui ce-a rămas 

Să-şi plângă-ndurerata lui iubire, 

Cu moartea-n piept la fiecare ceas, 
Măcar că-i încă viu cu-ntreaga-i fire. 


Amare băuturi i-ai dat să bea: 

Şi saburul ca fierea, şi pelinul, 

O, cămilare cu inimă rea, 

Mânând spre Yemen mândra-ţi chervana, 
În sufletul meu ai lăsat suspinul. 


Şi inimi cum nici n-au mai fost vreodată 
Ai despărţit cu fapta-ţi blestemată, 

Tu, cămilar din Yemen, suflet rău, 

Tu, bivol ce calci totu-n drumul tău! 


Ci, oricât de mare va fi fost chinul dragostei mele, totuşi soarta mea nu 
este întru nimic de asemuit cu aceea a unui alt îndrăgostit de Albastra, 
zaraful Yezid ben Aiuf. 

Într-adevăr, într-o zi, stăpânul preafrumoasei Sallamah se apucă să-i spună: 

— O, Albastro, printre toţi câţi s-au îndrăgostit de tine fără izbândă, este 
vreunul care să fi căpătat măcar vreo întâlnire tainică ori vreo sărutare? 
Spune-mi, fără a-mi ascunde adevărul. 

Şi, la întrebarea aceea neaşteptată, Sallamah, temându-se ca nu cumva 
stăpânu-său să fi aflat de curând despre vreun fleculeţ pe care şi l-o fi 
îngăduit de faţă cu vreun martor limbut, răspunse: 


— Nu, de bună seamă, nimeni n-a dobândit vreodată ceva de la mine, 
afară doar de Yezid ben Aiuf, zaraful. Şi nici el n-a făcut altceva decât să 
mă sărute, numai o dată. De altminteri, nu m-am învoit să-i dau sărutul 
decât pentru că mi-a strecurat atunci în gură, în schimbul sărutului, două 
mărgăritare strălucite, pe care le-am vândut pe optzeci de mii de drahme. 

Or, auzind acestea, stăpânul preafrumoasei Sallamah spuse numai atât: 

— Bine. 

Şi, fără a adăuga o vorbă mai mult, atâta de năpădit îşi simţi sufletul de 
mânia zaluziei, că porni pe urmele lui Yezid ben Aiuf şi se ţinu de hâra lui 
până ce acela îi căzu sub mână la un prilej potrivit, când puse să fie omorât 
cu lovituri de gârbaci. 

Cât despre împrejurările în care i se îngăduise lui Yezid acel sărut aducător 
de moarte al Albastrei, iacătă-le. Mă duceam într-o zi, după obiceiul meu, 
acasă la Ibn Ghanim, ca s-o învăţ pe Albastra muzichia, când îl întâlnii în 
drum pe Yezid ben Aiuf. Şi, după salamalecuri, îi spusei: 

— Unde te duci, o, Yezid, îmbrăcat atâta de fercheş? 

Iar el îmi răspuse: 

— Mă duc unde te duci şi tu. 

Şi spusei: 

— Prea bine! Hai. 

Şi după ce ajunserăm şi intrarăm în casa lui Ibn Ghamin, şezurăm jos în 
sala de taifas. Şi în curând se ivi şi Albastra, îmbrăcată cu o fermenea 
nărâmzie şi cu un caftan pembe strălucit. Şi parcă văzurăm soarele învipiat 
ridicându-se între capul şi picioarele orbitoarei cântărețe. Şi pe urmele ei 
venea copila roabă, care aducea lăuta. 

Şi Albastra cântă, sub îndrumarea mea, pe o glaznă nouă, pe care i-o 
lămurisem. Şi glasul ei era bogat, greu, adânc şi tulburător. Şi, la o vreme, 
stăpânul ei îşi ceru iertare de la noi şi ne lăsă singuri, ca să se ducă să dea 
poruncile pentru masă. lar Yezid, lovit în inimă de dragostea pentru 
cântăreaţă, se apropie de ea, cerşindu-i din priviri. lar ea păru a se însufleţi 
şi, cântând mai departe, îi aruncă o privire încărcată cu tot răspunsul. Şi 
Yezid, îmbătat de privirea aceea, îşi petrecu mâna sub haină, scoase două 
mărgăritare strălucite, ce nu-şi aveau surori pe lume, şi îi spuse 
preafrumoasei Sallamah, care se opri o clipă din cânt: 

— la uite, o, Albastro! Mărgăritarele acestea două le-am plătit chiar astăzi 
cu şaizeci de mii de drahme. Dacă ai dori, ar fi ale tale. 

Ea răspunse: 


— Şi ce-ai vrea să fac ca să-ţi fiu pe plac? 

El răspunse: 

— Să cânţi pentru mine. 

Atunci, Sallamah, după ce îşi duse mâna la frunte, în semn de învoire, îşi 
struni lăuta şi cântă stihurile următoare, care au la temelie glazna sadea a 
strunei de sub degetul inelar: 


Sallamah cea Albastră mi-a rănit inima 
Cu-o rană ce nici timpul nu-o va mai vindeca. 


Nici cea mai grea tăcere nu-i e tămăduire, 
Căci nu se-nchide-n suflet o rană de iubire. 


Sallamah cea Albastră mi-a rănit inima. 
O, musulmani, săriţi-mi în ajutor cumva! 


Şi, după ce cântă melodia aceasta de inimă albastră, uitându-se la Yezid, 
adăugă: 

— Ei, acuma, la rându-ţi, dă-mi ceea ce ai să-mi dai. 

lar el spuse: 

— De bună seamă, ceea ce vrei tu vreau şi eu. Ci ascultă, o, Albastro. M- 
am legat cu un jurământ care îmi leagă sufletul — şi orice jurământ e sfânt — 
că nu voi da aceste două mărgăritare decât petrecându-le pe buzele tale de 
pe buzele mele. 

La vorbele acestea ale lui Yezid, roaba frumoasei Sallamah, zădărâtă, sări 
aprigă şi cu mâna ridicată pentru a-l lovi pe îndrăgostit. Ci eu o apucai de 
mână şi îi spusei, spre-a o sfătui să-şi vadă de treabă: 

— Stai cuminte, o, copilo, şi lasă-i. Fac un târg, precum vezi, şi fiecare 
dintre ei vrea să scoată un câştig cu cea mai mică pierdere cu putinţă. Nu-i 
tulbura. 

Iar Sallamah începu să râdă când îl auzi pe Yezid rostind dorinţa aceea. Şi, 
hotărându-se deodată, îi spuse: 

— Bine, fie! Dă-mi mărgăritarele în chipul cum vrei tu. 

lar Yezid porni înspre ea, mergând în genunchi şi în mâini, cu cele două 
mărgăritare între buze. lar Sallamah, scoțând icnete de spaimă, începu la 
rându-i să se tragă înapoi, strângându-şi pe ea hainele şi ferindu-se de 
atingerea lui Yezid. Şi, ba la dreapta, ba la stânga, se depărta fugind şi se 
întorcea la locul ei, cu răsuflarea curmată, stârnind cu asta şi mai tare 


încercările din partea lui Yezid, şi tot mai multe zbeguieli. Şi zbegul dură 
destulă vreme. Ci, cum trebuia totuşi să dobândească mărgăritarele, în 
chipul hotărât, Sallamah îi făcu un semn roabei sale, care, deodată, sări pe 
Yezid, îl prinse de umeri şi îl ţintui locului. lar Sallamah, dovedind cu 
şiretlicul acela că ea era biruitoare şi nicidecum biruită, veni singură, oleacă 
fâstâcită şi cu sudoarea pe frunte, să ia cu buzele ei drăgălaşe mărgăritarele 
cele strălucite dintre buzele lui Yezid, care le schimbă astfel pe un sărut. Şi, 
de cum le avu în stăpânirea ei, Sallamah, venindu-şi repede în sineşi, îi 
spuse lui Yezid, râzând: 

— Pe Allah! iată-te biruit în toate chipurile, cu sabia împlântată în spinare. 

lar Yezid, cilibiu, răspunse: 

— Pe viaţa ta, o, Albastro, nu-mi fac ciudă că sunt biruit. Mireasma 
desfătătoare, pe care am cules-o de pe buzele tale, are să-mi rămână în 
inimă cât voi trăi, ca un balsam veşnic! 

Aibă-l Allah întru mila sa pe Yezid ben Aiuf! A murit mucenic al 
dragostei. 


Pe urmă tânărul cel bogat zise: 

— Ascultaţi acuma o ispravă de tofailism. Şi să ştiţi că străbunii noştri 
arabi, prin vorba aceasta — care îşi trage obârşia de la Tofail Lingăul — 
numeau năravul pe care îl au unii inşi de a se pofti singuri pe la ospeţe şi de 
a înfuleca mâncărurile şi băuturile, fără ca să-i îndemne cineva. Aşa că 
ascultați. 

Şi spuse: 


Dalcavucul 


Se povesteşte că emirului drept-credincioşilor, El-Walid, fiul lui Yezid, 
ommianul, îi plăcea grozav de un mâncău vestit, ortac al tablalelor 
înbelşugate şi al tuturor bunătăţurilor înmiresmate, pe care îl chema Tofail 
Lingăul şi al cărui nume slujeşte de-atunci şi până azi spre a-i numi pe 
dalcavucii ce se poftesc singuri pe la nunţi şi pe la praznice. Altminteri, 
Tofail acela, mare priceput la mâncăruri, era om de duh, învăţat, mintos şi 
mehengbhi; şi era sprinten la răspunsuri şi la înţepături. Pe deasupra, maică- 
sa fusese dovedită de terfelegioaică faţă de bărbatu-său. Şi chiar Tofail acela 
a izvodit pravila lingăilor în câteva parimii pe cât de iscusite, pe-atâta de 
folositoare, care se mărginesc la învăţăturile următoare: 


Dacă te pofteşti vreodată 
La ospăț, pe la vreo nuntă, 
Nu călca încolo-ncoace 

Cu privirea căscăundă, 

Ci te-ndreaptă cu pals falnic 
Către locul cel mai bun 
Fără să te uiţi la nimeni, 
Fără-a asculta ce-ţi spun 
Musafirii şi mesenii — 
Lasă-i liniştiţi să crează 

Că eşti oaspete de seamă, 
Poate chiar cel mai de vază. 
Iar dacă portarul casei 

Se aşază împotrivă-ţi, 
Trage-i o mustrare aspră, 
Şfichiuieşte-l ca un crivăţ, 
Ia-l de sus, ticăloşeşte-l, 
Ocărăşte-l, ameninţă, 

Să nu-şi mai îngăduiască 
Niciun fel de necuviinţă. 
Iar când ai ajuns la masă, 
Nu mai sta la socoteală: 
Pune mâna şi mănâncă, 
Umple-ţi iar stacana goală, 
Şi repede-te-n friptură 

Ca frigarea cea grozavă, 
Dă-ţi îndemn şi te trudeşte 
Şi cu puii fripţi la tavă 

Şi cu carnea, chiar uscată — 
Să nu te sfieşti defel: 
Sfâşie-o, înfige-ntr-însa 
Degetele-ţi de oțel! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute optzeci şi doua noapte 


Urmă: 


Şi-acestea erau tot ighemoniconul desăvârşitului lingău aşa cum îl 
pravilnicise 'Tofail în cetatea Kufa. Şi, într-adevăr, Tofail a fost părintele 
mâncăilor şi cununa dalcavucilor. De altminteri, iacătă o pildă, dintr-o 
sumedenie de alte pilde, despre felul lui de a se descurca. 

Un navap de-al cetăţii poftise câţiva prieteni şi se ospăta cu ei dintr-o tablă 
cu peşte gătit minunat. Şi iacătă că la uşă se auzi glasul prea bine cunoscut 
al lui Tofail, care vorbea cu portarul rob. Iar unul dintre meseni strigă: 

—  Ferească-ne Allah de Mâncău! Toți ştiţi măsura pântecelui 
nemaipomenit al lui Tofail. Aşa că hai degrabă să scăpăm peştii aceştia 
frumoşi de dinţii lui şi să-i punem la adăpost în vreun cotlon de odaie, 
nemailăsând pe masă decât juveţii. Şi după ce Iofail are să înfulece 
caracuda, cum nu va mai avea nimic de ros, are să plece, iar noi ne vom 
ospăta cu peştii cei mari. 

Şi degrabă puseră la păstru peştii cei mari. Şi iacătă că Iofail intră, 
zâmbăreţ şi plin de voioşie, aruncându-şi salamalecul spre toată lumea. Şi, 
după bismillah, întinse mâna înspre tablă. Ci ia uite că pe tablă nu se aflau 
decât nişte amărâţi de juveţi. Şi oaspeţii, înveseliţi de renghiul lor, îl 
zeflemisiră: 

— Ei, jupâne Tofail, ce spui de peştii ăştia? Nu prea s-ar zice că-ţi pare 
tablaua chiar pe gustul tău. 

El răspunse: 

— Păi eu cam de multişoară vreme nu prea mă am bine cu neamul peştilor 
şi am pică urâtă pe ei. Că bietul taică-meu, care a murit înecat în mare, a 
fost mâncat de dumnealor. 

lar mesenii îi spuseră: 

— Prea bine, iacătă, aşadar, un prilej strălucit pentru tine de-a lua talionul 
tatălui tău, mâncând şi tu la rându-ţi plevuşca asta. 

Iar 'Tofail răspunse: 

— Dreptu-i! Da ia stai! 

Şi luă un peştişor şi-l duse la ureche. Iar ochiul lui de musafirgiu şi ochise 
tablaua surghiunită în cotlonul ei, şi pe care se aflau peştii cei mari. Şi-aşa 
că, după ce păru a asculta cu luare-aminte ce-i spunea juvetele fript, strigă 
deodată: 

— Hei na! hei na! Ştiţi ce mi-a spus prăpăditul ăsta de juvete? 

lar mesenii răspunseră: 

— Nu, pe Allah! De unde să ştim? 


Iar Tofail zise: 

— Păi aflaţi atunci că mi-a spus aşa: „Eu n-am fost de faţă la moartea 
părintelui tău — aibă-l Allah întru mila sa! — şi n-am avut cum să-l mănânc, 
întrucât sunt mult prea copil ca să fi trăit pe vremea aceea.” Apoi mi-a 
strecurat în ureche cuvintele acestea: „Mai bine ia-i pe peştii cei mari şi 
frumoşi, care stau pitulaţi în cotlon, şi răzbună-te pe ei. Că ei s-au bulucit 
odinioară asupra răposatului tătâne-tău şi l-au mâncat.” 

Când auziră vorbele lui Tofail, oaspeţii şi stăpânul casei pricepură că 
vicleşugul lor fusese adulmecat de nasul lingăului. Drept care nu mai 
pregetară a-l pofti pe Tofail la peştele cel frumos şi îi spuseră, tăvălindu-se 
de râs: 

— Mănâncă-l, atunci, şi da-ţi-ar o încuietoare de mate straşnică! 


Pe urmă tânărul le spuse ascultătorilor săi: 
— Ascultaţi acuma istoria jalnică a preafrumoasei roabe a ursitei. 
Şi spuse: 


Roaba ursitei 


Povestesc cronicarii şi letopiseţii că cel de al treilea calif din neamul lui 
Abass, emirul drept-credincioşilor, El-Mahdi, lăsase scaunul domniei, la 
moartea lui, fiului său, Al-Hadi, pe care nu-l avea drag, ba faţă de care 
nutrea chiar o mare vrăjmăşie. Da lăsase cu vorbă de moarte ca, după 
stingerea lui Al-Hadi, urmaş la domnie să fie numaidecât mezinul, Harun 
ALl-Raşid, fiul cel drag, şi nu feciorul mai mare al lui Al-Hadi. Ci Al-Hadi, 
atunci când ajunse emir al drept-credincioşilor, îl veghe cu o străşnicie tot 
mai aprigă şi tot mai prepuielnică pe fratele său, Harun Al-Raşid; şi facu tot 
ce putu spre a-i răpi lui Harun clironomia la scaunul de domnie. Ci mama 
lui Harun, înţeleapta şi credincioasa Khaizaran, nu osteni a deznoda toate 
vicleşugurile îndreptate împotriva fiului ei. Încât până la urmă Al-Hadi 
ajunse s-o vrăjmăşească şi pe ea tot atâta cât şi pe fratele lui; şi îi osândi pe 
amândoi la acelaşi prăpăd. Şi nu aştepta decât vreun prilej spre a-i da pieirii. 

Or, într-acestea, Al-Hadi şedea într-o zi în grădinile sale, sub o boltă 
bogată sprijinită pe şapte pilaştri şi care avea patru intrări, fiecare intrare 
dând înspre una dintre cele patru părţi ale zărilor. Iar la picioarele sale şedea 
roaba lui mult dragă, Ghader, pe care nu o avea în stăpânire decât de 
patruzeci de zile. Şi tot acolo se mai afla şi izvoditorul de cântece, Isac ben 


Ibrahim din Mossul. Iar cadâna, la ceasul acela, cânta, însoţită la lăută de 
către chiar Isac. Iar califul se legăna de mulţumire şi îşi freca picioarele, 
până peste poate de răpit şi de înduioşat. Iar afară se lăsa noaptea; şi luna se 
ridica printre copaci; iar izvorul curgea şopotind prin umbra vărgată, pe 
când adierea îi răspundea dulce. Şi deodată califul, schimbându-se la chip, 
se mohori şi îşi încruntă sprâncenele. Şi toată voioşia i se topi; şi gândurile 
din mintea lui se făcură negre precum câlţii de pe fundul călimării. Şi după 
o tăcere lungă, rosti cu glas înfundat: 

— Fiecare cu ce i s-a menit. Şi nimenea nu durează în veci, fără numai Cel 
Veşnic Irăitor. 

Şi se afundă iar într-o tăcere de rea-vestire, pe care o curmă dintr-odată, 
strigând: 

— Să fie chemat degrabă Massrur spătarul! 

Şi era vorba chiar de acel Massrur, împlinitorul osândelor şi al mâniilor 
califilor, care fusese străjerul copilăriei lui Al-Raşid şi care îl purtase în 
braţele sale şi pe umerii săi. Şi sosi grabnic dinaintea lui Al-Hadi, care îi 
spuse: 

— Du-te pe dată la fratele meu, Al-Raşid, şi adu-mi capul lui... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute optzeci şi treia noapte 


Urmă: 


.„„Şi sosi grabnic dinaintea lui Al-Hadi, care îi spuse: 

— Du-te pe dată la fratele meu, Al-Raşid, şi adu-mi capul lui! 

Auzind vorbele acestea, care erau osânda la moarte a celui pe care îl 
crescuse, Massrur rămase năuc, buimac şi ca lovit de trăsnet. Şi murmură: 

— Ai lui Allah suntem şi la el ne întoarcem. 

Şi, într-un sfârşit, ieşi, ca un om beat. Şi se duse, tulburat până peste poate, 
la sultana Khaizaran, mama lui Al-Hadi şi a lui Harun Al-Raşid. Iar ea îl 
văzu cât de pierdut şi cât de răvăşit era, şi îl întrebă: 

— Ce este, o, Massrur? Au ce s-a întâmplat de vii aici la ceasul acesta 
atâta de târziu din noapte? Spune-mi ce ai. 

Şi Massrur răspunse: 

— O, stăpâna mea, nu se află izbăvire şi putere decât numai întru Allah cel 
Atotputernic! lată că stăpânul nostru, califul Al-Hadi, fiul tău, mi-a dat 
poruncă: „Du-te pe dată la fratele meu, Al-Raşid, şi adu-mi capul lui!” 


lar Khaizaran, la vorbele acestea ale spătarului, fu cuprinsă de o frică 
mare; şi spaima se aşternu peste sufletul ei; iar tulburarea îi strângea inima, 
de să i-o sfarme. Şi îşi lăsă capu-n jos şi chibzui o vreme. Pe urmă îi spuse 
lui Massrur: 

— Du-te degrabă la fiul meu, Al-Raşid, şi adu-l aici cu tine. 

lar Massrur răspunse cu ascultare şi cu supunere, şi plecă. Şi intră în 
iatacurile lui Harun. lar Harun, la ceasul acela, se şi afla dezbrăcat, în pat, 
cu picioarele sub pătură. Şi Massrur îi spuse grăbit: 

— Scoală-te, pentru numele lui Allah, o, stăpâne al meu, şi vino cu mine 
numaidecât la stăpâna mea, mama ta, care te cheamă. 

lar Al-Raşid se sculă şi, îmbrăcându-se în grabă, se duse cu Massrur în 
iatacul sultanei, Sett Khaizaran. 

Or, de cum îşi zări copilul cel drag, sultana se ridică şi se repezi la el şi îl 
îmbrăţişă, fără a-i spune o vorbă, şi îl împinse într-o odăiţă tainică, închise 
uşa după el, iar el nici măcar nu se gândi să se împotrivească ori să ceară cât 
de cât vreo lămurire. Şi, după aceea, Sett Khaizaran trimise să fie chemaţi 
de pe la casele lor, unde dormeau, toţi emirii şi toţi veliţii de la saraiul 
califal. Şi când toţi se strânseră la ea, Sett Khaizaran le grăi, de după 
perdeaua de zarpâ a haremului, aceste vorbe sadea: 

— Vă întreb, în numele lui Allah cel Atotputernic şi Preaînalt, şi în numele 
Prorocului său binecuvântat, dacă aţi auzit vreodată spunându-se că fiul 
meu, Al-Raşid, ar fi avut vreo înţelegere, ori vreun chelemet, ori vreo 
cârdăşie cu duşmanii puterii califului ori cu ereticii Zanadik, sau că ar fi 
făcut vreodată cât de cât vreo încercare de nesupunere ori de răzvrătire 
împotriva domnului său, Al-Hadi, fiul meu şi stăpânul vostru? 

Şi toţi răspunseră într-un glas: 

— Nu, niciodată. 

Iar Khaizaran urmă numaidecât: 

— Ei, aflaţi că acuma, la ceasul acesta, fiul meu, Al-Hadi, trimite să se ia 
capul fratelui său, Al-Raşid. Puteţi voi să mă luminaţi pentru care pricină? 

lar cei de faţă rămaseră atâta de înfricoşaţi şi de înspăimântați, încât 
niciunul dintre ei nu cuteză să mai îngaime o vorbă. Ci vizirul Rabia se 
ridică şi îi spuse spătarului Massrur: 

— Du-te pe clipă pe dată să te înfăţişezi dinaintea califului. Şi când are să 
te vadă, te va întreba:, Ai sfârşit>”; iar tu să-i răspunzi: „Stăpâna noastră, 
Khaizaran, mama ta, soţia răposatului tău părinte, Al-Mahdi, mama fratelui 


tău, m-a zărit când m-am repezit asupra lui Al-Raşid; şi m-a oprit şi m-a 
alungat. Şi iată-mă dinaintea ta, fără a fi putut să-ţi îndeplinesc porunca.” 

lar Massrur ieşi şi se duse pe dată la calif. Şi, de cum îl zări, Al-Hadi îi 
zise: 

— Ei, unde este ceea ce ti-am cerut? 

Iar Massrur răspunse: 

— O, stăpâne al meu, sultana Khaizaran, stăpâna mea, m-a văzut când m- 
am repezit asupra fratelui tău, Al-Raşid; şi m-a oprit, şi m-a alungat, şi nu 
m-a lăsat să-mi îndeplinesc sarcina. 

Iar califul, supărat până peste poate, se ridică şi spuse către Isac şi către 
cântăreaţa Ghader: 

— Staţi aci, pe locul unde vă aflaţi, până mă întorc. 

Şi ajunse la mama sa, Khaizaran, şi îi văzu pe toţi dregătorii şi pe toţi 
emirii adunaţi la ea. Iar sultana, zărindu-l, se sculă în picioare; iar toţi cei 
care se aflau la ea se sculară, de asemenea. Iar califul, întorcându-se înspre 
mama sa, îi spuse cu un glas sugrumat de mânie: 

— Pentru ce, atunci când vreau şi când poruncesc un lucru, te împotriveşti 
vrerii mele? 

Iar Khaizaran strigă: 

— Ferească-mă Allah, o, emire al drept-credincioşilor, de-a mă împotrivi 
la vreo vrere de-a ta! Ci nu jinduiesc decât să-mi arăţi pentru care pricină 
ceri moartea fiului meu, Al-Raşid. E fratele tău şi e sânge de-al tău, este ca 
şi tine suflet şi viaţă răsărite din tatăl tău. 

Iar Al-Hadi răspunse: 

— Întrucât vrei să ştii, află dar că vreau să mă scutur de Al-Raşid, din 
pricina unui vis pe care l-am avut as'noapte şi care m-a junghiat cu spaimă. 
În visul acela, într-adevăr, l-am văzut pe Al-Raşid şezând pe scaunul 
domnesc, în locul meu. lar roaba mea scumpă, Ghader, se afla lângă el: iar 
el bea şi se veselea cu ea. Iar eu, întrucât ţin la puterea, la domnia şi la 
cadâna mea, nu vreau să mai văd în preajmă-mi, trăind mereu lângă mine ca 
o pacoste, un potrivnic primejdios, fie el şi fratele meu. 

Iar Khaizaran îi răspunse: 

— O, emire al drept-credincioşilor, acelea nu sunt decât nişte năluciri şi 
nişte amăgiri de-ale somnului, nişte vedenii urâte pricinuite de mâncărurile 
grele. O, fiul meu, un vis arareori se adevereşte. 

Şi îi vorbi tot aşa mai departe, sprijinită de privirile celor de faţă. Şi vorbi 
atâta de frumos, încât izbuti să-l liniştească pe Al-Hadi şi să-i alunge 


temerile. Şi-atunci, îl scoase la iveală pe Al-Raşid şi îl puse să 
mărturisească cu jurământ că niciodată n-a avut nici cât de cât vreun gând 
de răzvrătire ori vreo dârzie şi că niciodată nu va săvârşi nimic împotriva 
puterii califului. 

Şi, după lămuririle acestea, mânia lui Al-Hadi se stinse. Şi se întoarse la 
bolta unde o lăsase pe cadâna sa cu Isac. Şi îl pofti pe cântăreţ să plece, şi 
rămase singur cu preafrumoasa Ghader, să se veselească, să se bucure şi să 
se lase cuprins de desfătările nopţii şi ale dragostei. Şi iacătă că dintr-odată 
simţi o durere ascuţită în tălpile picioarelor. Şi îşi duse repede mâna la locul 
care îl durea, unde simţea o mâncărime, şi se scărpină. Şi, în câteva clipite, 
se ivi acolo o umflătură, care crescu până ce ajunse mare cât o alună. Şi 
gâlca aceea se înrăia, însoţită de nişte mâncărimi de neîndurat. Şi iar se 
scărpină, iar umflătura crescu până ajunse mare cât o nucă, şi, până la urmă, 
plesni. Şi pe dată Al-Hadi se prăbuşi pe spate, mort. Or, pricina faptului era 
că sultana Khaizaran, în răstimpul scurt cât califul şezuse la ea, după 
împăcare, îi dăduse să bea un sorbet de tamarindă indienească, în care se 
afla judeţul ursitei. 

Or, cel dintâi care află de moartea lui Al-Hadi fu chiar Massrur. Şi 
numaidecât dete fuga la sultana Khaizaran şi îi spuse: 

— O, maică a califului, alungească-ţi Allah zilele! Stăpânul meu, Al-Hadi, 
s-a prăpădit. 

Khaizaran îi spuse: 

— Bine. Ci, o, Massrur, ţine în taină ştirea aceasta şi să nu cumva să dai în 
vileag întâmplarea cea neadăstată. Şi-acuma du-te cât mai iute la fiul meu, 
Al-Raşid, şi adu-l la mine. 

Şi Massrur se duse la Al-Raşid şi îl găsi adormit. Şi îl trezi, spunându-i: 

— O, stăpâne al meu, stăpâna mea te cheamă pe dată. 

Şi Harun, burzuluit, strigă: 

— Pe Allah! fratele meu, Al-Hadi, iar i-a spus ceva împotriva mea şi iar i- 
a dezvăluit vreo hainie urzită de mine şi de care eu habar nu am. 

Ci Massrur îi curmă vorba, spunându-i: 

— O, Harun, scoală-te repede şi vino cu mine. Linişteşte-ţi inima şi 
înseninează-ţi ochii, întrucât totul merge pe calea cea bună, iar tu nu vei 
întâmpina decât izbândă şi bucurie. 

Cu asta, Harun se sculă în picioare şi se îmbrăcă. Şi pe dată Massrur se 
temeni dinainte-i şi, sărutând pământul dintre mâinile lui, strigă: 


— Salamalecul fie asupra-ţi, o, emire al drept-credincioşilor, imamule al 
slujitorilor credinţei, calif al lui Allah pe pământ, scut al Legii celei Sfinte şi 
al celor ce porunceşte ea. 

Iar Harun, plin de uimire şi de nedumerire, îl întrebă: 

— Ce vor să zică vorbele acestea, o, Massrur? Adineauri îmi spuneai 
Harun şi-atât, iar acuma îmi dai numele de emir al drept-credincioşilor. Ce 
să cred despre cuvintele tale întoarse şi despre schimbarea asta de vorbă 
atâta de neaşteptată? 

Iar Massrur răspunse: 

— O, stăpâne al meu, orice viaţă îşi are scrisa ei, şi orice fiinţă vremea sa! 
Allah să-ţi dealungească zilele, fratele tău şi-a dat sufletul... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute optzeci şi patra noapte 


Urmă: 


— O, stăpâne al meu, orice viaţă îşi are scrisa ei, şi orice fiinţă vremea sa! 
Allah să-ţi dealungească zilele, fratele tău şi-a dat sufletul. 

Şi Al-Raşid spuse: 

— Aibă-l Allah întru mila sa. 

Şi zori să plece, nemaiavând nici teamă, nici griji, şi intră la mama sa, care 
strigă când îl văzu: 

— Bucurie şi fericire! Fericire şi bucurie, o, emire al drept-credincioşilor! 

Şi se ridică în picioare, şi îi puse caftanul de calif, şi îi înmână schiptrul, 
pecetea domnească şi semnele puterii. Şi tot atunci intră căpetenia 
hadâmbilor din harem, care îi spuse lui Al-Raşid: 

— O, stăpâne al nostru, primeşte o veste bună, ţi s-a născut un fecior de la 
roaba ta, Marahil. 

Şi Harun îşi lăsă atunci slobodă bucuria cea sporită şi îi dete fiului său 
numele de Abdallah, cu adausul de Al-Mamun. 

lar moartea lui Al-Hadi şi suirea lui Al-Raşid în scaunul de domnie al 
califilor fură aflate, până-n ziuă, de tot norodul din Bagdad. Şi Harun, în 
mijlocul saltanatului domnesc, primi jurămintele de supunere ale emirilor, 
ale dregătorilor şi ale norodului adunat. Şi chiar în ziua aceea îi căftăni 
viziri pe El-Fadl şi pe Giafar, amândoi fiii lui Yahia barmakanul. Şi toate 
vilaietele, şi toate olaturile împărăției, şi toate neamurile islamice, arăbeşti 
şi nearăbeşti, turci şi deilamiţi, îl recunoscură pe califul cel nou şi îi jurară 


supunere. lar el îşi începu domnia în îmbelşugare şi măreție, şi se urcă, 
strălucitor, în fala lui proaspătă şi în puterea sa. 

Cât despre cadâna Ghader, în braţele căreia îşi dăduse sufletul Al-Hadi, 
iacătă. Al-Raşid, care îi ştia frumuseţea, vroi s-o vadă, chiar în seara urcării 
lui pe tron, şi îşi aţinti asupra-i cele dintâi priviri. Şi îi zise: 

— Doresc, o, Ghader, ca eu şi cu tine să mergem împreună în grădina şi în 
saraiul în care fratelui meu Al-Hadi — aibă-l Allah întru mila sa! — îi plăcea 
să petreacă şi să se lăfăiască. 

Iar Ghader, îmbrăcată în haine de jale, îşi lăsă capu-n jos şi răspunse: 

— Sunt roabă supusă a emirului drept-credincioşilor. 

Şi pieri o clipită în iatacul ei, spre a-şi lepăda hainele de jale şi a le 
schimba cu podoabele de cuviinţă. Pe urmă veni sub boltă, unde Harun o 
pofti să stea jos lângă el. Iar el şezu acolo, cu ochii aţintiţi la copila aceea 
strălucită, nemaisăturându-se să se minuneze de gingăşia ei. Şi, de bucurie, 
pieptul lui răsufla larg, iar inima-i înmugurea. Pe urmă, cum se aduceau 
vinurile care îi plăceau lui Harun, Ghader nu vroi să bea din pocalul pe care 
i-l întindea califul. 

Iar el o întrebă uimit: 

— Pentru ce nu vrei? 

Ea răspunse: 

— Vinul fără cântece îşi pierde jumătate din harurile lui. Aşa încât tare mi- 
ar plăcea să-l văd lângă noi, ţinându-ne tovărăşie cântătoare, pe minunatul 
Isac, fiul lui Ibrahim. 

Şi Al-Raşid răspunse: 

— Nu stă nimica împotrivă. 

Şi îl trimise numaidecât pe Massrur să-l aducă pe cântăreţ, care nu zăbovi 
să vină. Şi sărută pământul dintre mâinile califului şi i se ploconi cu urările 
cuvenite. Şi, la un semn al lui Al-Raşid, şezu jos dinaintea cadânei. Şi- 
atunci, pocalul trecu din mână în mână; şi băură vinuri multe şi o ţinură aşa 
până noaptea târziu. Şi dintr-odată, după ce vinul le aburi minţile, Isac 
strigă: 

— O, slavă Celui-Veşnic, carele schimbă lucrurile cum îi place şi carele a 
orânduit clironomia şi spaimele! 

Iar Al-Raşid îl întrebă: 

— La ce te gândeşti, o, fiu al lui Ibrahim, de te minunezi aşa? 

Şi Isac răspunse: 

— Vai, o, stăpâne al meu, ieri, pe la ceasul de-acum, fratele tău se apleca 
de la fereastra acestei bolte şi privea, sub luna ce semăna cu o mireasă, 
apele murmurânde cum treceau suspinând cu glasuri dulci şi line de 
cântărețe în noapte. Şi, la priveliştea întruchipatei fericiri, l-a cuprins 
spaima de ursita lui. Şi-a vrut să-ţi toamne licoarea umilirii. 

Iar Al-Raşid spuse: 

— O, fiu al lui Ibrahim, viaţa făpturilor este scrisă în Cartea Ursitei. Ar fi 
putut, aşadar, să-mi răpească fratele meu viaţa, dacă sorocul ei nu fusese 
hărăzit? 


Şi se înturnă înspre frumoasa Ghader şi îi spuse: 

— Da tu, o, copilo, ce zici? 

Iar Ghader îşi luă lăuta, o struni şi, cu glas tulburat adânc, cântă stihurile 
acestea: 


Ah, viaţa omului pe lume 
Cu două feţe-i zugrăvită: 

E una limpede-vioară, 
Cealaltă-i tulbure-coclită. 
La fel şi timpul, două feluri 
De zile are: zile bune, 

De tihnă — şi amare zile, 

De neguri şi furtuni nebune, 
Tu nici în timp nu te încrede, 
Nu te încrede nici în viaţă, 
Căci după zilele senine 

Vin zilele cu nori şi ceaţă. 


Şi, sfârşind stihurile, cadâna lui Al-Hadi leşină deodată şi se prăbuşi, cu 
capu-n jos, fără de simţire şi fără de tresărire. Şi o ridicară de jos şi o 
scuturară. Ci ea nu mai era, se adăpostise la sânul Celui Preaînalt. Iar Isac 
zise: 

— O, doamne al meu, îl iubea pe răposatul. Şi tot ce-şi doreşte dragostea 
este de a dura până în ceasul când groparul a isprăvit mormântul. Reverse-şi 
Allah milele sale asupra lui Al-Hadi, asupra cadânei lui şi asupra tuturor 
musulmanilor. 

Şi o lacrimă căzu din ochii lui Al-Raşid. Şi porunci să se spele trupul celei 
moarte, şi să fie aşezat în chiar mormântul lui Al-Hadi. Şi spuse: 

— Da! Reverse-şi Allah milele sale asupra lui Al-Hadi, asupra cadânei 
sale şi asupra tuturor musulmanilor! 


Şi, după ce istorisi astfel povestea copilei nefericite, tânărul cel bogat le 
spuse ascultătorilor săi tulburaţi: 

— Ascultaţi acuma, ca pe o altă pildă a jocului nemilos al triştei, povestea 
gherdanului păgubos. 

Şi spuse: 


Gherdanul belaliu 


Într-o zi, califul Harun Al-Raşid, auzind cum erau lăudate harurile 
izvoditorului de cântece, Haşem ben Soleiman, trimise după el. lar când 
cântăreţul fu adus, Harun îl pofti să şadă jos dinaintea sa şi îl rugă să-i cânte 
câteva cântece de-ale lui. 

lar Haşem cântă o madea de trei sihuri, cu atâta măiestrie şi cu un glas 
atâta de frumos, încât califul, cucerit şi încântat până peste fire, strigă: 

— Eşti minunat, o, fiu al lui Soleiman! Binecuvânteze Allah sufletul 
părintelui tău! 

Şi, plin de filotimie, îşi scoase de la gât un gherdan strălucit, împodobit cu 
smaralde mari cât nişte pere tămâioase atârnând ca nişte ciucuri, şi îl 
petrecu pe după gâtul cântăreţului. 

lar Haşem, la vederea acelui giuvaier, departe de a se arăta mulţumit şi 
bucuros, rămase cu ochii plini de lacrimi. Şi tristeţea se aşternu pe inima lui 
şi îi îngălbeni chipul... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute optzeci şi cincea noapte 


Urmă: 


..„.„lar Haşem, la vederea acelui giuvaier, departe de a se arăta mulţumit şi 
bucuros, rămase cu ochii plini de lacrimi. Şi tristeţea se aşternu pe inima lui 
şi îi îngălbeni chipul. Iar Harun, care nici cu gândul nu gândise la o atare 
urmare, se arătă tare nedumerit şi crezu că giuvaierul nu i-ar fi pe plac 
cântăreţului. Şi întrebă: 

— Pentru ce lacrimile şi tristeţea aceasta, o, Haşem? Şi pentru ce, dacă 
gherdanul nu te mulţumeşte, păstrezi o tăcere stânjenitoare şi pentru mine, 
şi pentru tine? 

lar muzicianul răspunse: 

— Allah sporească-şi hatârurile asupra capului celui mai damic dintre 
sultani! Dar pricina care-mi sloboade lacrimile şi îmi năpădeşte cu jale 
inima nu este ceea ce crezi tu, o, stăpâne al meu! Şi, dacă binevoieşti a-mi 
îngădui, am să-ţi istorisesc povestea acestui gherdan, şi pricina pentru care 
vederea lui m-a cufundat în starea în care mă vezi. 

Iar Harun răspunse: 


— De bună seamă, îţi îngăduiesc. Întrucât povestea unui gherdan pe care îl 
am ca moştenire de la părinţii mei trebuie să fie uluitoare până peste poate. 
Şi sunt tare nerăbdător să aflu ceea ce ştii în privinţa lui, şi ceea ce eu nu 
Ştiu. 

Atunci, cântăreţul, după ce îşi adună amintirile, spuse: 

— Află, o, emire al drept-credincioşilor, că întâmplarea legată de 
gherdanul acesta s-a petrecut pe vremea tinereţii mele dintâi. Pe-atunci 
trăiam în ţara Şamului, care este ţara de baştină a capului meu, locul unde 
m-am născut. Şi-aşa, într-o seară, mă preumblam în amurg pe malul unui 
lac, şi eram îmbrăcat cu haine de arab din pustia Şamului, şi cu faţa 
acoperită până la ochi cu feregeaua. Şi iacătă că mă întâlnii cu un om 
îmbrăcat împărăteşte şi însoţit, altminteri de cumu-i datina, de două 
copilandre minunate, îmbrăcate falnic, şi care, judecând după lăutele ce le 
aveau la ele, erau cântărete, fără de nicio îndoială. Iar bărbatul era califul 
El-Walid, cel de al doilea cu numele acesta, şi care lăsase Damascul, cetatea 
sa de scaun, spre a veni să vâneze gazela olaturilor noastre, prin părţile 
lacului Tabariah. Şi, la rându-i, califul, văzându-mă, se întoarse înspre 
însoţitoarele sale şi le spuse, crezând că nu va fi auzit decât de ele două: 
„lacătă un arab care vine din pustie, încă proaspăt în jegul şi în sălbăticia 
lui. Pe Allah! Am să-l chem să ne ţină tovărăşie şi să ne veselim oleacă pe 
seama lui.” Şi îmi făcu semn cu mâna. Şi după ce mă apropiai, mă pofti să 
şed jos lângă el, pe iarbă, dinaintea celor două cântărețe. Şi iacătă că la 
dorinţa califului, care era departe de a mă cunoaşte şi care nu mă mai 
văzuse niciodată, una dintre fete îşi luă lăuta şi, cu un glas tulburat, cântă o 
melodie izvodită de mine. Ci, cu toată îndemânarea ei, săvârşi câteva 
greşeli uşoare, ba chiar şi ciunti cântecul în vreo două locuri. Iar eu, în 
ciuda purtării supuse ce mi-o hotărâsem tocmai ca să nu trag asupra-mi 
zeflemelile gata stârnite ale califului, nu mă putui opri să nu strig, 
spunându-i cântăreţei: „Ai greşit, o, stăpâna mea, ai greşit!” Iar fata, auzind 
strigarea mea, începu să râdă cu un râs batjocoritor şi spuse, întorcându-se 
înspre calif: „Ai auzit, o, emire al drept-credincioşilor, ce ne spune acest 
arab beduin, mânător de caravane? Nu-i e teamă a ne învinui de greşeală, 
obraznicul!” lar Al-Walid se uită la mine cu un chip şi mucalit, şi mustrător 
totodată, şi îmi spuse: „Oare la şatra ta, o, beduinule, vei fi învăţat cântarea 
şi jocul cel gingaş al lăutelor?” Iar eu mă temenii cuviincios şi răspunsei: 
„Nu, pe viaţa ta, o, emire al drept-credincioşilor! Ci, dacă nu ai nimic 
împotrivă, am să-i dovedesc acestei minunate cântărețe că, în pofida 


întregului ei meşteşug, a săvârşit câteva greşeli la cântec.” Şi Al-Walid 
îngăduindu-mi, ca să vadă, îi spusei fetei: „Struneşte cu o pătrime struna a 
doua şi slăbeşte-o tot cu atâta pe cea de a patra. Şi începe pe glasna de jos a 
cântecului. Şi atunci ai să vezi că duioşia şi culoarea cântecului au să se 
schimbe şi că acele câteva locuri pe care le-ai ciuntit au să se cheme uşor, 
ca de la sine.” lar tânăra cântăreaţă îşi struni lăuta cum îi arătasem şi îşi 
începu iarăşi cântarea. Şi fu atâta de frumos şi atâta de desăvârşit, încât ea 
însăşi rămase adânc tulburată şi totodată uimită. Şi, ridicându-se deodată, se 
aruncă la picioarele mele strigând: „Iu eşti Haşem ben Soleiman, jur pe 
Domnul Kaabei!” Şi cum nici eu nu eram mai puţin tulburat decât fata, şi 
nu răspundeam nimic, califul mă întrebă: „Eşti, într-adevăr, cel care spune 
ea?” Şi atunci răspunsei, dezvelindu-mi obrazul: „Da, o, emire al drept- 
credincioşilor, sunt robul tău, Haşem tabarianul!” Iar califul fu mulţumit 
până peste poate să mă cunoască şi îmi spuse: „Preamărit fie Allah carele 
te-a scos în calea mea, o, fiu al lui Soleiman. Copila aceasta te laudă mai 
mult decât pe toţi cântăreții din vremurile noastre şi nu-mi cântă vreodată 
altceva decât cântecele şi izvodirile tale!” Şi adăugă: „Vreau ca de acuma 
înainte să-mi fii prieten şi oaspete!” Iar eu îi mulţumii şi îi sărutai mâna. Pe 
urmă copila care cântase se întoarse înspre calif şi îi zise: „O, emire al 
drept-credincioşilor, ca urmare a acestei clipe fericite, am a-ţi face o 
rugăminte!” Şi califul spuse: „Poţi s-o faci!” Ea zise: „Mă rog ţie să-mi 
îngăduieşti a-i dărui ca peşcheş din parte-mi învățătorului meu un zălog al 
îndatorinţei mele.” El răspunse: „De bună seamă! Aşa se şi cuvine.” Atunci, 
cântăreaţa cea dulce îşi desfăcu gherdanul falnic, pe care îl purta şi pe care 
i-l dăruise califul, şi mi-l puse la gât, spunându-mi: „Primeşte-l ca peşcheş 
al îndatorinţei mele şi iartă-mă pentru puţinătatea darului!” Şi era chiar 
gherdanul pe care îl primesc astăzi iarăşi ca dar de la mărinimia ta, o, emire 
al drept-credincioşilor! 

Or, acum, iacătă cum a plecat gherdanul din mâna mea, spre a mi se 
întoarce astăzi... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute optzeci şi şasea noapte 


Urmă: 


...Or, acum, iacătă cum a plecat gherdanul din mâna mea, spre a mi se 
întoarce astăzi, şi pentru ce m-a făcut să plâng vederea lui. lacătă. După ce 


am petrecut o bucată de vreme cântând, pe când adierea proaspătă plutea pe 
deasupra lacului, El-Walid s-a ridicat şi ne-a spus: „Să facem o preumblare 
cu luntrea pe lac.” Şi numaidecât nişte slugi ce şedeau mai deoparte au dat 
fuga şi au adus o luntre. Iar califul s-a suit în luntre cel dintâi, pe urmă eu. 
Şi când a venit rândul copilei care îmi dăruise gherdanul, fata a întins 
piciorul ca să treacă în luntre. Ci cum îşi strânsese izarul în jurul ei spre a 
nu fi zărită de către luntraşi, s-a împiedicat şi, călcând alături, a căzut în lac; 
şi până a apuca noi să-i sărim într-ajutor, s-a şi dus la fundul apei. Şi cu 
toate căutările noastre, nu am izbutit s-o mai găsim. Aibă-o Allah întru mila 
sa! Iar jalea şi mâhnirea lui El-Walid au fost tare adânci, şi lacrimile îi 
scăldau obrajii. Şi eu, la fel, am vărsat lacrimi amare pentru soarta acelei 
fete fără de noroc. lar califul, care şezuse multă vreme tăcut după acea 
nenorocire, mi-a spus: „O, Haşem, o uşoară alinare durerii mele ar fi să am 
în mâinile mele gherdanul acelei biete fete, ca amintire de ce a fost pentru 
mine scurta ei viaţă. Ci ferească-mă Allah să-ţi iau îndărăt ceea ce ţi-am 
dăruit. Mă rog, dar, să primeşti a-mi vinde gherdanul.” Iar eu, numaidecât, 
i-am dat gherdanul califului, care la sosirea noastră în cetate a pus să mi se 
numere trei mii de drahme din argint şi m-a încărcat cu daruri scumpe. Şi- 
aceasta-i, o, emire al drept-credincioşilor, pricina care m-a făcut să plâng 
astăzi. Şi Allah Preaînaltul, carele i-a firosit pe califii ommiazi de puterea 
domnească în folosul neamului lui Bani-Abbas, din care tu eşti slăvită 
mlădiţă, a îngăduit ca gherdanul să ajungă în mâinile tale, ca moştenire de 
la luminaţii tăi părinţi, şi să se întoarcă iar la mine pe calea aceasta ocolită. 

Iar Al-Raşid rămase tare tulburat de povestea lui Haşem ben Soleiman, şi 
grăi: 

— Aibă-i Allah întru mila sa pe cei cărora li se cuvine mila! 

Şi cu vorbele acestea largi, ocoli rostirea numelui acelui calif din neamul 
potrivnicilor doborâţi. 


Pe urmă tânărul spuse: 

— Întrucât ne aflăm la uşa născocitorilor de cântece şi la pragul 
cântăreților, vreau să vă istorisesc o păţanie, dintr-o puzderie, din viaţa celui 
mai vestit izvoditor de cântece din toate vremurile, Isac ben Ibrahim din 
Mossul. 

Şi spuse: 


Isac din Mossul şi cântecul cel nou 


Printre feluritele scrieri care au ajuns până la noi de la mâna muzicianului- 
cântăreţ, Isac ben Ibrahim din Mossul, este şi aceasta: 

Mă dusesem într-o zi, după obiceiul meu, la emirul drept-credincioşilor, 
Harun Al-Raşid, şi l-am găsit stând în tovărăşia vizirului El-Fadl şi a unui 
şeic din Hedjaz, care avea un chip tare frumos şi un trup plin de evghenie şi 
de cumpătare. Şi, după salamalecurile cuvenite şi dintr-o parte, şi din 
cealaltă, m-am plecat oleacă înspre vizirul El-Fadl şi l-am întrebat la ureche 
cum îl cheamă pe şeicul acela din Hedjaz, care îmi plăcea şi pe care nu îl 
mai văzusem niciodată. 

Şi el mi-a răspuns: 

— Este nepotul bătrânului poet izvoditor de cântece şi cântăreţ al 
Hedjazului, Maabad, de a cărui faimă ai auzit. 

Şi cum mă arătam bucuros a-l cunoaşte pe nepotul bătrânului Maabad, pe 
care îl îndrăgisem atâta în tinereţea mea, El Fadl mi-a şoptit: 

— O, Isac, şeicul de la Hedjaz, pe care îl vezi aici, dacă te vei arăta 
prietenos faţă de el, are să-ţi spună şi chiar are să-ţi cânte toate cântecele 
bunicului său. E om binevoitor şi e dăruit cu un glas foarte frumos. 

Eu atunci, vroind să cunosc mai bine cântările bătrânului şi să-mi mai aduc 
aminte cântecele de demult, care îmi vrăjiseră anii cei tineri, mă arătai plin 
de luare-aminte faţă de fiul Hedjazului; şi, după o tăifasuială prietenească 
despre felurite lucruri, îi spusei: 

— O, preaînalte şeicule, poţi tu, mă rog ţie, să-mi aduci aminte câte 
cântece a ticluit bunicul tău, vestitul Maabad, cununa Hedjazului? 

Şi el îmi răspunse: 

— Şaizeci, niciunul mai mult, niciunul mai puţin! 

Iar eu îl întrebai: 

— Ar însemna, oare, că apăs prea greu pe răbdarea ta dacă te-aş ruga să-mi 
spui care dintre acele şaizeci de cântece este cântecul pe care îl ai cel mai 
drag, fie pentru măsura lui, fie din alte pricini? 

Iar el îmi răspunse: 

— Fără de cârtire, şi din toate privinţele, este cântecul al patruzeci şi 
treilea, care începe cu stihurile acestea: 


O, gât frumos al dragei mele, 
Al gingaşei Molaiikah! 


Molaiikah a mea cu sânii 
Cum alţii nu-s pe lume, ah! 


Şi cum numai citania acestui stih avu darul de a-i stârni dorinţa de cântat, 
îmi luă deodată lăuta din mână şi, după ce îi încercă strunele uşurel, cântă 
melodia despre care era vorba, cu un glas minunat, şi zugrăvi simţământul 
din muzica aceea nouă şi atâta de veche cu o măiestrie, cu un farmec, cu o 
gingăşie şi cu o duioşie de nespus. Şi, ascultându-l, mă cutremuram de 
plăcere, eram năucit, ieşit din minţi, până peste fire de împătimit. Şi cum nu 
aveam nicio îndoială asupra uşurinţei mele de a ţine minte orice cântec pe 
care îl auzeam, oricât de întortocheat să fi fost el, nu mă ostenii să încerc şi 
eu, numaidecât, dinaintea şeicului din Hedjaz, melodia cea duioasă şi atâta 
de nouă pentru mine, pe care o ascultasem. Şi mă mărginii să-i mulţumesc 
numai. lar el se întoarse la Medina, în ţara sa, pe când eu plecam de la sarai, 
beat de melodia lui... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute optzeci şi şaptea noapte 


Urmă: 


„„.ar el se întoarse la Medina, în ţara sa, pe când eu plecam de la sarai, 
beat de melodia lui. Şi, ajungând acasă, îmi luai lăuta, care sta agăţată pe 
perete, o ştersei, îi potriviii strunele şi le meşteşugii până în cele mai mici 
amănunte. Ci, pe Allah! când vrusei să încep cântecul din Hedjaz, care mă 
tulburase atâta, nu izbutii să ajung a-mi aminti nici măcar o zgherbă, nici a- 
mi aduce aminte măcar glasna pe care fusese cântat, eu, care, de obicei, 
tineam minte până şi cântece de câte o sută de strofe, pe care le ascultasem 
cu o jumătate de ureche. Ci de data aceasta un dop de bumbac gros se 
pusese între ţinerea mea de minte şi cântarea aceea şi, în ciuda tuturor 
strădaniilor de-a mi-o aminti, nu izbutii să dibuiesc ceea ce îmi sta atâta la 
inimă. 

Şi de-atunci, zi şi noapte, mă căzneam să-mi trezesc în gânduri stihurile lui 
Maabad, ci fără de nicio izbândă. Şi, de ciudă, mă lepădai de lăuta şi de 
ceasurile mele de muzichie şi începui să străbat Bagdadul, apoi Mossulul şi 
Bassra, pe urmă tot Irakul, întrebând de muzica şi de cântecul acela pe la 
toţi cântăreții bătrâni şi pe la toate cântăreţele bătrâne; ci nu izbutii să dau 
de nimeni care să ştie cântarea, ori care să mă îndrepte pe calea pe care s-o 


pot găsi. Atunci, văzând că toate căutările mele erau zadarnice, mă hotărâi, 
spre a mă uşura de povara gândurilor, să străbat, prin pustie, drumul 
Hedjazului, ca să mă duc la Medina să-l caut pe şeicul de la Hedjaz şi să-l 
rog să-mi mai cânte o dată melodia bunicului său. 

lar când luai hotărârea aceasta, mă aflam la Bassra, preumblându-mă pe 
ţărmul apei. Şi iacătă că îmi ieşiră în drum două femei tinerele, îmbrăcate 
bine şi părând a fi femei de neam mare. Şi apucară de frâul măgarului meu, 
şi-l opriră, dându-mi bineţe. Iar eu, tare sastisit şi negândindu-mă decât la 
cântarea mea de la Hedjaz, Ie spusei cu glas acrit: 

— Dati-mi drumul! Dati-mi drumul! 

Şi vrusei să trag de hăţul măgarului. Şi iacătă că una dintre ele, fără a-şi 
ridica iaşmacul de pe faţă, îmi zâmbi de după el şi îmi spuse: 

— Hei, o, Isac, unde îţi este acuma patima pentru cântarea cea frumoasă a 
lui Maabad de la Hedjaz: 


O, gât frumos al dragei mele, 
Al gingaşei Molaiikah! 


Şi adăugă, până a avea eu păs să mă dezmeticesc din uimire: 

— O, Isac, te-am văzut, de după cafasul haremului, atunci când, de faţă cu 
califul şi cu El-Fadl, şeicul de la Hedjaz cânta şi când vraja cântecului de 
demult te făcea să ţopăi, cum făcea să dănţuiască până şi lucrurile cele 
neînsufleţite dimprejurul tău. Tare mai erai vrăjit, o, Isac! Băteai măsura cu 
mâinile, clătinând din cap şi legănându-te încetişor. Parcă erai beat. Parcă 
erai smintit. 

Iar eu, auzind vorbele lor, oftai: 

— Of, pe pomenirea părintelui meu, Ibrahim, acuma sunt mai smintit ca 
oricând de cântecul acela bogat şi frumos. Ya Allah! ce n-aş da să-l aud, fie 
şi greşit, fie şi trunchiat! O zghierbă din cântecul acela, pe zece ani din viaţa 
mea! lacătă că, numai pomenindu-mi de el, o, dulceaţa mea, îmi şi aprinzi 
iarăşi vipiile cumplite ale căinţelor şi sufli în jăraticul deznădejdii mele! 

Şi adăugai: 

— Fie-ţi milă, dă-mi drumul, dă-mi drumul să mă duc. Zoresc să-mi 
gătesc şi să-mi orânduiesc plecarea grabnică la Hedjaz! 

Iar fetişcana, la vorbele mele, fără a lăsa frâul măgarului, începu să râdă cu 
un râs hohotit şi îmi spuse: 

— Da ai mai stărui să pleci dacă ţi-aş cânta chiar eu cântarea de la Hedjaz: 


O, gât frumos al dragei mele, 
Al gingaşei Molaiikahl 


Eu răspunsei: 

— Pe tatăl şi pe mama ta, o, fiică de oameni de treabă, nu-l mai chinui pe 
unul pe care îl paşte nebunia! 

Şi-atunci, ţinând mai departe de frâul măgarului, copilandra îngână 
deodată melodia nebuniei mele, cu un glas şi într-un chip de o mie de ori 
mai frumoase decât ce auzisem mai înainte din gura şeicului. Şi totuşi nu 
cântase decât cu jumătate de glas! Iar eu, până peste marginile bucuriei şi 
ale fericirii, simţii o durere mare cum mi se potolea în sufletul chinuit. Şi 
sării jos de pe măgar, şi mă aruncai la picioarele copilei, şi îi sărutai mâinile 
şi poala hainei. Şi îi zisei: 

— O, stăpâna a mea, sunt robul tău, cumpărat pe mărinimia ta. Vrei să 
primeşti a-mi fi oaspe? Şi să-mi cânţi melodia lui Molaiikah, şi să ţi-o cânt 
şi eu toată ziua şi toată noaptea? Of, toată ziua şi toată noaptea! 

Ci ea îmi răspunse: 

— O, Isac, îţi ştiu firea nu prea binevoitoare, precum şi zgârcenia în ceea 
ce priveşte cântecele tale. Da, cunoaştem că niciuna dintre ucenicele tale n- 
a căpătat şi n-a învăţat de la tine şi prin tine niciun cântec. Cele pe câte le 
ştiu le-ai lăsat să ajungă la ele şi să le înveţe prin mijlocirea unor străini ca 
Alawiah, Wahdj El-Karah şi Mukharik. Da de la tine de-a dreptul, o, 
preazgârcitule Isac, nimeni n-a învăţat niciodată nimic. 

Pe urmă adăugă: 

— Aşa că, întrucât ştiu că nu eşti îndeajuns de binevoitor cât să ne cinsteşti 
după cuviinţă, degeaba am merge la tine. Şi dacă e numai să înveţi cântecul 
preaiubitei Molaiikah, pentru ce să ne ducem atâta de departe? Am să ţi-l 
cânt cu drag aici, până ce ai să-l înveţi. 

Iar eu strigai: 

— În schimb, o, fiică a cerului, am să-mi vărs şi sângele pentru tine! Da 
cine eşti... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute optzeci şi opta noapte 


Urmă: 


„„„lar eu strigai: 


— În schimb, o, fiică a cerului, am să-mi vărs şi sângele pentru tine! Da 
cine eşti? 

Şi ea îmi răspunse: 

— O biată cântăreaţă dintre cântăreţele care înţeleg ce-i spune pasărei 
frunzişul, şi frunzişului adierea vântului. 

Şi-atâta mă rugai de ea, încât, până la urmă, primi să vină la mine, cu soră- 
sa. Şi ne petrecurăm toată ziua şi toată noaptea în vraja cântecului şi a 
muzicii. Şi găsii în ea, fără de tăgadă, cântăreaţă cea mai minunată pe care 
am ascultat-o vreodată. Şi dragostea îmi pătrunse în inimă. Şi, până la urmă, 
fata mi se dărui întru totul. Şi îmi împodobi viaţa de-a lungul anilor pe care 
mi i-a hărăzit Atoatedătătorul! 


Pe urmă tânărul cel bogat spuse: 
— lacătă acum o snoavă despre dănţuitoarele califilor. 
Şi spuse: 


Cele două dânţuitoare 


Trăia la Damasc, sub domnia califului Abd El-Malek ben Merwan, un poet 
şi muzician pe nume Ibn Abu-Atik, care îşi risipea în cheltuieli nebuneşti 
tot ce îi agonisea harul său şi dărnicia emirilor şi a oamenilor bogaţi de la 
Damasc. Încât, în ciuda banilor destui pe care îi câştiga, se afla necurmat la 
anaghie şi de-abia izbutea să facă faţă cheltuielilor casei sale grele. Întrucât 
aurul în mâinile unui poet şi răbdarea în sufletul unui îndrăgostit sunt ca apa 
într-un ciur. 

Or, poetul avea ca prieten pe unul dintre oamenii califului, anume 
Abdallah, cămăraşul. Şi Abdallah, care, de nenumărate ori, îi înduioşase în 
folosul poetului pe mai-marii cetăţii, se hotărî să tragă asupra lui chiar 
hatârurile califului. Aşa că, într-o zi, când emirul drept-credincioşilor era în 
toane prielnice, Abdallah aduse vorba despre el şi îi zugrăvi sărăcia şi 
lipsurile celui pe care Damascul şi toată ţara Şamului îl socotea poetul- 
muzician cel mai lăudat de pe vremurile sale. lar Abd El-Malek răspunse: 

— Poţi să-l aduci la mine. 

Şi Abdallah dete fuga să-i ducă vestea cea bună prietenului său, 
povestindu-i ce vorbise cu emirul drept-credincioşilor. Iar poetul îi mulţumi 
prietenului şi se duse să se înfăţişeze la sarai. 


Şi după ce fu pofitit să intre, îl găsi pe calif stând jos între două dănţuitoare 
vrăjite, ce şedeau în picioare, legănându-se încetişor pe mijlocelul lor 
mlădiu, ca două ramuri de ban, vânturând fiecare, cu o gingăşie răpitoare, 
un vânturar din frunze de palmier, cu care îl reveneau pe stăpânul lor. Iar pe 
vânturarul uneia dintre dănţuitoare erau zugrăvite în slove de aur şi de azur 
stihurile următoare: 


Mi-e adierea dulce şi uşoară, 

Precum o boare proaspătă de seară; 
Mă joc cu sfiiciunea-mbujorată 

A fetelor pe care le alint; 

Sunt vălul care-ascunde-n scumpă taină 


Sărutu-n care buzele se prind. 

Îi sunt de-un ajutor fără de preţ 

Şi cântăreţei când deschide gura, 

Şi blândului poet când spune versuri 
Urmând cu grijă rima şi măsura. 


lar pe vânturarul celei de a doua dănţuitoare erau zugrăvite, tot aşa, în 
slove de aur şi de azur, stihurile acestea: 


Sunt cu adevărat ispititor 

În mâna de sultană prea frumoasă — 
Poate că de aceea mai adesea 
Saraiu-mpărătesc îmi este casă. 


Nevolnicii care nu au habar 
Nici de alinturi, nici de gingăşie, 
Să nu mă mai frământe în zadar: 
Nu pot să leg cu ei prietenie. 


Ci îl slujesc cu dragoste, oricând, 
Şi-i stau nepregetat la îndemână 
Flăcăului zarif şi mlădios, 

Şi galeş la dezmierd ca o cadână. 


Iar când poetul se uită la cele două fete minunate, fu cuprins de o ameţeală 
şi de o înfiorare adâncă. Şi dintr-odată îşi uită şi sărăcia, şi necazurile, şi 


lipsurile casei sale grele, şi viaţa lui cea crudă. Şi i se păru că a fost dus în 
mijlocul desfăturilor raiului, între două hurii de seamă. Iar frumuseţea lor îl 
făcu să le vadă pe toate femeile de până atunci, câte le mai ţinea minte, ca 
pe nişte urâte şi toante. 

Iar califul, după urări şi salamalecuri, îi spuse poetului: 

— O, Ibn Abu-Atik, am fost înduioşat de zugrăvirea pe care mi-a făcut-o 
Abdallah despre starea ta şubredă şi despre sărăcia în care se află cufundaţi 
ai tăi. Aşa că cere-mi ce vrei; 
şi ți se va da pe clipă pe dată. 

Iar poetul, în tulburarea în care se afla la vederea celor două dăntuitoare, 
nu înțelese nici baremi rostul vorbelor califului; iar de le-ar fi priceput, prea 
puţin s-ar fi îngrijat să-i ceară bani ori bogății. Întrucât, în clipita aceea, 
numai un gând îi stăpânea minţile: frumuseţea celor două dănţuitoare, şi 
dorul de a le avea numai pentru el, şi de a se îmbăta de ochii şi de răsuflarea 
lor. 

Încât, la îmbierea mărinimoasă a califului, răspunse: 

— Allah să-i sporească zilele califului! Robul tău e coperit de binefacerile 
Atoatedătătorului. E bogat, nu duce lipsă de nimic, este ca un emir! Ochii-i 
sunt mulţumiţi, cugetul îi e mulţumit, inima îi e mulţumită. Şi-apoi, în 
împrejurarea în care mă aflu acum, aici, de faţă cu soarele şi între aceste 
două lune, de-aş fi chiar şi în cea mai neagră sărăcie şi la nevoia cea mai 
deplină, tot m-aş socoti drept omul cel mai bogat din împărăție. 

Iar califul Abd El-Malek fu până peste poate de mulţumit de răspuns şi, 
văzând că ochii poetului mărturiseau în gura mare ceea ce limba nu rostea, 
se ridică şi îi spuse: 

— O, Ibn Abu-Atik, aceste două fete pe care le vezi şi care abia azi le-am 
primit peşcheş de la domnul rumilor, sunt bunurile tale drepte şi ogorul tău. 
Şi poţi să intri în ogorul tău cum ţi-o fi pe plac. 

Şi ieşi. lar poetul le luă pe cele două dănţuitoare şi le duse la el acasă. 

Dar când Abdallah se întoarse la sarai, califul îi spuse: 

— O, Abdallah, zugrăvirea pe care te-ai îndemnat să mi-o faci în privinţa 
nevoilor şi a sărăciei acelui poet-muzician, prietenul tău, chiar că e pătată 
cu înflorituri multe. Căci mi-a mărturisit că este pe deplin fericit şi că nu 
duce lipsă chiar de nimic. 

lar Abdallah îşi simţi obrazul cum i se acopere de roşeaţă şi nu ştiu ce să 
creadă despre aceste vorbe. Ci califul urmă: 


— Ei da, pe viaţa mea, o, Abdallah, de altminteri omul acela era într-o 
stare de fericire cum n-am mai văzut ceva asemănător la nicio făptură. 

Şi îi spuse toate lăudăroşeniile pe care i le înşiruise poetul-muzician. Iar 
Abdallah, pe jumătate stânjenit, pe jumătate râzând, răspunse: 

— Pe viaţa capului tău, o, emire al drept-credincioşilor, a minţit! A minţit 
cu neruşinare! El, îndestulat? El, mulţumit? Păi el e omul cel mai prăpădit, 
cel mai amărât de pe lume! Când i-ai vedea nevasta şi copiii ţi s-ar scutura 
lacrimile pe marginea pleoapelor. Crede-mă, o, emire al drept- 
credincioşilor, nimeni, în toată împărăţia, nu are mai multă nevoie ca el de o 
binefacere cât de cât din partea ta. 

Şi califul, la vorbele acestea, nu ştiu ce să mai creadă despre poetul- 
muzician. lar Abdallah, de cum ieşi de la calif, zori să se ducă acasă la Ibn 
Abu-Atik. 

Şi îl găsi în mare desfătare cu cele două preafrumoase dănţuitoare, una pe 
genunchiul lui drept şi una pe genunchiul stâng, dinaintea unei tablale pline 
cu băutură... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute optzeci şi noua noapte 


Urmă: 


„„„Şi îl găsi în mare desfătare cu cele două prea-frumoase dănţuitoare, una 
pe genunchiul lui drept şi una pe genunchiul stâng, dinaintea unei tablale 
pline cu băutură. Şi îl luă la refec cu un glas oţărât, spunându-i: 

— Unde îţi erau gândurile, o, smintitule, când mi-ai tăgăduit vorbele în 
privinţa ta dinaintea califului? Mi-ai întunecat obrazul, de mi l-ai făcut 
păcură. 

Şi poetul, cu o voioşie până peste margini, răspunse: 

— Ah, prietene, cine-ar fi putut să-şi ţipe sărăcia ori să-şi arate nevoile în 
împrejurarea în care m-am pomenit dintr-odată? Aş fi făcut-o, de n-ar fi fost 
o necuviinţă până peste fire, măcar pentru aceste două hurii, dacă nu pentru 
foloasele mele. 

Şi, rostind acestea, îi întinse prietenului său un pocal uriaş, în care zâmbea 
o licoare înmiresmată cu mosc şi cu camfor, şi îi spuse: 

— Bea, o, prietene, sub ochii cei negri! Ochii negri sunt nebunia mea. 

Şi adăugă, arătându-le pe cele două dănţuitoare vrăjite: 


— Aceste două blagoslovite sunt bunurile mele şi averea mea. Ce să-mi 
doresc mai mult, fără a mă primejdui să supăr dămicia Atoatedătătorului? 

Şi, ca şi în trecut, poetul-muzician rămase să trăiască mai departe în 
nepăsare faţă de ziua de mâine, încrezându-se sorții şi Stăpânului tuturor 
făpturilor. lar cele două dănţuitoare rămaseră mângâierea lui în zilele cele 
grele, şi bucuria lui de-a lungul întregii sale vieţi. 


Pe urmă tânărul spuse: 
— În seara aceasta, am să vă mai spun şi povestea cataifului cu fistic. 
Şi spuse: 


Cataiful cu fistic şi dezlegarea buclucului 
pravilnicesc 


— Pe vremea domniei califului Harun Al-Raşid, mare cadiu al Bagdadului 
era Yacub Abu-Yussef, omul cel mai învăţat şi legiuitorul cel mai 
pătrunzător şi cel mai iscusit de pe vremurile sale. Fusese ucenicul şi ciracul 
cel mai îndrăgit al imamului Abu-Hanifah. Şi el a fost cel dintâi care, dăruit 
cu priceperea cea mai luminată, a scris, a adunat şi a orânduit într-un tot, 
bine şi înţelept statornicit, toate minunatele adevăruri de temelie lămurite de 
către imam, dascălul său. Şi codicele acela, aşa cum a fost întocmit de 
Yacub, slujeşte de-atunci şi până astăzi drept călăuză şi drept temelie 
tipicului pravilnicesc hanifan. Şi ne istoriseşte Yacub însuşi povestea 
tinereţii sale şi începuturile lui sărace, precum şi ceea ce i s-a tras dintr-un 
cataif cu fistic şi de pe urma unei grele încurcături pravilniceşti pe care a 
trebuit s-o lămurească. Ne istoriseşte aşa: 

Când părintele meu a murit — aibă-l Allah întru mila sa şi păstreze-l la loc 
de cinste! — eu nu eram decât un pruncuţ la sânul mamei mele. Şi cum eram 
oameni săraci, iar eu eram singurul sprijin al casei, maică-mea, de cum mă 
făcui mai măricel, nu pregetă să mă dea ca ucenic la un boiangiu din 
mahala. Şi putui astfel, de cu vreme, să câştig hrana mea şi a mamei mele. 
Ci întrucât Allah Preaînaltul nu scrisese la triştea mea meseria de boiangiu, 
nu mă puteam hotărî să-mi petrec toate zilele lângă hârdaiele cu boieli. Şi 
adeseori fugeam de la prăvălie spre a mă duce să mă amestec printre cei ce 
se strângeau să asculte cu luare-aminte învătătura sfintei credinţe a 
imamului Abu-Hanifah — coperească-l Allah cu darurile sale cele mai alese! 


Ci maică-mea, care veghea la purtările mele şi se ţinea de multe ori după 
mine, mă certa amarnic pentru acele chiuleli şi venea adesea să mă scoată 
din mijlocul adunării care îl asculta pe preacinstitul dascăl. Şi mă târa de 
mână, bruftuluindu-mă, şi înghioldindu-mă, şi întorcându-mă cu sila la 
prăvălia boiangiului. 

lar eu, în ciuda acelei vegheri amarmice şi a acelor dodeleli din partea 
maică-mii, găseam mereu mijlocul de a mă duce neabătut la lecţiile 
dascălului îndrăgit, care mă şi băgase de seamă şi mă dăduse pildă pentru 
sârguinţa, pentru luarea-aminte şi pentru patima mea de a sorbi învăţătura. 
Până acolo că, într-o zi, maică-mea, mâniată de fugile mele de la prăvălia 
boiangiului, veni ţipând în mijlocul ascultătorilor, care se supărară foc, şi, 
luându-se amarnic de Abu-Hanifah, îl ocărî spunându-i: 

— Tu, o, şeicule, eşti pricina pierderii acestui copil şi a alunecării 
neîndoielnice în haimanalâc a acestui orfan fără de niciun sprijin pe lume. 
Că eu nu am decât agoniselile cele neîndestulătoare ale fusului meu; şi dacă 
orfanul acesta nu are să câştige şi el câte ceva, avem să murim de foame în 
curând. Şi vina pentru moartea noastră are să cadă asupra ta la Ziua 
Judecăţii. 

lar preacinstitul meu dascăl, dinaintea acelei ieşiri aprige, nu îşi pierdu 
nimic din liniştea lui şi îi răspunse maică-mii cu un glas împăciuitor: 

— O, sărmano, coperească-l Allah cu milele sale! Ci lasă, nu-ţi fie teamă 
de nimic. Orfanul acesta învaţă aici cum să mănânce, într-o zi, cataiful făcut 
cu floarea făinei, şi cu ulei de fistic, şi cu frişcă. 

lar maică-mea, auzind răspunsul, rămase încredinţată că preacinstitul 
imam era cu mintea clătinată şi plecă aruncându-i ocara de la urmă: 

— Scurta-ţi-ar Allah zilele! eşti o farfara matufită şi ti-au zburat minţile! 

Ci mie îmi rămaseră în minte vorbele imamului. Şi-aşadar, întrucât Allah 
îmi sădise în inimă dorul de învăţătură, patima aceasta înfruntă totul şi 
sfârşi prin a birui toate piedicile. Şi mă legai cu credinţă de Abu-Hanifah. 
lar Atoateîmpărţitorul îmi dărui ştiinţa, şi foloasele pe care le aduce ea, în 
aşa fel că urcai treaptă cu treaptă în cinuri şi ajunsei, într-un sfârşit, la slujba 
de mare cadiu al Bagdadului. Şi eram primit în preajma emirului drept- 
credincioşilor, Harun Al-Raşid, care mă poftea adesea să mă ospătez la 
masa lui. 

Or, într-o zi, pe când mâncam cu califul, iacătă că la sfârşitul mesei robii 
aduseră o tablă mare de farfuriu, pe care tremura un cataif minunat, cu nişte 


frişcă albă, presărat cu praf de fistic, şi-a cărui mireasmă era o desfătare. lar 
califul se întoarse înspre mine şi îmi zise: 

— O, Yacub, gustă de-aici. Nu în fiecare zi se izbuteşte o bunătate ca 
aceasta. Astăzi e minunată. 

Iar eu întrebai: 

— Cum se numeşte bunătatea aceasta, o, emire al drept-credincioşilor? Şi 
din ce e făcută de este atâta de frumoasă la înfăţişare şi atâta de plăcută la 
mireasmă? 

Şi el răspunse: 

— Este cataif făcut cu frişcă, şi cu miere, şi cu făină aleasă, şi cu ulei de 
fistic... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute nouăzecea noapte 


Urmă: 


— Este cataif făcut cu frişcă, şi cu miere, şi cu făină aleasă, şi cu ulei de 
fistic. 

lar eu, auzind acestea, îmi adusei aminte de vorbele preamăritului meu 
dascăl, care prorocise odinioară ceea ce avea să mi se întâmple. Şi nu putui, 
la această amintire, să mă opresc de-a zâmbi. Iar califul îmi zise: 

— Ce te face să zâmbeşti, o, Yacub? 

Şi răspunsei: 

— Nimica rău, o, emire al drept-credincioşilor. Mi-a trecut prin minte o 
biată amintire din copilăria mea şi i-am zâmbit în trecere. 

Iar el îmi spuse: 

— Atunci, îndeamnă-te şi mi-o istoriseşte. Sunt încredinţat că va fi de 
folos a o asculta. 

lar eu, spre a împlini dorinţa califului, îi istorisii începuturile mele în 
învăţarea pravilelor, sârguinţa mea de-a urma învăţătura lui Abu-Hanifah, 
supărările bietei mele mame când mă vedea dând dosul boiangeriei, şi 
prorocirea imamului în privinţa cataifului cu frişcă şi cu ulei de fistic. 

Iar Harun rămase mulţumit de istorisirea mea, şi trase pilda: 

— Da, hotărât! Învățătura şi ştiinţa dau totdeauna roadă, şi multe sunt 
foloasele lor pe tărâmul lumesc şi pe tărâmul dreptei credinţe. Într-adevăr, 
preacinstitul Abu-Hanifah a prorocit drept şi a văzut cu ochii minţii sale 


ceea ce alţi oameni nu ştiu să vadă cu ochii din capul lor. Potopească-l 
Allah cu milele şi cu harurile sale cele mai înmiresmate! 

Şi iacă-aşa cu cataiful cu frişcă şi cu ulei de fistic. 

Iar în ceea ce priveşte dezlegarea belelei pravilniceşti, iacătă. Într-o seară, 
fiind ostenit, mă suisem în pat mai de cu vreme. Şi adormisem adânc, când 
cineva începu să bată tare în poarta mea. Şi, în grabă, mă sculai la zarva 
aceea, mă înfaşurai peste mijloc cu izarul meu de lână şi mă dusei să 
deschid chiar eu. Şi îl cunoscui pe Harthamah, hadâmbul de credinţă al 
emirului drept-credincioşilor. Şi îi dădui bineţe. Da el, fără a-şi lua răgazul 
de a-mi răspunde la salamalec, fapt ce mă aruncă într-o mare tulburare şi 
mă făcu să presimt nişte întâmplări negre în privinţa mea, îmi spuse cu un 
glas hotărât: 

— Hai repede la stăpânul nostru, califul. Vrea să-ţi vorbească. 

Iar eu, străduindu-mă să-mi stăpânesc tulburarea şi încercând să dibăcesc 
câte ceva din starea lucrurilor, răspunsei: 

— O, dragul meu Harthamah, tare aş vrea să te văd arătând oleacă de 
bunăvoință fată de bătrânul bolnav care sunt. Noaptea-i târzie şi nu cred să 
fie vorba chiar de vreo belea atâta de amarnică, încât să ceară a mă duce 
numaidecât la ceasul acesta la saraiul califului. Mă rog ţie, aşadar, să aştepţi 
până mâine dimineaţă. Iar până atunci emirul drept-credincioşilor are să uite 
necazul ori are să-şi schimbe gândul. 

Ci el îmi răspunse: 

— Nu, pe Allah! nu pot să amân până mâine îndeplinirea poruncii ce mi s- 
a dat. 

Şi întrebai: 

— Da poţi măcar să-mi spui, o, Harthamah, pentru ce mă cheamă? 

El îmi răspunse: 

— Slujitorul său, Massrur, a venit la mine, în fugă şi gâfâind, şi mi-a 
poruncit, fără a-mi da vreo lămurire, să te aduc, într-o clipită, dinaintea 
califului. 

Eu atunci, până peste poate de buimăcit, îi spusei hadâmbului: 

— O, Harthamah, îmi îngăduieşti măcar să mă spăl la iuţeală şi să mă 
înmiresmez oleacă? Întrucât astfel, dacă o fi vorba de vreo treabă amară, 
voi fi şi eu orânduit cuviincios; iar dacă Allah Mult-Bunul şi-o face milă cu 
mine, precum nădăjduiesc, şi-oi găsi acolo vreo treabă, fără de necazuri 
pentru mine, ostenelile acestea de-a fi curat n-ar avea ce să-mi dăuneze, ba 
chiar dimpotrivă. 


Iar hadâmbul învoindu-se cu dorinţa mea, urcai să mă spăl şi să-mi pun 
nişte haine potrivite, şi să mă înmiresmez cât putui mai bine. Pe urmă 
coborâi la hadâmb şi pornirăm cu paşi mari. Şi când ajunserăm la sarai, îl 
văzui pe Massrur care ne aştepta la poartă. Şi Harthamah îi spuse, arătându- 
mă: 

— lacătă-l pe cadiu. 

Şi Massrur îmi zise: 

— Hai! 

Şi pornii după el. Şi mergând aşa în urma lui, îi spusei: 

— O, Massrur, tu, care ştii cum îl slujesc pe stăpânul nostru, califul, şi ştii 
ce se cuvine faţă de un om de vârsta mea şi cu slujba mea, şi cunoşti 
prietenia pe care am avut-o totdeauna pentru tine, vei binevoi să-mi spui 
pentru ce a poruncit califul să vin aici la ceasul acesta târziu de noapte? 

Şi Massrur îmi răspunse: 

— Nu ştiu nici eu. 

Iar eu, mai tulburat ca oricând, îl întrebai: 

— Da măcar ai putea să-mi spui cine se află la el? 

Massrur îmi răspunse: 

— Nu se află acolo decât Issa, cămăraşul, iar în odaia de-alături — cadâna 
cămăraşului. 

Eu atunci, nemaiîncercând să pricep nimic, spusei: 

— Mă încredinţez lui Allah! Nu este izbăvire şi tărie decât întru Allah cel 
Atotputernic şi cel Atoateştiutor! 

Şi ajungând în odaia ce ducea la iatacul în care califul sta, de obicei, făcui 
să mi se audă mişcarea umbletului şi zgomotul paşilor. Iar califul întrebă 
din lăuntru: 

— Cine e la uşă? 

Şi răspunsei numaidecât: 

— Sluga ta, Yacub, o, emire al drept-credincioşilor. 

Iar glasul califului spuse: 

— Intră! 

Şi intrai. Şi îl găsii pe Harun stând jos, avându-l pe cămăraşul Issa de-a 
dreapta sa. Şi înaintai temenindu-mă; 
şi îmi rostii salamalecul. Şi, spre marea mea uşurare, califul îmi răpunse la 
salamalec. Pe urmă îmi spuse, zâmbind: 

— Te-am tulburat, te-am necăjit, şi poate că te-am şi speriat! 

lar eu răspunsei: 


— Speriat numai, o, emire al drept-credincioşilor, pe mine şi pe cei pe care 
i-am lăsat acasă. Pe viaţa capului tău, ne-am tulburat toţi. 

Iar califul îmi spuse cu blândeţe: 

— Şezi, o, taică al pravilei. 

lar eu şezui, uşurat, scăpat de poverile şi de spaimele mele. 

Şi după puţine clipe, califul îmi spuse: 

— O, Yacub, ştii pentru ce te-am adus aici la ceasul acesta de noapte? 

Şi răspunsei: 

— Nu ştiu, o, emire al drept-credincioşilor. 

El îmi spuse: 

— Ascultă atunci. 

Şi arătându-mi-l pe cămăraşul Issa, îmi spuse: 

— Te-am chemat, o, Abu-Yussef, ca să te iau de martor la jurământul pe 
care am să-l fac. Află, dar, că Issa acesta are o roabă. Or, eu i-am cerut lui 
Issa să mi-o lase mie; ci el şi-a cerut iertăciune. I-am cerut, atunci, să mi-o 
vândă; ci el n-a vroit. Ei, şi-atunci, dinaintea ta, o, Yacub, care eşti cadiul 
cel mare, mă jur pe numele lui Allah Preaînaltul şi Preamăritul că, dacă Issa 
stăruie a nu vroi să mi-o dea într-un fel ori într-altul, voi porunci să fie ucis, 
fără de izbăvire. 

Eu atunci, liniştit de-a binelea în ce mă privea, mă întorsei cu un chip 
aspru înspre Issa şi îi spusei: 

— Ce haruri sau ce virtuţi nemaipomenite i-o fi hărăzit Allah acelei fete de 
nu vrei să i-o laşi emirului drept-credincioşilor? Au tu nu vezi că te pui, cu 
îndărătnicia ta, în starea cea mai urâtă, şi că te prăbuşeşti şi te cureti? 

Iar Issa, fără a se lăsa tulburat de mustrările mele, îmi spuse: 

— O, doamne cadiule al nostru, pripeala la judeţe este păguboasă. Înainte 
de a mă certa, s-ar fi căzut să iscodeşti pricina ce mă sileşte să mă port aşa. 

Şi-i zisei: 

— Fie! Da poate să se afle pe lume vreo pricină temeinică pentru o atare 
îndărătnicie? 

El îmi răspunse: 

— Da, de bună seamă! Un jurământ, ori ce-ar fi să fie, nu se poate încălca, 
dacă a fost făcut de bunăvoie şi în deplină judecată a minţilor. Or, pricina 
care mă opreşte este tăria unui jurământ greu. Întrucât am jurat, pe cele trei 
despărţenii, şi cu făgăduiala de a-i slobozi pe toţi robii bărbaţi şi femei, pe 
care îi stăpânesc, şi cu legământul de a-mi împărţi la săraci şi la geamii 


toate bunurile şi toate averile, m-am jurat, zic, fetei de care este vorba, că 
niciodată n-am s-o vând şi n-am s-o dăruiesc nimănuia... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute nouăzeci şi una noapte 


Urmă: 


...m-am jurat, zic, fetei de care este vorba, că niciodată n-am s-o vând şi 
n-am s-o dăruiesc nimănuia.. 

Iar califul, la vorbele acestea, se întoarse înspre mine şi îmi spuse: 

— O, Yacub, este vreo cale de-a dezlega buclucul acesta? 

lar eu, fără a şovăi, răspunsei: 

— De bună seamă, o, emire al drept-credincioşilor! 

El mă întrebă: 

— Şi cum? 

Eu spusei: 

— Lucrul este uşor. Ca să nu-şi calce jurământul, Issa are să-ţi dea drept 
peşcheş jumătate din fată, roaba aceea pe care o râvneşti; iar cealaltă 
jumătate are să ţi-o vândă. Şi, în acest chip, el are să fie în pace cu cugetul 
său, întrucât, în fapt, nu are nici să ţi-o dăruiască şi nici să ţi-o vândă pe 
fată. 

Iar Issa, la vorbele acestea, se întoarse înspre mine şi îmi zise: 

— Da asemenea dezlegare, o, taică al pravilei, este legiuită? Este îngăduită 
de către pravilă? 

Şi răspunsei: 

— Fără de nicio îndoială! 

Atunci, el îşi ridică mâna nezăbavnic şi îmi spuse: 

— Păi, te iau de martor, o, cadiule Yacub, că, putând astfel să-mi uşurez 
cugetul, îi dau peşcheş emirului drept-credincioşilor jumătate din roaba mea 
şi îi vând cealaltă jumătate la preţul de o sută de mii de drahme din argint, 
cât m-a costat ca în naht. 

Iar Harun strigă numaidecât: 

— Primesc peşcheşul, da cumpăr cea de a doua jumătate pe o sută de mii 
de dinari din aur. 

Şi adăugă: 

— Să-mi fie adusă chiar acum fata. 


Şi Issa se duse numaidecât după roaba lui, în sala de la intrare, pe când 
totodată se aduceau şi sacii cu cei o sută de mii de dinari din aur. Şi 
numaidecât copilandra fu adusă de către stăpânul ei, care spuse: 

— la-o, stăpâne al drept-credincioşilor, şi Allah coperească-te alături de ea 
cu binefacerile sale. Fata este bunul şi avutul tău. 

Şi primindu-şi cei o sută de mii de dinari din aur, plecă. 

Atunci, califul se întoarse înspre mine şi îmi spuse cu un chip îngrijorat: 

— O, Yacub, mai rămâne de dezlegat o pricină. Şi lucrul mi se pare 
anevoios. 

Eu întrebai: 

— Care este pricina, o, emire al drept-credincioşilor? 

El spuse: 

— Fata aceasta, fiind roaba altuia, ar trebui, înainte de-a o avea eu, să stea 
un anumit număr de zile, spre a fi încredinţaţi că nu a rămas cumva mamă 
de la cel dintâi stăpân al ei. Or, dacă chiar în această noapte n-am să fiu cu 
ea, mie are să-mi plesnească fierea de nerăbdare, sunt încredinţat, şi am să 
mor, fără de nicio îndoială. 

Eu atunci, după ce cugetai o clipită, răspunsei: 

—  Dezlegarea pricinei este tare lesnicioasă, o, emire al drept- 
credincioşilor! Pravila de care pomeneşti nu a fost făcută decât pentru 
femeile roabe, da nu hotărăşte vreo zi de aşteptare pentru o femeie slobodă. 
Slobozeşte-o, aşadar, numaidecât pe roaba aceasta şi însoară-te cu ea ca 
femeie slobodă. 

Şi Al-Raşid, cu faţa luminată de bucurie, strigă: 

— O slobozesc pe roaba mea! 

Pe urmă mă întrebă, îngrijorat iar dintr-odată: 

— Da cine are să ne căsătorească legiuit, la ceasul acesta târziu? Căci 
chiar acum, numaidecât, vreau să fiu cu ea. 

Şi răspunsei: 

— Chiar eu, o, emire al drept-credincioşilor, la ceasul acesta am să te 
căsătoresc legiuit. 

Şi trimisei să fie aduşi ca martori cei doi slujitori ai califului, Massrur şi 
Hossein. Şi, după ce aceştia se înfăţişară, citii rugăciunile şi suralele 
cuvenite, slujii sfintele legăminte şi, după ce dădui mulţumire celui 
Preaînalt, rostii vorbele îndătinate. Şi statornicii că emirul drept- 
credincioşilor, după datină, urma să-i plătească miresei sale, ca meher de 
nuntă, o zestre pe care o hotărâi la douăzeci de mii de dinari. Pe urmă, când 


cei douăzeci de mii de dinari fură aduşi şi daţi soţiei, mă pregătii să plec. Ci 
califul ridică fruntea înspre slujitorul său, Massrur, care grăi numaidecât: 

— La poruncile tale, o, emire al drept-credincioşilor. 

Iar Harun spuse: 

— Du pe dată acasă la cadiul Yacub, pentru osteneala pe care i-am 
pricinuit-o, două sute de mii de drahme şi douăzeci de caftane de fală. 

lar eu plecai, după multe mulţumiri, lăsându-l pe Harun până peste poate 
de mulţumit. Şi fusei însoţit până acasă cu banii şi cu hainele. 

Or, cum ajunsei acasă, văzui că vine la mine o bătrână, care îmi spuse: 

— O, Abu-Yussef, norocita pe care ai ajutat-o să fie slobozită şi pe care ai 
împerecheat-o cu califul, dându-i astfel numele şi cinul de soţie a emirului 
drept-credincioşilor, se socoate acuma ca o fiică a ta, şi m-a trimis să-ţi aduc 
salamalecurile ei şi urările ei de fericire. Şi te roagă să primeşti jumătate din 
zestrea de nuntă, pe care i-a numărat-o califul. Şi se roagă de iertare că nu 
poate să răsplătească mai bine, deocamdată, ceea ce ai făcut tu pentru ea. 
Ci, inşallah! are să ştie într-o zi să-ţi dovedească şi mai bine datorinta ei. 

Şi spunând acestea, puse dinainte-mi cei zece mii de dinari din aur, care 
erau jumătate din zestrea plătită copilandrei, îmi sărută mâna şi plecă în 
calea ei. 

lar eu mulţumii Atoatedătătorului pentru binefacerile sale, şi pentru că, în 
noaptea aceea, a preschimbat spaima cugetului meu în bucurie şi în 
mulţumire. Şi binecuvântai în inima mea amintirea preacinstită a dascălului 
meu, Abu-Hanifah, a cărui învătătură mi-a dezvăluit toate dedesubturile 
tipicului sfintelor pravili şi ale pravilelor lumeşti. Potopească-l Allah cu 
toate darurile şi cu toate milele sale! 


Apoi, tânărul cel bogat spuse: 
— Ascultaţi acum, o, prietenii mei, povestea cu copila arabă de la fântână. 
Şi spuse: 


Copila arabă de la fântâna 


Când puterea califală ajunse în seama lui Al-Mamun, fiul lui Harun Al- 
Raşid, faptul acesta fu o binecuvântare pentru împărăție. Întrucât Al- 
Mamun, care, fără de tăgadă, a fost califul cel mai strălucit şi cel mai 
luminat dintre toţi abassizii, a rodnicit daturile musulmane prin pace şi 
dreptate, i-a ocrotit cu folos şi i-a cinstit pe învăţaţi şi pe poeţi, şi i-a avântat 


pe străbunii noştri arabi în meidanul ştiinţelor. Şi, în ciuda multelor sale 
treburi şi a zilelor lui pline de muncă şi de cercetare, ştia să găsească şi 
ceasuri pentru veselie, pentru petreceri şi ospeţe. lar muzicienii şi cântăreții 
avură parte bună din zâmbetele şi din binefacerile lui. Şi se pricepea să le 
aleagă, spre a şi le face soţii legiuite şi mame ale copiilor săi, pe femeile 
cele mai deştepte, cele mai luminate şi cele mai frumoase de pe vremea lor. 
Şi-apoi iacătă o pildă, dintre multe altele, despre felul cum îşi punea Al- 
Mamun ochii pe o femeie şi cum şi-o alegea de soţie. 

Într-o zi, aşadar, pe când se întorcea de la o vânătoare cu goană, însoţit de 
un alai de călăreţi, ajunse la o fântână. Iar acolo se afla o copilandră arabă, 
ce se pregătea să-şi încarce pe umeri un burduf pe care tocmai îl umpluse cu 
apă de la izvor. Şi copila aceea arabă era dăruită de Zămislitorul ei cu un 
mijlocel vrăjitor, de numai cinci palme, şi cu un piept turnat după calupul 
desăvârşirii; şi în totului tot era asemenea unei lune pline într-o noapte cu 
lună plină... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute nouăzeci şi doua noapte 


Urmă: 


...Şi copila aceea arabă era dăruită de Zămislitorul ei cu un mijlocel 
vrăjitor, de numai cinci palme, şi cu un piept turnat după calupul 
desăvârşirii; şi în totului tot era asemenea unei lune pline într-o noapte cu 
lună plină. 


Or, când fata văzu că vine ceata aceea strălucită de călăreţi, dete zor să-şi 
încarce burduful pe umeri şi să plece. Dar cum în graba ei nu avusese răgaz 
să lege bine gura de la gâtul burdufului, legătura se desfăcu, după câţiva 
paşi, şi apa începu să curgă din burduf cu gâlgâituri mari. Şi copila începu 
să strige, întorcându-se înspre locul unde se înălța cortul ei: 

— Tată, tată, vino să dregi gura burdufului! Gura m-a trădat! Nu mai sunt 
stăpână pe gură! 

lar aceste trei strigăte aruncate către tatăl ei, copila le rosti ca pe un 
mănunchi de vorbe atâta de cilibii şi cu un glas atâta de fermecător, încât 


califul, minunat, se opri scurt. Şi pe când copila, nevăzându-l de nicăieri pe 
părintele său, ca să nu se ude dete drumul burdufului, califul veni înspre ea 
şi îi spuse: 

— O, copilo, din ce seminţie eşti? 

Iar ea răspunse cu glasul ei desfătător: 

— Sunt din seminţia lui Bani-Kilab. 

lar Al-Mamun, care ştia prea bine că seminţia Bani-Kilab era una dintre 
cele mai strălucite seminţii arabe, vroi să facă un joc de vorbe, spre a pune 
la încercare mintea copilandrei, şi îi zise: 

— Ce socotinţă ai mai avut şi tu, o, preafrumoasă copilă, să te naşti în 
seminţia „fiilor de câini”? 

lar fata se uită la calif cu o privire mândră şi răspunse: 

— Tu chiar nu cunoşti tâlcul adevărat al vorbelor? Află, dar, o, străinule, 
că seminţia Bani-Kilab, a cărei copilă sunt, este seminţia celor care ştiu să 
fie mărinirnoşi şi fără de pată, care ştiu să fie filotimi faţă de străini, şi care 
ştiu, la nevoie, să dea lovituri straşnice de sabie! 

Pe urmă adăugă: 

— Da tu, o, călăreţule care nu eşti de pe-aici, ia spune: ce obârşie ai şi din 
ce neam te tragi? 

lar califul, tot mai minunat de iscusinţa limbii copilei arabe, îi spuse 
zâmbind: 

— Au poate, din întâmplare, pe deasupra farmecelor tale, o, preafrumoasă 
copilă, te vei fi pricepând şi la obârşiile neamurilor? 

Şi ea răspunse: 

— Răspunde-mi la întrebare, şi-ai să vezi! 

Iar Al-Mamun, stârnit la joacă, îşi zise: „la chiar să văd dacă arăbiţa asta 
cunoaşte obârşiile noastre!” Şi spuse: 

— Păi află că sunt din neamul mudharizilor-de-roşu. 

lar copila arabă, care ştia prea bine că izvodul acestui nume dat 
mudharizilor venea de la culoarea roşie a cortului de piele, pe care, în 
vremurile de demult, îl avea Mudhar, părintele tuturor seminţiilor 
mudharide, nu se arătă câtuşi de puţin uimită de vorbele califului şi spuse: 

— Bine. Da ia spune-mi, din ce seminţie de-a mudharizilor eşti? 

El răspunse: 

— Din aceea care este cea mai strălucită şi cea mai de seamă, atât pe spita 
bărbătească, precât şi pe cea femeiască, şi cea mai mare ca strămoşi falnici, 
şi cea mai preamărită dintre mudharizii-de-roşu. 


Şi ea spuse: 

— Atunci, eşti din seminţia kinanizilor! 

Iar Al-Mamun, uimit, răspunse: 

— Aşa este! sunt din seminţia cea mai mare a lui Bani-Kinanah! 

Iar ea zâmbi şi întrebă: 

— Da de care ram al kinanizilor ţii? 

El răspunse: 

— De cel ai cărui fii sunt cei mai curaţi ca sânge, cei mai neprihăniţi ca 
obârşie, stăpânii de pumni darnici, cei mai temuţi şi mai slăviţi dintre fraţii 
lor! 

Şi ea răspunse: 

— Îmi pare, după aceste arătări, că eşti un koreişit. 

Iar Al-Mamun, tot mai uluit, răspunse: 

— Tu spui! Sunt dintre Bani-Koreişi. 

Şi ea urmă: 

— Da koreişizii sunt mulţi. Din ce ramură eşti tu? 

El răspunse: 

— Din aceea asupra căreia a coborât binecuvântarea! 

Iar fata strigă: 

— Pe Allah! eşti dintre urmaşii lui Haşem koreişitul, străbunicul 
Prorocului — asupra-i fie rugăciunea şi pacea! 

Iar Al-Mamun răspunse: 

— Adevărat e, sunt haşemit. 

Ea întrebă: 

— Da din care spiţă de haşemiţi? 

El răspunse: 

— Din cea care este aşezată cel mai presus, care este cinstea şi fala 
haşimiţilor, care este proslăvită de toţi drept-credincioşii de pe pământ! 

lar copila arabă, auzind răspunsul, se temeni deodată şi sărută pământul 
dintre mâinile lui Al-Mamun, strigând: 

— Plecăciune şi cinstire emirului drept-credincioşilor, chelar al Domnului 
lumilor, slăvitului Al-Mamun abassidul! 

lar califul rămase înmărmurit, adânc tulburat, şi strigă, pătruns de o 
bucurie de nespus: 

— Pe Domnul Kaabei şi pe volniciile slăviţilor mei strămoşi, cei 
neprihăniţi, mi-o vreau de soţie pe copila aceasta minunată! Ea este bunul 
cel mai de preţ, care a fost scris la ursita mea... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute nouăzeci şi treia noapte 


Urmă: 


— Pe Domnul kaabei şi pe volniciile slăviţilor mei strămoşi, cei 
neprihăniţi, mi-o vreau de soţie pe copila aceasta minunată! Ea este bunul 
cel mai de preţ, care a fost scris la ursita mea. 

Şi trimise numaidecât să fie chemat tatăl fetei, care era chiar şeicul 
tribului. Şi i-o ceru de soţie pe copila aceea minunată. Şi, dobândind 
încuviințarea, îi dărui, ca meher de nuntă pentru fată, o zestre de o sută de 
mii de dinari din aur, şi îi scrise în dar toate birurile din tot Hedjazul pe 
vreme de cinci ani. lar nunta lui Al-Mamun cu copila aceea de neam fu 
sărbătorită cu o vâlvă care nu şi-a mai avut seamăn vreodată, nici chiar sub 
domnia lui Al-Raşid. Şi, în noaptea nunţii, Al-Mamun o puse pe mama sa 
să reverse pe capul preafrumoasei copile o mie de mărgăritare aduse într-o 
tablă din aur. Iar în iatacul de nuntă puse să se aprindă o făclie uriaşă de 
chihlimbar suriu, care cântărea patru mii de drahme şi care fusese cumpărat 
cu tot câştigul birurilor de pe un an din Persia. Şi Al-Mamun fu, faţă de 
soţia sa arabă, numai inimă şi numai voioşie. lar ea îi dărui un fiu, care 
purtă numele de Abass. Şi fu socotită printre femeile cele mai uimitoare, 
cele mai învăţate şi cele mai iscusite la grai ale Islamului. 


Şi, după ce istorisi povestea aceasta, tânărul cel bogat le spuse 
ascultătorilor săi, care se aflau strânşi în Saraiul Cărţii: 

— Am să vă mai spun încă o întâmplare din viaţa lui Al-Mamun, da în cu 
totul altă privinţă. 

Şi spuse: 


Ponoasele îndaăraătniciei 


Când califul Mohammad El-Amin, fiul lui Harun Al-Raşid şi al Zobeidei, 
după înfrângerea sa, a fost ucis, din porunca dată de căpetenia oștilor lui Al- 
Mamun, toate vilaietele care până atunci mai rămăseseră de partea lui El- 
Amin se grăbiră a se supune lui Al-Mamun, fratele său, fiul lui Al-Raşid şi 
al unei roabe pe nume Marahil. Şi Al-Mamun îşi începu domnia cu nişte 
măsuri largi de iertare faţă de duşmanii săi de mai înainte. Şi avea obiceiul 


să spună: „Dacă vrămaşii mei ar şti toată blândeţea din inima mea, ar veni 
toţi să mi se predea, mărturisindu-şi nelegiuirile.” 

Or, capul şi mâna diriguitoare a tuturor necazurilor pe care le avusese de 
îndurat Al-Mamun, pe vremea când trăiau tatăl său, Al-Raşid, şi fratele său, 
El-Amin, nu erau decât Sett Zobeida însăşi, soţia lui Al-Raşid. Încât, după 
ce Zobeida află de sfârşitul jalnic al fiului ei, se gândi mai întâi să fugă pe 
pământul sfânt de la Mecca, spre a se pune la adăpost de răzbunarea lui Al- 
Mamun. Şi multă vreme şovăi ce hotărâre să ia. Pe urmă, dintr-odată, se 
hotărî să-şi lase soarta în mâinile aceluia care din pricina ei fusese 
dezmoştenit şi pe care multă vreme îl făcuse să guste smirna amarului. Şi îi 
scrise următoarea scrisoare: 

„Orice vină, o, emire al drept-credincioşilor, oricât de mare să fi fost ea, 
se topeşte dinaintea milei tale, şi orice hainie se schimbă într-o greşeală 
măruntă dinaintea mărinimiei tale. Aceea care îţi trimite jalba aceasta te 
roagă să-ţi pleci inima la o amintire scumpă şi să ierţi, gândindu-te la acela 
căruia i-a fost dragă vinovata de astăzi. Dacă, dar, vei vrea să te 
milostiveşti de chinurile şi de prăpădul meu, şi să te dovedeşti îngăduitor 
faţă de aceea căreia nu i s-ar cuveni niciun fel de milostivire, vei urma 
cugetului aceluia care, de-ar mai fi în viață, ar fi mijlocitorul meu pe lângă 
tine. O, fiul al părintelui tău, adu-ţi aminte de tatăl tău; şi nu-ţi zăvori 
inima la ruga văduvei părăsite.” 

Or, când văzu scrisoarea Zobeidei, inima califului Al-Mamun fu potopită 
de milă şi fu adânc înduioşată; şi plânse soarta neagră a fratelui său, El- 
Amin, şi starea jalnică a mamei lui El-Amin. Pe urmă se ridică şi îi 
răspunse Zobeidei precum urmează: 

„Scrisoarea ta, o, maică a mea, a ajuns la locul unde trebuia să ajungă şi 
mi-a găsit inima mistuită de păreri de râu pentru nenorocirile tale. Şi Allah 
mi-e martor că simţămintele mele faţă de văduva aceluia a cărui amintire 
ne este sfântă sunt simţămintele unui fiu faţă de mama lui. Făptura nu 
poate nimic împotriva celor hărăzite de soartă. Ci fac tot ceea ce pot spre 
a-ţi uşura durerile. Şi-aşa că am poruncit să ţi se dea îndărăt moşiile 
zăpciuite, conacurile, bunurile şi tot ceea ce soarta potrivnică ţi-a hrăpit, o, 
mamă a mea. lar dacă vrei să te întorci lângă noi, îţi vei găsi starea dintâi, 
şi cinstirea, şi talâmul tuturor supuşilor tăi. Şi să ştii bine, o, maică a mea, 
că nu ai pierdut decât chipul celui ce s-a dus întru mila lui Allah. Întrucât 
un fiu îţi rămâne în mine, mai îndatoritor decât ai fi putut tu să-ţi doreşti. Şi 
pacea şi tihna fie asupra-ţi...” 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute nouăzeci şi patra noapte 


Urmă: 


...Ẹi pacea şi tihna fie asupra-ţi. 

Încât atunci când Zobeida veni, cu ochii plini de lacrimi şi sfârşită, să se 
arunce la picioarele lui, el se ridică în cinstea ei şi îi sărută mâna şi plânse la 
pieptul ei. Pe urmă îi dete îndărăt toate huzmeturile ce le avusese mai 
înainte, ca soţie a lui Al-Raşid şi ca sultană de sânge abassid, şi o cinsti 
până la sfârşitul vieţii ei de parcă i-ar fi fost chiar fiu al lăuntrurilor sale. Ci 
Zobeida, cu toată acea mărire în care se vedea rămasă, nu putea să uite ceea 
ce fusese ea odată şi nici chinurile la vestea morţii lui El-Amin. Şi până la 
moarte păstră în adâncul pieptului ei un fel de vrăjmăşie care, oricât de cu 
grijă ar fi fost ascunsă, nu scăpă ochiului pătrunzător al lui Al-Mamun. 

Şi, de altminteri, de destule ori Al-Mamun avea să sufere, fără a se plânge, 
de acea stare de vrăjmăşie adormită. Şi iată o întâmplare care, mai bine 
decât altă lămurire, dovedeşte duşmănia necurmată a aceleia pe care nimic 
nu o mai putea împăca. 


Într-o zi, aşadar, intrând în iatacul Zobeidei, Al-Mamun o văzu deodată 
cum îşi muşca buzele şi mormăia ceva, uitându-se ţintă la el. Şi cum nu 
putea să desluşească ce rostea astfel printre buze, îi spuse: 

— O, maică a mea, tare mi se pare că ai cam vrea să mă afuriseşti, 
gândindu-te la fiul tău omorât de către persanii schismatici şi la venirea mea 
în scaunul de domnie pe care şedea el. Da numai Allah a diriguit ursitele 
noastre. 

Ci Zobeida se apără, strigând: 

— Nu, pe sfânta pomenire a tatălui tău, o, emire al drept-credincioşilor! 
departe de mine asemenea ispite! 

Şi Al-Mamun o întrebă: 

— Atunci, poţi să-mi spui ce mormăiai printre dinţi uitându-te la mine? 

Ci ea îşi lăsă capu-n jos, asemenea aceluia care nu vrea să grăiască, din 
cinstire faţă de cel cu care sta de vorbă, şi răspunse: 

— Binevoiască emirul drept-credincioşilor să mă ierte şi să nu-mi ceară a-i 
spune pricina despre care mă întreabă. 


Ci Al-Mamun, prins de un imbold amarnic, se apucă să stăruiască întruna 
şi s-o înghesuie pe Zobeida cu întrebările, până într-atâta, încât, ajunsă la 
capătul puterilor, îi spuse într-un sfârşit: 

— Bine, iacătă! Blestemam îndărătnicia, mormăind: „Prăpădi-i-ar Allah pe 
oamenii pisălogi, loviți de patima stăruinţii!” 

Şi Al-Mamun o întrebă: 

— Da cu ce tâlc sau la ce amintire rosteai afuriseala aceasta? 

lar Zobeida răspunse: 

— Întrucât ţii numaidecât să afli, iacătă! 

Şi îi povesti: 

— Află, dar, o, emire al drept-credincioşilor, că, într-o zi, jucând şah cu 
tatăl tău, emirul drept-credincioşilor, Harun Al-Raşid, am pierdut. Şi tatăl 
tău mi-a hotărât ca pedeapsă să fac înconjurul saraiului şi al grădinilor, 
goală-goluţă, în toiul nopţii. Şi cu toate rugăminţile şi îngenuncherile mele, 
puse o îndărătnicie osebită în a-mi cere să plătesc gloaba acea fără a vroi să 
primească altă ispaşă. Şi fusei nevoită să mă dezbrac şi să fac lucrul la care 
mă osândise. Şi când isprăvii, eram turbată de mânie şi pe jumătate moartă 
de osteneală şi de frig. Ci a doua zi îl bătui eu la şah. Şi veni rândul meu să- 
i hotărăsc, de data aceasta, nazurile mele. Şi, după ce cugetai o vreme şi 
căutai în mintea mea ce lucru ar putea să-i fie cel mai apăsător, îl osândii, 
cunoscând faptul, să se ducă să petreacă noaptea în braţele roabei celei mai 
pocite şi mai imoase dintre roabele de la bucătărie. Şi cum cea care întrunea 
asemenea însuşiri era roaba pe care o chema Marahil, i-o menii ca ţintă a 
gloabei şi ca ispăşire a înfrângerii sale. Şi spre a mă încredința că lucrurile 
aveau să se petreacă fără vreo cacialma din partea lui, îl dusei chiar eu în 
odaia împuţită a roabei Marahil şi îl silii să se culce lângă roabă şi să facă 
cu ea, toată noaptea, ceea ce îi plăcea tare mult să facă cu preafrumoasele 
cadâne pe care i le trimiteam adeseori peşcheş. Şi dimineaţa, starea lui 
Harun era jalnică şi duhnea înfricoşător. Or, acuma trebuie să-ţi spun, o, 
emire al drept-credincioşilor, că tu te-ai născut chiar din acea împerechere a 
tatălui tău cu acea roabă hâdă şi din tăvălelile cu ea în odaia de lângă 
bucătărie. Şi-aşa că, fără să vreau, prin venirea ta pe lume, am fost pricina 
pieirii fiului meu, Al-Amin, şi pricina tuturor nenorocirilor care s-au abătut 
asupra casei noastre în anii aceştia din urmă. Or, toate astea nu s-ar fi 
întâmplat dacă nu aş fi stăruit cu atâta îndărătnicie pe lângă tatăl tău spre a-l 
sili s-o tăvălească pe roaba aceea, şi dacă el, la rându-i, n-ar fi fost atâta de 
plin de stăruinţă la a mă pune să fac ceea ce ţi-am povestit. Şi-aceasta-i o, 


emire al drept-credincioşilor, pricina care mă făcea să mormăi afurisienii 
împotriva îndărătniciei şi împotriva pisălogilor. 

Iar Al-Mamun, auzind acestea, grăbi să-şi ia rămas-bun de la Zobeida, spre 
a-şi ascunde stânjenirea. Şi plecă zicându-şi: „Pe Allah! mi se cuvine 
învăţătura pe care mi-a dat-o. De n-aş fi stăruit atâta, nu mi s-ar fi adus 
aminte acuma de treaba aceasta neplăcută.” 


Şi tânărul stăpân al Saraiul Cărţii, după ce istorisi toate acestea 
ascultătorilor şi musafirilor săi, le spuse: 

— Facă Allah, o, prieteni ai mei, ca să fi putut sluji de mijlocitor între 
ştiinţă şi urechile voastre. Or, iacătă o parte dintre avuţiile care, fără 
cheltuieli şi fără primejdii, se pot agonisi prin citirea cărţilor şi prin 
învăţătură. Pentru astăzi, nu am să vă mai spun nimic. Ci altă dată, inşallah! 
am să vă înfăţişez o altă latură a minunăţiilor ce ne-au fost lăsate ca 
moştenirea cea mai de preţ de la părinţii noştri. 

Şi după ce grăi astfel, împărţi la fiecare dintre cei de faţă câte o sută de 
galbeni şi o bucată de zarpa de preţ, spre a le răsplăti luarea-aminte şi a le 
stârni râvna la învăţătură. Întrucât îşi zicea: „Se cade să încurajezi 
imboldurile cele bune şi să uşurezi calea oamenilor doritori de bine”. Pe 
urmă, după ce îi ospătă cu o masă minunată, la care nimic nu fu uitat din 
ceea ce face desfătul gurii, îi lăsă să plece în pace. Şi iacă-aşa cu ei cu toţi. 
Ci Allah este mai ştiutor! 


lar Şeherezada, isprăvind de istorisit şirul acesta lung de întâmplări minunate, tăcu. lar sultanul 
Şahriar îi spuse: 

— O, Şeherezada, tare mai m-ai luminat! Da tu ai uitat, pesemne, să-mi mai spui câte ceva despre 
vizirul Giafar. Iar eu de multă vreme tot doresc să te aud istorisindu-mi tot ce ştii despre el. Întrucât 
Chiar că vizirul acela se asemuia uluitor, prin însuşirile sale, cu vizirul meu, tatăl tău. Şi de-aceea mi- 
ar plăcea tare mult să aflu de la tine povestea lui adevărată, în toate amănuntele, dat fiind că trebuie 
să fie minunată. 

Ci Şeherezada lăsă capu-n jos şi răspunse: 

— Allah să depărteze de la noi nenorocirea şi prăpădul, o, doamne al vremurilor, şi aibă-l întru mila 
sa pe Giafar barmakidul şi tot neamul lui! Mă rog ţie, îngăduie-mi a nu-ţi istorisi povestea lui, 
întrucât e plină de lacrimi. Vai, cine n-ar plânge la istorisirea sfârşitului lui Giafar, a tatălui său, 
Yahia, a fratelui său, El-Fadl, şi a tuturor barmakizilor? Hotărât, sfârşitul lor este jalnic şi până şi 
piatra s-ar înduioşa! 

Iar sultanul Şahriar zise: 

— O, Şeherezada, istoriseşte-mi-o totuşi. Şi izgonească Allah de la noi pe Cel-Viclean şi 
nenorocirea! 

Atunci, Şeherezada spuse: 


SFÂRŞITUL LUI GIAFAR ŞI AL BARMAKIZILOR 


lată, dar, o, mult-norocitule sultan, istoria plină de lacrimi, ce pune pe 
domnia califului Harun Al-Raşid o pată de sânge, pe care n-ar putea-o spăla 
nici cele patru fluvii laolaltă. 

Ştii, o, stăpâne al meu, că vizirul Giafar era unul dintre cei patru fii al lui 
Yahia ben Khaled ben Barmak. lar fratele său mai mare era El-Fadl, fratele 
de lapte al lui Al-Raşid. Întrucât, ca urmare a marei prietenii şi a dragostei 
fără de margini ce-i legau pe ai lui Yahia cu cei ai abassizilor, mama lui Al- 
Raşid, sultana Khaizaran, şi mama lui El-Fadl, hanâma Itabah, legate şi ele 
prin cele mai calde simţăminte şi prin cea mai temeinică iubire, îşi 
schimbaseră între ele pruncii, care erau născuţi aproape în aceeaşi zi, fiecare 
dintre ele dând copilului prietenei sale laptele pe care Allah îl menise pentru 
copilul ei însăşi. Şi drept aceea Al-Raşid îl numea totdeauna pe Yahia „tatăl 
meu”, iar pe El-Fadl „fratele meu... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute nouăzeci şi cincea noapte 


Urmă: 


...Şi drept aceea Al-Raşid îl numea totdeauna pe Yahia „tatăl meu”, iar pe 
EI-Fadl „fratele meu.” 

Cât despre obârşia barmakizilor, cronicarii cei mai preţuiţi şi cei mai 
vrednici de crezare o aşază în cetatea Balkh, din Khorassan, unde neamul 
lor se afla de mult la cinuri de frunte. Şi cam pe la vreo sută de ani de la 
hegira Prorocului nostru binecuvântat — asupra-i fie rugăciunea şi pacea! — 
acest neam strălucit veni să se aşeze la Damasc, sub domnia califilor 
ommiazi. Şi atunci, capul casei acesteia, care ţinea de legea magilor, trecu 
la dreapta credinţă şi se boteză şi se încunună întru Islam. Or, lucrul acesta 
se petrecu pe vremea domniei lui Heşam ommiadul. 

Ci numai după suirea urmaşilor lui Abbas în scaunul de domnie al califilor 
ajunseră barmakizii a fi primiţi în sfatul vizirilor, şi umplură pământul cu 
lumina strălucirii lor. Căci cel dintâi vizir ieşit dintre ei fu Khaled ben 


Barmak, care fu ales mare-vizir de către cel dintâi dintre abbasizi, Abul 
Abbas Es-Saffah. Şi, sub domnia lui Al-Mahdi, cel de al treilea abbasid, 
Yahia ben Khaled, fu însărcinat cu creşterea lui Harun al-Raşid, fiul îndrăgit 
al califului, chiar acel Harun care se născuse la numai şapte zile după El- 
Fald, fiul lui Yahia. 

Încât atunci când, după moartea neaşteptată a lui Al-Hadi, fratele său mai 
mare, Harun Al-Raşid fu înveşmântat cu odoarele atotputerniciei califale, 
nu avu trebuinţă să se întoarcă la amintiri din copilăria lui dintâi, petrecută 
alături de copiii barmakizilor, pentru a-i chema, pe Yahia şi pe cei doi fii ai 
lui, să împartă cu el puterea domnească; nu avu decât să-şi aducă aminte de 
grijile dăruite tinereţii sale de către Yahia, şi de creşterea pe care i-o datora, 
şi de dragostea de care acest slujitor plin de toată credincioşia îi dăduse 
dovadă înfruntând, spre a-i apăra drumul spre moştenirea domniei, 
amenințările cumplite ale lui Al-Hadi, mort chiar în noaptea când vroise să 
pună a se reteza capetele lui Yahia şi ale copiilor săi. Încât atunci când 
Yahia, în toiul nopţii, însoţit de Massrur, îl treziră din somn pe Harun ca să-i 
dea de ştire că a ajuns stăpân al împărăției şi calif al lui Allah pe pământ, 
Harun îi dete numaidecât cinul de mare vizir şi îi căftăni viziri pe cei doi fii 
ai săi, El-Fadl şi Giafar. Şi îşi începu astfel domnia sub semnele cele mai 
norocite. 

Şi de-atunci înainte neamul barmakizilor fu pentru veacul său ceea ce este 
o podoabă pentru frunte şi o cunună pentru cap. Şi soarta le împărţi cu 
dărnicie tot ceea ce asemenea huzmeturi au mai ispititor, şi îi potopi cu 
darurile cele mai alese. Iar Yahia şi fiii lui ajunseră ca nişte sori strălucitori, 
noiane nemăsurate de dărnicie, potoape năvalnice de bunătate, ploi 
binefăcătoare. Lumea fu înviorată de răsuflarea lor, iar împărăţia se înălţă 
pe culmea cea mai de sus a fălniciei. Şi ei erau adăpostul celor năpăstuiţi şi 
sprijinul celor nevoiaşi. Despre ei poetul Abu-Nowas, printre nenumărați 
alţii, a spus: 


O, fii fără de seamăn 

Ai mândrului Barmak, 
De când v-aţi dus în lume 
Lăsându-ne uitării, 
Râmasem de izbelişti 

Ca un norod sărac! 

Nici albul fapt de ziuă, 


Nici ceasul înserării, 
Nu mai aduc chervane 
Pe drumurile ţării — 
Se-aşterne pretutindeni 
Pustiul fără leac! 


Erau, într-adevăr, viziri înţelepţi, diriguitori minunaţi, umplând visteria 
obştească, buni vorbitori, citiţi, învăţaţi, hotărâți, buni la sfat şi darnici ca 
Hatim-Iai. Erau izvoare de fericire, vânturi binefăcătoare aducătoare de 
ploi roditoare. Şi, mai cu seamă datorită vazei lor, numele şi faima lui 
Harun Al-Raşid au răsunat din podişurile Asiei de mijloc până în străfundul 
pădurilor de la miazănoapte, şi din Maghreb şi Andaluzia până la fruntariile 
cele mai depărtate ale Chinei şi ale Tartariei. 

Şi iată că deodată fiii lui Barmak, de pe cea mai înaltă treaptă care le-a fost 
dată fiilor lui Adam s-o atingă, au fost doborâţi în negura celor mai 
amarnice prăbuşiri şi au băut din pocalul împărţitoarei de prăpăduri. 
Întrucât, o, răsturnare de vremi! fiii cei falnici ai lui Barmak erau nu numai 
vizirii care chiverniseau întinsa împărăție a califilor, ci erau şi prietenii 
buni, însoțitorii nedespărţiţi ai domnului lor. Şi Giafar, îndeosebi, era soţul 
al cărui chip îi era lui Al-Raşid mai de trebuinţă decât lumina ochilor. Şi 
ajunsese să cuprindă un loc atâta de mare în inima şi în gândurile lui Al- 
Raşid, că într-o zi Al-Raşid merse până acolo, încât puse să se facă un 
caftan cu două guri şi se îmbrăcă în el laolaltă cu prietenul său, Giafar, 
întocmai de parcă amândoi n-ar fi fost decât un singur ins. Şi aşa se purtă cu 
Giafar până la cumplitul prăpăd de la urmă. 

Or, o, chin al sufletului meu! iată cum se petrecu acea faptă neagră, care 
mohor cerul Islamului şi aruncă jalea în toate inimile, lovitură de trăsnet 
din bolta pustiitoare. 

Într-o zi — fie departe de noi asemenea zile! — Al-Raşid, întorcându-se 
dintr-un hagialâc la Mecca, porni pe calea apei, de la Hira la cetatea Anbar. 
Şi poposi la un schit pe nume Al-Umr, de pe malurile Eufratului. Şi noaptea 
veni, ca şi alte nopţi pentru el, în toiul benchetelor şi al desfătărilor. Însă de 
data aceasta soţul său de petreceri, Giafar, nu se afla lângă el. Căci Giafar 
era la vânătoare, de câteva zile, prin câmpiile din preajma fluviului. Cu 
toate acestea, darurile şi peşcheşurile lui Al-Raşid îl urmau pretutindeni. Şi 
la fiecare ceas al zilei Giafar vedea cum soseşte la cortul său vreun trimis 


de-al califului, aducându-i în semn de dragoste vreun dar de preţ mai 
frumos decât cel de mai înainte. 

Or, în noaptea aceea — facă Allah să nu cunoaştem vreodată asemenea 
nopţi! — Giafar şedea în cortul său, în tovărăşia doftorului Gibrail 
Bakhtiassu, care era chiar hakimul lui Al-Raşid, şi de care Al-Raşid se 
lipsise spre a-l lăsa să-l însoţească pe mult iubitul său Giafar. Şi se mai afla 
acolo în cort şi poetul drag inimii lui Al-Raşid, Abu-Zaccar cel orb, de care 
Al-Raşid, tot aşa, se lipsise spre a-l lăsa să-l veselească cu stihurile lui pe 
mult-iubitul său Giafar, când se întorcea de la vânat. 

Şi era la ceasul cinei. lar Abu-Zaccar, orbul, cânta, însoţindu-se cu 
pandura, nişte stihuri înțelepte despre nestatornicia sorții... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute nouăzeci şi şasea noapte 


Urmă: 


„„.Şi era la ceasul cinei. lar Abu-Zaccar, orbul, cânta, însoţindu-se cu 
pandura, nişte stihuri înțelepte despre nestatornicia sorții. Şi iată că, dintr- 
odată, la intrarea cortului se ivi Massrur, spătarul califului şi împlinitorul 
mâniei sale. lar Giafar, când îl văzu că intră aşa, împotriva tuturor 
orânduielilor, fără a cere îngăduinţa de a fi primit şi fără ca măcar să-şi fi 
vestit sosirea, se făcu galben cu totul la chip şi îi spuse hadâmbului: 

— O, Massrur, fii binevenit, întrucât totdeauna te văd cu o bucurie nouă. 
Ci mă minunează, o, fratele meu, că pentru întâia oară în viaţa noastră nu ai 
trimis mai înainte vreun slujitor care să-mi dea de veste despre venirea ta. 

lar Massur, fără ca măcar să-i arunce un salamalec lui Giafar, răspunse: 

— Treaba care mă aduce este prea însemnată ca să-mi mai îngăduiască 
asemenea marafeturi zadarnice. Ridică-te, o, Giafar, şi rosteşte-ţi şeadaua 
din urmă. Întrucât emirul drept-credincioşilor cere capul tău. 

Auzind vorbele acestea, Giafar se sculă în picioare şi grăi: 

— Nu este alt dumnezeu decât numai unul Allah, şi Mahomed este 
trimisul lui Allah! Din mâinile lui Allah purcedem, şi, mai devreme ori mai 
târziu, în mâinile lui ne întoarcem! 

Pe urmă se întoarse înspre căpetenia hadâmbilor, soţul său de până atunci, 
prietenul său de atâţia ani şi de atâtea întâmplări, şi îi spuse: 

— O, Massrur, asemenea poruncă nu este cu putinţă. Stăpânul nostru, 
emirul drept-credincioşilor, ţi-a dat-o, pesemne, la vreun ceas de beţie. Mă 


rog ţie, o, prietene al meu de totdeauna, pentru amintirea preumblărilor 
noastre împreună şi pentru viaţa noastră laolaltă de zi şi de noapte, întoarce- 
te la calif să vezi dacă nu cumva mă amăgesc. Şi-ai să vezi că el a şi uitat 
asemenea vorbe! 

Ci Massrur spuse: 

— Capul meu e răspunzător pentru capul tău. Nu pot să mă arăt dinaintea 
califului decât cu capul tău în mână. Scrie-ţi, aşadar, dorinţele din urmă, 
aceasta-i singura îngăduinţă ce-mi stă în putere să ţi-o dăruiesc, pe temeiul 
prieteniei noastre de odinioară. 

Atunci, Giafar spuse: 

— Ai lui Allah suntem toţi! Nu am de scris niciun fel de dorinţă. Allah 
alungească-i viaţa emirului drept-credincioşilor cu zilele ce-mi sunt ridicate 
mie! 

Pe urmă ieşi din cort, îngenunche pe preşul sângelui, pe care îl aşternuse 
pe pământ spătarul Massrur, şi se legă la ochi cu chiar mâinile sale. Şi fu 
descăpăţânat. Aibă-l Allah întru mila sa! 

După care Massrur se întoarse la locul unde poposise califul şi intră la el, 
ducând pe un scut capul lui Giafar. lar Al-Raşid se uită la capul prietenului 
său de mai înainte şi, deodată, scuipă pe el. Ci ura şi răzbunarea lui nu se 
opriră aci. Dete porunci ca trupul descăpăţânat al lui Giafar să fie răstignit 
pe podul Bagdadului, la un capăt, iar căpăţâna-i să fie agăţată la celălalt 
capăt: osândă ce întrecea ca răutate şi ca ocară până şi pe cea a celor mai 
ticăloşi răufăcători. Şi la fel porunci ca, după şase luni, rămăşiţele lui Giafar 
să fie arse pe băligar de vite şi să fie aruncate în umblători. Şi toate se 
îndepliniră. 

Încât, o, ce jale şi amar! sameşul Amrani putu să scrie, chiar pe aceeaşi 
foaie din scriptele de cheltuieli ale vistieriei: „Pentru un caftan de fală, dat 
de către emirul drept-credincioşilor ca dar vizirului său, Giafar, fiul lui 
Yahia 
Al-Barmaki — patru sute de mii de dinari aur.” Şi, la puţină vreme după 
aceea, fără niciun alt adaus, pe aceeaşi foaie: „Naft, paie şi băligar pentru 
arderea trupului lui Giafar ben Yahia — zece drahme din argint.” 

Aşa fu sfârşitul lui Giafar. Cât despre Yahia, tatăl său şi tatăl care l-a 
crescut pe Al-Raşid, şi despre Al-FadI, fratele lui Giafar şi fratele de lapte 
al lui Al-Raşid, aceia fură zeberiţi chiar a doua zi, dimpreună cu toţi 
barmakizii, în număr de peste o mie, toţi câţi aveau slujbe şi huzmeturi. Şi 
fură aruncaţi de-a valma în afundul temniţelor duhnite, pe când bunurile lor 


fără de număr erau zăpciuite, iar femeile şi copiii lor rătăceau fără de 
adăpost şi fără ca să cuteze cineva să le arunce măcar o privire. Şi unii 
muriră de foame, alţii de ştreang, în afară de Yahia, de fiul său, Al-Fadl, şi 
de fratele lui Yahia, Mohammad, care muriră în schingiuiri. Aibă-i Allah pe 
toţi întru mila sa! Prăpădul lor a fost amarnic! 

lar acuma, 0, doamne al vremilor, dacă doreşti să afli pricina acelei 
năpăstuiri a barmakizilor şi a jalnicului lor sfârşit, iată. 

Într-o zi, sora mai mică a lui Al-Raşid, Aliyah, la câţiva ani după sfârşitul 
barmakizilor, cuteză să-l întrebe pe calif, care o alinta: 

— O, stăpâne al meu, nu te mai văd o zi senin şi liniştit de când cu 
moartea lui Giafar şi cu pierirea casei lui. Pentru care pricină dovedită ţi-au 
stârnit mânia? 

Şi Al-Raşid, mohorât deodată, o împinse pe tânără domniţă şi îi spuse: 

— O, copila mea, o, viaţa mea, tu, singura bucurie care mi-a mai rămas! la 
ce ţi-ar folosi să afli pricina aceea? Că de-aş fi încredinţat că o ştie cămaşa 
mea, aş sfâşia cămaşa în bucăţi! 

Or, aşadar, istoricii şi meşterii de letopiseţe sunt departe de-a se împăca 
asupra pricinelor prăpădului. De altminteri, iată toate lămuririle câte ne-au 
fost lăsate în scrierile lor. 

După unii, dărniciile fără de număr ale lui Giafar şi ale barmakizilor, a 
căror înşiruire ostenea până şi urechile celor ce le primiseră, şi care, 
aducându-le mai mulţi pizmaşi şi vrăjmaşi decât prieteni şi îndatoraţi, 
ajunseseră până la urmă să-l pună în umbră pe Al-Raşid. Într-adevăr, nu se 
mai vorbea decât despre fala casei lor; nimeni nu putea să răzbată la vreun 
huzmet decât prin ei, fie de-a dreptul, fie pe ocolite; rudele lor năpădiseră 
curtea de la Bagdad şi oştirea, iar în divanuri şi în vilaiete ei aveau slujbele 
cele mai înalte; moşiile cele mai frumoase din preajma cetăţii ale lor erau; 
la uşile saraiurilor se înghesuia o mulţime de curteni şi de jelbari mai mare 
decât cea care se strângea la saraiul califului. De altminteri, iată cu ce vorbe 
scrie despre acesta hakimul lui Al-Raşid, chiar acel Gibrail Baktiassu, care 
se afla în cortul lui Giafar când cu noaptea morţii. Spune: „Am intrat într-o 
zi în iatacul lui Al-Raşid, care locuia pe atunci în saraiul numit Kasr el 
Khuld, din Bagdad. lar barmakizii locuiau pe celălalt mal al Tigrului, şi nu 
se aşternea între ei şi saraiul califului decât lăţimea fluviului. Şi, în ziua 
aceea, Al-Raşid, văzând înghesuiala de cai de dinaintea casei vizirilor săi, şi 
mulţimea ce se îmbulzea la uşile lor, rosti, faţă de mine, de parcă ar fi vorbit 
cu sine însuşi: «Răsplătească-i Allah pe Yahia şi pe fiii săi, El-Fadl şi 


Giafar! S-au împovărat ei cu toată greutatea treburilor împărăției şi, 
uşurându-mă de grijile acestea, mi-au lăsat răgaz să privesc împrejurul meu 
şi să trăiesc în tihnă.» Astea le-a spus în ziua aceea. Altă dată însă, fiind 
chemat iarăşi la el, am băgat de seamă că începuse să nu se prea mai uite cu 
aceiaşi ochi la prietenii săi. Căci, privind de la fereastra saraiului şi văzând 
aceeaşi îmbulzeală de oameni şi de cai ca şi întâia dată, spuse: «Yahia şi 
feciorii lui au pus mâna pe toate treburile; şi mi le-au luat pe toate. Ei sunt 
cei care chivernisesc, de fapt, puterea califală, pe când mie de-abia dacă mi- 
a mai rămas amăgirea ei.» Aşa l-am auzit spunând. Şi am cunoscut de- 
atunci că barmakizii au să cadă în mazilire: precum chiar s-a şi întâmplat.” 

După alţi letopiseţi, la nemulţumirea mocnită, la ciuda tot mai otrăvită a 
lui Al-Raşid, la purtările lor strălucite, care le aduceau duşmani de temut şi 
clevetitori tăinuiţi, ce îi ponegreau la calif, fie prin poezii nesemnate, fie 
prin proză vicleană; la toată cinstirea, la toată fala şi la toate lucrurile la care 
domnii nu pot, de obicei, să îndure părtaşi, veni să se adauge şi o mare 
nechibzuinţă săvârşită de Giafar. Într-o zi, Al-Raşid îl însărcinase să-l dea 
pieirii, în taină, pe un urmaş de-al lui Ali şi al străbunei Fatimah, fiica 
Prorocului, pe care îl chema El-Saiied Yahia ben Abdalah El-Hossaimi. 
Giafar însă, din milă şi din omenie, îl ajută să fugă pe acel strănepot al lui 
Ali, a cărui înrâurire Al-Raşid o socotea ca primejdioasă pentru viitorul 
stepenei abbaside. Or, fapta de mărinimie a lui Giafar avea să fie repede 
dată în vileag şi adusă la urechea califului, cu toate tâlcurile trebuitoare spre 
a-i înnegri urmările. Şi supărarea lui Al-Raşid, cu acel prilej, fu picătura de 
venin care făcu să se reverse cupa mâniei. Şi îl întrebă despre treaba acesta 
pe Giafar, care, fără niciun ocoliş, îşi mărturisi fapta, adăugând: 

— Am facut-o pentru slava şi pentru bunul nume al stăpânului meu, emirul 
drept-credincioşilor! 

Şi Al-Raşid, galben la chip, spuse: 

— Bine ai făcut! 

Ci fu auzit cum murmura: „Să mă ia Allah de n-am să te sting de pe faţa 
pământului, o, Giafar!” 

După alţi istorici, ar trebui să se caute izvorul mazilirii barmakizilor în 
credințele schismatice ale lor faţă de dreapta-credinţă musulmană. Căci să 
nu se uite că neamul lor, până a trece la Islam, slujea la Balkh religia 
magilor. Şi se zice că, pe când cu năpada în Khorassan, leagănul de baştină 
al prietenilor săi, Al-Raşid băgase de seamă că Yabhia şi fiii săi făceau tot ce 


le sta în putere spre a împiedica dărâmarea capiştelor şi a lăcaşurilor 
magilor. 

Şi, de-atunci, a avut în privinţa credinţei lor unele îndoieli ce n-au făcut 
decât să se înrăutăţească mai apoi, când i-a văzut pe barmakizi că se purtau 
cu blândeţe, în toate împrejurările, faţă de schismaticii de orice soi, da mai 
cu seamă faţa de vrăjmaşii săi cei mai aprigi, ghebrii şi zanadikii, precum şi 
alţi eretici şi anatemesiţi. lar ceea ce ar îndemna la îndrituirea acestei păreri, 
adăugată la celelalte pricini arătate mai înainte, ar fi că, îndată după moartea 
lui Al-Raşid, tulburări religioase de o dârzie nemaiîntâlnită până atunci au 
izbucnit la Bagdad, şi erau să dea o lovitură de moarte dreptei-credinţe 
musulmane. 

Dar, în afara tuturor acestor pricini, temeiul cel mai cu putinţă al sfârşitului 
barmakizilor ne este arătat de către cronicarul Ibn-Khillikan şi de către Ibn 
EI-Athir. Aceştia spun: 

Era pe vremea când Giafar, fiul lui Yahia barmakidul, era atâta de apropiat 
inimii emirului drept-credincioşilor, şi când califul poruncise să se coase 
caftanul acela cu două guri una lângă alta, şi în care se îmbrăcase laolaltă cu 
Giafar, întocmai de parcă amândoi nu ar fi fost decât un singur ins. Şi 
prietenia lor era atât de mare, încât califul nu mai putea să se despartă de 
tovarăşul său, şi ar fi vrut să-l vadă mereu lângă el. Or, Al-Raşid o iubea tot 
aşa, cu o dragoste nemaipomenită şi tare adâncă, şi pe soră-sa, Abbassah, 
tânără domniţă împodobită cu toate darurile, femeia cea mai de seamă de pe 
vremile ei. Şi dintre toate femeile din neamul şi din haremul său, ea era cea 
mai scumpă inimii lui Al-Raşid. Şi califul nu putea să trăiască decât lângă 
ea, întocmai ca şi cum ea ar fi fost un Giafar femeie. Şi aceste două iubiri 
erau fericirea lui; ci era de nevoie să le împreune, ca să se bucure de 
amândouă deodată; întrucât lipsa uneia rupea vraja pe care o simţea lângă 
cealaltă. lar când Giafar ori Abbassah nu era cu el, Harun nu trăia decât o 
bucurie neîntreagă, şi lipsa îl durea. De aceea trebuia să le împreune pe cele 
două iubiri ale sale. Ci pravilele noastre cele sfinte nu îngăduie ca bărbatul, 
dacă nu este rudă apropiată, să se uite la o femeie cu care nu este căsătorit; 
şi nu-i îngăduie femeii să-şi lase faţa a fi văzută de către un bărbat care îi 
este străin. Încât Al-Raşid, care era un păstrător habotnic al legii a cărei 
pază o avea, nu putea să-i aibă lângă el pe cei doi fără a se afla într-o stare 
stânjenitoare, şi într-o împrejurare nedorită şi nepotrivită. 

Pentru aceea, vroind să schimbe o stare de lucruri care îl sâcâia şi îl 
supăra, se hotărî, într-o zi, să-i spună lui Giafar: 


— O, Giafar, prietene, nu am o bucurie adevărată, deschisă şi deplină 
decât în tovărăşia ta şi a mult-iubitei mele surori, Abbassah. Or, cum 
legătura dintre voi doi mă stânjeneşte şi vă stânjeneşte şi pe voi, vreau să te 
însor cu Abbassah, pentru ca de aici înainte, fără de niciun neajuns, fără 
pricină de cârtiri şi fără păcat, să puteţi amândoi să stati cu mine. Da vă cer 
hotărât să nu vă întâlniți niciodată, fie şi măcar pentru o clipită, în lipsa 
mea. Întrucât nu vreau între voi doi decât închipuirea, de ochii lumii, a 
căsătoriei legiuite; da nu vreau şi urmările căsătoriei, care le-ar putea dăuna, 
în dreptul la moştenirea califală, fiilor drepţi ai lui Abbas. 

lar Giafar se plecă dinaintea dorinţei stăpânului său şi răspunse cu 
supunere şi cu ascultare. Şi fu nevoit să primească acea legătură ciudată. lar 
căsătoria fu întocmită şi pecetluită după pravilă. Şi-aşa că, urmând 
înţelegerii poruncite, cei doi tineri soţi nu se întâlniră decât de faţă cu 
califul, şi-atâta tot. Şi chiar şi atunci privirile lor de-abia dacă se încrucişau, 
rareori. Cât despre Al-Raşid, el se bucura în deplină bucurie de dragostea-i 
atâta de fierbinte, pe care o nutrea pentru acea pereche pe care o chinuia, 
fără a părea să-şi dea seama. 

Căci de când, oare, dragostea s-a putut supune poruncilor popreliştilor... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute nouăzeci şi şaptea noapte 


Urmă: 


„„„Căci de când, oare, dragostea s-a putut supune poruncilor popreliştilor? 
Şi, oare, de când o atare siluire, între două fiinţe tinere şi frumoase, nu aţâţă 
şi nu răzvrăteşte tulburările şi patimile dorului? 

Şi iată că, într-adevăr, cei doi soţi, ce-ar fi avut tot dreptul să se iubească şi 
să se lase duşi de ispita dragostei lor atâta de legiuite, dar ţinuţi acum în 
starea de suspinători, se îmbătau cu fiece zi tot mai mult de acea tainică 
beţie care adună văpaia în inimă. Şi iată că Abbassah, chinuită de starea ei 
de soţie schimnicită, se îndrăgosti pătimaş de soţul ei. Şi până la urmă îi 
dete de ştire lui Giafar despre toată dragostea ei. Şi îl chemă la ea şi îl 
îmbie, pe ascuns, în toate chipurile. Ci Giafar, ca om cinstit şi chibzuit, nu 
se lăsă înduplecat de îndemnurile ei şi nu se duse la Abbassah. Întrucât se 
simţea oprit de jurământul ce-i făcuse lui Al-Raşid. Şi, de altminteri, ştia, 
mai bine ca oricine, cât de zornic era califul în îndeplinirea mâniilor sale. 


Şi-aşa că domniţa Abbassah, dacă văzu că îmbierile şi rugăminţile ei 
rămân fără de izbândă, se folosi de alte căi. Aşa fac femeile, de obicei, o, 
doamne al vremilor! Slujindu-se, aşadar, de vicleşug, trimise vorbă hanâmei 
Itabah, mama lui Giafar: 

— O, maică a noastră, trebuie să mă ajuţi să intru fără de zăbavă la fiul 
tău, Giafar, soţul meu legiuit, întocmai ca şi cum aş fi una dintre acele roabe 
pe care i le trimiţi în fiece zi. 

Căci hanâma Itabah, în fiecare zi de vineri, avea obiceiul să-i trimită mult- 
iubitului său fiu, Giafar, câte o tânără roabă fecioară, aleasă dintr-o mie, 
neatinsă şi desăvârşit de frumoasă. lar Giafar nu se apropia de fată decât 
după ce se cinstea şi se îndestula cu vinuri bogate. Ci hanâma Itabah, la 
primirea vorbelor trimise de Abbassah, se împotrivi cu hotărâre a se învoi 
cu felul acela de viclenie dorit de Abbassah, şi îi arătă limpede domniţei 
câte primejdii se cuprindeau pentru toată lumea într-o atare treabă. Ci tânăra 
soţie, îndrăgostită, stărui, rugându-se ori amenințând, şi adăugă: 

— Cugetă, o, maică a noastră, la urmările îndărătniciei tale. Din parte-mi, 
hotărârea mea este luată, şi am să mi-o îndeplinesc în pofida ta, ori şi ce-ar 
fi să păţesc. Mai bine să-mi pierd viaţa decât să nu mă bucur de Giafar şi de 
drepturile mele asupra lui. 

Aşa că necăjita de ltabah fu nevoită să se plece dinaintea unor atari 
înghesuieli, gândind că era mai bine ca lucrul să se înfăptuiască prin 
mijlocirea sa, în taina cea mai straşnic păzită. Aşa că îi făgădui sprijin 
domniţei Abbassah pentru izbândirea acelei uneltiri atâta de nevinovate şi 
atâta de primejdioase. Şi se duse fără de întârziere să-i dea de ştire fiului ei, 
Giafar, că are să-i trimită în curând o roabă care nu-şi avea seamăn la 
gingăşie, la desfătare şi la frumuseţe. Şi i-o zugrăvi cu atâta căldură, încât el 
începu să-i ceară înflăcărat, şi pe cât mai curând, darul făgăduit. Iar Itabah 
învârti lucrurile atâta de bine, încât Giafar, împătimit de dorinţă, aştepta 
noaptea cu o nerăbdare cum nu mai cunoscuse până atunci. lar maică-sa, 
văzându-l la capătul dorit, trimise vorbă domniţei Abbassah: „Pregăteşte-te 
pentru deseară.” 

Şi Abbassah se pregăti şi se împodobi cu podoabe şi cu giuvaieruri, aşa 
cum fac roabele, şi veni la mama lui Giafar, care, la căderea nopţii, o duse 
în iatacul fiului său. Or, Giafar, oleacă ameţit de aburii vinului, nu-şi dete 
seama că fetişcana roabă, ce sta în picioare dinaintea lui, era soţia sa, 
Abbassah. Şi-apoi nici nu prea avea săpate bine în minte trăsăturile 
domniţei Abbassah. Căci până atunci, în şederile lor laolaltă la calif, el de- 


abia o întrezărise; şi niciodată nu cutezase, de frică să nu-l supere pe Al- 
Raşid, să-şi ridice privirile asupra soţiei sale, Abbassah, care, la rându-i, din 
sfiiciune, îşi întorcea capu-ntotdeauna la fiecare aruncătură de ochi furişată 
de Giafar. 

Şi astfel, după ce căsătoria se împlini de fapt, şi după o noapte petrecută în 
vipiile dragostei împărtăşite, Abbassah se sculă să plece şi, înainte de a ieşi, 
îi spuse lui Giafar: 

— Cum îţi plac fetele de sultan, o, stăpâne al meu? Sunt altfel, în purtările 
lor, decât roabele ce se vând şi se cumpără? Cum ţi se par, ia spune? 

Iar Giafar, uluit, întrebă: 

— Despre ce fel de fete de sultan pomenesc vorbele tale? Eşti tu cumva 
vreuna dintre ele? Vreo prinsă, poate, din războaiele noastre biruitoare? 

Ea răspunse: 

— O, Giafar, sunt prinsa ta, slujnica ta, sunt Abbassah, sora lui Al-Raşid, 
fiica lui Al-Mahdi, din sângele lui Abbass, unchiul Prorocului binecuvântat! 

Auzind vorbele acestea, Giafar rămase năucit până peste marginile năucirii 
şi, dezmeticindu-se dintr-odată din ameteala beţiei, strigă: 

— Te-ai dat pierzării, şi ne-ai dat pierzării pe toţi, o, fiică a stăpânilor mei! 

Şi, în graba mare, intră la maică-sa, Itabah, şi îi spuse: 

— O, maica mea, maica mea, m-ai vândut cu totul! 

Şi biata de soţie a lui Yahia îi istorisi fiului ei cum fusese silită să se 
supună la acea viclenie, ca să nu abată asupra lor năpaste şi mai mari. Şi- 
atâta, în ceea ce îi priveşte pe ei. 

Cât despre Abbassah, ea rămase însărcinată şi dete viaţă unui fiu. Şi îl 
încredinţă pe copil în seama unui slujitor credincios, pe care îl chema Ryaş, 
şi în grija de mamă a unei femei pe care o chema Barmah. Pe urmă, 
temându-se, fără îndoială, că lucrul se va da în vileag, în ciuda tuturor 
ferelilor, şi că are să răzbată la ştirea lui Al-Raşid, îl trimise pe copilul lui 
Giafar la Mecca, însoţit de cele două slugi. 

Or, Yahia, tatăl lui Giafar, printre huzmeturile sale, o avea şi pe aceea de 
paznic şi de câzlar peste saraiul şi peste haremul lui Al-Raşid. Şi îşi făcuse 
obiceiul ca, pe la un anume ceas de noapte, să închidă uşile de legătură ale 
saraiului şi să ia cheile. Or, până la urmă, asprimea aceea ajunse a fi 
supărătoare pentru haremul califului, şi mai cu seamă pentru Sett Zobeida, 
care se duse să se plângă amarnic vărului şi soţului ei, Al-Raşid, afurisindu- 
] pe preacinstitul Yahia şi asprimile lui nepotrivite. Iar Al-Raşid, când Yahia 
se înfăţişă la el, îi spuse: 


— Taică, oare ce are Zobeida de se plânge de tine? 

Şi Yahia întrebă: 

— Mă învinuieşte cumva din pricina haremului tău, o, emire al drept- 
credincioşilor? 

Al-Raşid zâmbi şi zise: 

— Nu, o, taică! 

Şi Yahia spuse: 

— Atunci, nu ţine seama de ce ţi-a spus despre mine, o, emire al drept- 
credincioşilor. 

Şi, de-atunci, Yahia şi-a sporit şi mai mult asprimea, până într-atâta, încât 
încă o dată Sett Zobeida se plânse cu oţărâre şi cu mânie lui Al-Raşid, care 
îi spuse: 

— O, fiică a unchiului meu, nu este locul chiar să-l învinuieşti pe tatăl meu 
de lapte, Yahia, pentru nimic în privinţa haremului. Întrucât Yahia nu face 
altceva decât să asculte de poruncile mele şi să-şi îndeplinească datoria. 

Şi Zobeida răspunse aprigă: 

— Eh, pe Allah! da de ce nu se îngrijeşte oleacă mai mult de datoria lui, 
care este de a pune frâu nechibzuinţelor fiului său, Giafar? 

Şi Al-Raşid întrebă: 

— Ce nechibzuinţe? Ce s-a întâmplat? 

Atunci, Zobeida îi istorisi povestea cu Abbassah, fără ca, de altminteri, să- 
i dea vreo însemnătate. Şi Al-Raşid, mohorându-se, întrebă: 

— Şi este vreo dovadă despre aceasta? 

Ea răspunse: 

— Păi ce dovadă mai bună decât copilul pe care îl are de la Giafar? 

El întrebă: 

— Unde se află copilul acela? 

Ea răspunse: 

— În Cetatea cea Sfântă, leagănul strămoşilor noştri. 

El întrebă: 

— Mai ştiu şi alţii în afară de tine despre treaba aceasta? 

Ea răspunse: 

— Nu se află în haremul tău şi în saraiul tău nici măcar o femeie, de-ar fi 
ea până şi ultima dintre roabe, care să nu ştie. 

lar Al-Raşid nu adăugă o vorbă mai mult. Dar, la scurtă vreme, dete de 
ştire că are de gând să se ducă în hagialâc la Mecca. Şi plecă, fără a-l lua şi 
pe Giafar cu el. Or, la rândul ei, Abbassah trimise numaidecât o scrisoare 


lui Ryaş şi doicii, poruncindu-le să plece îndată de la Mecca şi să treacă în 
Yemen cu copilul. lar ei plecară în mare grabă. 

Şi califul ajunse la Mecca. Şi numaidecât însărcină câteva iscoade de 
credinţă să purceadă a-l căuta pe copil şi să-l găsească. Şi căpătă adeverirea 
faptului, şi află că pruncul trăieşte şi că e bine sănătos. Şi izbuti să dea de el 
în Yemen şi să-l trimită în taină la Bagdad. Şi atunci, la întoarcerea din acel 
hagialâc, poposind la schitul Al-Umr, lângă Anbar, pe Eufrat, dete porunca 
cea cumplită în privinţa lui Giafar şi a barmakizilor. Şi urmă ceea ce urmă. 

Cât despre nefericita de Abbassah şi fiul ei, aceştia fură amândoi îngropaţi 
de vii într-o groapă săpată chiar sub iatacul în care locuise domniţa. Aibă-i 
Allah pe toţi întru mila sa! 

Într-un sfârşit, îmi mai rămâne să-ţi spun, o, mult-norocitule sultan, că alţi 
cronicari vrednici de crezare povestesc că Giafar şi barmakizii nu 
săvârşiseră nimic pentru care să li se cadă o atare năpăstuire, şi că sfârşitul 
acela jalnic le-a fost hărăzit numai pentru că aşa le fusese lor scris la soartă, 
şi că vremea puterii lor se scursese. Ci Allah este mai ştiutor! 


Şi pentru a încheia, iată un pasaj care ne-a parvenit de la poetul 
Mohammad, din Damasc. 

El povesteşte: 

Am intrat într-o zi într-un hammam să fac o baie şi, băieşul şef îl însărcină 
să mă spele pe un tânăr foarte bine făcut. Şi, în timp ce mă spăla, mă 
apucai, pradă nu ştiu cărei toane, să-mi cânt, cu glas scăzut, versurile pe 
care le izvodisem odată ca să prăznuiesc naşterea fiului binefăcătorului 
meu, El-Fadl ben Yahia El-Barmaki, şi, iată că, deodată, tânărul care mă 
servea, căzu la pământ fără cunoştinţă, ca după câteva minute, să se ridice 
şi, cu faţa scăldată-n lacrimi, s-o ia la fugă, părăsindu-mă singur în mijlocul 
apei... 


În clipita aceasta a istorisirii sale, Şeherezada văzu zorii că se luminează de ziuă şi, sfioasă, tăcu. 
Dar când fu cea de a nouă sute nouăzeci şi opta noapte 


Urmă: 


„„„se ridică şi, cu faţa scăldată-n lacrimi, o luă la fugă, părăsindu-mă singur 
în mijlocul apei. 

Iar eu, uluit, ieşii din baie, şi-l prihănii aprig pe băieşul şef că mi-a dat, ca 
să mă servească, un epileptic. Dar băieşul şef se jură că nu observase 


niciodată până acum ca tânărul băieş să sufere de această boală. Şi, pentru 
a-mi dovedi spusele sale, îl chemă pe tânăr în faţa mea şi îl întrebă: 

— Ce s-a întâmplat că acest domn este atât de nemulţumit de serviciile 
tale? 

Şi, tânărul, care-mi păru că-şi revenise din tulburare, îşi plecă în jos capul, 
apoi, întorcându-se spre mine, mă întrebă: 

— O, stăpâne al meu, îl cunoşti pe autorul versurilor pe care le-ai fredonat 
în timp ce te spălam? 

lar eu răspunsei: 

— Pe Allah! sunt chiar eu. 

Şi el îmi zise: 

— Atunci eşti poetul Mohammad El-Dameschgy. Şi ai compus aceste 
versuri pentru a sărbători naşterea fiului lui El-Fadl Barmakide. 

Şi adăugă, în timp ce eu priveam uluit: 

— lartă-mă, o stăpâne al meu, dacă ascultându-l, inima mi s-a strâns pe 
dată şi am căzut potopit de tulburare. Chiar eu sunt fiul lui El-Fadl a cărui 
naştere ai cântat-o atât de măiestrit. 

Şi din nou căzu, fără cunoştinţă, la picioarele noastre. 

Atunci eu, topit de milă în faţa unei asemenea nefericiri, şi văzându-l căzut 
într-o asemenea mizerie pe fiul mărinimosului meu binefăcător căruia-i 
datoram tot ce aveam, chiar şi faima mea de poet, ridicai de jos tânărul şi-l 
strânsei la pieptul meu, spunându-i: 

— O, fiu al celei mai nobile dintre creaturile lui Allah, eu sunt bătrân şi nu 
am niciun moştenitor. Vino cu mine în faţa cadiului, o, copilul meu, că 
vreau să întocmesc o hârtie prin care să te înfiez. Şi-ţi voi lăsa, în felul 
acesta, toate bunurile mele, după moarte. 

Dar copilul barmakid îmi răspunse plângând: 

— Allah să-şi reverse asupra ta binecuvântările sale, o, fiu al unor oameni 
de bine! Dar, lui Allah nu i-ar fi pe plac să primesc înapoi, în vreun fel sau 
altul, niciun singur obol din ceea ce tatăl meu, El-Fadl, ţi-a dăruit. 

Şi, după aceea, orice încercare şi rugăminte a mea se dovedi fără folos. Şi 
nu-l putui face să accepte nici cel mai mic semn al recunoştinţei mele faţă 
de tatăl său. Era cu adevărat un pur sânge barmakid. Răsplăti-i-ar Allah pe 
toţi după vrednicia lor, care este foarte mare. 

Cât despre califul Al-Raşid, după ce se răzbunase atâta de crunt pentru o 
mişelie pe care numai el, în afară de Allah, o ştia, şi care trebuie să fi fost 
destul de amarnică, se întoarse la Bagdad, da numai ca să treacă prin cetate, 


într-adevăr, nemaiputând de aci înainte să locuiască în cetatea aceea, pe care 
vreme de atâţia ani îi plăcuse s-o înfrumuseţeze, plecă să se aşeze la 
Raccah, şi nu se mai întoarse niciodată în Cetatea Păcii. Şi chiar părăsirea 
aceea grabnică a Bagdadului, după osândirea barmakizilor, o deplânge 
poetul Abbas ben El-Ahnaf, care se afla în alaiul califului, în stihurile 
următoare: 


De-abia-ncepusem să le poruncim 
Cămilelor să-ngenuncheze roată, 
Că a şi trebuit să le pornim 

Din nou la drum, cu caravana toată, 
Fără s-avem putinţă-a osebire 
Plecarea noastră-n grabă, de sosire. 


Bagdad iubit, prietenii-mprejur 
Ne-ntâmpinau cu bucuria lor, 

Şi bun-venitu-acas” şi la huzur 
Ne-mpresura din gura tuturor. 

Ci noi le răspundeam, cu jalea-n glas, 
La bun-venitul lor cu bun-rămas. 


Cetate-a păcii, o, e-adevărat 

Că de la Răsărit pân” la Apus, 

Oricât bătut-am lumea-n lung şi-n lat, 
Nu ştiu cetate alta mai presus, 

Nici mai blagoslovită-n zări senine, 
Nici mai bogată cumva decât tine. 


De altminteri, după pieirea prietenilor săi, Al-Raşid n-a mai gustat 
niciodată tihna somnului. Căinţele lui ajunseseră chinuitoare; şi şi-ar fi dat 
împărăţia toată numai să-l întoarcă pe Giafar la viaţă. Şi dacă, din 
întâmplare, curtenii aveau neiscusinţa să pomenească în vreun fel cât de cât 
răutăcios amintirea barmakizilor, Al-Raşid striga la ei cu scârbă şi cu 
mânie: 

— Afurisească-vă Allah părinţii! Conteniţi a mai ponegri ceea ce 
ponegriţi, sau încercaţi să umpleţi golul pe care l-au lăsat ei! 

Şi măcar că a rămas atotputernic până la moarte, Al-Raşid s-a simţit de- 
atunci înainte înconjurat numai de oameni nevrednici de încredere. Se 


temea în fiece clipă să nu fie otrăvit de fiii săi, cu care nu avea a se lăuda. 
Şi, la începutul unei năpade în Khorassan, unde tocmai izbucniseră nişte 
tulburări şi de unde el nu avea să se mai întoarcă, şi-a mărturisit cu durere 
îndoielile şi necazurile, faţă de unul dintre curtenii săi, cronicarul El-Iabari, 
pe care şi-l alesese ca duhovnic al gândurilor sale negre. Căci, odată, pe 
când El-Tabari căuta să-l liniştească de spaimele morţii, care începuseră să-l 
împresoare, Harun îl trase de-o parte şi, când se văzu la scuteală de oamenii 
din saltanatul său, iar umbra deasă a unui pom îi ascundea de priviri 
nedorite, îşi desfăcu caftanul şi, arătându-i o faşă de mătasă ce-i înfăşură 
pântecul, spuse: 

— Am aici un rău adânc, fără putinţă de lecuire! Nimeni nu ştie nimic 
despre răul acesta, e drept; da ia te uită! Am împrejurul meu iscoade puse 
de fiii mei, El-Amin şi El-Mamun, să pândească ce mi-a mai rămas din 
viaţă. Că li se pare că viaţa părintelui lor e prea lungă! Şi iscoadele acestea 
au fost alese de fiii mei chiar dintre acei pe care îi socoteam cei mai de 
credinţă, şi pe inima cărora gândeam că pot să mă bizui. lacătă-l mai întâi 
pe Massrur! Eh, el este iscoada fiului meu cel drag, El-Mamun. lacătă-l şi 
pe hakimul meu, Gibrail Bakhtiassu! El e iscoada fiului meu, El-Amin. Şi 
tot aşa şi cu toţi ceilalţi. 

Şi adăugă: 

— Acuma vrei să ştii până unde merge setea de a domni a fiilor mei? Am 
să dau poruncă să mi se aducă un cal şi ai să vezi că, în loc să mi se dea un 
cal molcom şi puternic, are să mi se aducă o gloabă prăpădită, a cărei 
călcătură şonticăită e făcută să-mi sporească suferinţele. 

Şi într-adevăr, când Al-Raşid ceru un cal, i se aduse unul întocmai precum 
i-l zugrăvise duhovnicului său. Şi aruncă o privire tristă înspre El-Tabari, şi 
primi supus gloaba ce i se înfăţişă. 

Şi, peste câteva săptămâni de la această întâmplare, Harun văzu în somn o 
mână întinsă deasupra capului său; şi mâna aceea ţinea un pumn de pământ 
roşu; şi un glas striga: „lată pământul ce va sluji de mormânt lui Harun!” Şi 
un alt glas întreba: „Care este locul mormântului său?” Şi glasul dintâi 
răspundea: „Cetatea Tus!” 

Or, peste câteva zile, înrăutățirea boalei sale îl sili pe Al-Raşid să se 
oprească la Tus. Şi fu cuprins de o mare nelinişte, şi îl trimise pe Massrur 
să-i aducă un pumn de pământ din jurul cetăţii. Şi căpetenia hadâmbilor se 
întoarse, peste un ceas de vreme, aducând un pumn de pământ de culoare 
roşie. Şi Al-Raşid strigă: 


— Nu este alt dumnezeu decât numai unul Allah, iar Mahomed este 
Trimisul lui Allah! Iată vedenia mea împlinită. Moartea nu este departe de 
mine. 

Şi, de-aci, niciodată nu s-a mai întors în Irak. Întrucât a doua zi, simţindu- 
se slăbit, le spuse celor ce îl înconjurau: 

— lată ceasul cel înfricoşat, care se apropie. Am fost pentru toată 
omenirea o pricină de pizmă, iar acum cui nu-i voi fi decât un lucru de milă. 

Şi chiar acolo la Tus muri. Şi era atunci în cea de a treia zi de djomadi, a 
doua din anul 193 de la hegiră. Şi Harun avea atunci patruzeci şi şapte de 
ani şi cinci luni şi cinci zile, precum ne arată Abulfeda. lerte-i Allah 
greşalele şi aibă-l întru mila sa! Că a fost un calif al dreptei-credinţe. 


Pe urmă, cum Şeherezada îl văzu pe sultanul Şahriar adânc mohorât de istorisirea aceasta, se grăbi 
să-i povestească dulcea poveste cu crăişorul lasmin şi cu domniţa Migdala. 
Şi spuse: 


DUIOASA POVESTE CU CRĂIŞORUL IASMIN ŞI CU DOMNIȚA 
MIGDALA 


Se povesteşte — ci Allah Preaslăvitul este mai ştiutor! — că trăia într-o tară 
dintre ţările musulmane un sultan bătrân a cărui inimă era ca oceanul, a 
cărui deşteptăciune era deopotrivă cu a lui Aftalun, a cărui fire era cea a 
înţelepţilor, a cărui slavă o întrecea pe a lui Faridun, a cărui zodie era însăşi 
zodia lui Iskandar, iar norocu-i era cel al lui Khosroe-Anuşirvan. Şi avea 
şapte feciori străluciți, asemeni celor şapte văpăi ale Pleiadelor. Da cel mai 
mic dintre ei era cel mai strălucit şi cel mai frumos. Era rumen şi alb, şi îl 
chema domnişorul lasmin. 

Şi, într-adevăr, crinul şi trandafirul se ofileau când se afla el dinaintea lor. 
Că avea un mijlocel de chiparos, un chip de lalea proaspătă, plete de 
micşunele, zulufi tămâioşi, care erau bucăţică ruptă dintr-o mie de nopţi 
întunecate, o piele cum e chihlimbarul cel bălai, nişte sulițe îndoite drept 
gene, nişte ochi lungi de narcise; şi două alune erau buzele lui vrăjitoare. 
Cât despre fruntea lui, o da de ocară, cu strălucirea ei, până şi pe luna plină, 
căreia îi învineţea de pizmă obrazul; iar gura lui cu dinţii-i de nestemate, cu 
limba-i de trandafir, zemuia o vorbă ce te făcea să laşi uitării trestia de 
zahăr. Aşa făcut, şi scânteietor, şi neînfricat, era un idol al ispitei pentru 
ochiul iubeţilor. 

Or, dintre cei şapte fraţi, coconul lasmin era cel care avea în pază 
nenumăratele cirezi de bivoli ale sultanului Nujum-Şah. lar sălaşul său era 
prin singurătăţile cele nemărginite şi prin păşuni. Şi într-o zi şedea şi îşi 
păzea vitele, cântând din fluier, când văzu că vine spre el un derviş bătrân, 
care, după salamalecuri, îl rugă să-i mulgă oleacă de lapte. lar beizadea 
lasmin răspunse: 

— O, sfinte dervişule, mă retează ciuda că nu pot să te mulţumesc. Căci 
mi-am muls bivoliţele în dimineaţa aceasta, şi iacătă că sunt păgubit de 
putinţa de a-ţi potoli setea la ceasul de-acum. 

Iar dervişul îi zise: 

— Rosteşte totuşi, fără a te mai codi, numele lui Allah şi du-te să mulgi 
iarăşi bivoliţele. Şi binecuvântarea are să coboare. 


Şi domnişorul cel asemenea narcisei răspunse cu ascultare şi cu supunere, 
şi se duse, rostind şehadaua, la ugerul celei mai frumoase bivoliţe pe care o 
avea. Şi binecuvântarea cobori; şi vasul se umplu cu un lapte albăstrui şi 
spumos. Şi preafrumosul lasmin puse vasul dinaintea dervişului, care bău 
pe cât îi fusese setea, şi rămase mulţumit. 

Şi-atunci, se întoarse zâmbind înspre coconul cel tânăr şi îi spuse: 

— O, copile gingaş, nu ai adăpat un pământ sterp, şi nimic nu este mai 
prielnic pentru tine decât ceea ce în curând are să se petreacă. Află, dar, că 
am venit la tine ca sol al dragostei. Şi văd că, într-adevăr, ţi se cuvine darul 
dragostei, care este cel dintâi dintre daruri şi cel mai de la urmă, precum a 
spus poetul: 


Pe când nimic în lume nu era, 

Era iubirea: iar dacă se curmă 

Pe lume totul, mai rămâne ea! 

Ea-i cea dintâi şi ea e cea din urmă. 


Ea-i temelia vieţii, mai presus 

De toate câte pe pământ s-au spus, 
Ea-i umbra ce veghează suspinând 
La colţu-ntunecatului mormânt. 


Ea-i vâscul ce se prinde pe copac 

Şi care-şi trage mândra-i viaţă verde 
Din inima ce-o mistuie cu drag, 

Pe care o usucă şi o pierde. 


Pe urmă dervişul cel bătrân spuse mai departe: 

— Da, fiul meu, vin la inima ta ca sol al dragostei; ci nimenea nu m-a 
trimis, decât eu însumi. Şi dacă am străbătut câmpiile şi pustiile, am făcut-o 
pentru că eram în căutarea unei făpturi atâta de desăvârşite, încât să fie 
vrednică a se apropia de copila vrăjită, pe care, într-o dimineaţă, trecând 
printr-o grădină, mi-a fost dat s-o întrezăresc. 

Şi se opri o clipită, şi apoi urmă: 

— Află, dar, o, tu, cel mai dulce ca adierea, că în împărăţia megieşă cu 
împărăţia tatălui tău, Nujum-Şah, trăieşte aşteptându-l pe flăcăul din visul 
ei, aşteptându-te pe tine, o, lasmin, o hurie de viţă împărătească, un chip de 
zână, care dă de ocară luna, un mărgăritar fără de pereche din sipetul 


desăvârşirii, o primăvară de prospeţime, un cuib de frumuseţe. Trupul său 
gingaş, de culoarea argintului, e zămislit precum cimişirul; un mijlocel 
subţire precum firul de păr; un boiu precum soarele; un mers de potârniche. 
Părul ei este de hiacinte; ochii-i vrăjitori sunt asemenea săbiilor de Ispahan; 
obrajii-i sunt precum în Coran versetul Frumuseţii; arcul sprâncenelor ei 
este precum suraua Calamului; gura ei, tăiată dintr-un rubin, te ameţeşte; un 
măruţ însemnat cu o gropiţă este bărbia ei, iar aluniţa care o împodobește e 
leac împotriva deochiului. Urechiuşele ei mititele nu sunt urechi, ci zăcaşuri 
de gingăşie, şi poartă atârnate de cercei inimile îndrăgostite; iar gurguiul 
nasului ei — o nucşoară — sileşte luna plină să-şi petreacă pe după gât zgarda 
robiei. Cât despre talpa picioruşelor sale, ea-i întru totului tot o minune. 
Inima-i este un şip cu mireasmă pecetluită, iar mintea ei este dăruită cu 
darul cel mare al deşteptăciunii. Numai dacă se mişcă, şi-i zarva învierii de 
apoi! Este fiica sultanului Akbar şi o cheamă domniţa Migdala; o, 
binecuvântate fie numele pe care le poartă asemenea făpturi! 
Şi, după ce grăi astfel, dervişul cel bătrân răsuflă adânc, apoi adăugă... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute nouăzeci şi noua noapte 


Urmă: 


...Şi, după ce grăi astfel, dervişul cel bătrân răsuflă adânc, apoi adăugă: 

— Da trebuie să-ţi spun, o, izvor de doruri, că această copilă, sălaş al 
iubirii, stă cu inima friptă de tristeţe; şi un munte de mâhnire zace pe 
sufletul ei. Iar pricina-i într-un vis pe care l-a avut, într-o noapte, în somn. 
Şi am lăsat-o mâhnită şi pierită ca o lunatică. 

Pe urmă spuse: 

— Şi-acuma, când vorbele mele au căzut în inima ta ca o sămânță a 
dragostei, Allah să te ocrotească şi să te călăuzească înspre aceea care este 
scrisă la ursita ta. Uassalam! 

lar după ce spuse acestea, dervişul se sculă şi îşi văzu de drumul lui. 

Şi inima crăişorului lasmin, numai la auzul acelor spuse, rămase 
însângerată; iar săgeata dragostei se înfipse în ea; şi, ca Majnun cel 
îndrăgostit de Leila, îşi sfâşie hainele, de la gât până la brâu; şi prins în 
pletele cârlionţate ale minunatei Migdala, bocea şi ofta; şi părăsindu-şi 
turmele, plecă să rătăcească, beat fără vin, zbuciumat, tăcut, bătut de 
vârtejul iubirii. Căci dacă pavăza înţelepciunii apără de orice rănire, ea e 


fără puteri împotriva arcului dragostei. Şi doftoreala îndemnurilor şi a 
sfaturilor nu mai are ce face asupra minţii celui bolnav de simţire. Şi-aşa cu 
beizadea lasmin. 

Ci în ceea ce o priveşte pe domniţa Migdala, iacătă: 

Într-o noapte, pe când dormea pe terasa saraiului tatălui ei, văzu ivindu-i- 
se, într-un vis trimis de ginnul dragostei, un flăcău mai frumos decât iubitul 
Suleikăi, şi care era, strop cu strop, icoana vrăjitoare a crăişorului lasmin. Şi 
pe măsură ce vedenia aceea de frumuseţe se ivea dinaintea ochilor sufletului 
ei de fecioară, inima până atunci fără de griji a copilei îi luneca din mână şi 
cădea prinsă în năvodul de zulufi cârlionţaţi ai flăcăului. Şi se trezi, cu 
inima zbuciumată de trandafirul din somnul ei; şi aruncând în noapte ţipete 
ca de privighetoare, începu să-şi spele chipul cu lacrimile sale. Iar slugile ei 
veniră în fugă cu mare spaimă şi începură să se minuneze zicând: 

— Ya Allah! care-i prăpădul ce face să curgă lacrimile stăpânei noastre, 
Migdala? Ce s-a petrecut în sufletul ei pe când dormea? Vai, ia uite că parcă 
pasărea minţilor ei şi-ar fi luat zborul! 

Şi gemete şi suspine urmară până dimineaţa. Şi, în zori, sultanul, tatăl său, 
şi sultana, mama sa, fură înştiinţaţi despre cele ce se petreceau. Şi, cu 
inimile arse, veniră să vadă şi o găsiră pe fata lor, minunea aceea, cu o 
înfăţişare aiurea şi într-o stare ciudată. Şedea jos, cu părul şi cu hainele 
răvăşite, cu chipul topit, fără ştire de trupul său şi fără seamă pentru inima 
ei. Şi la toate întrebările ce i se puneau, nu răspundea decât cu tăcerea, 
clătinând din cap ruşinată, şi revărsând astfel peste sufletul părintelui său şi 
al mamei sale tulburarea şi deznădejdea. 

Atunci, se hotărâră să cheme hakimii şi vracii pricepuţi la alungarea 
diavolilor, iar ei îşi deteră toată silinţa s-o scoată din starea aceea. Ci nu 
dobândiră nicio izbândă; ba chiar se întâmplă dimpotrivă. Ceea ce văzură, 
se socotiră nevoiţi a-i lua sânge. Şi după ce îi legară braţul, făcură 
înţepătura. Ci nu ieşi nicio picătură de sânge din vâna cea dulce. Atunci, 
hakimii îşi traseră mâna de pe ea şi se lepădară de nădejdea de-a o lecui. Şi 
plecară păcuriţi şi fâstâciţi. Şi trecură câteva zile în starea aceea apăsătoare, 
fără ca să poată cineva pricepe ori lămuri pricina unei atare schimbări. 

Şi-aşa, într-o zi, când preafrumoasa Migdala, cea cu inima arsă, era mai 
tristă ca oricând, slujnicele ei, ca s-o mai veselească, o duseră în grădină. Ci 
acolo, peste tot pe unde îşi plimba ochii, nu vedea decât chipul mult- 
iubitului ei: trandafirii o îmbiau cu culoarea lui, iar iasomia cu mireasma 


hainelor lui; chiparosul legănat, cu mijlocelul lui mlădiu; iar narcisa, cu 
ochii lui. lar mărăcinii, părându-i-se genele lui, îi lua şi-i punea la inimă. 

Ci mai pe urmă verdeaţa acelei grădini făcu să mai înverzească oleacă şi 
inima sa veştejită; iar apa de izvor pe care i-o deteră s-o bea îi mai potoli 
însetarea minţilor. lar fetele, însoţitoarele sale, de-o seamă cu ea, şezură 
roată împrejurul acelei frumuseți, şi începură să-i cânte încetişor un gazel 
uşor pe glasul cel mic şi pe măsura ramei cea atâta de duioasă. 

După care, văzând-o mai liniştită, prietena ei cea mai dragă se apropie de 
ea şi îi spuse: 

— O, Migdală, stăpâna a noastră, află că, de câteva zile, se află prin părţile 
noastre un flăcău cântăreţ din nai, venit din ţara cilibiilor Hazara, al cărui 
glas melodios îi zboară minţile păsării din văzduh, opreşte apa din curgerea 
ei şi rândunica din zbor. Şi acel fecior de crai e alb şi trandafiriu, şi îl 
cheamă lasmin. Şi, într-adevăr, crinul şi trandafirul se ofilesc când se află 
dinaintea lui. Căci mijlocelul lui este o legănare de chiparos, faţa lui este o 
lalea proaspătă, pletele lui, micşunele, zulufii-i tămâioşi sunt bucăţică ruptă 
dintr-o mie de nopţi întunecate, pielea lui e cum e chihlimbarul cel bălai, 
genele-i sunt sulițe încovoiate, ochii-i lungi, două narcise, iar două alune 
sunt buzele lui vrăjitoare. Cât despre fruntea lui, apoi fruntea lui dă de 
ocară, cu strălucirea sa, luna cea plină şi-i învineţeşte de pizmă chipul. 
Guriţa lui, cea cu dinţi de nestemate şi cu limbă de trandafir, zemuieşte o 
vorbă dulce, care te face să laşi uitării trestia de zahăr. Şi aşa cum e, 
scânteietor şi neînfricat, este un idol al ispitei pentru ochii iubeţilor. 

Şi adăugă, pe când domniţa Migdala înmărmurise de bucurie: 

— Şi acest crăiesc cântăreţ din nai, sprinten ca adierea zorilor şi mai uşor 
ca ea, trebuie să fi străbătut munţi şi câmpii, ca să vină din ţara lui în ţara 
noastră, şi să fi trecut ape înfricoşătoare de râuri fără de margini, unde nici 
baremi lebăda nu se simte stăpână şi care numai cu înfăţişarea lor dau 
amețeli lişiţei şi rațelor sălbatice, facându-le să treacă prin potoape de 
mirări. Şi dacă a înfruntat atâtea piedici ca să vină până aici, pesemne că l-a 
îndemnat vreo pricină tăinuită. Şi nicio pricină nu-l poate hotărî pe un 
crăişor tânăr să înfrunte o asemenea încercare, în afară de dragoste. 

Şi după ce grăi astfel, tânăra prietenă a domniţei Migdala tăcu, luând 
seama la urmările spuselor sale asupra stăpâne-sii. Şi iacătă că deodată 
copila cea tânguită a sultanului Akbar se ridică în picioare, fericită şi 
dănţuind. lar chipu-i era luminat de un foc lăuntric, şi tot sufletul ei beat îi 
ţâşnea prin ochi. Şi din toată boala-i ciudată, pe care niciun hakim nu o 


dovedise, nu mai rămăsese nici urmă: singure vorbele unei copilandre 
grăind despre iubire o făcuseră să se risipească precum fumul. 

Şi sprintenă ca o gazelă, se întoarse în iatacurile sale urmată de prietena ei. 
Şi luă calamul bucuriei şi hârtia dragostei, şi îi scrise lui beizadea lasmin, 
flăcăul cel pierzător de minţi, mult-norocitul pe care îl văzuse ea în vis cu 
ochii sufletului ei, scrisoarea aceasta cu aripi albe: 

„După preamărirea Aceluia carele, fără calam, a scris zămislirea 
făpturilor din grădina frumuseţii. 

Plecăciune trandafirului care a umplut de tângă privighetoarea cea 
îndrăgostită! 

Când am auzit pomenindu-se de frumuseţea ta, inima mi-a alunecat din 
mână. 

Când mi-ai arătat chipul tău vrăjit în vis, mi-ai tulburat inima până într- 
atâta, încât mi-am uitat şi de tatăl, şi de mama mea, şi am ajuns străină de 
fraţii mei. Ce să mai poţi să faci cu ai tăi, atunci când îţi eşti străin ţie 
însuţi ? 

Dinaintea ta, frumoasele fecioare sunt măturate ca de un vifor, iar săgețile 
genelor tale mi-au străpuns inima dintr-o parte în cealaltă. 

Oh, vino să-mi arăţi aievea făptura-ţi vrăjitoare, ca s-o văd cu ochii mei 
din cap, o, tu, cel care eşti dăruit cu semnele iubirii şi care trebuie să ştii că 
drumul cel adevărat al inimii este inima. 

Şi află, într-un sfârşit, că tu eşti apa şi lutul cugetului meu, că trandafirii 
patului meu s-au preschimbat în spini, că pecetea tăcerii s-a aşternut pe 
buzele mele şi că am încetat să mă mai plimb nepăsătoare... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a o mia noapte 


Spuse: 


„+... Şi află, într-un sfârşit, că tu eşti apa şi lutul cugetului meu, că 
trandafirii patului meu s-au preschimbat în spini, că pecetea tăcerii s-a 
aşternut pe buzele mele şi că am încetat să mă mai plimb nepăsătoare. ” 

Şi îndoi cele două aripi ale scrisorii, strecură înlăuntru un bob de mosc 
curat, şi dete prietenei sale răvaşul. Şi fata îl luă, îl duse la buze şi la frunte, 
îl puse la inimă, şi porni, ca un porumbel, spre dumbrava în care beizadea 
lasmin cânta din nai. Şi îl găsi stând sub un chiparos, cu naiul lângă el, şi 
cântând cântecul acesta scurt: 


Iar inima-mi, văzând-o, 
Voi spune tulburat: 
E argint-viu, nor, fulger, 
Ocean însângerat. 


Când noaptea despărțirii 
Îşi va sumete pleoapa, 
Vom fi mereu alături 

Ca lebăda cu apa. 


Şi fata, după ce sărută mâna crăişorului lasmin, îi dete scrisoarea de la 
stăpâna sa, Migdala. Iar el o citi şi era să se topească de bucurie. Şi nu mai 
ştia dacă doarme sau dacă e treaz. Şi mintea i se învolbură, şi inima i se 
facu văpaie. Şi după ce se mai potoli oleacă, fata îi arătă căile de-a ajunge 
până la stăpâna ei, îi dete toate sfaturile şi se întoarse pe unde venise. 

Şi-aşa că, la ceasul arătat şi la clipita prielnică, beizadea lasmin, călăuzit 
de îngerul dorului, luă calea ce ducea la grădina Migdalei. Şi izbuti să 
pătrundă în locul acela, bucată ruptă din rai. Şi la ceasul acela, soarele 
pierea în zarea amurgului, iar luna îşi arăta chipul de sub vălurile răsăritului. 
Şi tânărul cel cu umblet de căprior ochi copacul ce-i fusese arătat de către 
fată, şi se căţără în el, ascunzându-se printre crengi. 

lar domniţa Migdala cea cu umblet de potârniche veni cu noaptea în 
grădină. Şi era îmbrăcată în albastru, şi ţinea în mână un trandafir albastru. 
Şi îşi ridică vrăjitorul ei chip înspre pom, tremurând ca frunzişul de salcie. 
Şi, în tulburarea ei, nu mai ştiu dacă dintre crengi chipul ce se ivea era al 
lunei pline ori faţa strălucitoare a crăişorului lasmin. Ci ia uite! Ca o floare 
coaptă de dor, sau ca o poamă ce se desprinde prin greutatea ei de preţ, 
flăcăul cel cu plete de micşunele se desprinse dintre ramuri şi fu la 
picioarele pălindei Migdala. Şi îl cunosc numaidecât pe cel pe care îl iubea 
cu jale, şi îl găsi mai frumos decât icoana din visul ei. Şi, la rându-i, 
beizadea lasmin văzu că dervişul nu-l amăgise, şi că luna aceea era cununa 
lunelor. Şi amândoi îşi simţiră inimile înnodate cu legăturile dulci ale 
dragostei şi ale duioşiei adevărate. Şi fericirea lor fu adâncă precum a lui 
Majnun şi a Leilei, şi tot atâta de curată ca şi a îndrăgostiţilor de demult. 

Şi după sărutările mult dulci şi revărsările sufletelor lor fermecate, se 
închinară Stăpânului desăvârşitei iubiri, pentru ca niciodată bolta cerurilor 


să nu-şi sloboadă asupra dragostei lor crunta ploaie a pietrelor tulburării şi 
să nu rupă cusătura întâlnirii lor. 

Apoi, spre a se pune de-aci înainte la adăpost de otrava despărțirii, cei doi 
îndrăgostiţi chibzuiră frunte lângă frunte şi gândiră că domniţa trebuia, fără 
zăbavă, să-l înduplece cumva pe sultanul Akbar care, iubind-o pe fiica sa, 
Migdala, nu avea să-i lase neîmplinită vreo rugăminte. 

Şi-aşa că, lăsându-l pe mult-iubitul ei sub copaci, rugătoarea Migdala se 
duse la sultan, părintele ei, şi, cu mâinile împreunate, îi spuse: 

— O, nămiază a celor două lumi, slujnica ta vine să-ţi ceară un hatâr. 

lar tatăl ei, minunat peste fire şi fericit totodată, o ridică de jos cu 
amândouă mâinile şi o strânse la pieptul lui, şi îi zise: 

— De bună seamă, o, Migdală a inimii mele, rugămintea trebuie să fie 
până peste poate de grabnică, de vreme ce nu şovăieşti a-ţi lăsa patul, la 
miez de noapte, ca să vii să mă rogi a ţi-o împlini. Oricare ar fi ea, o, lumină 
a ochilor, mărturiseşte-o fără de teamă, încrezătoare în tatăl tău. 

Şi dulcea Migdală, după ce şovăi câteva clipite, ridică fruntea şi îi înşiră 
tatălui ei acest descânt isteţ, zicând: 

— O, părintele meu, iart-o pe fiica ta că vine, la ceasul acesta de noapte, să 
tulbure somnul ochilor tăi. Da iată că puterile sănătăţii mi s-au întors, după 
o preumblare de seară, cu soaţele mele, prin pajişte. Şi am venit să-ţi spun 
că am băgat de seamă că turmele noastre de oi sunt rău îngrijite şi prost 


ţinute. Şi m-am gândit că, dacă aş găsi vreo slugă vrednică de încredere, ți- 
aş înfăţişa-o, iar tu s-o însărcinezi a ne veghea turmele. Or, printr-o fericită 
întâmplare, l-am găsit într-o clipită pe insul acela sârguincios şi vrednic. E 
tânăr, binevoitor, gata să facă totul, şi nu-i e teamă nici de osteneli, nici de 
necazuri; întrucât lenea şi nepăsarea sunt la parasanji întregi departe de el. 
Aşa că dă-i în seamă, o, părintele meu, boii şi oile noastre! 

Când auzi cuvântarea copilei sale, sultanul Akbar se minună până peste 
marginile minunării şi rămase o vreme cu ochii holbaţi. Pe urmă răspunse: 

— Pe viaţa mea! n-am mai auzit vreodată să se fi pomenit că se năimesc în 
toi de noapte argaţii de turme. Şi-i pentru întâia oară când ni se întâmplă 
asemenea minune. Ci, o, copila mea, vreau din tot sufletul, dată fiind 
bucuria pe care i-o aduci inimii mele cu grabnica ta vindecare 
nemainădăjduită, să mă plec rugii tale şi să-l primesc pe tânărul cu pricina 
ca păstor la turmele noastre. Ci aş vrea să-l văd şi eu cu ochii mei din cap, 
înainte de a-i încredința slujba. 

De cum auzi vorbele tatălui ei, domniţa Migdala zbură pe aripile bucuriei 
înspre mult-norocitul lasmin şi, luându-l de mână, îl duse la sarai. Şi îi 
spuse sultanului: 

— lată-l, o, părintele meu, pe păstorul cel minunat! Ghioaga lui e vârtoasă, 
iar inima-i încercată. 

Şi sultanul Akbar, pe care Allah îl dăruise cu agerime de minte, pricepu 
lesne că flăcăul pe care fiică-sa Migdala i-l înfăţişa nu era nicidecum din 
viţa celor ce păzesc vitele. Şi în sufletul său lăuntric rămase plin de 
nedumerire. Ci ca nu cumva să-i pricinuiască supărare copilei sale, 
Migdala, nu vroi nici să se îndărătnicească, nici să stăruiască asupra acestor 
amănunte, care îşi aveau însemnătatea lor. lar iuschiuzara de Migdala, care 
cam ghicea ce se petrece în mintea lui, îi spuse cu un glas gata-gata să se 
topească şi cu mâinile împreunate: 

— Înfăţişarea de dinafară, o, părintele meu, nu este întotdeauna oglindă a 
lăuntrului. Şi te încredinţez că tânărul acesta este un păstor de oi. 

Şi de voie, de nevoie, tatăl Migdalei, ca s-o mulţumească pe iuschiuzara 
aceea vrăjitoare, îşi puse pe ochi degetul învoirii şi îl numi pe beizadea 
lasmin, în puterea nopţii, cioban peste turmele sale... 


În clipita aceasta a istorisirii sale, Şeherezada văzu că se luminează de ziuă şi, sfioasă, după obiceiul 
ei, tăcu. 

Iar sora sa, tânăra Doniazada, care se făcuse o copilandră vrednică de dorit din toate privinţele, şi 
care din zi în zi şi din noapte în noapte se făcea tot mai fermecătoare, şi mai frumoasă, şi mai voinică, 


şi mai înţelegătoare, şi mai tăcută, şi mai gânditoare, se ridică pe jumătate de pe chilimul unde sta 
ghemuită şi spuse: 

— O, Şeherezada, sora mea, ce dulci sunt vorbele tale, şi ce miezoase, şi ce odihnitoare, şi ce 
desfătătoare! 

Iar Şeherezada îi zâmbi şi o sărută, şi îi spuse: 

— Da, surioară, însă ce sunt ele pe lângă urmarea pe care am s-o povestesc în noaptea următoare, 
dacă nu cumva n-o fi ostenit să mă tot asculte stăpânul nostru, sultanul acesta binecrescut şi dăruit cu 
purtări alese? 

Iar sultanul Şahriar strigă: 

— O, Şeherezada, ce tot spui? eu, ostenit să te ascult? Păi tu îmi luminezi mintea şi îmi linişteşti 
inima! Şi s-a aşternut binecuvântarea peste ţară de când sunt cu tine! Poţi, aşadar, cu toată încrederea, 
să ne spui mâine urmarea acestei poveşti descântătoare; ba poţi, dacă nu cumva tu vei fi ostenit, să 
ne-o spui mai departe chiar şi în noaptea aceasta. Întrucât chiar că vreau să aflu ce are să li se mai 
întâmple coconului Iasmin şi domniţei Migdala! 

Iar Şeherezada, dată fiind sfiala ei, nu vroi să treacă măsura cu îngăduinţa sultanului, ci zâmbi şi 
mulțumi, fără a mai spune nimic în noaptea aceea. 

Iar sultanul Şahriar o strânse la inima lui şi dormi lângă ea până dimineaţa. Atunci, se sculă şi se 
duse să diriguiască treburile dreptăţilor împărăteşti. Şi îl văzu pe vizirul său, tatăl 
Şeherezadei, cum venea, ca de obicei, ţinând la subsuoară giulgiul menit copilei sale, pe care în 
fiecare dimineaţă se aştepta s-o vadă osândită la moarte, din pricina jurământului sultanului în ce 
priveşte femeile. Ci Şahriar, fără a-i spune nimic despre asemenea treabă, şezu în fruntea divanului 
judeţelor. Iar musaipii şi dregătorii şi pricinaşii intrară. Şi sultanul judecă, şi numi în slujbe, şi mazili, 
şi isprăvi treburile domniei, şi dete porunci, şi-aşa până la sfârşitul zilei. Iar vizirul, tatăl Şeherezadei 
şi al Doniazadei, era tot mai până peste poate de uimit şi de nedumerit. 

Cât despre sultanul Şahriar, după ce ridică divanul şi isprăvi judeţurile, zori să se întoarcă în 
iatacurile sale, lângă Şeherezada. 


Şi noaptea aceea era cea de a o mie şi una noapte 


Şi, de îndată ce sultanul Şahriar îşi isprăvi treaba lui obişnuită cu Şeherezada, tânăra Doniazada îi 
spuse: 

— Allah fie asupra-ţi, o, sora mea! Dacă nu ţi-e somn, grăbeşte-te de ne povesteşte urmarea dulcei 
poveşti cu crăişorul lasmin şi cu domniţa Migdala. 

Iar Şeherezada o mângâie pe păr pe sora sa şi spuse: 

— Cu tot dragul inimii şi ca o cinstire datorată sultanului acestuia strălucit, stăpânul nostru: 

Şi spuse povestea mai departe astfel: 


„„.Şşi îl numi pe beizadea lasmin, în puterea nopţii, păstor peste turmele 
sale. 

Şi de-aci înainte beizadea lasmin îndeplinea în faţa lumii slujba de ciurdar, 
iar în taină se îndeletnicea cu liubovul. Şi ziua ducea la păscut boii şi oile 
până la depărtare de trei-patru parasanji; iar când se lăsa seara, le aduna cu 
sunetele naiului său şi le aducea la staulele sultanului. Şi noaptea lăbăduia 
în grădină, alături de mult-iubita lui Migdala, ruja aceea a desăvârşirii. Şi- 
aceasta era îndeletnicirea lui statornică. 

Da cine ar putea să spună cu tărie că fericirea, oricât de tăinuită, va rămâne 
pururea la adăpost de ochiul pizmaş al clevetitorului? 


Într-adevăr, grijulia Migdala avea obiceiul să-i trimită iubitului ei, în 
pădure, băutura şi hrana trebuitoare. Şi într-o zi, această nechibzuită a 
dragostei plecă, pe furiş, să-i ducă chiar ea o tablă cu bunătăţuri, dulci ca 
buzele ei de zahăr, nişte poame, nişte nuci şi nişte alune, toate rânduite 
frumos pe frunze din argint. Şi îi spuse, îmbiindu-l cu acele lucruri: 

— Fie-ţi dulce şi uşoară la mistuit hrana aceasta, care se potriveşte cu gura 
ta gingaşă, o, papagal al meu cu grai duios, şi care nu s-ar cădea să ronţăie 
decât zahăr! 

Spuse, şi pieri precum camforul. 

lar după ce migdala cea fără de coajă pieri precum camforul, păstorul 
lasmin şezu să se înfrupte cu bunătăţurile gătite de degetele fetei sultanului. 
Atunci, îl văzu că vine spre el pe chiar unchiul mult-iubitei sale, un bătrân 
câinos şi plin de gânduri rele, care îşi trecea zilele clevetind despre toată 
lumea şi oprindu-i pe cântăreţi să cânte şi pe dănţuitori să dănţuiască. Şi 
când ajunse lângă flăcău, se uită la el cu nişte ochi poncişi de ură, şi îl 
întrebă ce avea acolo, dinainte-i, pe tablaua sultanului. Şi lasmin, care nu 
ştia ce e duşmănia, gândi că bătrânul avea poftă să mănânce. Şi îşi deschise 
inima, darnic ca trandafirul de toamnă, şi îi dărui toată tablaua cu 
bunătăţuri. 

Şi afurisitul de moşneag plecă numaidecât spre a se duce să aştearmă 
bunătăţurile şi tablaua dinaintea părintelui Migdalei, sultanul Akbar, care 
era chiar fratele său. Şi îi deschise astfel ochii să vadă singur dovada 
legăturilor dintre Migdala şi lasmin. 

lar sultanul Akbar, aflând taina, rămase mânios până peste poate şi, 
poruncind să vină fiică-sa, Migdala, îi spuse: 

— O, ruşine a părinţilor tăi, ai aruncat ocara pe neamul nostru! Până în 
ziua aceasta, casa noastră era slobodă de buruiana şi de scaietele ruşinii. Da 
tu ai aruncat asupra mea ochetele vicleşugului şi m-ai prins în el. Şi cu 
marghiolelile alintăcioase, pe care le-ai folosit faţă de mine, mi-ai învăluit 
lampa înţelepciunii. A! care-i bărbatul care să poată spune că a scăpat de 
vicleşugurile femeilor? Şi Prorocul cel binecuvântat — asupra-i fie 
rugăciunea şi pacea! — a spus, vorbind despre ele: „O, drept-credincioşilor, 
aveţi vrăjmaşi în soțiile şi în fetele voastre! Ele sunt păcătoase şi la gând, şi 
la credinţă. Sunt născute dintr-o coastă răsucită. Să le mustraţi; iar pe cele 
care nu vă dau ascultare, să le bateti.” Or, eu acuma ce să-ţi fac, când ai 
jucat jocul necuviinţei cu un străin, păzitor de vite, a cărui împreunare nu se 
poate potrivi cu fetele de sultan? N-ar trebui, ia spune-mi, să vă zbor capul 


cu o lovitură de sabie şi ţie, şi lui, şi să vă ard vieţile amândurora în pojarul 
morţii? 

Şi cum ea plângea, sultanul adăugă: 

— Piei degrabă de dinaintea mea şi du-te de te-ngroapă pe după perdeaua 
din harem. Şi să nu mai ieşi de-acolo fără îngăduinţa mea. 

Şi după ce o pedepsi astfel pe fiică-sa, Migdala, sultanul Akbar porunci să 
se dea pieirii paznicul vitelor. Or, în preajma cetăţii era o pădure, sălaş 
cumplit de fiare înfricoşătoare. Şi până şi bărbaţii cei mai viteji erau 
cuprinşi de spaimă când auzeau rostindu-se numele acelui codru, şi 
rămâneau înţepeniţi şi cu părul zburlit. Acolo dimineaţa părea a fi noapte, 
iar noaptea era asemenea răsăritului cel negru al învierii de apoi. Şi se aflau 
acolo, printre alte grozăvii, doi cerbi-mistreţi care erau spaima jivinelor şi a 
păsărilor, şi care adeseori veneau să aducă pustiirea chiar până în cetate. 

Şi-aşa că fraţii domniţei Migdala, la porunca sultanului, îl trimiseră pe 
bietul lasmin în locul acela al prăpădului, cu gândul de a-l da pierzării. Şi 
flăcăul, fără-a avea habar de ce îl aştepta, îşi mână acolo boii şi oile. 

Şi intră în codru la ceasul când steaua cea cu două coarne se ivea pe zare, 
şi atunci când etiopianul nopţii da dosul să fugă. Şi lăsându-şi vitele să 
pască în voia lor, şezu jos pe o blană albă, pe care o aşternuse pe pământ, şi 
îşi luă naiul, izvor de beţie. 

Şi iacătă că dintr-odată cei doi cerbi-mistreţi, călăuziţi de miros, se iviră 
mugind aidoma norilor încărcaţi cu tunete, în luminişul în care se afla 
lasmin. lar crăişorul cel cu dulce privire îi întâmpină cu sunetele naiului 
său, şi îi ţintui sub vraja cântecului. Pe urmă, încetişor, se ridică şi ieşi din 
codru, însoţit de cele două dihănii înfricoşătoare, una de-a dreapta şi 
cealaltă de-a stânga lui, şi urmat de toată turma. Şi ajunse astfel sub 
ferestrele sultanului Akbar. Şi toată lumea îl văzu şi rămase înmărmurită. 

Şi beizadea lasmin îi facu pe cei doi cerbi-mistreţi să intre într-o cuşcă de 
fier şi îi dărui tatălui Migdalei, ca pe-o închinare datorată. Iar sultanul, de la 
isprava aceea, rămase până peste poate de uluit şi îşi trase mâna de la 
osândirea acelui leu al vitejilor. 

Ci fraţii îndrăgostitei Migdala nu vroiră nicicum să se lepede de ura lor şi, 
ca să n-o lase pe sora lor să se împreune cu flăcăul, ticluiră s-o mărite, 
împotriva voinţei ei, cu vărul lor, fiul unchiului cel afurisit. Că îşi ziceau: 
„Trebuie să legăm piciorul nebuniei cu frânghia tare a căsătoriei. Şi-atunci, 
are să-şi uite de dragostea ei smintită.” Şi întocmiră fără de zăbavă alaiul de 
nuntă, şi porunciră să vină cântăreții şi cântăreţele, şi clarinetele şi dairalele. 


Şi pe când acei asupritori vegheau la pregătirile acelei căsătorii împilate, 
deznădăjduita de Migdala, îmbrăcată fără voia ei în rochii strălucite şi în 
odoare de aur şi de mărgăritare, care vesteau o nouă măritată, şedea pe un 
pat de fală acoperit bogat cu perdele dichisite cu ciucuri de aur, asemenea 
unei flori pe un copăcel, însă cu mâhnirea şi cu mohorârea lângă ea, cu 
pecetea muţiei pe buze, tăcută ca un crin, nemişcată ca o idoliţă. Şi la 
înfăţişare ca o tânără moartă, însă ţinută în mâna celor vii, inima-i se zbătea 
precum cocoşul căruia i se taie gâtul, sufletu-i era îmbrăcat într-o haină de 
asfinţit, pieptu-i era sfâşiat de unghia durerii, iar mintea-i clocotind cugeta 
cu ochi negri la corbul de lut, ce-avea să ajungă tovarăşul ei de pat. Şi se 
afla pe vârful muntelui Kaf al durerii. 

Ci iată că beizadea lasmin, poftit cu celelalte slugi la nunta stăpânei sale, îi 
dete, numai cu o încrucişare a privirilor lor, o nădejde dezlegătoare de 
jbilţurile jalei. Căci cine nu ştie că, numai cu o privire, îndrăgostiţii pot să-şi 
spună un potop de lucruri despre care nimănuia nu-i dă nici prin gând? 

Încât, când se lăsă noaptea şi când domniţa Migdala fu dusă, ca tânără 
soţie, în odaia de nuntă, numai atunci soarta îşi arătă chipu-i fericit 
dinaintea celor doi îndrăgostiţi şi le învioră inima cu cele opt miresme ale 
sale. Şi preafrumoasa Migdala, prilejuindu-se de singurătatea ce-i fusese 
lăsată în odaia aceea, în care avea să vină vărul ei, ieşi fără de zarvă, 
îmbrăcată în hainele-i din aur, şi îşi luă zborul înspre lasmin mult-norocitul. 
Şi cei doi îndrăgostiţi binecuvântaţi se luară de mână şi, mai uşori ca 
adierea cea înrourată, pieriră şi se topiră precum camforul. 

Şi de-atunci, nimeni nu putu să le mai dea de urmă şi nimeni nu mai auzi 
nimic despre ei ori despre locul în care se aciuiseră. Căci pe pământ numai 
puţini dintre fiii oamenilor sunt vrednici de fericire, de-a urma drumul care 
duce la fericire şi de-a ajunge la casa în care se ascunde fericirea. 

Or, slavă pururea şi preamărire sporită Atoatedătătorului, Stăpânul 
bucuriei, al înţelepciunii şi al fericirii. 

Amin! 


ÎNCHEIERE 


Iar Şeherezada, după ce istorisi astfel povestea, adăugă: 

— Şi-aceasta este, o, mult-norocitule sultan, dulcea poveste cu crăişorul Iasmin şi cu domniţa 
Migdala. Şi am istorisit-o aşa cum mi s-a povestit şi mie! Ci Allah este mai ştiutor! 

Pe urmă tăcu. 

Atunci, sultanul Şahriar grăi: 

— O, Şeherezada, ce frumoasă poveste! Oh, ce minunată! M-ai dăscălit, o, preaînvăţato şi dulce 
povestaşo, şi m-ai făcut să văd întâmplările ce se petrec cu alţii şi nu cu mine, şi să cumpănesc cu 
luare-aminte vorbele domnilor şi ale noroadelor de demult, şi lucrurile osebite sau uimitoare sau 
măcar numai vrednice de chibzuit câte li s-au întâmplat. Şi chiar că iată, tot ascultându-te de-a lungul 
acestor o mie şi una de nopţi, ies cu un suflet adânc schimbat, şi voios, şi îmbibat de bucuria de a trăi. 
Încât slavă Aceluia carele ţi-a hărăzit, o, fiică binecuvântată a vizirului meu, atâtea haruri alese, şi ţi-a 
înmiresmat gura, şi-a pus harul graiului pe limba ta, şi înţelepciunea sub fruntea ta! 

Iar micuța Doniazada se ridică dintr-odată de pe chilimul pe care sta ghemuită şi se repezi în braţele 
surorii ei, şi strigă: 

— O, Şeherezada, sora mea, ce dulci sunt cuvintele tale, şi ce vrăjitoare, şi desfătătoare, şi 
pilduitoare, şi tulburătoare, şi miezoase în prospeţimea lor! Oh, ce frumoase sunt vorbele tale, sora 
mea! 

Iar Şeherezada se aplecă înspre soră-sa şi, sărutând-o, îi strecură la ureche câteva cuvinte pe care 
numai ea le auzi. Şi copila pieri numaidecât, precum camforul. 

Iar Şeherezada rămase singură un răstimp cu sultanul Şahriar. Şi cum el se pregătea, până peste 
poate de mulţumit, s-o ia în braţe pe minunata lui soţie, iată că perdelele se traseră la o parte şi 
Doniazada se ivi iarăşi, urmată de o doică ce ţinea doi gemeni la pieptul ei, pe când un al treilea copil 
venea de-a buşilea în urmă-i. 

Iar Şeherezada se întoarse zâmbind înspre sultanul Şahriar şi rândui dinaintea lui pe cei trei micuţi, 
după ce îi strânse la piept, şi, cu ochii luminaţi de lacrimi, îi spuse: 

— O, doamne al vremilor, iată cei trei copii pe care, în aceşti trei ani, ţi i-a hărăzit Atoatedătătorul, 
prin mijlocirea mea. 

Şi pe când sultanul Şahriar, pătruns de o bucurie de negrăit şi mişcat până în străfundurile sale, îşi 
săruta copiii, Şeherezada urmă: 

— Fiul tău cel mare are acum doi ani împliniţi, iar cei doi gemeni nu mai au mult până să 
împlinească un an — depărteze Allah de la tustrei deochiul! 

Şi adăugă: 

— Îţi aduci aminte, o, doamne al vremilor, că am fost suferindă vreo douăzeci de zile, între cea de a 
şase sute şaptezeci şi noua şi cea de a şapte suta noapte. Or, chiar atunci i-am născut pe cei doi 
gemeni, a căror venire pe lume m-a muncit mai mult decât cea a fratelui lor mai mare, cu un an 
înainte, întrucât atâta de puţin am fost supărată de naşterea dintâi, încât am putut fără caznă să-ţi spun 
mai departe povestea pe care ţi-o povesteam pe atunci, a Preaînvăţatei Simpatia. 

Şi, după ce spuse acestea, tăcu. 

Iar sultanul Şahriar, care era tulburat până peste fire, îşi plimba privirile de la mamă la copiii săi, şi 
de la copii la mamă, şi nu izbutea să ajungă a rosti o vorbă măcar. 

Atunci, tânăra Doniazada, după ce sărută copiii pentru a nu ştiu câta oară, se întoarse înspre sultanul 
Şahriar şi îi spuse: 


— Şi-acuma, o, doamne al vremilor, vei pune să se taie capul surorii mele, Şeherezada, mama 
copiilor tăi, şi să-i laşi astfel orfani de mama lor pe cei trei copii micuţi, pe care nicio femeie nu va 
putea să-i iubească şi să-i îngrijească cu inima unei mame? 

Şi sultanul Şahriar, între două oftări, îi spuse Doniazadei: 

— Taci, o, copilo, şi stai cuminte! 

Pe urmă, izbutind să-şi stăpânească întrucâtva tulburarea, se întoarse înspre Şeherezada şi îi spuse: 

— O, Şeherezada, noaptea aceasta, care este cea de-a o mie şi una, socotind din clipa când te-am 
văzut întâia oară, este pentru noi o noapte mai albă decât faţa zilei. 

Şi, spunând acestea, se ridică şi o sărută pe creştet. Iar Şeherezada luă atunci mâna sultanului, soţul 
ei, şi şi-o duse la buze, la inimă şi la frunte, şi spuse: 

— O, doamne al vremilor, mă rog ţie să-l chemi pe vizirul tău cel bătrân, ca să i se liniştească inima 
în privinţa mea şi să se bucure şi el de noaptea noastră binecuvântată. 

Iar sultanul Şahriar trimise numaidecât după vizirul care, încredinţat că aceasta era noaptea cea 
neagră scrisă la triştea fiicei sale, veni, sub braţ cu giulgiul menit Şeherezadei. Iar sultanul Şahriar se 
ridică în cinstea lui, îl sărută între ochi şi îi zise: 

— O, părinte al Şeherezadei, o, vizire născător de binecuvântări, iată că Allah a izvodit-o pe fiica ta 
pentru mântuirea norodului meu; şi, prin mijlocirea ei, a făcut să intre căinţa în inima mea. 

Şi părintele Şeherezadei fu atâta de răscolit de bucurie, văzând şi auzind acestea, încât căzu leşinat. 
Şi se înghesuiră împrejurul lui, şi îl stropiră cu apă de trandafiri, şi îl ajutară să-şi vină în fire. Iar 
Şeherezada şi Doniazada săriră să-i sărute mâna. Iar el le binecuvântă. Şi petrecură împreună o 
noapte luminată de bucurie şi potopită de fericire. 

Iar sultanul Şahriar se grăbi să trimită soli sprinteni să-l cheme pe fratele său, Şahzaman, sultanul 
de la Samarkand Al-Ajam. Iar sultanul Şahzaman răspunse cu ascultare şi cu supunere, şi grăbi să 
vină la fratele său mai mare, care îi ieşi în întâmpinare, în fruntea unui alai împărătesc, în mijlocul 
întregei cetăţi împodobite şi gătite, pe când în sukuri şi pe uliţe se ardeau tămâie, camfor tare, aloe, 
mosc indienesc, nard şi chihlimbar cenuşiu, pe când locuitorii îşi zugrăveau proaspăt mâinile cu 
hennea şi faţa cu şofran, şi pe când dairalele, naiurile, clarinetele, fluierele, timpanele şi ţimbalele 
făceau văzduhul să răsune ca în zilele de mare sărbătoare. 

Şi, după îmbrăţişările bucuroase ale revederii, şi pe când petrecerile şi ospeţele se dădeau peste tot 
pe cheltuiala vistieriei, sultanul Şahriar îl luă deoparte pe fratele său, Şahzaman, şi îi istorisi tot ce i 
se întâmplase, de-a lungul celor trei ani, cu Şeherezada, fata vizirului. Şi îi spuse, pe scurt, tot ce 
învățase de la ea, şi câte pilde, câte poveşti frumoase, câte istorii, câte parimii, câte cronici, câte 
pozne, câte snoave, câte păţanii răpitoare, câte minunăţii, câte stihuri şi câte cântece auzise. Şi îi 
spuse despre frumuseţea ei, despre înţelepciunea, despre harul ei de povestitoare, despre 
deşteptăciunea, despre neprihana, despre mila, despre dulceaţa, despre cinstea, despre isteciunea, 
despre sfiiciunea şi despre toate harurile trupului şi ale minţii cu câte o împodobise Zămislitorul ei. Şi 
adăugă: 

— Şi-acuma ea este soţia mea legiuită, şi mama copiilor mei. 

Şi-aşa! 

Iar sultanul Şahzaman se minună cu minunare mare şi rămase uluit până peste marginile uluirii. Pe 
urmă îi spuse sultanului Şahriar: 

— O, fratele meu, dacă-i aşa, vreau şi eu să mă însor. Şi am s-o iau de soţie pe sora Şeherezadei, 
micuța aceea pe care nu ştiu cum o cheamă. Şi vom fi astfel doi fraţi de-un sânge căsătoriţi cu două 
surori de-un sânge. 

Pe urmă adăugă: 

— Şi aşa, având de aci înainte două soţii de credinţă şi cinstite, ne vom uita necazul de odinioară. 
Întrucât, în ceea ce priveşte acea năpastă de demult, ea m-a lovit mai întâi pe mine; apoi, din pricina 
mea, te-a lovit şi pe tine la rându-ţi. Şi dacă nu ţi-aş fi dezvăluit nenorocirea mea, nici tu nu ai fi ştiut 
nimic despre a ta. Vai, o, fratele meu, de-a lungul acestor trei ani din urmă, starea mea a fost o stare 
tare rea. N-am putut să mai mă bucur cu adevărat de nicio iubire. Şi, după pilda ta, în fiecare noapte 


luam câte o fată fecioară, iar dimineaţa puneam să fie omorâtă, spre-a face să ispăşească neamul 
muieresc prăpădul care ne lovise pe amândoi. Ci acuma vreau să-ţi urmez pilda pe care tot tu mi-o 
dai, şi să mă însor cu cea de a doua fata a vizirului tău. 

Când auzi vorbele fratelui său, sultanul Şahriar se înfioră de bucurie, şi se ridică pe clipă pe dată, şi 
se duse la soţia sa, Şeherezada, şi îi povesti ceea ce se rostise între el şi fratele său. Şi îi dete astfel de 
ştire că sultanul Şahzaman se logodeşte din inimă cu sora ei, Doniazada. 

Iar Şeherezada răspunse: 

— O, doamne al vremilor, ne dăm învoiala, da numai dacă fratele tău, sultanul Şahzaman, primeşte 
să locuiască de aci înainte cu noi. Întrucât eu n-aş putea să mă despart, fie şi măcar pentru un ceas, de 
surioara mea. Eu am crescut-o; şi nici ea nu poate să mă lase, cum nici eu nu pot s-o las. Aşa că dacă 
fratele tău primeşte învoiala, sora mea, din chiar clipa aceasta, este roaba lui. Altminteri, o păstrăm. 

Atunci, sultanul Şahriar se duse la fratele său, să-i dea răspunsul Şeherezadei. Iar sultanul de la 
Samarkand strigă: 

— Pe Allah! o, fratele meu, chiar aşa era şi gândul meu, întrucât nici eu nu aş mai putea să mă 
despart de tine, nici măcar pentru un ceas! Cât despre scaunul de domnie de la Samarkand, Allah are 
să găsească şi are să trimită acolo pe cine-o vrea el. Că, din partea mea, nu vreau să mai domnesc pe- 
acolo, şi nu mă mai duc de aici. 

Auzind vorbele acestea, sultanul Şahriar nu mai avu margini la bucuria lui şi răspunse: 

— lacătă ce-mi doream! Preamărit fie Allah, o, fratele meu, carele, într-un sfârşit, ne-a adunat iar, 
după lunga despărţire! 

Şi, atunci pe loc, trimiseră după cadiu şi după martori. Şi fu întocmit senetul de căsătorie dintre 
sultanul Şahzaman şi Doniazada, sora Şeherezadei. Şi cei doi fraţi se însurară astfel cu cele două 
surori. 

Şi-atunci, petrecerile şi luminăţiile ajunseră până peste poate şi, vreme de patruzeci de zile şi 
patruzeci de nopţi, toată cetatea mâncă şi bău şi se veseli pe cheltuiala vistieriei. 

Cât despre cei doi fraţi şi cele două surori, apoi ei intrară la hammam şi se scăldară în apă de 
trandafiri, şi în apă de flori de salcie mirositoare, şi în apă înmiresmată cu mosc, şi se arse la 
picioarele lor lemn de odagaci şi de aloe. 

Iar Şeherezada o pieptănă şi îi împleti cosiţele tinerei sale surori, şi o împistri cu mărgăritare. Pe 
urmă o îmbrăcă într-o rochie de şahmara de demult, de pe vremile lui Khosroe, ţesută cu serasir din 
aur roşu, şi dichisită, tot în țesătura ei, cu chindiseli care întruchipau, în culorile lor fireşti, dihănii 
bete şi păsări aiurite. Şi îi puse la gât un gherdan ca din basme. Şi Doniazada se făcu astfel, sub 
degetele surorii sale, mai frumoasă decât a fost vreodată soţia lui Iskandar cel cu Două Coarne. 

Încât, cei doi sultani ieşiră din hammam şi când şezură în jeţurile lor domneşti, alaiul miresei, 
alcătuit din soțiile emirilor şi ale dregătorilor, se rândui în două şiruri nemişcate, unul la dreapta şi 
celălalt la stânga celor două jeţuri. Iar cele două surori îşi făcură intrarea, sprijinindu-se una de alta, 
asemenea cu două lune într-o noapte cu lună plină. 

Atunci, veniră înaintea lor hanâmele cele mai de neam dintre hanâmele de faţă. Şi o luară pe 
Doniazada de mână şi, după ce îi scoaseră hainele pe care le purta, o îmbrăcară într-o rochie de 
tulpan, albastră ca marea, de răpea minţile. Şi fu asemenea zugrăvirii pe care i-a făcut-o poetul în 
stihurile acestea: 


În rochia-i albastră se ivește, 
Strălucitoare, fără de cusur, 

Încât ai crede că s-a rupt deodată 
Din ceruri o bucată de azur. 

Mari, ochii ei sunt săbii zugrăvite; 
Sub pleoape-i ard lumini vrăjitoreşti; 
Ştiubei de miere-s buzele-i ca focul; 
Obrajii-i strat de trandafiri domneşti; 


Făptura-i toată e-o minune vie, 
Ca un boboc curat de iasomie. 
Văzându-i boiul ca un fir subţire 
Şi şoldurile mari legănătoare, 
Ai zice că-i tulpina unui bambus 
În vârful unei dune mişcătoare. 


Iar sultanul Şahzaman, soţul ei, se ridică şi coborî s-o vadă, el cel dintâi. Şi după ce se minună de 
ea, îmbrăcată aşa, se sui iarăşi în jeţul său. Şi acesta fu semnul schimbării rochiei. Iar Şeherezada, 
ajutată de hanâmele din alai, o îmbrăcă pe soră-sa într-o rochie de mătase caisă. Pe urmă o sărută şi o 
puse să treacă dinaintea jeţului soţului ei. Şi astfel, mai fermecătoare decât în cea dintâi rochie, era 
aidoma cu cea pe care a zugrăvit-o poetul: 


De-ar fi vreodată cumva să răsară 

În toiul unei nopţi de iarnă grea 
Lumina blândă-a unei luni de vară — 
N-ar străluci precum ivirea ta. 


Cosiţele ce le-mpleteşti la tâmple 

Şi pletele din părul tău de smoală 

Par că vestesc furtuni ce-au să se-ntâmple, 
Şi-atuncea strig cuprins de ameţeală: 


„ Tu-ntuneci zorii zilei totdeauna 
Cu-aripa nopţii!” Ci răspunsul vine: 
„Ba nicidecum! Ba nicidecum! Vezi bine: 
E doar un nor care ascunde luna.” 


Iar sultanul Şahzaman cobori să sa uite la Doniazada, proaspăta mireasă, şi se minună privind-o din 
toate părţile. Şi, după ce se bucură astfel el cel dintâi de vederea frumuseţii sale, se urcă să şadă iarăşi 
alături de fratele său, Şahriar. Iar 
Şeherezada, după ce o sărută pe surioara sa, îi scoase rochia de caisă şi o îmbrăcă într-o fermenea de 
catifea vişinie, şi o făcu astfel să semene cu ceea ce a spus poetul despre ea, în două strofe: 


O, tu, cea numai nuri şi gingăşie, 
Te legăni fericită şi uşoară, 

În fermeneaua ta cea vişinie, 

Ca o gazelă-n pajiştea-fecioară; 
Iar pleoapele când le ridici sfâşie 
Cu negrele-ţi săgeți ce ne omoară. 


Tu, stea a frumuseţii, când răsari 
Se-aprind de slavă cerul şi pământul. 
Plecarea ta aşterne umbre mari 

Şi lumea-ntreagă-i neagră ca mormântul. 


Şi iarăşi Şeherezada şi hanâmele de fală o puseră pe mireasă să facă, încet şi cu paşi măsuraţi, 
înconjurul sălii. Şi după ce Şahzaman o privi mult şi se minună de ea, sora mai mare o îmbrăcă într-o 
rochie de mătasă nărâmzie, dungată cu zugrăveli de sus până jos. Şi o sărută şi o strânse la pieptul ei. 
Iar Doniazada fu întocmai cea despre care poetul a spus: 


Ea se iveşte ca o lună plină 

În noaptea liniştită şi senină, 

Iar dulcea ei privire vrăjitoare 

Ne luminează drumul ca un soare. 


Ci de m-apropiu ca să mă-ncălzesc 

La focul care-n ochii-i şi-are vatra, 
Mă-mping departe două străji cu lănci: 
Năprasnicii ei sâni vârtoşi ca piatra. 


lar Şeherezada o plimbă, cu paşi agale, pe dinaintea celor doi sultani şi pe dinaintea tuturor 
oaspetelor. lar mirele veni să se uite la ea de aproape, şi-apoi se întoarse în jeţul său, vrăjit. lar 
Şeherezada o sărută îndelung, îi schimbă hainele şi îi puse o rochie de Mossul, chindisită cu zarafir şi 
presărată cu mărgăritare. Şi îi rândui frumos cutele rochiei, şi îi încinse fruntea cu o cunună uşoară, în 
care fulgerau smaraldele. Iar 
Doniazada, ramura aceea de ban, camforata aceea, făcu înconjurul sălii, sprijinită de sora sa scumpă. 
Şi fu o descântare. Iar poetul n-a minţit deloc când a spus despre ea: 


Nici frunza verde care înfăşoară 
Floarea de foc a rodiei nu este 
Permecătoare-atâta cât aceste 
Veşminte verzi ce le porţi tu, fecioară! 


Şi te întreb, vroind să ştiu anume: 
„Cum se numeşte haina de pe tine?” 
Iar tu-mi răspunzi cu vorbe moi şi line: 
„Este cămaşa mea, nu are nume.” 


Strig dar: „O, vrăjitoarea ta cămaşă, 
Ce ne răpeşte inimă şi minte, 

Am s-o numesc de-acuma înainte: 
Cămaşa-cea-de-inimi-ucigaşă! ” 


Pe urmă Şeherezada o luă pe soră-sa pe după mijloc şi porni încetişor cu ea, printre cele două şiruri 
de oaspete şi pe dinaintea celor doi sultani, înspre iatacurile din sarai. Şi o dezbrăcă, şi o culcă, şi îi 
dete sfaturile care erau de dat. Pe urmă o sărută plângând, întrucât atunci era întâia dată când se 
despărţea de ea pentru o noapte. lar Doniazada plânse şi ea la fel, sărutând-o întruna pe sora ei. Ci 
cum urmau să se vadă iarăşi a doua zi, îşi potoliră durerea, iar Şeherezada plecă la iatacurile ei. 

Şi noaptea aceea fu, ca bucurie, ca fericire şi ca albeaţă, pentru cei doi fraţi şi pentru cele două 
surori, un adaos la cele o mie şi una de nopţi. Şi ea rămase ca început al unor vremuri noi pentru 
supuşii sultanului Şahriar. 

lar în dimineaţa acelei nopţi binecuvântate, şi când cei doi fraţi, la ieşirea de la hammam, se 
întâlniră iarăşi cu cele două surori preafericite, şi când astfel tuspatru se găsiră iarăşi laolaltă, vizirul, 
tatăl Şeherezadei şi al Doniazadei, ceru îngăduinţa să intre, şi fu poftit numaidecât. Iar ei se ridicară 
amândoi în cinstea lui; iar cele două fete ale sale veniră să-i sărute mâna. Iar el le ură viaţă lungă 
ginerilor săi, şi le ceru poruncile pentru ziua aceea. 

Ci ei îi spuseră: 


— O, părinte al nostru, am vrea ca de aci înainte tu să ai numai de dat porunci şi niciodată de 
primit. Drept aceea, ne-am înţeles amândoi să te căftănim sultan la Samarkand Al-Ajam. 

Iar Şahzaman spuse: 

— Da, întrucât eu m-am lepădat de domnie. 

Iar Şahriar îi spuse fratelui său: 

— Ci numai cu învoiala, o, fratele meu, ca tu să mă ajuţi la treburile împărăției mele, primind să 
împarţi cu mine domnia, eu ocârmuind o zi, iar tu în cealaltă zi, fiecare pe rând. 

Şi Şahzaman îi dete fratelui său răspunsul cuvenit, rostind: 

— Ascult şi mă supun! 

Atunci, cele două surori se aruncară la gâtul vizirului, care le sărută, şi îi sărută pe cei trei copii ai 
Şeherezadei, şi îşi luă de la toţi bun-rămasuri înduioşate. Pe urmă plecă înspre împărăţia lui, în 
fruntea unui saltanat împărătesc. Şi Allah îi scrise bună pace, şi îl ajută să ajungă fără de supărare la 
Samarkand Al-Ajam. Iar locuitorii Samarkandului se bucurară de venirea lui. Iar el domni peste ei cu 
toată dreptatea, şi ajunse un sultan mare printre sultani. Şi-aşa cu el. 

Ci în ceea ce îl priveşte pe sultanul Şahriar, apoi acesta se grăbi să-i cheme la el pe diecii cei mai 
îndemânatici din ţările musulmane, şi pe calemgii cei mai vestiți, şi le porunci să scrie tot ce i se 
întâmplase cu soţia sa, Şeherezada, de la început până la sfârşit, fără a sări peste niciun amănunt. 

Iar ei se aşternură pe treabă şi scriseră cu litere din aur treizeci de tomuri, niciunul mai mult, 
niciunul mai puţin. Şi numiră acest şir de minuni şi de giuvaieruri: Cartea Celor O Mie Şi Una De 
Nopți. 

Pe urmă, la porunca sultanului Şahriar, făcură de pe ea o mulţime de copii credincioase, pe care le 
împrăştiară în cele patru unghiuri ale împărăției spre a sluji de învăţătură din neam în neam. 

Cât despre manuscriptul dintâi, pe acela îl puseră în dulapul din aur al domniei, sub paza vizirului 
vistieriei. 

Iar sultanul Şahriar şi soţia lui, sultana Şeherezada, mult-norocita aceea, şi sultanul Şahzaman cu 
soţia lui, Doniazada, fermecătoarea aceea, şi cei trei coconi micuţi, copiii Şeherezadei, trăiră în 
huzururi şi în fericiri, şi în bucurii vreme de ani şi ani, cu fiecare zi mai minunată decât cea de 
dinaintea ei, şi cu nopţi mai albe decât faţa zilelor, până la venirea celei Despărţitoare de cei dragi, 
Năruitoarea palatelor şi Ziditoarea de morminte, Nenduplecata şi Neabătuta! 

Şi acestea-s poveştile minunate, numite O Mie Şi Una De Nopți cu toate câte sunt în ele lucruri 
nemaipomenite, învățături, minunăţii, giuvaieruri, minuni şi frumuseți. 

Ci Allah este mai ştiutor. Şi numai el poate să osebească dintre toate ceea ce este adevărat şi ceea ce 
nu este adevărat. Că el este Atoateştiutor! 


OR, MĂRIRE ŞI SLAVĂ, PÂNĂ LA SFÂRŞITUL VREMURILOR, 
ACELUIA CARELE RĂMÂNE NEATINS ÎN VEŞNICIA SA, 
CARELE SCHIMBĂ DUPĂ BUNA SA VOIE ÎNTÂMPLĂ- 
RILE, ŞI CARELE NU CUNOAŞTE SCHIMBARE, STĂ- 
PÂNUL VĂZUTELOR ŞI NEVĂZUTELOR, SINGU- 
RUL VIU! ŞI RUGĂCIUNEA, ŞI PACEA, ŞI CELE 
MAI ALESE BINECUVÂNTĂRI FIE ASUPRA 
ALESULUI DOMNULUI CEL MAI PRESUS 
DE TOATE AL CELOR DOUĂ LUMI, STĂ- 
PÂNUL NOSTRU, MAHOMED, SULTA- 

NUL TRIMIŞILOR, GIUVAIERUL LU- 
MILOR! LA EL ESTE NĂDEJDEA 
NOASTRĂ ÎNTR-UN FERICIT 
ŞI PREAFERICIT SFÂRŞIT! 


NOTA TRADUCĂTORULUI 


Între textul arab de bază al celor O mie şi una de nopţi folosit de Mardrus 
(„ediţia egipteană de la Bulak”) şi cel folosit de M. A. Salie (a cărui 
provenienţă nu ne este indicată), cu care am coroborat tălmăcirea noastră, 
există destul de multe deosebiri pe care nu le-am putut prezenta decât foarte 
parcimonios în notele de la subsolul paginilor ale reeditării de faţă. Sunt 
poveşti întregi care la M. A. Salie lipsesc. Dar şi la Mardrus lipsesc, faţă de 
textul lui M. A. Salie, multe poveşti interesante. 

Am crezut de datoria noastră să-i oferim cititorului măcar câteva dintre 
aceste creaţii ce nu figurează în textul lui Mardrus. 

În primul rând, e vorba de Povestea cu fiul de împărat şi cu cei şapte 
viziri, care reprezintă varianta arabă a celebrei poveşti a filosofului Sindipa. 
Este vorba apoi de şase istorioare care completează „ciclul Harun Al- 
Raşid”. La urmă, prezentăm încheierea din varianta tradusă de M. A. Salie. 

Cititorul va putea astfel să remarce deosebirile de stil şi de structură dintre 
cele două variante. 

H.G. 


ADDENDA 


POVESTEA CU FIUL DE ÎMPĂRAT ŞI CU CEI ŞAPTE VIZIRI 


A ajuns până la mine, tot aşa, că a fost în vremurile vechi şi în trecutul 
veacurilor şi al anilor un împărat dintre împărații vremurilor, şi care avea 
oştime multă şi străji, şi se bucura de putere şi de bogăţie, dar numai că 
ajunsese la un soroc lung de viaţă, fără să aibă şi el bucuria unui copil de 
parte bărbătească. Şi, îngrijorat din pricina aeeasta şi chemând ajutorul 
Prorocului (miluiască-l şi fericească-l Allah!) dinaintea lui Allah 
Preamăritul, s-a rugat Domnului, în numele prorocilor, al prietenilor şi al 
mucenicilor robi ai lui, să-l miluie cu un copil de parte bărbătească, spre a-i 
lăsa ca moştenire puterea şi a-i fi răcoare ochilor. Şi pe urmă s-a sculat pe 
clipă pe dată şi, intrând în iatacul în care sălăşluia, a trimis după fiica 
socrului său şi s-a împreunat cu ea, iar ea a rămas grea, cu îngăduinţa lui 
Allah Preamăritul. Şi a trecut aşa o vreme, şi i-a venit ceasul să-şi încheie 
sarcina, şi a născut un copil de parte bărbătească, al cărui obraz era ca faţa 
lunii în cea de a paisprezecea noapte a ei, şi copilul a crescut până a împlinit 
vârsta de cinci ani. 

Şi împăratul acela avea un înţelept dintre înţelepţii cei iscusiţi, cu numele 
de as-Sindibad, şi lui i l-a încredinţat împăratul pe copil. Iar când copilul a 
împlinit zece ani de viaţă, înțeleptul a început să-l înveţe înţelepciunea şi 
bună-purtarea, şi a ajuns băiatul, de nimenea nu se putea asemui pe 
vremurile acelea cu el, la cunoştinţe, la bună-purtare şi la deşteptăciune. Şi 
când a împlinit vârsta potrivită, împăratul i-a adus fiului său o mulţime de 
viteji arabi, care să-l deprindă cu dârzia în lupte, iar el a ajuns un luptător 
desăvârşit şi-şi rotea calul, şi-l împintena în toiul vălmăşagului pe câmpul 
de bătaie, şi i-a întrecut pe toţi oamenii de pe vremurile lui şi pe toţi cei de o 
vârstă cu el. 

Şi într-o bună zi înțeleptul acela s-a uitat la stele şi a văzut la horoscopul 
tânărului că dacă acesta, în răstimp de şapte zile, va rosti vreun cuvânt, din 


cuvântul acela i se va trage pieirea. Şi s-a dus înțeleptul la împărat, tatăl 
flăcăului, şi i-a dat de ştire despre toate, iar tatăl băiatului a întrebat: 

— Care ar fi hotărârea dreaptă şi alegerea chibzuită, o, înţeleptule? 

Şi înțeleptul a răspuns: 

— O, împărate, hotărârea cea dreaptă şi dezlegarea, după mine, ar fi să fie 
dus flăcăul într-un loc veselos, unde să asculte lăutele înveselitoare, şi să 
stea acolo până vor trece cele şapte zile. 

Şi împăratul a trimis după o roabă de-a lui (şi care era cea mai ispitită 
dintre roabe) şi i l-a încredinţat pe băiat, şi i-a spus: 

— [a-l pe stăpânul tău în palat şi ţine-l la tine, iar el să nu iasă din palat 
până nu vor trece şapte zile. 

Şi roaba l-a luat pe flăcău din mâinile împăratului şi l-a dus în palat. Şi 
palatul acela avea patruzeci de încăperi, şi în fiecare dintre ele erau câte 
zece roabe, şi fiecare roabă avea câte o lăută înveselitoare, şi dacă una 
dintre ele începea să cânte, palatul dănţuia la sunetele ei. 

Şi în jurul palatului curgea un pârâu pe malurile căruia erau sădiţi fel de fel 
de pomi roditori şi de flori. lar băiatul strălucea de frumuseţea şi de 
farmecele lui de nedescris. Şi a petrecut el o noapte acolo, şi l-a văzut o 
roabă (care era iubita tatălui său), şi dragostea a pătruns în inima ei, iar ea 
n-a mai putut să se stăpânească şi s-a repezit la băiat, dar acesta a strigat: 

— De-o vrea Allah Preamăritul, când am să-l văd pe tata am să-i povestesc 
tot, şi tata are să te omoare! 

Şi roaba s-a dus la împărat şi i s-a prăbuşit dinainte cu plânsete şi suspine, 
iar împăratul a întrebat-o: 

— Ce ai păţit, o, copilo? Ce face stăpânul tău? Oare nu este cuminte? 

— O, stăpâne, a răspuns fata, stăpânul meu a încercat să mă ispitească şi a 
vrut să mă omoare, da eu nu m-am lăsat şi am fugit de el, şi nu mă mai 
întorc niciodată la el sau în palat. 

Şi când tatăl băiatului a auzit vorbele acestea, a fost cuprins de mânie 
mare, şi i-a chemat la el pe vizirii săi şi le-a poruncit să-l omoare pe flăcău. 
Şi vizirii au început să-şi spună unul altuia: „Împăratul stăruie în dorinţa de 
a-şi omorî feciorul, dar dacă îl va omori, atunci fără îndoială că are să se 
căiască după uciderea lui, întrucât îl are drag; căci fiul acesta l-a avut după 
ce îşi pierduse orice nădejde. Şi pe urmă are să se întoarcă asupra noastră să 
ne certe şi are să ne zică: «Pentru ce nu aţi închipuit vreun tertip ca să mă 
opriţi a-mi ucide fiul?»” Şi vizirii hotărâră într-un gând să dibăcească vreun 
şiretlic cu care să-l oprească pe împărat să-şi omoare fiul. 


Şi păşi înainte întâiul vizir şi spuse: 

— Am să vă scap eu de mânia împăratului pe ziua de azi. 

Şi se ridică, şi porni şi, intrând la împărat, se temeni între mâinile lui şi 
ceru îngăduinţă să vorbească. Şi când împăratul îi îngădui, vizirul spuse: 

— O, împărate, dacă ti-ar fi fost menit să ai o mie de fii, tot nu s-ar cădea 
să-ţi asculţi sufletul, omorându-l pe vreunul dintre ei pentru vorbele unei 
roabe, fie că ea grăieşte adevărul, fie că minte. Poate că e vreo uneltire de-a 
ei împotriva fiului tău. 

— Păi o fi ajuns până la tine despre uneltirile muiereşti? l-a întrebat 
împăratul pe vizir. 

Şi vizirul i-a răspuns: 

— Da! 


Povestea întâiului vizir 


(Aici este inclusă, aproape fără nicio deosebire, povestea intitulată Faiiruz 
şi soţia lui în varianta tradusă de Mardrus, şi care se găseşte în volumul XIII 
al prezentei ediţii, pag. 170. După care continuă:) 


A ajuns până la mine, tot aşa, că un negustor care călătorea mult avea o 
soţie frumoasă, pe care o iubea şi pe care o gelozea din prea mare dragoste. 
Şi negustorul a cumpărat un papagal, şi papagalul acela îi da de ştire 
stăpânului său despre tot ce se întâmpla în lipsa lui de acasă. Şi odată, pe 
când negustorul se afla într-o călătorie, soţia lui s-a înhăitat cu un tânăr, care 
a început să vină la ea, iar ea i s-a dat şi s-a împreunat cu el în lipsa soţului. 
lar când soţul ei s-a înapoiat din călătorie, papagalul i-a istorisit ce se 
întâmplase, şi i-a spus: 

— O, stăpâne al meu, un tânăr turc a venit la soţia ta în lipsa ta, şi ea i-a 
arătat cea mai aleasă preţuire. 

Şi insul acela s-a hotărât s-o omoare pe nevastă-sa, şi când soţia lui a aflat 
despre aceasta, a spus: 

— O, omule, teme-te de Allah şi vino-ţi în fire! Oare pasărea are judecată 
şi minte? Dacă vrei să te dumiresc eu despre toate astea şi să poţi deosebi 
minciuna de adevăr, du-te în noaptea asta şi stai pe la vreunul dintre 
prietenii tăi, iar mâine dimineaţă vino la papagal şi întreabă-l, şi ai să vezi 
dacă este vreun adevăr în ceea ce spune ori dacă-i minciună. 


Şi omul s-a sculat şi s-a dus la un prieten de-al lui, şi a înnoptat la el. Iar 
soţia lui, după ce s-a lăsat seara, s-a dus şi a luat un preşuleţ de piele, a 
acoperit cu el colivia papagalului şi a început să arunce cu apă peste 
preşuleţ, şi să-l vânture cu evantaiul, şi să apropie de papagal o făclie 
închipuind strălucirea fulgerului, şi să vâjâie dintr-o morişcă de mână, până 
ce s-a făcut dimineaţă. 

Şi când soţul s-a întors, femeia i-a spus: 

— O, stăpâne, ia întreabă-l pe papagal! 

Şi negustorul s-a dus la papagal şi a început să vorbească cu el, şi să-l 
întrebe despre noaptea care trecuse, şi papagalul a grăit: 

— O, stăpâne, da cine a putut să vadă şi să audă ceva noaptea trecută? 

— De ce? a întrebat negustorul. 

Şi pasărea a răspuns: 

— O, stăpâne, din pricina tăriei ploii, a vântului, a tunetelor şi a fulgerelor. 

— Minţi, a spus negustorul, în noaptea trecută nu a fost nimic din toate 
astea. 

— Eu ţi-am povestit numai ceea ce am văzut, la ceea ce am fost martor şi 
ceea ce am auzit, a răspuns papagalul. 

Şi negustorul a socotit că toate câte i le spusese papagalul despre soţia lui 
au fost minciuni, şi a vrut să se împace cu nevastă-sa, dar ea i-a spus: 

— Nu mă împac cu tine până nu-l tai pe papagalul ăsta, care spune 
minciuni despre mine. 

Şi negustorul a tăiat papagalul, şi pe urmă a trăit un şir de zile cu soţia lui, 
da odată l-a văzut pe tânărul turc cum ieşea din casa lui şi atunci a priceput 
că papagalul spusese adevărul şi că nevastă-sa minţise, şi s-a certat că tăiase 
papagalul. Şi pe clipă pe dată a intrat la nevastă-sa şi a omorât-o, şi s-a 
juruit că nu se va mai căsători cu nicio femeie cât o mai trăi. lar eu ţi-am 
istorisit toate astea, o, împărate, numai pentru ca să ştii că mari sunt 
vicleşugurile muierilor şi că graba naşte căinţa. 

Şi împăratul s-a răzgândit să-şi omoare fiul. 

Iar a doua zi roaba a venit la el şi a sărutat pământul dintre mâinile lui, şi i- 
a spus: 

— O, împărate, cum de mă năpăstuieşti şi laşi să audă împărații despre 
tine că ai dat o poruncă pe care pe urmă a doborât-o vizirul tău? Supuşenia 
faţă de împărați stă în îndeplinirea poruncilor lor, şi toţi îţi ştiu dreptatea şi 
nepărtinirea. Aşa că despăgubeşte-mă cu ceea ce mi se cuvine de la fiul tău. 


Intâia poveste a roabei 


Cică un abagiu venise pe malul Tigrului ca să-şi bată abaua, şi cu el venise 
şi fiul său, care s-a băgat în râu să se scalde, cu îngăduinţa tătâne-său. Şi 
deodată, pe când înota, i-au obosit mâinile şi a început să se scufunde, şi, 
văzând aceasta, tatăl lui a sărit şi s-a repezit către el. Şi când tatăl l-a prins, 
copilul s-a agăţat de el, şi s-au înecat amândoi. Aşa şi tu, împărate: dacă ai 
să fii îngăduitor cu fiul tău şi n-ai să mă despăgubeşti pentru ceea ce mi-a 
făcut, mi-e teamă că aveţi să vă înecaţi amândoi. 

A ajuns până la mine, tot aşa, despre vicleşugurile bărbaţilor... 


(Şi roaba îi istoriseşte împăratului snoava intitulată Alb şi alb, în varianta 
tradusă de Mardrus — vol. VIII, pag. 87, în ediţia noastră — cu foarte mici 
deosebiri; după care Şeherezada continuă:) 


Şi împăratul a poruncit ca fiul lui să fie ucis. 

Dar a ieşit în faţă cel de al doilea vizir şi a sărutat pământul dintre mâinile 
împăratului, şi a spus: 

— Nu te grăbi să-l ucizi pe fiul tău: maică-sa nu l-a dobândit decât după ce 
îşi pierduse orice nădejde, iar noi ne socotim că el are să fie comoara 
împărăției şi păstrătorul bogățiilor tale. Îndură-te de el, o, împărate! Poate 
Că va avea niscaiva dovezi pe care să le aducă. Dacă te vei grăbi să-l omori, 
ai să te căieşti cum s-a căit un negustor. 

— Păi cum a fost cu negustorul şi care-i povestea lui? a întrebat împăratul. 

Şi vizirul a spus: 


Povestea celui de al doilea vizir 


A ajuns până la mine, o, împărate, că a fost odată un negustor tare scârţan 
la mâncare şi la băutură. Şi odată, aflându-se într-o ţară străină, şi pe când 
se preumbla prin târg, a văzut deodată o bătrână cu două lipii. 

— Le vinzi? a întrebat-o el pe bătrână. 

Şi ea a răspuns: 

— Da. 

Şi negustorul a cumpărat lipiile la un preţ de nimic de la bătrână. S-a dus 
cu ele la locuinţa lui şi le-a mâncat în aceeaşi zi, iar a doua zi dimineaţă s-a 
întors în acelaşi loc şi iar a văzut-o pe bătrână cu două lipii. A cumpărat de 


la ea şi acele lipii, şi tot aşa a făcut vreme de douăzeci de zile. Iar apoi 
bătrâna nu s-a mai ivit, şi negustorul a început s-o caute, dar nu a căpătat 
nicio ştire despre ea, până ce, trecând pe o uliţă, deodată a văzut-o. Şi s-a 
oprit şi i-a dat bineţe, şi a întrebat-o pentru ce nu s-a mai ivit şi dacă i s-au 
terminat lipiile. Şi când bătrâna i-a auzit vorbele, s-a codit să-i răspundă, 
dar negustorul a căşunat pe ea rugând-o să-i spună ce i s-a întâmplat. Şi 
bătrâna i-a spus: 

— O, stăpâne, ascultă răspunsul meu. Pricina-i numai că eu am slujit la un 
om bolnav de rac la şira spinării, şi care avea un vraci care lua faină, 
amesteca făina cu unt topit şi i-o lipea pe locul bolnav, o noapte întreagă, 
până dimineaţa. lar eu luam făina aceea şi frământam din ea două lipii şi le 
vindeam unuia ca tine ori altuia. Da omul acela a murit şi mi s-au isprăvit 
lipiile. 

Şi negustorul, când a auzit vorbele acestea, a strigat: 

— Într-adevăr, ai lui Allah suntem şi la El ne întoarcem, şi nu este putere 
şi tărie decât la Allah Preamăritul şi Preaslăvitul! 

Şi, de greață, s-a îmbolnăvit, şi s-a căit, dar căinţele nu i-au mai fost de 
niciun folos. 

A ajuns până la mine, o, doamne, tot despre vicleşugurile femeilor, că a 
fost cândva un ins, armaş pe lângă un împărat dintre împărați, şi insul acela 
iubea o femeie. Şi şi-a trimis odată slujitorul la ea cu un răvaş, aşa cum 
făceau între ei, de obicei, şi slujitorul s-a dat pe lângă femeie şi a început să 
şuguiască cu ea. Şi ea s-a plecat înspre el şi l-a strâns la piept, şi sluga i-a 
cerut să-l lase, şi femeia l-a ascultat. Şi pe când se petreceau acestea, 
deodată stăpânul slujitorului a bătut la uşă, şi atunci femeia l-a luat pe 
slujitor şi l-a băgat în pivniţă, şi pe urmă a deschis uşa, şi stăpânul 
slujitorului a intrat cu paloşul în mână. Şi s-a aşezat pe patul femeii, iar ea a 
venit la el şi a început să glumească şi să se hârjonească cu el, strângându-l 
la piept şi sărutându-l, şi insul s-a încins şi s-a bucurat de femeie. 

Şi deodată a bătut la uşă soţul ei. 

— Cine este? a întrebat insul. 

Şi ea a răspuns: 

— Soţul meu. 

Şi insul a întrebat: 

— Ce să fac şi cum să scap? 

— Scoală-te, ia paloşul, înfige-te în prag şi ţipă la mine şi ocărăşte-mă! a 
spus femeia. Iar când va intră soţul meu, ieşi şi du-te în calea ta. 


Şi insul aşa a făcut, şi soţul femeii a intrat şi l-a văzut pe armaşul 
împăratului cum sta cu paloşul în mână şi o certa şi o ameninţa. lar pe urmă, 
la vederea soţului, armaşului i s-a făcut ruşine şi şi-a băgat paloşul în teacă, 
şi a ieşit din casă. 

— Ce pricină avea? a întrebat-o omul pe soţia sa. 

Şi aceea i-a răspuns: 

— Binecuvântat fie ceasul când ai venit! Ai scăpat un suflet drept- 
credincios de la moarte. Toată pricina-i numai aceea că şedeam pe terasă şi 
torceam, şi deodată a năvălit peste mine un tânăr fugărit, cu minţile 
pierdute, sugrumat de frica morţii, iar insul acela, cu paloşul tras, voia să-l 
ajungă, fugărindu-l. Şi tânărul a căzut dinaintea mea, sărutându-mi mâinile 
şi picioarele, şi a spus: „O, stăpână, scapă-mă de cel care vrea să mă omoare 
nevinovat.” Şi l-am ascuns în pivniţă la noi. Şi, văzându-l pe insul acela 
cum intră cu paloşul tras, am început să tăgăduiesc când a întrebat de tânăr, 
şi insul a început să mă ocărască şi să mă amenințe, precum ai văzut. Slavă 
lui Allah, care te-a adus la mine! Nici nu mai ştiam ce să fac. Şi nu se afla 
lângă mine nimeni care să mă scape. 

— E foarte frumos ce ai făcut, o, femeie, i-a spus soţul. Răsplata are să-ţi 
vie de la Allah, şi miluiască-te El pentru binefacerea ta! 

Pe urmă s-a dus la pivniţă şi l-a chemat pe tânăr, spunând: 

— leşi afară, nu ţi se va întâmpla niciun rău! 

Şi tânărul a ieşit din pivniţă, speriat, dar soţul femeii i-a spus: 

— Linişteşte-ţi sufletul, nimic rău nu are să ţi se întâmple! 

Şi a început să-l căineze pe tânăr pentru ceea ce păţise, iar tânărul chema 
binecuvântările asupra bărbatului acela. Şi pe urmă au ieşit amândoi, şi 
habar n-aveau ei de tertipul femeii. 

Încât să ştii, o, împărate, că acesta nu este decât unul dintre vicleşugurile 
femeieşti, şi fereşte-te să te bizui pe vorbele lor. 

Şi împăratul s-a oprit să-şi omoare fiul. 


Dar când a fost cea de a treia zi, a venit la împărat roaba aceea, a sărutat 
pământul dintre mâinile lui şi a spus: 

— O, împărate, despăgubeşte-mă de ceea ce mi se datorează de la fiul tău, 
şi nu lua aminte la vorbele vizirilor tăi. Într-adevăr, vizirii proşti nu sunt 
buni de nimic, şi tu să nu fii ca împăratul care s-a bizuit pe vorbele unui 
vizir prost dintre vizirii săi. 

— Păi cum a fost? a întrebat împăratul, şi roaba a spus: 


A doua poveste a roabei 


A ajuns până la mine, o, norocitule împărate, dăruitule cu cuget drept, că 
un împărat dintre împărați avea un fiu, pe care îl iubea şi-l preţuia cu mare 
preţuire, şi-l avea mai drag decât pe toţi ceilalţi copii ai săi. Şi-odată acest 
fiu i-a spus: 

— O, tată, vreau să mă duc la vânătoare şi la hăituială. 

Şi împăratul a pus să i se dea fiului lui cele de trebuinţă, şi i-a poruncit 
unuia dintre vizirii săi să plece cu el, ca să-l slujească şi să-i îndeplinească 
toate treburile în timpul călătoriei. Şi vizirul acela a încherbuit tot ce-i 
trebuia băiatului pentru călătorie, şi a luat cu el slujitori, argaţi şi slugi, şi au 
purces la vânătoare. Şi au ajuns la un pământ acoperit cu verdeață, cu iarbă, 
păşuni şi apă, şi forfotind de belşugul de sălbăticiuni. Şi fiul împăratului s-a 
apropiat de vizir şi i-a arătat de ce fel de vânătoare avea chef. Şi au zăbovit 
pe pământul acela câteva zile, şi fiul împăratului trăia cea mai bună şi 
desfătată viaţă. 

lar pe urmă fiul împăratului le-a poruncit oamenilor lui să se îndepărteze. 
Şi deodată s-a ivit dinaintea lui o gazelă, care se rătăcise de soațele ei, şi 
sufletul băiatului a râvnit să prindă acea gazelă, şi tare mult îşi dorea 
aceasta. 

— Vreau să mă iau după această gazelă, i-a spus el vizirului. 

Şi vizirul a grăit: 

— Fă cum ti s-a năzărit! 

Şi flăcăul s-a repezit după gazelă singur, despărţindu-se de ceilalţi, şi s-a 
ţinut după ea toată ziua, până s-a lăsat noaptea. Şi gazela s-a căţărat pe un 
loc priporos, şi s-a aşternut noaptea peste băiat, şi el ar fi vrut să se întoarcă 
îndărăt, dar nu ştia încotro să se îndrepte, şi sta năuc. Şi a umblat călare pe 
calul lui până s-a făcut dimineaţă, fără să găsească vreo izbăvire. Şi atunci, 
a pornit mai departe şi a mers călare, înfricoşat, flămând şi însetat, şi nu ştia 
încotro s-o ia, până ce l-a prins miezul zilei şi a început să-l bată arşiţa. 

Şi deodată a ajuns la o cetate cu zidiri înalte şi cu coloane care se înălţau în 
sus, şi cetatea aceea era pustie şi năruită, şi nimeni nu era acolo, afară de 
bufniţe şi ciori. Şi pe când fiul împăratului sta lângă cetatea aceea 
minunându-se de ruinele ei, deodată şi-a aruncat privirea şi a văzut sub un 
zid o fată care plângea. Şi fiul împăratului s-a apropiat de ea şi a întrebat-o: 

— Cine eşti? 


Şi fata a răspuns: 

— Sunt fiica lui at-Iemim, fiica lui at-Iaiah, împăratul Pământului 
Cenuşiu. Am ieşit într-o bună zi să-mi fac o treabă şi m-a răpit un ifrit din 
neamul ginnilor, şi a zburat cu mine între cer şi pământ, şi l-a lovit o stea de 
foc şi s-a mistuit, iar eu m-am prăbuşit aici, şi iacătă sunt trei zile de când 
rabd aici de foame şi de sete. Şi când te-am văzut, mi-am dorit să trăiesc. 

Şi fiul de împărat a simţit că i se face milă de ea şi a suit-o la spatele lui pe 
cal, şi a spus: 

— Linişteşte-ţi sufletul şi răcoreşte-ţi ochii! Dacă mă va întoarce Allah 
(slavă şi mărire lui!) la neamul şi la casa mea, am să te trimit la părinţii tăi. 

Şi fiul de împărat a pornit mai departe, căutând ajutor, şi fata, care şedea la 
spatele lui, a spus: 

— O, fiule de împărat, dă-mă jos ca să pot să-mi îndeplinesc nevoile după 
stânca aceea. 

Şi fiul de împărat s-a oprit şi a dat-o jos pe fată, şi a stat s-o aştepte, iar ea 
s-a dus după stâncă şi pe urmă a ieşit având un chip înfricoşător. Şi când 
fiul de împărat a văzut-o, i s-a zburlit părul pe trup, şi i-au zburat minţile, şi 
s-a speriat de fată şi de înfăţişarea în care se preschimbase. Iar fata a sărit şi 
s-a aşezat pe cal dindărătul băiatului, cu înfăţişarea ei înfricoşătoare, şi i-a 
spus: 

— O, fiule de împărat, pentru ce, precum văd, te-ai schimbat la chip? 

— Mi-am adus aminte de ceva care mă îngrijorează, a răspuns fiul de 
împărat. 

Şi fata a grăit: 

— Cheamă în ajutor oastea tatălui tău şi vitejii lui. 

Dar fiul de împărat a răspuns: 

— Ce mă îngrijorează pe mine nu se sperie de oşti şi nu-i pasă de viteji. 

— Ajută-te cu banii tatălui tău şi cu comorile lui, a spus fata. 

Şi fiul împăratului a grăit: 

— Ce mă îngrijorează nu se mulţumeşte cu bani şi cu comori. 

— Voi mărturisiţi, a grăit fata, că pentru voi este în cer un Dumnezeu, care 
vede şi care nu se vede, şi că el are putere asupra a toate câte sunt? 

— Da, noi nu avem alt dumnezeu, afară de El, a răspuns fiul împăratului. 

Şi fata a spus: 

— Roagă-te lui, poate că are să te scape de mine. 

Şi fiul împăratului a ridicat privirile către cer şi s-a rugat în inima lui, şi a 
strigat: „Doamne al meu, te chem într-ajutor în pricina care mă 


îngrijorează.” Şi a arătat cu mâna către fată, şi aceasta a căzut la pământ, 
arzând ca un cărbune. Şi fiul de împărat l-a proslăvit pe Allah şi i-a 
mulţumit, şi de-aci a dat pinteni calului, iar Allah (slavă şi mărire lui!) i-a 
uşurat călătoria şi i-a arătat drumul, până ce a ajuns în ţara lui şi a intrat în 
împărăţia părintelui său, după ce îşi pierduse nădejdea de viaţă. 

Şi toate s-au petrecut după viclenia vizirului, care venise cu el anume ca 
să-l piardă în timpul călătoriei, dar Allah Preamăritul l-a scăpat. Şi ţi-am 
povestit acestea, o, împărate, numai ca să ştii că vizirii ticăloşi nu au cugete 
curate, şi gândurile lor tainice nu sunt bune pentru împărații lor. Aşa că ia 
aminte la asemenea treburi. 

Şi împăratul şi-a plecat urechea şi a dat crezare vorbelor roabei, şi a 
poruncit să fie ucis fiul său, dar a intrat cel de al treilea vizir şi a spus: 

— Am să vă scap eu de răutatea împăratului pe ziua de azi. 

lar pe urmă acest vizir a intrat la împărat, a sărutat pământul dintre mâinile 
lui şi a spus: 

— O, împărate, eu îţi sunt sfetnic credincios şi-ţi duc grija şi ţie, şi 
împărăției tale, şi am să-ţi glăsuiesc un sfat cuminte: nu te grăbi să-ţi omori 
copilul, răcoarea ochilor tăi şi rodul inimii tale. Se prea poate ca greşeala lui 
să fi fost un lucru de nimic, pe care să-l fi îngroşat dinaintea ta roaba 
aceasta. Că a ajuns până la mine că sătenii din două sate s-au zdrumicat unii 
pe alţii din pricina unui strop de miere. 

— Păi cum s-a întâmplat asta? a întrebat împăratul. 

Şi vizirul a spus: 


Povestea celui de al treilea vizir 


Află, o, împărate! A ajuns până la mine că un vânător vâna sălbăticiuni 
prin pustietăţi, şi într-o bună zi a intrat într-o peşteră din munte şi a găsit 
acolo o scorbură plină cu miere de albine. Şi a luat din mierea aceea în 
burduful pe care îl avea la el, şi-a pus burduful în spinare şi l-a adus în 
cetate, iar cu el avea şi un câine de vânătoare, şi tare îi era drag câinele 
acela. Şi vânătorul s-a oprit dinaintea dughenii unui negustor de unt şi i-a 
arătat mierea. Şi stăpânul dughenii a cumpărat mierea şi, deznodând 
burduful, a scos-o de acolo ca s-o cerceteze. Şi din burduf s-a scurs o 
picătură de miere, şi s-au strâns muştele la ea, şi la ele s-a repezit o pasăre, 
iar vânzătorul de unt avea o pisică, şi pisica a sărit asupra păsării, şi a văzut- 


o câinele vânătorului şi a sărit asupra ei şi a omorât-o, şi negustorul a dat în 
câine şi l-a omorât, şi vânătorul a sărit asupra negustorului şi l-a omorât. lar 
cum negustorul de unt ţinea un sat, iar cum vânătorul ţinea alt sat, şi când 
sătenii au auzit de cele ce se întâmplaseră, şi-au înşfăcat armele şi straiele 
de luptă şi s-au ridicat unii asupra altora cu mânie, şi rândurile de luptători 
au dat piept în piept, şi pe dată între ei s-a vânturat paloşul, până au murit o 
sumedenie de oameni — nimenea nu le ştie socoata, fără numai Allah 
Preamăritul! 


A ajuns până la mine, o, împărate, în şirul altor poveşti despre 
vicleşugurile muiereşti, că soţul unei femei i-a dat acesteia un dirhem ca să 
cumpere pe el orez. Şi femeia a luat dirhemul şi s-a dus la vânzătorul de 
orez. Şi acela i-a dat orez şi a început să şuguiască cu ea şi să-i facă cu 
ochiul, zicându-i: 

— Orezul nu e bun decât cu zahăr, şi, dacă vrei să-l ai, intră colea la mine 
oleacă. 

Şi femeia a intrat la el în dugheană, şi vânzătorul de orez i-a spus robului 
său: 

— Cântăreşte-i zahăr de un dirhem! 

Dar pe urmă i-a făcut un semn, şi robul a luat basmaua femeii şi, 
deşertând-o de orez, a pus în locul lui ţărână, iar în loc de zahăr a pus nişte 
pietre, şi a legat basmaua şi a pus-o lângă femeie. Şi femeia a ieşit de la 
negustor, şi şi-a luat basmaua şi s-a dus acasă, gândind că în basma este 
zahăr şi orez. lar când a ajuns acasă, a pus basmaua dinaintea bărbatului şi 
acela a găsit în basma ţărâna şi pietrele. 

Şi când femeia a adus ceaunul, soţul ei i-a spus: 

— Oare ti-am zis că avem să zidim ceva, de ne-ai adus ţărână şi pietre? 

Şi, văzând asta, femeia a priceput că robul vânzătorului şi-a bătut joc de ea 
şi i-a spus soţului (iar ea venise cu ceaunul în mână): 

— O, bărbate, din pricina necazului care m-a năucit, m-am dus să aduc o 
sită şi am adus un ceaun. 

— Şi ce necaz te-a năucit? a întrebat-o soţul. 

Şi ea a spus: 

— O, bărbate, dirhemul pe care îl aveam mi-a căzut pe jos în târg şi mi-a 
fost ruşine să-l caut faţă de toată lumea, dar nu mi-a venit uşor că dirhemul 
se prăpădise. Şi am strâns ţărâna de pe locul acela, unde a căzut dirhemul, şi 


gândeam s-o dau prin sită, şi iacătă că m-am dus să aduc sita şi am adus 
ceaunul. 

Şi s-a dus şi a adus sita şi, dându-i-o bărbatului a spus: 

— Cerne tu, că ochiul tău e mai bun ca ochiul meu. 

Şi bărbatul s-a apucat de cernut ţărâna, până ce faţa şi barba i s-au umplut 
de praf, dar nu şi-a dat seama de ticăloşia soţiei sale şi de ceea ce s-a 
întâmplat din pricina ei. 

lată, o, împărate, o pildă de ticăloşie muierească. la aminte la vorbele lui 
Allah Preamăritul: „Chiar că mari sunt ticăloşiile voastre!” Şi mai iacătă şi 
alte spuse de-ale sale (slavă şi preamărire lui!): „Chiar că ticăloşiile Satanei 
au fost mărunte!” 

Şi când a auzit spusele vizirului, împăratul i-a mulţumit şi s-a îmbunat, şi 
s-a scuturat de zăcăşia lui. Şi a chibzuit la vorbele lui Allah procitite de 
vizir, şi s-au aprins luminile sfatului bun în cerurile judecății şi ale cugetului 
său, şi s-a lepădat de pornirea smintită de a-şi ucide fiul. 


Dar când a fost cea de a patra zi, a intrat la împărat roaba şi, sărutând 
pământul dintre mâinile lui, a spus: 

— O, norocitule sultan, dăruitule cu judecată dreaptă, ţi-am înfăţişat jalba 
mea, dar tu m-ai obidit şi ai pregetat să mă despăgubeşti asupra 
prigonitorului meu, întrucât el este fiul tău şi sângele inimii tale. Dar 
împotriva lui are să mă sprijine Allah (slavă şi mărire lui!), aşa cum l-a 
sprijinit Allah pe fiul de împărat împotriva vizirului şi a tatălui său. 

— Păi cum a fost? a întrebat-o împăratul. 

Şi ea a spus: 


A treia poveste a roabei 


A ajuns până la mine, o, împărate, că un împărat dintre împărații care s-au 
dus avea un fiu, şi nu mai avea alţi copii. Şi când acest copil a ajuns la anii 
de însurătoare, tătâne-său l-a însurat cu fiica altui împărat, şi aceea era o 
fată împodobită cu frumuseţe şi gingăşie. lar ea avea un văr care o peţise, 
dar ea nu s-a învoit a primi să se mărite cu el. Şi când el a aflat că domniţa a 
primit să se mărite cu altul, l-a cuprins ciuda. Şi vărul fetei s-a chibzuit să 
trimită daruri la vizirul împăratului care îşi căsătorise fiul cu fata aceea. Şi 
i-a trimis vizirului daruri măreţe, şi i-a cerut să închipuiască vreun tertip cu 
care să-l momească pe fiul împăratului în vreo capcană care să-i fie pricină 


de pierzanie. Şi i-a trimis vorbă vizirului: „O, vizirule, sunt atâta de înciudat 
pe fata unchiului meu, încât sunt împins la atare lucru!” Şi când darurile au 
ajuns la vizir, acesta i-a trimis vorbă tânărului: „Linişteşte-ţi sufletul şi 
răcoreşte-ţi ochii: vei dobândi de la mine ceea ce doreşti.” 

Iar împăratul, tatăl fetei, a trimis după fiul împăratului, poftindu-l să vină 
în ţara lui, ca să intre la fata sa. 

Şi când scrisoarea a ajuns la fiul împăratului, tatăl lui i-a îngăduit să se 
ducă şi l-a trimis cu el pe vizirul acela, care primise darurile. Şi a trimis cu 
ei o mie de călăreţi, şi daruri, şi palanchine, şi corturi, şi chioşcuri. Şi vizirul 
a plecat cu fiul împăratului, tăinuindu-şi ispita de a-l trage-n capcană, şi 
clocind în inimă viclenia împotriva lui. Şi când au dat într-o pustietate, 
vizirul şi-a amintit că acolo în munţi se află un izvor cu apă curgătoare, cu 
numele de Strălucitorul, şi că fitecine ar bea din el, dacă este bărbat se va 
preschimba în femeie. Şi când vizirul şi-a adus aminte de asta, le-a poruncit 
oştenilor să poposească nu departe de izvorul acela, iar el s-a săltat în şa şi 
i-a spus fiului împăratului: 

— Nu vrei să vii cu mine să te uiţi la izvorul de apă de aici? 

Şi fiul împăratului a încălecat şi a plecat cu vizirul tatălui său, şi nu mai 
era nimeni cu ei. Şi de-aci au mers până au ajuns la izvorul acela. Şi fiul 
împăratului a descălecat şi s-a spălat pe mâini, şi a băut apă din izvor, şi 
dintr-odată s-a preschimbat în femeie. Şi pricepând aceasta, a început să 
geamă şi să plângă, cât şi-a pierdut simţirile. Şi vizirul s-a dus lângă el şi a 
început să-l căineze de ceea ce păţise, şi să-i spună: 

— Ce ai păţit? 

Şi flăcăul i-a povestit, şi când vizirul i-a auzit cuvintele, a început să se 
tânguiască şi să plângă: 

— Ferească-te Allah Preamăritul de o belea ca asta! Cum de te-a ajuns 
asemenea pacoste şi te-a lovit o nenorocire atâta de mare, tocmai când 
călătoream bucuroşi că vei intra la fata împăratului”? a strigat vizirul. Acuma 
nici nu mai ştiu, oare să ne mai ducem la ea ori ba, şi hotărârea ţine de tine. 
Ce-mi porunceşti, dară? 

— Întoarce-te la tatăl meu, a spus tânărul, şi povesteşte-i ce am păţit. Eu 
nu mă mai clintesc de aici până nu scap de beleaua asta, ori am să mor de 
jale. 

Şi fiul împăratului i-a scris tatălui său o scrisoare, înştiinţându-l de ceea ce 
i se întâmplase. Şi vizirul a luat scrisoarea şi s-a întors îndărăt în cetatea 
împăratului, lăsând oştenii şi pe tânăr, şi cetele care îi însoțeau, şi în taină se 


bucura de ceea ce păţise fiul împăratului. Şi vizirul a intrat la împărat şi l-a 
înştiinţat de păţania fiului său, şi i-a înmânat scrisoarea. Şi împăratul s-a 
mobhorât pentru fiul său, cu mohorâre mare. Şi pe urmă a trimis la învăţaţi şi 
la cei ce cunoşteau tainele, ca să-i lămurească beleaua care se întâmplase cu 
fiul său, dar niciunul dintre ei nu i-a dat vreun răspuns. 

lar vizirul i-a trimis vărului fetei vestea fericită despre ceea ce se 
întâmplase cu fiul împăratului. Şi când a ajuns la el scrisoarea, tânărul acela 
s-a bucurat straşnic şi a vrut să se însoare cu fata unchiului său, şi i-a trimis 
vizirului daruri scumpe şi bani mulţi, şi i-a mulţumit cu mulţumire mare. 

În ceea ce îl priveşte pe fiul de împărat, d-apoi acela a rămas la izvor 
vreme de trei zile şi trei nopţi, nemâncat şi nebăut, şi şi-a pus nădejdea 
pentru cele ce păţise în Allah (slavă şi mărire lui!), cel care nu înşală 
nădejdile nimănuia. Şi când a fost cea de a patra noapte, deodată s-a ivit 
dinainte-i un călăreț cu o coroană pe cap, cu un chip ca de fiu de împărat, 
iar călăreţul acela l-a întrebat pe fiul împăratului: 

— Cine te-a adus aici, o, tinere? 

Şi tânărul i-a istorisit ce-a păţit, şi i-a povestit că se ducea la soţia lui, ca să 
intre la ea, şi i-a împărtăşit, de asemeni, că vizirul îl adusese la acel izvor de 
apă, şi că a băut şi s-a întâmplat cu el ceea ce s-a întâmplat. Şi când tânărul 
povestea, mereu îl podidea plânsul, şi a început să plângă. 

Şi când i-a auzit spusele, călăreţului i s-a făcut milă de el şi a spus: 

— Vizirul acela al tatălui tău te-a băgat în buclucul acesta, întrucât de 
acest izvor nu ştie niciun om, afară de un singur ins. 

lar pe urmă călăreţul l-a poftit să încalece, şi tânărul a încălecat, şi 
călăreţul i-a spus: 

— Hai cu mine la locuinţa mea, ai să-mi fii oaspete în noaptea asta. 

— Spune-mi cine eşti, ca să merg cu tine, a zis tânărul. 

Şi călăreţul i-a răspuns: 

— Sunt fiul împăratului ginnilor, iar tu eşti fiu de împărat peste oameni; 
linişteşte-ţi, dar, sufletul şi răcoreşte-ţi ochii cu ceea ce îţi va alina 
necazurile şi amarul: pentru mine aceasta-i o nimica toată. 

Şi tânărul a plecat cu el de la începutul zilei, şi şi-a părăsit vitejii şi oştenii, 
şi a mers cu el până la miezul nopţii, şi atunci fiul împăratului ginnilor l-a 
întrebat: 

— Oare tu ştii cât drum am străbătut în acest răstimp? 

— Nu ştiu, a răspuns tânărul. 

Şi fiul împăratului ginnilor i-a răspuns: 


— Am străbătut un drum de un an pentru un călăreț spornic. 

Şi fiul de împărat s-a minunat şi a întrebat: 

— Ce am să mă fac şi cum am să mă întorc la ai mei? 

Şi călăreţul a răspuns: 

— Aceasta nu este treaba ta, este treaba mea. Şi când te vei tămădui de 
boala ta, te vei întoarce la ai tăi mai repede decât ai clipi din ochi, şi aceasta 
pentru mine este o nimica toată. 

Şi tânărul, auzind de la ginn vorbele acestea, a zburat de bucurie şi s-a 
gândit că asta-i ca-n vis. „Slavă celui Atotputernic, care îl face fericit pe 
nefericit!”, a strigat el, bucurându-se straşnic. Şi de-aci au mers până s-a 
făcut dimineaţă. Şi deodată au văzut un pământ înverzit şi înflorit, cu pomi 
înalţi, păsări cântătoare, grădini minunate şi palate falnice. Şi fiul 
împăratului ginnilor a descălecat, şi l-a îndemnat pe tânăr să se grăbească şi, 
luându-l de mână, a intrat cu el într-unul din palatele acelea, şi fiul de 
împărat a văzut oştime multă, şi dregători, şi viteji. Şi a petrecut la fiul 
împăratului ginnilor ziua aceea, mâncând şi bând. Iar când a venit noaptea, 
fiul împăratului ginnilor s-a ridicat şi a încălecat pe calul său, şi fiul 
împăratului oamenilor a încălecat şi el tot aşa, şi au ieşit sub vâlnicul nopţii, 
grăbind pasul, şi au mers până s-a făcut dimineaţă. 

Şi deodată s-au pomenit pe un pământ negru, pustiu, plin de stânci şi pietre 
negre, asemenea unui colţ de iad, şi fiul împăratului de oameni a întrebat: 

— Cum se cheamă pământul acesta? 

Şi ginnul a răspuns: 

— Se cheamă Pământul Negru şi este al unui împărat dintre împărații 
ginnilor, pe care îl cheamă Cel-cu-două-aripi, şi care nu poate să fie încălcat 
de niciunul dintre împărați, şi niciunul dintre ei nu poate să calce pe el fără 
îngăduinţa lui. Stai, aşadar, pe loc până ce îi voi cere îngăduinţă. 

Şi tânărul s-a oprit, iar ginnul a pierit pentru o clipită, şi s-a întors la el. Şi 
de-aci au purces şi au mers până au ajuns la un izvor de apă, care izvora din 
munţii negri. 

— Dă-te jos! i-a spus ginnul tânărului, şi tânărul a descălecat de pe cal. 

Şi atunci, ginnul i-a spus: 

— Bea din izvorul acesta. 

Şi tânărul a băut şi, pe clipă pe dată, a fost iar bărbat ca mai înainte, prin 
puterea lui Allah Preamăritul. Şi l-a întrebat pe ginn: 

— O, fratele meu, cum se numeşte izvorul acesta? 


— Se numeşte Izvorul Femeilor, a răspuns ginnul, şi orice femeie ar bea 
din el se preschimbă în bărbat. Încât dă slavă lui Allah Preamăritul, 
mulţumindu-i pentru înzdrăvenire, şi încalecă pe cal. 

Şi fiul de împărat a căzut la pământ, mulţumindu-i lui Allah Preamăritul, şi 
au încălecat şi au mers, grăbind pasul, toată ziua, până au ajuns în ţara 
ginnilor. Şi tânărul a petrecut acolo noaptea în cea mai desfătată viaţă, şi au 
mâncat şi au băut până ce a venit noaptea următoare. 

Şi pe urmă fiul împăratului ginnilor i-a spus: 

— Vrei să te întorci la ai tăi în noapea aceasta? 

— Da, vreau! Chiar că aşa se cade, a răspuns fiul de împărat. 

Şi atunci, fiul împăratului ginnilor l-a chemat pe unul dintre robii tatălui 
său, pe nume Radjiz, şi i-a spus: 

— la-l pe acest tânăr de la mine, aburcă-ţi-l pe umăr şi nu lăsa să se 
lumineze de ziuă până a ajunge la socrul şi la soţia sa. 

— Ascult şi mă supun, cu dragoste şi bucurie! a răspuns robul. 

lar pe urmă a pierit o clipită şi s-a întors în chip de ifrit, şi când tânărul l-a 
văzut, i-au zburat minţile şi a rămas încremenit. 

— Nu ţi se va întâmpla nimic rău! i-a spus fiul împăratului ginnilor. 
Încalecă pe cal şi suie-te cu calul pe umărul lui. 

— Nu, eu am să mă sui, da calul am să-l las la tine, a răspuns tânărul. 

Şi pe urmă a descălecat şi s-a suit pe umărul robului, şi fiul împăratului 
ginnilor i-a spus: 

— Închide ochii! 

Şi el a închis ochii, şi robul a zburat cu el între pământ şi 


cer, şi a zburat fără popas, iar tânărul nu mai ştia ce e cu el, şi nu a trecut 
ultima treime din noapte, că tânărul s-a trezit pe acoperişul palatului 
socrului său. Şi când a coborât pe acoperişul palatului, ifritul i-a spus: 

— Coboară! 

Şi el a coborât. Şi ifritul a grăit: 

— Deschide ochii: iată palatul socrului tău şi al fetei lui. 

Şi pe urmă l-a lăsat şi s-a dus, şi când s-a luminat de ziuă şi frica tânărului 
s-a potolit, a coborât de pe acoperişul palatului. Şi când l-a văzut pe tânăr 
cum cobora de pe terasă, socrul lui s-a ridicat să-l întâmpine, minunându-se 
că-l vedea pe terasa palatului: 

— Ştiam că oamenii intră pe uşă, dar tu coborî din cer, i-a spus el. 

Şi fiul împăratului i-a răspuns: 

— Aşa a vrut Allah, slavă şi preamărire lui! 

Şi împăratul s-a minunat de aceasta şi s-a bucurat că fiul împăratului a 
scăpat, iar când a răsărit soarele, socrul fiului de împărat a poruncit vizirului 
său să orânduiască un ospăț falnic, şi vizirul a orânduit ospăţul, şi nunta s-a 
făcut precum se cuvenea. lar pe urmă fiul împăratului a intrat la soţia sa şi a 
stat la ea două luni, şi pe urmă a plecat la cetatea tatălui său. 

Dar în ceea ce îl priveşte pe vărul fetei, acela s-a prăpădit de ciudă şi de 
zavistie, când fiul împăratului a intrat la ea. Şi Allah (slavă şi preamărire 
lui!) l-a ajutat pe fiul împăratului împotriva lui şi a vizirului tatălui său. Şi a 
ajuns la tatăl lui cu soţia, în cea mai bună stare şi în fericire deplină, şi tatăl 
l-a întâmpinat cu oştenii şi cu vizirii săi. Şi eu mă rog lui Allah Preamăritul 
să-ţi dea biruinţă asupra vizirilor tăi, o, împărate, şi mă rog ţie să mă 
despăgubeşti cu ceea ce mi se cuvine de la fiul tău. 

Şi împăratul, auzind acestea de la roabă, a poruncit să fie ucis fiul său. 

lar aceasta se întâmpla în cea de a patra zi, şi a intrat la împărat cel de al 
patrulea vizir şi a sărutat pământul dintre mâinile lui, şi a spus: 

— Întărească-l şi ocrotească-l Allah pe împărat! O, împărate, mai 
zăboveşte cu treaba pe care ai hotărât-o, întrucât înțeleptul nu ia o hotărâre 
fără să cugete la urmările ei, şi zice cel ce a ticluit zicalele: „Aceluia care nu 
cugetă la urmări, soarta nu-i este prielnică.” A ajuns până la mine o poveste 
despre vicleşugurile muiereşti. 

— Şi ce-a ajuns până la tine? a întrebat împăratul. 

Şi vizirul a răspuns: 


Povestea celui de al patrulea vizir 


A ajuns până la mine, o, împărate, că a fost odată o femeie frumoasă, 
minunată, strălucită şi desăvârşită, care nu-şi avea seamăn. Şi au văzut-o 
nişte tineri cilibii şi s-au împătimit după ea, şi unul dintre ei a îndrăgit-o cu 
dragoste mare. Dar femeia aceea s-a ferit de ruşine şi nu s-a lăsat ispitită. 

Şi s-a întâmplat că soţul ei a plecat odată într-o altă ţară, şi tânărul a 
început să-i scrie femeii, de mai multe ori, ci ea nu i-a răspuns. Şi tânărul s- 
a dus la o bătrână care locuia pe aproape, şi i s-a ploconit şi a început să i se 
plângă de dragostea care l-a răpus, şi de patima lui pentru acea femeie, şi 
să-i spună că vrea să se bucure de ea. „Mă pun chezaşă pentru aceasta şi n- 
are să-ţi fie de rău; am să te ajut să dobândeşti ceea ce vrei, de-o vrea Allah 
Preamăritul!”, a spus baba. Şi, auzind vorbele acestea, tânărul i-a dat un 
dinar şi s-a dus pe drumul lui. 

Iar când s-a făcut dimineaţă, bătrâna s-a dus la femeie şi a înnădit prietenie 
şi chelemet cu ea, şi a început bătrâna să se abată pe la ea în fiecare zi, şi 
prânzea cu ea, şi cina, şi lua de la ea mâncare pentru copiii ei. Şi bătrâna 
şuguia cu ea şi o înveselea, până i-a stricat felul de a fi şi a ajuns de nu se 
mai putea lipsi de bătrână nici măcar un ceas. Şi iacătă că bătrâna, ieşind 
odată de la femeie, a luat cu ea nişte pâine, a uns-o cu grăsime şi cu ardei şi, 
câteva zile în şir, i-a dat-o unei căţele s-o mănânce, şi căţeaua a început să 
se ţină pas cu pas după bătrână, ispitită de mângâieri şi de mâncare. Şi într- 
una din zile bătrâna a luat mai mult ardei şi grăsime şi i-a dat căţelei să 
mănânce. Şi când căţeaua a înfulecat tot, au început să-i lăcrimeze ochii din 
pricina iuţimii ardeiului, şi căţeaua venea plângând după bătrână. lar femeia 
s-a minunat ca de o minune şi a întrebat-o pe bătrână: 

— O, maică, de ce plânge căţeaua asta? 

— O, fata mea, a răspuns bătrâna, povestea ei este de mirare. Căţeaua asta 
a fost o femeie, tovărăşica şi surata mea, şi era până peste poate ca 
frumuseţe, minunăţie, strălucire şi desăvârşire, şi s-a ispitit după ea un tânăr 
de pe uliţa ei şi s-a aprins după ea cu o dragoste amarnică şi cu patimă. Şi i- 
a trimis el vorbă de mai multe ori, nădăjduind că ea are să se înduplece şi să 
se milească de el, ci ea s-a îndărătnicit, iar eu o povăţuiam şi-i ziceam: „O, 
fata mea, ascultă-l în tot ce-ţi spune, fie-ţi milă de el şi arată-te dulce cu el”, 
ci ea nu a luat aminte la povaţa mea. Şi când tânărul şi-a pierdut răbdarea, s- 
a plâns unui prieten de-al lui, şi acela i-a făcut nişte vrăji şi i-au preschimbat 
înfăţişarea omenească în înfăţişare de câine. Şi când a văzut ce a păţit, în ce 


stare a ajuns şi cum i s-a schimbat înfăţişarea (şi nu s-a găsit nimenea să-i 
fie milă de ea, afară de mine), a venit la mine, în casa mea, şi a început să se 
alinte pe lângă mine şi să-mi sărute mâinile şi picioarele, plângând şi 
scâncind. Şi am cunoscut-o şi i-am zis: „De câte ori te-am sfătuit, dar nu ți- 
au fost de niciun folos sfaturile mele!” Şi când am văzut-o în starea aceasta, 
mi s-a făcut milă de ea şi am lăsat-o să stea la mine. Şi iacăt-o aşa cum este, 
şi ori de câte ori îşi aduce aminte de ce a fost ea altădată, îşi plânge de milă. 

Şi când a auzit spusele bătrânei, femeia a fost cuprinsă de o frică mare şi a 
strigat: 

— O, maică a mea, mă jur pe Allah, m-ai speriat cu povestea asta! 

— De ce ţi-e frică? a întrebat bătrâna. 

Şi femeia a răspuns: 

— Un tânăr frumos s-a îndrăgostit de mine şi mi-a scris de mai multe ori, 
ci eu m-am îndărătnicit şi-acuma mi-e frică să nu păţesc şi eu ce-a păţit 
Căţeaua asta. 

— la seama, o, fata mea, să nu te împotriveşti, că tare mi-e frică pentru 
tine, a grăit bătrâna. Dacă nu ştii unde locuieşte tânărul, spune-mi mie cum 
arată şi am să ţi-l aduc. Nu lăsa nicio inimă să se chinuiască din pricina ta! 

Şi femeia i l-a zugrăvit bătrânei pe tânăr, iar bătrâna se făcea că nu ştie 
nimic şi se prefăcea că nu-l cunoaşte, şi pe urmă a spus: 

— Am să mă duc şi am să întreb de el. 

Şi ieşind de la femeie, bătrâna s-a dus la tânăr şi i-a spus: 

— Linişteşte-ţi sufletul: i-am descântat femeii basna. Mâine după-amiază 
să mă aştepţi la capătul uliţii până ce voi veni. Am să te iau şi avem să ne 
ducem la ea acasă, şi tu ai să te veseleşti cu ea până la sfârşitul zilei şi toată 
noaptea. 

Şi tânărul s-a învoioşit cu bucurie mare, şi i-a dat bătrânei doi dinari şi i-a 
spus: 

— Când am să-mi stâmpăr patima, am să-ţi dau zece dinari. 

Iar bătrâna s-a întors la femeie şi i-a spus: 

— L-am cunoscut şi am vorbit cu el, şi am văzut că e tare supărat pe tine şi 
avea de gând să-ţi facă rău, da eu l-am tot îmbiat să vină mâine pe la ceasul 
chemării la rugăciunea de amiază. 

Şi femeia s-a bucurat cu bucurie mare şi a strigat: 

— O, măicuţa mea, dacă i se va linişti inima şi va veni mâine la amiază, 
am să-ti dau zece dinari. 

— Ai să afli de venirea lui numai de la mine, a răspuns bătrâna. 


Şi când a fost dimineaţă, bătrâna a spus: 

— Pregăteşte masa, dichiseşte-te şi îmbracă-te cu ce ai tu mai scump, iar 
eu am să mă duc şi am să-l aduc la tine. 

Şi femeia s-a apucat să se dichisească şi să gătească de masă. lar cât 
despre bătrână, aceasta a ieşit şi s-a dus să-l aştepte pe tânăr, dar tânărul n-a 
venit. Şi bătrâna s-a tot învârtit căutându-l, dar nu i-a dat de urmă. Şi-atunci, 
şi-a zis în sineşi: „Ce să fac? Nu cumva mâncarea pe care a pregătit-o şi 
banii pe care mi i-a făgăduit au să se prăpădească degeaba? Ba n-am să las 
eu să mi se vântuiască vicleşugul, ci am să caut pe un altul şi am să-l aduc 
la ea!” Şi pe când mergea ea aşa pe uliţi, a văzut deodată un tânăr frumos, 
cu urmele drumeţitului pe chip, şi s-a dus la el şi i s-a temenit, şi l-a 
întrebat: 

— Nu vrei să mănânci şi să bei, şi o femeie care stă gata pentru tine? 

— Păi unde? a întrebat omul. 

Şi bătrâna a răspuns: 

— La mine, în casa mea. 

Şi omul s-a dus cu bătrâna, dar ea nu ştia că el este soţul femeii cu pricina. 
Şi, ajungând acasă, a bătut la uşă, şi femeia i-a deschis uşa. Şi când bătrâna 
a intrat, femeia a dat fuga să se gătească, să se îmbrace şi să se parfumeze. 
Şi femeia l-a dus pe bărbat în odaia de oaspeţi, înciudată rău. lar când 
femeia a intrat şi a dat cu ochii de omul care şedea lângă bătrână, s-a grăbit 
să ticluiască un vicleşug şi o înşelătorie, şi pe clipă pe dată a chibzuit ce să 
facă. 

Şi-a scos papucul din picior şi i-a spus bărbatului ei: 

— Nu aşa au fost legăminteie dintre mine şi tine! Cum de mă înşeli aşa şi- 
mi faci asemenea lucruri? Când am aflat că te-ai întors, te-am pus la 
încercare cu ajutorul acestei bătrâne, şi tu ai dat buzna la ceea ce ţi-am cerut 
să nu faci. Acuma văd eu bine care îţi sunt năravurile şi cum îţi calci 
legământul care era între noi. Că eu până acuma te-am crezut cinstit, dar 
ochii mei te-au văzut cu bătrâna aceasta, şi umbli la muieri stricate! 

Şi a început să-i dea cu papucul în cap, iar el făgăduia totul şi se jura că nu 
a înşelat-o în viaţa lui şi că nu a făcut nimic din ce bănuieşte ea. Şi nu mai 
contenea să se jure pe Allah Preamăritul, iar femeia îl lovea şi plângea şi 
tipa: „Veniţi, o, musulmanilor!” Şi el îi astupa gura cu mâna, iar ea îl 
muşca. Şi soţul a început să se umilească în faţa ei, şi-i săruta mâinile şi 
picioarele, ci ea nu se îndura să-l ierte şi nu înceta să-l lovească cu mâna 
după ceafă. 


lar pe urmă i-a făcut semn bătrânei ca s-o apuce de mână. Şi bătrâna a 
venit la ea şi a început să-i sărute mâinile şi picioarele şi, într-un sfârşit, i-a 
potolit. Şi când au şezut jos, bărbatul a început să-i sărute bătrânei mâinile 
şi să-i spună: 

— Răsplătească-te Allah Preamăritul cu tot binele, că m-ai scăpat din 
mâinile ei! 

Iar bătrâna se minuna de şiretenia femeii şi de prefăcătoria ei. 

lată, o, împărate, o pildă de prefăcătorie muierească, de şiretenie şi de 
marghioleală de-a lor. 


Şi, auzind toate acestea, împăratul a scos învăţătură din povestea vizirului 
şi s-a răzgândit să-şi omoare fiul. 


Dar când a fost în cea de a cincea zi, a intrat la împărat roaba, ţinând în 
mână o cupă cu otravă, şi a început să ceară ajutor şi să se lovească peste 
obraji şi peste faţă, şi a spus: 

— O, împărate, ori ai să te dovedeşti drept cu mine şi ai să mă 
despăgubeşti de la fiul tău cu ceea ce îmi datorează, ori am să beau această 
cupă cu otravă şi am să mor, şi păcatul pentru moartea mea va rămâne până 
la Ziua învierii. Vizirii tăi mă învinuiesc de vicleşuguri şi de prefăcătorie, 
dar nu se află pe lume oameni mai prefăcuţi decât ei. Oare n-ai auzit, o, 
împărate, povestea cu giuvaiergiul şi roaba? 

— Da ce-a fost cu ei, o, copilo? a întrebat împăratul. 

Şi copila a spus: 


A patra poveste a roabei 


A ajuns până la mine, o, norocitule împărate, că a fost cândva un 
giuvaiergiu dedat cu dragostea de femei şi cu băutul de vin. Şi odată s-a dus 
la un prieten de-al lui şi, uitându-se la un perete de-al casei acestuia, a văzut 
chipul zugrăvit al unei fetişcane atâta de strălucite, de minunate şi de nurlii, 
cum nu mai văzuseră niciodată cei visători. Şi giuvaiergiul a stat să se tot 
uite la ea, minunându-se de frumuseţea acelui chip, şi dragostea pentru 
icoana fetei i-a năpădit inima, încât a dat în boală şi-a ajuns de mai că 
pierise. Şi unul dintre prietenii lui a venit pe la el şi, şezând jos lângă el, a 
început să-l întrebe ce are şi după ce plânge. Şi giuvaiergiul a spus: 


— O, fratele meu, toată boala mea şi tot ce m-a prăpădit, de la dragoste-i. 
M-am îndrăgostit de o icoană zugrăvită pe un perete din casa unui ortac de- 
al meu. 

Şi prietenul giuvaiergiului a început să-l dojenească şi a spus: 

— Asta-i din pricina puţinătăţiii tale de minte! Cum să te îndrăgosteşti de 
o icoană de pe un perete, care nu-i decât o închipuire, care nu căşunează 
nimic, nu vede şi nu aude, nu cheamă şi nu alungă? 

— Zugrăvitorul care a înfaţişat-o n-a putut s-o facă decât după chipul unei 
femei minunate, a spus giuvaiergiul. 

Şi prietenul lui a grăit: 

— Poate că acela care a zugrăvit-o a născocit-o din capul lui. 

— Oricum ar fi fost să fie, eu mor din dragoste pentru ea, a spus 
giuvaiergiul. Dacă se află pe lume o făptură asemănătoare cu această 
închipuire, nădăjduiesc că Allah Preamăritul are să-mi lungească viaţa până 
când am să ajung s-o văd. 

Şi când au plecat cei de faţă, au început să cerceteze cine a zugrăvit-o pe 
femeia aceea şi au aflat că cel care o zugrăvise a plecat în altă ţară. Şi i-au 
scris o scrisoare, căinindu-i-se de starea ortacului lor şi întrebându-l despre 
zugrăvitura aceea şi de unde a izvodit-o: a scos-o, oare, din închipuirea lui 
sau a văzut vreun chip asemenea ei pe lume. Şi zugrăvitorul care o 
zugrăvise le-a trimis următorul răspuns: „Am zugrăvit acel chip după 
tiparul unei fete, cântăreaţă la un vizir, în cetatea Kaşmirului, pe 
meleagurile Indului.” Şi când giuvaiergiul a aflat despre asta (iar el locuia 
în ţara perşilor), s-a pregătit şi a plecat, îndreptându-se către ţările Indiei, şi 
a ajuns în cetatea aceea, după o călătorie lungă. Şi, ajungând în cetatea 
aceea şi aşezându-se acolo, s-a dus odată la un boiangiu care locuia în 
cetatea aceea (iar boiangiul acela era un om hâtru, mintos şi isteţ) şi l-a 
întrebat despre împăratul lor şi despre obiceiurile lui. 

— Cât despre împăratul nostru, a spus boiangiul, d-apoi este un împărat 
drept, bun la inimă, binefăcător cu locuitorii din împărăţia lui, şi împarte 
dreptatea cinstit între supuşii săi, şi decât numai pe vrăjitori nu-i iubeşte el 
pe lume. Când îi cade pe mână vreun vrăjitor ori vreo vrăjitoare, îi aruncă 
într-un puț din afara cetăţii şi îi lasă acolo nemâncaţi, până mor. 

Pe urmă giuvaiergiul a început să-l întrebe pe boiangiu despre viziri. Şi 
boiangiul i-a povestit despre viaţa fiecărui vizir şi despre obiceiurile 
fiecăruia şi, într-un sfârşit, a venit vorba şi despre fata aceea cântăreaţă, şi 
boiangiul a spus: 


— Este la cutare vizir. 

Şi giuvaiergiul după asta a aşteptat câteva zile, până a izbutit să 
închipuiască un şiretlic. Pe urmă, într-o noapte ploioasă cu tunete şi vânt 
mare, a ieşit, luând cu el nişte scule de spărgător, şi s-a dus la casa acelui 
vizir, stăpânul fetei. A agăţat pe zid, cu nişte cârlige, o scară şi s-a suit pe 
terasa palatului şi, ajungând acolo, s-a uitat în palat şi a văzut un pat de 
marmură în care dormea o fată, asemănătoare cu luna când străluceşte în 
cea de a paisprezecea noapte a ei. Şi s-a dus la ea şi a stat jos la căpătâiul ei, 
şi a tras învelitoarea de pe ea, şi deodată a băgat de seamă că învelitoarea 
era de zarafir şi la capetele ei erau nişte lumânări, şi fiecare lumânare era 
înfiptă într-un sfeşnic din aur roşu, iar lumânările erau din ambră. lar sub 
perna fetei era o cutie de argint, în care se aflau toate giuvaierurile ei, şi 
sipeţelul şedea închis lângă capul fetei. 

Şi giuvaiergiul a scos un cuţit şi a înţepat-o pe fată în poponeţ, 
pricinuindu-i o rană vădită. Şi fata a sărit din somn speriată şi înfricoşată şi, 
văzându-l pe giuvaiergiu, i-a fost frică să ţipe şi a tăcut, gândind că el vrea 
să-i fure odoarele. „Ia sipeţelul cu tot ce se află în el, nu ţi-e de niciun folos 
să mă omori, şi mă pun sub ocrotirea mărinimiei tale”, a spus ea. Şi 
giuvaiergiul a luat sipeţelul cu ceea ce se afla în el şi s-a dus. 

Dar când s-a făcut dimineaţă, şi-a pus hainele cele mai scumpe şi, luând cu 
sine cutia în care se aflau podoabele, s-a dus la oblăduitorul cetăţii, a sărutat 
pământul dinaintea lui şi a spus: 

— O, împărate, sunt un supus credincios al tău, şi de baştină sunt de pe 
meleagurile Horasanului. Am venit aici ca să mă statornicesc sub puternicia 
ta, întrucât s-a dus vestea despre bunătatea şi nepărtinirea ta faţă de supuşii 
tăi, şi am jinduit să mă aflu sub steagul tău. Am ajuns în cetatea aceasta 
aseară şi, găsind porţile închise, m-am culcat lângă ele. Şi când eram între 
somn şi trezie, deodată am văzut patru femei, una dintre ele fiind călare pe 
o mătură, iar cealaltă călare pe un târş, şi am priceput, o, împărate, că erau 
nişte vrăjitoare care zburau înspre cetatea ta. Şi una dintre ele a venit la 
mine şi m-a împins cu piciorul, şi m-a lovit cu o coadă de vulpe, pe care o 
avea în mână. Şi m-a stârnit rău. Şi m-a cuprins mânia din pricina loviturii, 
şi am lovit-o şi eu cu un cuţit pe care îl aveam la mine, şi am nimerit-o 
drept în bucă, atunci când tocmai da să se întoarcă să plece. Şi când am 
înţepat-o, a luat-o la fugă şi a pierdut, iacătă, sipetul acesta cu tot ce se află 
în el, şi eu l-am luat şi l-am deschis, şi am văzut în el podoabele acestea 
scumpe. Ia-le, eu nu am trebuinţă de ele, întrucât eu sunt un ins sihăstrit în 


munţi şi am izgonit cele pământeşti din inima mea, şi m-am lepădat de 
bucuriile lumeşti, şi jinduiesc după chipul lui Allah Preamăritul. 

Şi a pus sipetul dinaintea împăratului şi s-a dus. 

Şi după ce el a ieşit de la împărat, împăratul a deschis cutia şi a scos toate 
odoarele de acolo, a început să le petreacă prin mâini şi a găsit printre ele 
un gherdan pe care i-l dăruise cândva vizirului ce era stăpânul fetei. Şi l-a 
chemat pe vizirul acela şi, când vizirul s-a înfăţişat, i-a spus: 

— lacătă gherdanul pe care ţi l-am dăruit. 

Şi, văzând gherdanul, vizirul l-a cunoscut şi i-a spus împăratului: 

— Da, iar eu l-am dăruit unei roabe, cântărețe a mea. 

— Adu-mi-o pe fata aceea numaidecât! i-a spus vizirului împăratul. 

Şi vizirul a adus fata, şi când fata s-a înfăţişat dinaintea împăratului, 
împăratul a spus: 

— Dezveleşte-i bucile şi vezi de este pe ele vreo rană sau nu. 

Şi vizirul i-a dezvelit fetei bucile şi a văzut pe una o rană de cuţit, şi i-a 
spus împăratului: 

— Da, o, doamne, are o rană acolo. 

— Asta-i vrăjitoare, precum mi-a spus pustnicul acela, cu adevărat şi fără 
de tăgadă! i-a spus vizirului împăratul. 

Şi pe urmă a poruncit ca fata să fie aruncată în fântâna vrăjitorilor, şi fata a 
fost aruncată în fântână chiar în ziua aceea. 

Iar când s-a lăsat noaptea şi giuvaiergiul a aflat că vicleşugul lui izbutise, 
s-a dus la paznicul fântânii, aducând în mână o pungă în care erau o mie de 
dinari, şi a stat jos la tăifasuială cu paznicul până a trecut o treime din 
noapte, şi pe urmă a început să i se mărturisească şi i-a spus: 

— Află, o, fratele meu, că fata aceea este nevinovată în privinţa celor puse 
pe seama ei, şi iaca eu am băgat-o în bucluc. 

Şi i-a povestit toată tărăşenia, de la început până la sfârşit, şi pe urmă a 
spus: 

— O, fratele meu, ia punga aceasta, în ea sunt o mie de dinari, şi dă-mi-o 
pe fată: am să mă duc cu ea în ţara mea. Dinarii aceştia îţi vor fi mai de 
folos decât întemnițarea fetei; bucură-te de darul nostru, şi noi amândoi 
avem să chemăm asupra ta milele şi ocrotirea lui Allah. 

Şi paznicul, auzind povestea giuvaiergiului, s-a minunat până peste poate 
de vicleşugul lui şi de cum a izbutit el, şi a luat punga cu ceea ce se afla în 
ea, şi i-a dat giuvaiergiului fata, cu învoiala să nu mai zăbovească în cetatea 


aceea cu ea nici măcar un ceas. Şi giuvaiergiul a luat numaidecât fata şi a 
purces, zorind pasul, până a ajuns în ţara lui, dobândind ceea ce râvnise. 
Aşa că vezi, o, împărate, care sunt vicleşugurile bărbaţilor şi ticăloşia lor. 
Vizirii tăi te opresc să mă despăgubeşti de ceea ce mi se datorează, dar 
mâine avem să stăm cu tine dinaintea Judecătorului cel Drept şi are să-mi 
dea el ceea ce mi se cuvine de la tine, o, împărate! 
Şi împăratul, auzind vorbele roabei, a poruncit să fie ucis fiul său. 


Şi a intrat la el cel de al cincelea vizir şi a sărutat pământul dintre mâinile 
lui, şi a spus: 

— O, împărate preamărite, zăboveşte şi nu te pripi să-ţi omori fiul! 
Adesea, după pripeală urmează căinţele, şi mă tem că ai să te căieşti cum s- 
a căit un ins care pe urmă nu a mai râs în viaţa lui. 

— Păi cum a fost, o, vizirule? a întrebat împăratul. 

Şi vizirul a spus: 


Povestea celui de al cincilea vizir 


A ajuns până la mine, o, împărate, că a fost odată un ins dintre cei de neam 
ales şi plini de blagă, şi avea bani, şi slugi, şi robi, şi moşii, şi a murit, şi s-a 
înfăţişat la mila lui Allah Preamăritul, şi a lăsat un fiu micuţ. Şi când 
micuțul a crescut, s-a pus pe mâncat şi pe băut, şi pe ascultat muzichii şi 
cântece, şi a-şi dovedi dărnicia, şi a împărţit şi a risipit banii pe care i-i 
lăsase tătâne-său, încât bogăţia aceea toată s-a fituit. 

lar când s-a fituit toată bogăţia aceea pe care i-o lăsase tătâne-său, şi din 
care nu a mai rămas nimic, tânărul a început să vândă robii şi slugile, şi 
moşiile, şi a prăpădit tot ce avea: şi banii tatălui şi tot, şi a sărăcit de-a ajuns 
să trudească la rând cu toţi truditorii. Şi a dus-o el aşa vreme de un an. Şi 
când, într-o bună zi, şedea lângă un zid aşteptând să vină careva să-l 
năimească, deodată s-a apropiat de el un ins cu înfăţişarea şi cu 
îmbrăcămintea falnice, şi i-a dat bineţe. Şi tânărul a întrebat: 

— O, uncheşule, oare m-ai cunoscut cândva? 

— Nu te-am cunoscut nicidecum, o, tinere, a răspuns insul, dar văd pe tine 
urmele belşugului, măcar că acuma te afli în starea aceasta. 

— O, uncheşule, a răspuns tânărul, s-a împlinit judeţul şi triştea. Ai, oare, 
o, uncheşule cu chip de lumină, vreo treabă la care să mă năimeşti? 


— O, copilul meu, a răspuns acela, aş vrea să te năimesc pentru o treabă 
uşoară. 

— Şi la ce anume, o, uncheşule? a întrebat tânărul. 

Şi moşneagul a spus: 

— Suntem zece bătrâni într-o casă şi nu avem pe nimeni care să aibă grijă 
de noi. Avem pentru tine atâta mâncare şi îmbrăcăminte cât vrei, şi, dacă 
ne-ai sluji, ai căpăta de la noi atâta belşug şi atâţia bani cât să-ţi ajungă, şi 
poate că Allah îţi va da îndărăt prin noi norocul. 

— Ascult şi mă supun! a răspuns tânărul. 

Şi bătrânul i-a spus: 

— Am numai o învoială să-ţi pun! 

— Şi care îţi este învoiala, o, uncheşule? a întrebat tânărul. 

Şi bătrânul a spus: 

— O, copilul meu, este ca tu să ne păstrezi tainele şi tot ceea ce ai să vezi 
la noi, şi când ai să ne vezi că plângem, să nu ne întrebi de pricina 
plânsetelor noastre. 

— Bine, o, uncheşule, a răspuns tânărul. 

Şi atunci, bătrânul i-a spus: 

— O, copilul meu, hai cu mine, sub binecuvântarea lui Allah Preamăritul! 

Şi tânărul a pornit după bătrân, şi acela l-a dus la baie şi l-a băgat acolo, şi 
a dat jos de pe trupul lui murdăria veche, iar pe urmă bătrânul a trimis un 
om, şi acela a adus o haină frumoasă de pânză, şi bătrânul l-a îmbrăcat cu ea 
pe tânăr, şi s-a dus cu el acasă la soţii lui. Şi când tânărul a intrat, s-a văzut 
într-o casă înalt zidită, cu nişte pilaştri voinici, mare, cu nişte iatacuri 
orânduite unul faţă cu altul, şi cu nişte săli, şi în fiecare sală era câte un 
havuz cu apă, peste care ciripeau păsărele, iar ferestrele dădeau din toate 
părţile către o grădină minunată, ce se afla tot în damul acela. Şi bătrânul l-a 
dus pe tânăr într-o încăpere, şi tânărul a văzut că era împodobită cu 
marmură de felurite culori, şi cu tavanul zugrăvit cu lazur şi aur strălucitor, 
iar podeaua era acoperită cu chilimuri de mătase, şi a găsit acolo zece 
bătrâni care şedeau unul dinaintea altuia, îmbrăcaţi în haine de jale, şi 
plângeau şi suspinau, şi s-a minunat şi a gândit să-l întrebe pe bătrân, dar şi- 
a adus aminte de învoială şi şi-a ţinut limba. Şi bătrânul i-a înmânat 
tânărului un sipet în care erau treizeci de mii de dinari, şi i-a spus: 

— O, copilul meu, cheltuieşte din acest sipet pentru noi şi pentru tine atâta 
cât trebuie, având încrederea noastră, şi nu uita ceea ce te-am sfătuit. 

Şi tânărul a răspuns: 


— Ascult şi mă supun. 

Şi a cheltuit pentru bătrâni banii, vreme de zile şi de nopţi, şi pe urmă unul 
dintre ei a murit, şi tovarăşii lui l-au luat şi l-au spălat, şi l-au înfaşurat în 
giulgiu, şi l-au înmormântat în grădina din spatele casei, şi moartea n-a mai 
contenit să-i ia unul după altul, până a mai rămas numai bătrânul acela care 
îl tocmise, şi nu se mai afla un al treilea cu ei, şi au trăit astfel câţiva ani, iar 
pe urmă bătrânul s-a îmbolnăvit. 

Şi când tânărul a pierdut nădejdea că bătrânul va mai trăi, s-a dus la el şi i- 
a mărturisit durerea sa, iar pe urmă a spus: 

— O, uncheşule, v-am slujit şi nu v-am părăsit, slujindu-vă, nicio clipită, 
vreme de douăzeci de ani, şi v-am fost credincios şi v-am slujit cu sârg, cât 
am putut. 

— Da, o, copilul meu, a răspuns bătrânul, ne-ai slujit până au murit aceşti 
bătrâni şi s-au înfăţişat dinaintea lui Allah Preamăritul şi Preaslăvitul, şi 
nimenea nu poate să ocolească moartea. 

— O, stăpâne al meu, a grăit tânărul, eşti la un ceas greu şi tare aş vrea să 
mă lămureşti care este pricina plânsului vostru şi a hohotelor voastre 
necurmate, şi a mâhnirii şi a suspinelor. 

— O, copilul meu, a răspuns bătrânul, nu îţi este de nicio trebuinţă să afli; 
nu mă sili să fac ceea ce nu pot. M-am rugat la Allah Preamăritul să nu mai 
ispitească pe nimeni cu ispitirea mea, şi, dacă vrei să scapi de ceea ce ne-a 
prăpădit pe noi, să nu deschizi, iată, uşa aceea. 

Şi i-a arătat cu mâna uşa şi l-a sfătuit să nu o deschidă, şi a grăit: 

— Iar dacă vrei să te ajungă ceea ce ne-a ajuns pe noi, deschide-o: vei afla 
pricina celor ce ai văzut la noi, încât te vei căi, dar căinţa îţi va fi zadarnică. 

Şi pe urmă boala bătrânului s-a înrăutățit, şi bătrânul a murit, şi tânărul l-a 
spălat cu mâna lui şi l-a înfăşurat în giulgiu, şi l-a îngropat lângă soţii lui. Şi 
tânărul a rămas pe mai departe în casa aceea, încuiat cu toate câte se găseau 
acolo, da sta tot îngândurat şi cugetând la ceea ce se întâmplase cu bătrânul. 
Şi, într-o zi, chibzuia la vorbele bătrânului, care îi lăsase cu limbă de moarte 
să nu deschidă uşa, şi deodată i s-a năzărit să se uite la ea. Şi s-a sculat, şi s- 
a dus, şi a căutat până ce a dat de o uşă mică, pe care un păianjen îşi ţesuse 
pânza, şi la uşă erau patru lacăte din oţel; şi când tânărul s-a uitat la ea, şi-a 
adus aminte de ceea ce îl prevestise bătrânul, şi a plecat de lângă uşă. Ci 
sufletul îl tot îmboldea să deschidă uşa, şi el s-a înfrânat şapte zile, dar în a 
opta zi sufletul l-a biruit şi tânărul a strigat: 


— Numaidecât am să deschid uşa şi am să mă uit, orice-o fi să mi se tragă 
din asta! De judeţul lui Allah Preamăritul şi de ursitoare nimenea nu scapă, 
şi nimica nu are să se întâmple dacă nu e după vrerea lui Allah! 

Şi s-a sculat, şi a deschis uşa, după ce a spart lacătele. Şi, deschizând uşa, a 
văzut o hrubă îngustă, şi a intrat în hrubă, şi a mers vreme de trei ceasuri, şi 
deodată a ieşit pe malul unei ape curgătoare mari. Şi tânărul s-a minunat şi a 
început să se preumble pe mal, holbându-se şi la dreapta, şi la stânga, şi 
deodată a văzut un vultur mare, care s-a coborât din văzduh şi l-a înhăţat pe 
tânăr în gheare, şi a zburat cu el printre cer şi pământ, până ce a poposit pe 
un ostrov din mijlocul mării. Şi l-a slobozit pe tânăr în ostrovul acela şi s-a 
dus, iar tânărul a rămas acolo năuc, neştiind încotro să se îndrepte. 

Şi când, într-o zi, sta aşa, deodată au strălucit pe mare pânzele unei corăbii, 
ca o steluţă pe cer, şi gândurile tânărului s-au legat de corabia aceea, şi 
nădăjduia că în ea va fi izbăvirea lui. Şi a început să se uite la corabie, şi 
aceasta s-a apropiat tare de el. Şi când corabia s-a apropiat, tânărul a văzut 
că era o luntre făcută din os de elefant şi din lemn de abanos, cu vâsle de 
santal şi aloe, toată învrâstată cu dungi din aur strălucitor, şi în ea şedeau 
zece copile neprihănite, asemănătoare cu nişte lune. Şi, văzându-l pe tânăr, 
au sărit din luntre, au început să-i sărute mâinile şi au spus: „Tu eşti 
împăratul-mire!” lar pe urmă s-a apropiat de el o copilă asemănătoare cu 
soarele neacoperit pe un cer fără nori, şi care ţinea în mână o năframă de 
mătase, în care se aflau nişte veşminte împărăteşti şi o coroană din aur 
împodobită cu toate soiurile de rubine şi safire, şi, apropiindu-se, l-a 
îmbrăcat şi l-a încununat cu coroana. Şi copilele l-au purtat pe tânăr pe 
braţe până la luntre, şi tânărul a văzut în ea tot soiul de chilimuri din mătase 
de felurite culori, şi au întins pânzele şi au purces pe valurile mării. 

„Şi, pomenindu-mă aşa, povestea tânărul mai apoi, am socotit că era un vis 
şi habar n-aveam unde mă duc ele, iar când am poposit la țărm, am văzut că 
ţărmul era plin de oști, al căror număr nu-l ştia nimeni, afară de Allah (slavă 
şi mărire lui!), şi războinicii erau îmbrăcaţi în zale. Şi mi s-au adus cinci cai 
focoşi, înşăuaţi cu şei din aur împodobite cu tot soiul de mărgăritare şi de 
pietre scumpe. Şi am luat unul dintre ei şi am încălecat, iar ceilalţi patru 
veneau după mine. Şi când am încălecat, deasupra capului meu s-au 
împreunat steagurile şi flamurile; şi au bubuit tobele; şi au bătut darabanele; 
şi oştenii s-au rânduit de-a dreapta şi de-a stânga mea; dar eu îmi tot 
ziceam: «Visez ori sunt treaz?» Şi am mers întruna, nevenindu-mi să cred 
că sunt înconjurat de asemenea măreție, şi gândind că acestea erau nişte 


năzăriri din vis, până când ne-am apropiat de o pajişte verde, unde se aflau 
nişte palate, nişte grădini, nişte pomi, şi canale, şi flori, şi păsări care îl 
preamăreau pe Allah, unul, Biruitorul.” 

Şi pe când se întâmplau toate acestea, deodată au ieşit din palatele acelea 
şi din grădini nişte oşteni asemenea unui şuvoi când se revarsă, şi au umplut 
pajiştea. Şi, apropiindu-se de tânăr, oştenii s-au oprit. Şi din mijlocul lor a 
ieşit împăratul, care numai el era călare, iar înaintea lui mergeau pe jos 
câţiva curteni de-ai lui. Ajungând lângă tânăr, împăratul acela a descălecat 
şi, văzând că împăratul a descălecat, tânărul a descălecat şi el, şi şi-au dat 
bineţe unul altuia cu cele mai alese plecăciuni, iar pe urmă au încălecat 
iarăşi. Şi împăratul i-a spus tânărului: 

— Pofteşte cu noi, eşti oaspetele meu! 

Şi tânărul a pornit cu împăratul, tăinuind cu el, iar alaiul s-a orânduit şi a 
mers înaintea lor până la palatul împăratului. lar pe urmă s-au dat jos de pe 
cai şi au intrat cu toţii în palat, iar mâna tânărului era în mâna împăratului. 
Şi împăratul l-a poftit pe un jeţ din aur şi a stat jos lângă el. Şi când 
împăratul şi-a ridicat vălul de pe faţă, s-a arătat că era o copilandră 
asemănătoare cu soarele neacoperit pe un cer fără nori: frumoasă, minunată, 
strălucitoare şi desăvârşită, falnică şi marghiolită. Şi tânărul s-a uitat şi a 
văzut o fericire mare şi o mulţumire deplină, şi a început să se mire de 
frumuseţea fetişcanei şi de nurii ei, iar ea i-a spus: 

— Află, o, împărate, că eu sunt împărăteasa acestor pământuri, şi toţi 
oştenii pe care i-ai văzut şi toţi cei pe care i-ai întâlnit, fie călăreţi, fie 
pedestraşi, sunt femei, şi nu se află bărbaţi printre ele. Iar la noi, în ţara 
aceasta, bărbaţii ară, seamănă, seceră şi muncesc, lucrează pământul, zidesc 
cetăţi şi au grijă de trebuinţele celor care se îndeletnicesc cu feluritele 
meşteşuguri; în ceea ce le priveşte pe femei, d-apoi ele sunt judecători şi 
slujbaşi obşteşti, şi oşteni. 

Şi tânărul s-a minunat până peste poate de toate acestea, şi pe când ei 
vorbeau astfel, deodată a intrat vizirul şi s-a văzut că acesta era o bătrână 
căruntă, cuviincioasă, strălucită şi falnică. 

— Pofteşte pe judecător şi martorii! a spus împărăteasa. 

Şi bătrâna s-a dus să-i aducă, iar împărăteasa s-a întors către tânăr şi a 
început să tăifăsuiască cu el şi să-l înveselească, risipindu-i tristeţea cu 
vorbe mângâietoare. lar pe urmă s-a răsucit către el şi l-a întrebat: 

— Oare te învoieşti să-ţi fiu soţie? 


Şi tânărul s-a sculat şi a început să sărute pământul dintre mâinile 
împărătesei, dar ea nu i-a îngăduit. Iar tânărul a spus: 

— O, stăpână, eu îţi sunt slugă umilă, care te va sluji! 

Ci împărăteasa a grăit: 

— Oare tu nu vezi toate slugile acestea, şi oştenii, şi bogăţiile, şi comorile, 
şi zahareaua pe care le-ai băgat de seamă? 

— Da, văd, a răspuns tânărul. 

Şi împărăteasa a spus: 

— Toate acestea stau dinainte-ţi, foloseşte-te de ele, dând şi dăruind, 
precum ţi-o fi placul. 

lar pe urmă a arătat către o uşă încuiată şi a spus: 

— Fă ce vrei cu toate, afară de uşa aceea, iat-o; să n-o deschizi: când ai s-o 
deschizi, ai să te căieşti, dar căinţa nu are să-ţi aducă nicio dobândă. 

Şi nici nu-şi isprăvise ea bine vorbele, că s-a şi înfățișat vizireasa, şi cu ea 
judecătoriţa şi martorele, şi când au venit (şi toate erau bătrâne, cu nişte 
plete ce le cădeau pe umeri, mândre şi falnice) şi s-au rânduit dinaintea 
împărătesei, ea le-a poruncit să-i încheie hârtia de căsătorie, şi i s-a dat 
tânărul ca soţ. Şi împărăteasa a orânduit ospeţele şi a adunat oştencele, şi 
când au mâncat şi au băut, tânărul a intrat la ea şi a găsit-o neprihănită şi 
fecioară. I-a luat fecioria şi a sălăşluit cu ea şapte ani, în cea mai dulce, mai 
desfătată, mai fericită şi mai huzurită viaţă. 

Dar odată, într-o bună zi, şi-a adus aminte de uşa încuiată şi şi-a zis: „Dacă 
în dosul ei nu ar fi nişte comori pricopsite, cu mult mai mult decât cele pe 
care le-am văzut, soţia mea nu mi-ar fi cerut să n-o deschid!” Şi s-a sculat, 
şi a deschis uşa, şi deodată în dosul ei a dat de pasărea aceea care îl luase de 
pe ţărmul mării şi îl adusese pe ostrov. Şi când l-a văzut, pasărea a strigat: 

— Nu se află scăpare pentru obrazul aceluia care niciodată nu se 
stăpâneşte! 

Şi, văzând pasărea şi auzindu-i vorbele, tânărul a luat-o la fugă, dar 
pasărea s-a ţinut după el şi, prinzându-l, a zburat cu el printre cer şi pământ 
depărtare de un ceas, iar pe urmă l-a lăsat pe locul de unde îl răpise şi a 
pierit. lar el a rămas pe loc, iar pe urmă, venindu-şi în minţi, şi-a adus 
aminte cât noroc văzuse mai înainte, câtă fălnicie, câtă preţuire şi cum 
mergeau oştenii înaintea lui, iar el poruncea şi poprea, şi a început să plângă 
şi să suspine. Şi s-a tânguit pe ţărmul mării, acolo unde îl lăsase pasărea, 
două luni, şi jinduia să se întoarcă la soţie. 


Şi, într-o noapte, când nu putea să doarmă şi cugeta cu jale, deodată s-a 
auzit un glas, al cărui sunet îl auzea, dar nu vedea cine grăieşte, şi glasul 
acela striga: 

— Ce mari au fost desfătările! Nu au să se mai întoarcă, nu au să se mai 
întoarcă cele ce s-au dus! Sporeşte-ţi jalea! 

Şi, auzind acestea, tânărul a încetat să mai tragă nădejde că o va mai 
dobândi vreodată pe împărăteasă şi că se va mai întoarce la fericirea aceea, 
pe care o cunoscuse. lar pe urmă a intrat în casa în care fuseseră bătrânii, şi 
a priceput că şi ei au păţit întocmai cum păţise el, şi că aceasta era pricina 
plânsului lor şi a amarului, şi i-a înţeles apoi. Şi pe tânăr l-a năpădit jalea şi 
urâtul, şi a intrat în sala aceea, şi tot plângea şi suspina, nemaiîmbiindu-se 
nici să mănânce, nici să bea, şi nici să se bucure de miresmele desfătătoare, 
şi nici să mai râdă, şi, într-un sfârşit, a murit şi a fost înmormântat lângă 
bătrânii aceia. 

Aşa că să ştii, o, împărate, că pripeala nu e de lăudat şi că ea nu duce decât 
la căinţă. lacătă sfatul pe care ţi-l dau eu! 

Şi, auzind aceste cuvinte, împăratul le-a dat ascultare şi s-a oprit să-şi 
omoare fiul. 

Când însă a fost cea de a şasea zi, a intrat la împărat roaba, ţinând în mână 
un jungher tras din teacă, şi a spus: 

— Află, o, doamne al meu, că dacă nu ai să-mi împlineşti jalba şi nu ai să- 
ţi preacinsteşti dreptatea şi fala dinaintea celor care m-au obidit — iar aceştia 
sunt vizirii tăi, care tot născocesc că femeile se ţin de şiretlicuri, vicleşuguri 
şi înşelăciuni şi se reped să-mi vatăme dreptatea şi să-l împingă pe împărat 
să se lepede de pricina mea. Ci iată că eu am să-ti dovedesc că bărbaţii sunt 
mai haini decât femeile, povestindu-ţi despre fiul unui împărat când a ajuns 
între patru ochi cu soţia unui negustor. 

— Păi ce s-a petrecut între el şi ea? a întrebat împăratul. 

Şi roaba a spus: 


A cincea poveste a roabei 


A ajuns până la mine, o, norocitule împărate, că a fost odată un negustor 
tare zuliar, şi care avea o soţie frumoasă şi minunată. Şi de mare teamă 
pentru ea, şi de zulie, nu sălăşluia cu ea în cetate, ci i-a ridicat un palat afară 
din cetate, aşezat departe de celelalte case, şi l-a împresurat cu ziduri, şi l-a 


întărit cu stâlpi, şi i-a pus nişte porţi de nepătruns, ferecându-le cu lacăte 
grele. Şi când voia să plece, negustorul încuia porţile şi lua cheile, şi le 
agăța la gât. 

Şi într-o bună zi negustorul era în cetate, iar fiul împăratului de peste 
cetatea aceea ieşise să se plimbe şi să hoinărească, şi a văzut locul acela 
pustiu. Şi l-a măsurat cu privirile îndelung, şi dinaintea ochilor lui strălucea 
palatul acela, şi fiul împăratului a văzut în el o femeie îmbrăcată falnic, care 
se ivise la una dintre ferestre. 

Şi când tânărul a văzut-o, şi-a pierdut minţile de frumuseţea şi de 
minunăţia ei, şi a dat să intre la ea, dar aceasta era peste putinţă, şi l-a 
chemat pe un slujitor dintre slugile lui şi acela i-a adus o călimară şi nişte 
hârtie, şi fiul împăratului a scris, vorbind despre starea şi despre dragostea 
lui şi, înfigând hârtia în vârful unei săgeți, a slobozit săgeata către palat. Şi 
săgeata a căzut dinaintea femeii, pe când aceasta se preumbla prin grădină, 
şi femeia i-a spus uneia dintre roabele sale: 

— Fugi degrabă după hârtia aceea şi adu-mi-o! 

lar ea se pricepea să citească scrisele şi, citind hârtia, a înţeles că îi vorbea 
fiul împăratului despre dragostea, aleanul şi patima care îl năpădiseră, şi i-a 
scris un răspuns la scrisoarea lui, spunându-i că în inima ei a pătruns o 
dragoste şi mai mare decât dragostea tânărului. lar pe urmă a ieşit la 
fereastră şi l-a văzut pe fiul împăratului, şi i-a aruncat răspunsul, şi dorul de 
el i-a crescut, şi fiul împăratului, văzând-o, s-a apropiat de ferestrele 
palatului şi a spus: 

— Aruncă-mi o sfoară, am să agăţ de ea cheia aceasta, iar tu ai s-o iei. 

Şi femeia i-a aruncat fiului împăratului o sfoară, şi el a legat de ea cheia, 
iar pe urmă s-a dus la vizirii lui şi li s-a jeluit că e îndrăgostit de femeia 
aceea şi nu mai are putere să rabde fără ea. 

— Şi ce îmi porunceşti să fac? a întrebat unul dintre viziri. 

Şi fiul împăratului i-a spus: 

— Vreau să mă bagi într-un cufăr şi să-l duci în palatul acelui negustor. 
Prefă-te că acel cufăr este al tău, şi eu am să capăt ceea ce vreau de la 
femeia aceea, şi am să petrec la ea câteva zile, iar pe urmă ai să-ţi ceri 
cufărul îndărăt. 

Şi vizirul a răspuns: 

— Cu drag şi cu bucurie! 

Şi fiul împăratului s-a dus acasă şi s-a culcat într-un cufăr pe care îl avea, 
iar vizirul a încuiat cufărul şi l-a dus în palatul negustorului. Iar negustorul, 


înfăţişându-se dinaintea vizirului, i-a sărutat mâinile şi a spus: 

— Poate că stăpânul nostru, vizirul, vrea să ne ceară vreo slujbă ori are 
vreo dorinţă pe care noi vom fi norociţi s-o îndeplinim? 

— Vreau de la tine, a spus vizirul, să pui cufărul acesta în locul care îţi 
este cel mai scump. 

Şi negustorul le-a spus hamalilor: 

— Luati-l! 

Şi cufărul a fost luat, iar negustorul l-a băgat în palat şi l-a pus într-una din 
odăile sale. lar pe urmă a plecat la treburile lui. 

Şi atunci, femeia aceea a venit la cufăr şi l-a descuiat cu cheia pe care o 
avea la ea, şi din cufăr a ieşit tânărul, asemenea unei lune, şi văzându-l, 
femeia şi-a pus odoarele ei cele mai frumoase, şi l-a poftit în sala de 
oaspeţi, şi s-au aşezat la mâncare şi la băutură şapte zile, şi de fiecare dată 
când se întorcea soţul ei, femeia îl băga pe fiul împăratului în cufăr şi încuia 
cufărul. Dar când a fost într-una din zile, împăratul a întrebat de fiul său, şi 
vizirul a dat fuga degrabă la casa negustorului şi i-a cerut îndărăt cufărul, 
tocmai când negustorul venise acasă mai devreme, la un ceas neobişnuit, şi 
a bătut la uşă, şi femeia l-a auzit şi, luându-l pe fiul împăratului, l-a băgat în 
cufăr, dar, zăpăcindu-se, a uitat să-l încuie. Şi când negustorul a venit cu 
hamalii, aceştia au luat cufărul de capac, şi cufărul s-a deschis, şi s-au uitat 
în el, şi deodată au văzut că acolo sta întins fiul împăratului. Şi când 
negustorul l-a văzut şi l-a cunoscut, a ieşit la vizir şi i-a spus: 

— Du-te şi ia-l pe fiul împăratului, niciunul dintre noi nu poate să-l atingă. 

Şi vizirul a intrat şi l-a luat, şi pe urmă au plecat toţi. Şi când ei au plecat, 
negustorul s-a despărţit de femeia aceea şi a pus jurământ că nu se va mai 
căsători niciodată. 

A ajuns până la mine, tot aşa, o, norocitule împărate, că un ins dintre 
oamenii învăţaţi s-a dus odată în târg şi a văzut o slugă pentru care se 
făceau strigările de vânzare. A cumpărat sluga şi a adus-o acasă, şi i-a spus 
soţiei: 

— Ai grijă de el. 

Şi sluga a stat la el o vreme şi, într-o zi, insul acela i-a spus soţiei: 

— Du-te mâine în grădină să te preumbli, să hoinăreşti şi să te veseleşti. 

Şi femeia a răspuns: 

— Cu drag şi cu bucurie! 

Şi când sluga a auzit acestea, a luat nişte mâncare pe care a pregătit-o chiar 
în noaptea aceea, şi tot aşa a pregătit nişte băutură, nişte mezelicuri şi nişte 


fructe. lar pe urmă a ieşit în grădină şi a ascuns mâncarea sub un pom, şi 
băuturile sub alt pom, şi tot aşa fructele şi mezelicurile le-a ascuns sub alţi 
pomi, în calea soţiei stăpânului său. 

Şi când s-a făcut dimineaţă, insul acela i-a poruncit slugii să meargă cu 
stăpână-sa în grădină şi a poruncit să ia cu el cele de trebuinţă, precum 
mâncare, băutură şi poame. 

Şi femeia a ieşit şi a încălecat, şi sluga a mers cu ea, până au ajuns în 
grădina aceea. Şi când au ajuns acolo, a cârâit un corb, şi sluga a strigat: 

— Drept ai spus! 

Şi stăpâna lui a întrebat: 

— Oare ai înţeles ce a spus corbul? 

— Da, o, stăpâna mea, a răspuns el. 

Şi stăpâna lui a întrebat: 

— Da ce a spus? 

— O, stăpâna mea, a răspuns sluga, a spus: „Sub pomul acela se află nişte 
mâncare, poftiţi s-o mâncaţi!” 

— Văd că ştii graiul păsărilor, a spus stăpâna lui. 

Şi sluga a răspuns: 

— Da! 

Şi stăpâna lui s-a dus la pom şi a văzut mâncarea pregătită, şi când a 
mâncat, s-a minunat până peste poate şi a gândit că sluga chiar ştie graiul 
păsărilor. Şi, după ce au mâncat din mâncarea aceea, au pornit să 
hoinărească prin grădină, şi a cârâit un corb, şi sluga i-a spus: 

— Adevăr ai grăit! 

— Ce spune? a întrebat-o pe slugă stăpâna. 

Şi acela a răspuns: 

— O, stăpână, spune: „Sub pomul de colo este o carafa cu apă 
înmiresmată cu mosc, şi nişte vin vechi.” 

Şi femeia s-a dus cu el şi a găsit toate acestea, şi minunarea ei a sporit, şi 
sluga a crescut în ochii ei. Şi a stat ea cu sluga şi a băut, iar după ce au băut, 
au început să se preumble prin grădină, şi a cârâit un corb, şi sluga a grăit: 

— Adevăr ai grăit! 

— Ce spune corbul acela? a întrebat-o stăpâna pe slugă. 

Şi sluga a răspuns: 

— Spune: „Sub pomul de colo sunt nişte poame şi nişte mezelicuri.” 

Şi s-au dus la pom şi au găsit poamele şi mezelicurile, iar pe urmă au 
pornit să hoinărească prin grădină, şi un corb a cârâit, iar sluga a luat o 


piatră şi a aruncat cu ea după corb. 

— De ce dai cu piatra după el, şi ce-a zis? a întrebat stăpâna. 

Şi sluga a răspuns: 

— O, stăpână, zice nişte vorbe pe care nu pot să ţi le spun! 

— Spune-le şi nu te sfii de mine: între tine şi mine nu stă nimic! i-a 
răspuns stăpâna. 

Şi sluga a început să zică: 

— Nu! 

lar ea zicea: 

— Spune! 

Şi îl tot rugă şi, într-un sfârşit, el a spus: 

— Corbul mi-a zis: „Fă cu stăpâna ta ceea ce face soţul ei cu ea.” 

Şi, auzind vorbele acestea, stăpâna lui s-a pus pe un râs, de s-a prăbuşit pe 
spate, şi pe urmă a strigat: 

— Treaba nu e anevoioasă, şi nu pot să mă împotrivesc tie în asta! 

Şi s-a dus la pom şi a aşternut sub el un preş, şi a chemat sluga, ca să-şi 
împlinească dorinţa cu ea. 

Şi deodată s-a ivit dindărătul slugii stăpânul, care se uita la el şi a spus: 

— Fi, băiatule, ce e cu stăpâna ta de zace aici şi plânge? 

— O, stăpâne, a răspuns sluga, a căzut din pom şi a murit, şi nu ţi-a mai 
înapoiat-o decât numai Allah (slavă şi mărire lui!), şi s-a întins aici pentru o 
clipită ca să-şi tragă sufletul. 

Şi când femeia l-a văzut lângă ea pe bărbatu-său, s-a ridicat prefacându-se 
bolnavă şi plângându-se că are dureri, şi icnind: 

— Of, şalele! Of, coasta! Veniţi încoace, o, dragilor, eu n-o mai duc mult! 

Şi soţul ei s-a pierdut cu firea şi a chemat sluga, şi i-a spus: 

— Adu-i stăpânei tale un cal şi sui-o pe el! 

Şi când ea a încălecat, soţul ei a apucat de o scară a şeii, iar sluga de scara 
cealaltă şi soţul îi zicea femeii: 

— Allah are să te scape şi are să te tămăduiască! 

lată, o, împărate, unul dintre vicleşugurile bărbaţilor şi una dintre 
ticăloşiile lor; încât să nu te abată vizirii tăi de la ceea ce eşti dator, şi să mă 
despăgubeşti de ceea ce mi se cuvine! 

Şi roaba a început să plângă şi, când împăratul a văzut-o că plânge (iar ea 
îi era cea mai dragă dintre toate roabele), a dat poruncă să fie ucis fiul lui. 


Şi a intrat la el cel de al şaselea vizir şi a sărutat pământul dintre mâinile 
lui, şi a spus: 

— Acoperească-l Allah cu slavă pe împărat! Îţi sunt credincios şi te 
povăţuiesc să zăboveşti în privinţa fiului tău, întrucât minciuna chiar că este 
ca fumul, iar adevărul şade pe stâlpi tari. Lumina adevărului împrăştie 
bezna minciunii, şi să ştii că vicleşugurile femeilor sunt mari. Că a zis Allah 
Preamăritul în slăvită lui Carte: „într-adevăr, mari sunt ticăloşiile voastre!” 
A ajuns până la mine o poveste despre o femeie care le-a ticluit mai marilor 
dintr-o împărăție un şiretlic cum nimenea nu mai ticluise un altul asemenea, 
până atunci. 

— Păi cum a fost? a întrebat împăratul. 

Şi vizirul a spus: 


Povestea celui de al şaselea vizir 


(Şi vizirul povesteşte anecdota intitulată Viclenia muierească, în 
traducerea lui Mardrus, aflată în vol. IX, pag. 158, a ediţiei prezente, apoi 
conchide:) 


Aşa că vezi, o, doamne împărate al nostru, ce şiretlic le-a ticluit acelor inşi 
femeia aceea. 


(După care vizirul povesteşte anecdota intitulată Cele trei dorințe, în 
traducerea lui Mardrus, aflată în voi. VIII, pag. 80, a ediţiei prezente. Apoi 
continuă:) 

Şi toate acestea, o, împărate, s-au întâmplat din pricina gândului smintit al 
femeii, şi eu ţi le-am povestit ca să te încredinţezi că femeile sunt neroade şi 
smucite la minte, şi nu au în gândurile lor decât sminteli. Încât să nu dai 
ascultare vorbelor lor şi să nu-ţi omori fiul, sângele inimii tale. Că ai să-ţi 
întinezi pomenirea după ce nu vei mai fi. 

Şi împăratul s-a răzgândit să-şi omoare fiul. 


lar când a fost cea de a şaptea zi, a venit roaba aceea şi s-a înfăţişat la 
împărat, ţipând. Şi aprinsese un foc mare. Şi a fost adusă la împărat ţinută 
de poalele rochiei. Şi împăratul a întrebat-o: 

— Pentru ce ai făcut asta? 

Şi ea a răspuns: 


— Dacă nu ai să-mi faci dreptate faţă de fiul tău, am să mă arunc în focul 
acesta. Am ajuns de mi-e silă de viaţă şi, înainte de a veni la tine, mi-am 
scris testamentul, mi-am împărţit banii şi m-am hotărât să mor, iar tu ai să te 
căieşti cu toate căinţele, cum s-a căit împăratul care a oropsit-o pe paznica 
de la baie. 

— Păi cum a fost? a întrebat împăratul. 

Şi roaba a spus: 


Cea de a şasea poveste a roabei 


A ajuns până la mine, o, împărate, că a fost odată o femeie, temătoare de 
Allah, cumpătată şi cucernică, şi care venea adesea în palatul unui împărat, 
şi venirea ei era socotită binecuvântată, şi era întâmpinată de apropiații 
împăratului cu mare cinstire. Şi odată a intrat în palat, ca de obicei, şi a 
şezut lângă soţia împăratului, şi soţia împăratului i-a dat o salbă care preţuia 
o mie de dinari şi a spus: 

— O, fetiţo, ia salba asta şi tine-o până ies din baie, şi să ai grijă de ea. (lar 
baia era în palat). 

Şi femeia a luat salba şi s-a aciuat într-un ungher din iatacurile împărăteşti, 
aşteptând ca împărăteasa să se ducă la baia care se afla în locuinţa ei, şi să 
se întoarcă. lar pe urmă a pus salba sub preşul de rugăciune şi a început să 
se roage. Şi a venit în zbor o pasăre şi a luat salba, şi a pus-o într-o 
crăpătură dintr-un colţ al palatului, când paznica plecase pentru nişte nevoi. 
Şi femeia s-a întors şi nu ştia de aceasta. Şi când soţia împăratului a ieşit de 
la baie, i-a cerut paznicei salba, dar paznica nu a mai găsit-o şi a început s-o 
caute, şi n-a aflat-o, şi nu i-a mai dat de urmă. Şi paznica a zis: 

— Mă jur pe Allah, o, daică, nimeni n-a fost la mine, şi, când am luat 
salba, am pus-o sub preşuleţul de rugăciune, şi nu ştiu, poate că a văzut-o 
vreo slugă şi, prilejuindu-se de nebăgarea mea de seamă, a luat-o, dar 
despre asta numai Allah Preamăritul ştie. 

Şi când a auzit acestea, împăratul i-a poruncit soţiei sale s-o muncească pe 
paznică prin foc şi s-o bată amarnic. Şi împărăteasa a început s-o 
muncească cu toate muncile, dar femeia nu mărturisea nimic şi nu învinuia 
pe nimeni. Şi după asta împăratul a poruncit să fie băgată la temniţă şi 
priponită în lanţuri, şi a fost întemniţată. lar pe urmă, într-una din zile, 
împăratul şedea în palatul său, între havuzuri, şi soţia lui sta lângă el, şi 


deodată privirile împăratului au căzut asupra păsării care tocmai scotea 
salba aceea din crăpătura de la colţul palatului. Şi împăratul a chemat o 
roabă, şi ea a prins pasărea şi i-a luat salba. Şi atunci, împăratul a priceput 
că femeia-paznică a fost obidită, şi s-a căit de ceea ce făcuse cu ea. Şi a dat 
poruncă să fie adusă, şi când ea s-a înfăţişat, a început s-o sărute pe creştet, 
iar pe urmă s-a apucat să plângă şi să-şi ceară iertare, şi să se amărască de 
ceea ce făcuse cu ea. Şi a poruncit să i se dea bani mulţi, dar femeia nu a 
vrut să-i ia, iar pe urmă l-a iertat şi a plecat, şi s-a juruit că nu are să mai 
intre în nicio casă. Şi a hălăduit prin munţi şi văi, şi l-a slujit pe Allah 
Preamăritul până ce a murit. 

A ajuns până la mine tot aşa, o, împărate, în şirul de povestiri despre 
ticăloşiile bărbaţilor, că doi porumbei, soţ şi soţie, şi-au strâns în cuib pe 
iarnă nişte grâu şi nişte orz, dar, când a venit vremea de vară, boabele s-au 
uscat şi s-au micşorat. Şi soţul i-a zis soţiei: 

— Tu ai dijmuit boabele! 

Dar ea i-a spus: 

— Nu, mă jur pe Allah, n-am dijmuit nimic! 

Dar el nu a crezut-o şi a început s-o bată cu aripile şi s-o lovească cu 
ciocul până a omorât-o. Dar când a venit vremea rece, boabele s-au făcut iar 
aşa cum fuseseră, şi soţul a priceput că şi-a omorât soţia pe nedrept şi la 
mânie, şi a început să se căiască, atunci când căinţa nu îi mai era de niciun 
folos. Şi s-a întins alături de soţie, hohotind după ea şi plângând, şi 
amărându-se, şi n-a mai vrut nici să mănânce, nici să bea, şi s-a îmbolnăvit 
şi a bolit până ce a murit. 

A ajuns până la mine tot aşa, în şirul de povestiri despre ticăloşiile 
bărbaţilor asupra femeilor, o poveste şi mai de minunare decât toate. 

— Scoate ceea ce ai, a mormăit împăratul. 

Şi roaba a spus: 

— O, împărate, a fost odată o fată dintre fetele de împărați, care nu-şi avea 
seamăn pe vremurile ei, ca frumuseţe, gingăşie, întocmire, potriveală, 
strălucire şi vino-ncoace, şi nimenea nu le zbura minţile bărbaţilor ca ea. Şi 
spunea: „Nu am seamăn pe vremurile mele.” Şi toţi fiii de împărați au petit- 
o, ci ea nu s-a învoit să-l ia pe niciunul dintre ei, şi numele ei era ad-Datma. 

Şi zicea ea: „Cu mine are să se însoare numai acela care mă va dovedi în 
focul luptei, al bătăliei şi al înfruntării, şi dacă cineva mă va birui, mă voi 
duce la el ca soaţă cu bucurie în inimă, iar dacă îl voi birui eu, aceluia am 
să-i iau calul şi armele, şi am să-i scriu pe frunte: «Acesta este cutare, 


dezrobitul.»” Şi fiii de împărați veneau la ea de pe toate meleagurile mai 
îndepărtate ori mai apropiate, ci ea îi biruia şi îi da de ocară, şi îi văduvea 
de arme, şi îi pecetluia cu fierul înroşit. 

Şi a auzit de ea fiul unui împărat de-al perşilor, pe nume Bahram, şi a 
pornit către ea, străbătând multă depărtare, şi a luat cu el bani, cai şi 
oameni, şi bogății din bogăţiile împărăteşti. Şi a mers până a ajuns la ea, iar 
când a ajuns, i-a trimis tatălui ei un dar strălucit, şi împăratul i-a arătat 
bunăvoință şi i-a dovedit cea mai aleasă cinstire. Şi pe urmă fiul de împărat 
şi-a trimis vizirii să-i ducă veste că el vrea să-i ceară fata în căsătorie, şi 
tatăl ei i-a trimis un sol şi i-a spus: 

— O, fiul meu, cât despre fiica mea, ad-Datma, apoi eu nu am putere 
asupra ei, întrucât a pus jurământ că nu are să se mărite decât cu acela care 
o va birui pe câmpul de luptă. 

— Am venit din cetatea mea cunoscând această pricină, i-a răspuns fiul de 
împărat. 

Şi împăratul a spus: 

— Mâine te vei întâmpina cu ea. 

lar când a fost a doua zi, tatăl fetei a trimis la ea şi i-a cerut îngăduinţă s-o 
vadă. Şi, când a auzit despre toate, fata s-a pregătit de bătălie, şi şi-a pus 
platoşa de bătălie, şi a ieşit pe meidan, şi fiul de împărat i-a ieşit în 
întâmpinare şi s-a hotărât să se înfrunte cu ea. Şi oamenii au auzit de asta şi 
au venit din toate părţile în chiar ziua aceea. Şi ad-Datma a ieşit îmbrăcată, 
încinsă şi acoperită cu vălul, iar fiul de împărat a întâmpinat-o, fiind în cea 
mai bună stare, îmbrăcat cu cea mai straşnică platoşă şi cu cele mai 
desăvârşite zale. Şi fiecare dintre ei s-a repezit asupra celuilalt, şi şi-au tot 
frământat caii şi s-au izbit vreme lungă, şi fata de împărat s-o dumirit că fiul 
de împărat era de o dârzenie şi o vitejie cum nu mai văzuse la alţii. Şi s-a 
temut că fiul de împărat are s-o dea de ocară dinaintea celor de faţă, şi a 
priceput că, fără de îndoială, are s-o biruiască, şi s-a gândit să închipuiască 
un tertip şi să-i ticluiască un şiretlic, şi şi-a descoperit chipul, şi deodată s-a 
vădit că chipu-i strălucea mai luminos ca luna, şi când fiul de împărat s-a 
uitat la ea, a rămas uluit, şi puterile i-au scăzut, şi dârzenia i s-a topit. Iar 
fata de împărat, văzând acestea, s-a repezit asupra lui şi l-a prăbuşit din şa, 
şi fiul de împărat a fost în mâinile ei ca o vrabie în ghearele unui vultur, şi 
înfăţişarea ei l-a năucit şi nu mai pricepea ce e cu el. Şi fata i-a luat calul, şi 
armele, şi hainele, şi l-a pecetluit cu fierul roşu şi i-a dat drumul. 


Şi când s-a trezit din năucire, fiul de împărat a zăcut câteva zile, fără să se 
atingă nici de mâncare, nici de băutură, şi fără să mai doarmă de 
amărăciune, şi dragostea pentru fată i-a năpădit inima. Şi a trimis robii la 
tatăl lui şi i-a scris într-o scrisoare că nu poate să se întoarcă în ţara sa până 
nu va dobândi ceea ce râvneşte, ori altminteri va muri. Şi când scrisoarea a 
ajuns la tatăl său, acela s-a mohorât şi a vrut să-i trimită fiului său nişte 
viteji şi nişte oşteni, dar vizirii lui l-au ţinut de la aceasta şi l-au înduplecat 
să aibă răbdare. 

Iar fiul de împărat, ca să-şi împlinească dorul, s-a folosit de un şiretlic. S-a 
prefăcut într-un bătrân slăbănog şi a pornit către grădina fetei de împărat, 
acolo unde se ducea ea adesea, şi l-a găsit pe grădinar şi i-a spus: 

— Sunt un străin de prin ţări îndepărtate, şi încă din tinereţe până la ceasul 
de acum mă pricep să lucrez bine pământul şi să îngrijesc pomii şi florile, şi 
nimenea nu ştie asta ca mine. 

Şi, auzindu-i vorbele, grădinarul s-a bucurat până peste poate şi l-a dus în 
grădină şi le-a spus slugilor să stea la poruncile lui. Şi fiul de împărat s-a 
apucat de treabă şi a început să orânduiască pomii şi să îngrijească de 
poame. Şi într-o zi, pe când se petreceau toate acestea, deodată au intrat în 
grădină nişte robi cu nişte catâri încărcaţi cu chilimuri şi cu farfuriuri, şi 
când fiul de împărat a întrebat ce pricină-i aduce, i s-a spus: „Fata 
împăratului vrea să se preumble prin grădină.” Şi fiul de împărat s-a dus şi a 
luat nişte podoabe şi nişte odoare din ţara sa, pe care le avea la el, şi, 
aducându-le în grădină, a stat jos acolo şi a aşternut câteva dintre odoarele 
acelea dinainte-i şi a început să tremure, chipurile, din pricina bătrâneţii, a 
neputerii şi a slăbiciunii. lar când a trecut un ceas, au venit nişte roabe şi 
nişte eunuci, şi în mijlocul lor păşea împărătiţa, ca luna între stele, şi s-au 
apropiat şi au început să se preumble prin grădină, şi să culeagă poame, 
hoinărind, şi l-au văzut pe insul care şedea sub pom. Şi s-au apropiat de el 
(iar acesta era fiul de împărat) şi s-au uitat la el, şi deodată au văzut că era 
un moşneag bătrân, căruia îi tremurau mâinile şi picioarele, iar dinaintea lui 
erau aşternute podoabele şi odoarele din odoarele împărăteşti. 

Şi văzându-le, fetele s-au mirat şi au început să-l întrebe ce face cu 
podoabele acelea. Şi el a spus: 

— Vreau să mă însor, pentru podoabele acestea, cu vreuna dintre voi. 

Şi fetele au început să râdă de el şi au spus: 

— Când te vei însura, ce ai de gând să faci? 

Şi fiul de împărat a răspuns: 


— Am s-o sărut pe soţia mea o dată şi am să mă despart de ea. 

— 'Ţi-o dau de soţie pe fata aceasta, a spus împărătiţa. 

Şi fiul de împărat s-a ridicat, sprijinindu-se în toiag, tremurând şi 
împleticindu-se şi, după ce a sărutat-o pe fată, i-a dat podoabele şi odoarele. 
Şi fata s-a bucurat, şi toate au 

început să râdă de fiul de împărat, şi pe urmă au plecat acasă la ele. Iar 
când a fost a doua zi, fetele au intrat în grădină şi au venit la fiul de împărat, 
şi l-au văzut că şedea tot acolo, şi dinaintea lui erau deşternute şi mai multe 
podoabe şi odoare decât întâia oară. Şi s-au aşezat lângă el şi au întrebat: 

— O, moşule, ce faci cu podoabele acestea? 

Şi fiul de împărat a răspuns: 

— Mă voi însura pentru ele cu vreuna dintre voi. 

— Te însor cu fata aceasta, a spus împărătiţa. 

Şi fiul de împărat s-a ridicat şi a sărutat-o pe fată, şi i-a dat podoabele şi 
odoarele, şi toate au plecat acasă la ele. Şi când fata de împărat a văzut 
podoabele şi odoarele pe care fiul de împărat le-a dat fetelor, şi-a zis în 
sineşi: „Eu am cele mai multe drepturi la acestea şi nu am să păţesc nimic 
rău din asta.” 

Şi când a fost dimineaţa, a ieşit din locuinţa ei singură, luând o înfăţişare 
de roabă dintre roabe şi, pe furiş, a venit la moşneag şi, ajungând la el, a 
spus: 

— O, moşule, eu sunt fata împăratului, vrei să te însori cu mine? 

— Cu drag şi cu bucurie! a răspuns fiul de împărat. 

Şi a scos nişte podoabe şi nişte odoare încă şi mai alese ca soi şi mai 
scumpe ca preţ, şi le-a dăruit fetei de împărat, şi s-a ridicat ca s-o sărute (iar 
ea se simţea neprimejduită şi liniştită). Şi, apropiindu-se de ea, a înşfacat-o 
straşnic şi a trântit-o la pământ, şi i-a spart fecioria şi a întrebat: 

— Oare tu nu mă cunoşti? 

— Cine eşti? a întrebat fata împăratului. 

Şi fiul de împărat a răspuns: 

— Sunt Bahram, fiul împăratului persan. Mi-am schimbat înfăţişarea şi m- 
am despărţit de ai mei şi de ţara mea de dragul tău. 

Şi fata s-a ridicat de sub el în tăcere, fără să-i dea niciun răspuns şi fără să- 
i spună nicio vorbă, după cele ce păţise, şi îşi zicea în sineşi: „Dacă am să-l 
ucid, uciderea lui nu-mi va aduce niciun folos.” Iar pe urmă a cugetat şi şi-a 
zis: „Nu mai am acuma nicio putinţă, decât să fug cu el în ţara lui.” Şi a 
strâns bani şi bogății, şi a trimis un mesager la fiul împăratului, dându-i de 
ştire despre aceasta, pentru ca şi el să se pregătească şi să-şi strângă banii. 
Şi s-au înţeles ca în cutare noapte să plece, şi au încălecat pe caii cei mai 
buni şi au purces sub vălul nopţii, şi nu se făcuse încă dimineaţă când şi 
străbătuseră ţări îndepărtate. 


Şi au mers ei aşa până ce au ajuns în ţara perşilor şi s-au văzut lângă 
cetatea tatălui flăcăului. Şi când tată-său a aflat despre aceasta, l-a 
întâmpinat cu oştenii şi cu vitejii lui şi s-a bucurat până peste poate. Iar pe 
urmă, peste puţine zile, a trimis la tatăl tinerei ad-Datma nişte daruri falnice 
şi i-a scris o scrisoare în care îi da de ştire că fata lui se află la el, şi i-a cerut 
zestrea. Şi, când darurile au ajuns la tatăl fetei, acela le-a primit, iar celor ce 
le aduseseră le-a arătat cea mai aleasă cinstire, şi s-a bucurat straşnic, iar pe 
urmă a orânduit un ospăț şi, chemând judecătorul şi martorii, a scris hârtia 
de cununie dintre fata sa şi fiul de împărat. I-a răsplătit pe solii care 
aduseseră scrisoarea de la împăratul persan şi a trimis zestrea fiicei sale, şi 
fiul împăratului persan a rămas cu ea, până ce i-a despărţit moartea. 

lată, aşadar, o, împărate, care sunt vicleşugurile bărbaţilor împotriva 
femeilor! Nu am să mă lipsesc de dreptatea mea până la moarte! 

Şi împăratul a poruncit să fie ucis fiu-său. 


Dar îndată a intrat la el cel de al şaptelea vizir şi, înfaţişându-i-se, a sărutat 
pământul şi a spus: 

— O, împărate, mai zăboveşte până ce am să-ţi împărtăşesc şi sfatul meu. 
Acela care chibzuieşte şi cumpăneşte ajunge la împlinirea nădejdilor şi 
dobândeşte ceea ce râvneşte, dar acela care se pripeşte chiverniseşte căinţă. 
Eu am văzut cum s-a îmbulzit femeia aceea, îmboldindu-l pe împărat să se 
arunce în nelegiuire, dar robul pe care l-ai coperit cu milosteniile tale îţi 
este credincios. Eu ştiu, o, împărate, despre vicleniile muiereşti, ceea ce nu 
ştie nimeni în afară de mine, şi a ajuns până la mine despre aceasta o 
poveste cu o bătrână şi cu un fiu de negustor. 

— Păi cum a fost? a întrebat împăratul. 

Şi vizirul a spus: 


Povestea celui de al şaptelea vizir 


A ajuns până la mine, o, împărate, că un negustor avea bani mulţi, dar şi 
un fiu care îi era drag. Şi, într-o zi, fiul i-a spus tatălui său: 

— O, taică, poftesc a-ţi cere o poftă cu care m-ai bucura. 

— Da care-i aceea, o, copilul meu? Am să ţi-o dau, de-ar fi ea chiar şi 
lumina ochilor mei, ca să răzbeşti astfel la ceea ce vrei, i-a răspuns tatăl. 

Şi fiul a spus: 


— Vreau să-mi dai ceva bani, să mă duc cu negustorii în ţara Bagdadului, 
ca să văd şi să mă uit la palatele califilor. Mi le-au zugrăvit copiii 
negustorilor şi m-a cuprins ispita de a mă uita la ele. 

— O, copile drag, cine are să ne fie stâlpare, dacă tu ai să te duci? a strigat 
tatăl tânărului. 

Dar acela a grăit: 

— 'Ţi-am spus aceste cuvinte şi mi-e cu neputinţă să nu mă duc, cu 
învoirea sau fără învoirea ta. În sufletul meu s-a aprins un dor care nu are 
să-mi treacă decât când am să ajung la Bagdad. 

Şi când tatăl lui s-a încredinţat de aceasta, i-a strâns nişte mărfuri în preţ 
de treizeci de mii de dinari şi l-a lăsat să plece cu nişte negustori în care 
avea încredere, şi i-a însărcinat pe negustori să-i poarte de grijă. lar pe urmă 
tatăl tânărului şi-a luat rămas-bun de la el şi s-a întors acasă, iar tânărul a 
mers cu tovarăşii săi negustori până a ajuns la Bagdad, sălaşul păcii. 

Iar când au ajuns la Bagdad, tânărul s-a dus în târg şi şi-a închiriat o casă 
bună şi frumoasă, care îi furase minţile şi îi uluise privirile — erau acolo 
păsări ciripitoare, şi iatacurile erau unul în faţa altuia, şi podeaua era 
pardosită cu marmură de felurite culori, iar tavanele erau împodobite cu 
azur de la Madin. L-a întrebat pe portar cât de mare este preţul pentru casă: 

— Cât pe lună? 

Şi portarul a răspuns: 

— Zece dinari. 

Şi tânărul a întrebat: 

— Spui adevărat sau îţi baţi joc de mine? 

— Mă jur pe Allah, a răspuns portarul, nu spun decât adevărul. Toți câţi se 
aşază în casa asta nu stau aici mai mult de o săptămână ori două. 

— Şi din care pricină? a întrebat tânărul. 

Şi portarul a spus: 

— O, copilul meu, toţi câţi se aşază în această casă nu mai ies decât 
bolnavi sau morţi. Casa asta a ajuns pentru toată lumea aşa de vestită pentru 
atare poveste, încât nimeni nu mai are curaj să se aşeze în ea, şi chiria ei s-a 
tot micşorat pe măsură. 

Auzind acestea, tânărul s-a minunat până peste poate şi a rostit: 

— Negreşit că în casa asta trebuie să fie ceva, de se întâmplă asemenea 
boală şi moarte! 

Dar pe urmă s-a chibzuit în sinea lui şi, chemând ocrotirea lui Allah 
împotriva lui Satan cel bătut cu pietre, şi-a alungat din minte atare 


prepunere şi s-a aşezat în casa aceea. Şi a început să vândă şi să cumpere, şi 
au trecut câteva zile, iar el tot mai sălăşluia în casă, şi nu i se întâmplase 
nimic din cele ce îi spusese portarul. 

Şi când sta într-o zi la poarta casei, a trecut pe dinaintea lui o bătrână cu 
părul alb, asemănătoare cu un şarpe bălţat, şi tot proslăvea şi cinstea numele 
lui Allah, dând din drum pietrele şi alte piedici. Şi bătrâna l-a văzut pe 
flăcăul care şedea în poartă, şi a început să se uite la el minunându-se, şi 
tânărul i-a spus: 

— O, femeie, mă cunoşti de undeva ori te nedumireşte ceva la mine? 

Şi, auzind vorbele tânărului, bătrâna s-a apropiat repede de el şi i-a dat 
bineţe, şi l-a întrebat: 

— De câtă vreme locuieşti în casa asta? 

— O, mătuşă, de două luni, a răspuns tânărul. 

Şi bătrâna a grăit: 

— laca pentru ce mă minunam. Nu te cunosc, o, copilul meu, şi nici tu nu 
mă cunoşti, şi nu m-a nedumerit nimic la tine, da m-am minunat pentru că 
toţi câţi au trăit în casa asta, afară de tine, au ieşit de acolo morţi ori 
bolnavi. Şi mă nedumireşte, o, copilul meu, că îţi primejduieşti tinereţea. 
Au tu ai urcat în vârful palatului şi ai privit din balconul care se află acolo? 

Şi pe urmă bătrâna a plecat pe drumul ei, iar tânărul, când bătrâna s-a dus, 
a început să cugete la vorbele ei şi şi-a zis în sineşi: „Nu m-am urcat în 
vârful palatului şi habar n-aveam că acolo ar fi un balcon!” Şi pe urmă, pe 
clipă pe dată, a intrat în palat şi a pornit să caute prin toate colţurile şi odăile 
şi, într-un sfârşit, a dat într-un ungher de o uşiţă în zăvorul căreia un 
păianjen îşi ţesuse pânza. Şi, văzând uşa, tânărul şi-a zis: „Poate că 
păianjenul şi-a ţesut pânza la uşa asta numai pentru că în spatele ei se află 
pieirea!” Şi s-a bizuit pe vorba lui Allah Preamăritul: „Zi: «Nu are să ne 
lovească nimic, afară numai de ceea ce ne-a menit Allah!»” — şi, deschizând 
uşa, a început să suie pe o scară mică şi, ajungând sus, a văzut balconul. Şi 
a stat jos să răsufle şi s-a uitat împrejur, şi a văzut o clădire măiestrită şi 
suliţată, în partea ei de sus cu un balcon înalt, ce privea peste tot Bagdadul, 
şi în balconul acela era o femeie ca o hurie. Şi aceasta i-a cucerit toată 
inima tânărului şi i-a răpit minţile şi inima, lăsând în urmă-i chinurile lui 
Aiub şi jalea lui Iacub . 

Şi după ce a văzut-o şi a cercetat-o bine, tânărul s-a gândit: „Poate că 
lumea spune că nimeni nu a locuit în casa asta fără să se îmbolnăvească ori 
să moară, tocmai din pricina acestei femei. O, dacă aş şti în ce îmi stă 

izbăvirea, mi s-ar rătăci minţile!” Şi a coborât de sus, chibzuind ce să facă, 
şi a stat în casă, dar nu mai avea linişte. Şi a ieşit şi s-a aşezat la poartă, 
neştiind ce să facă, şi deodată a văzut că vine acea bătrână, pomenindu-l şi 
proslăvindu-l pe drum pe Allah. Şi, văzând-o, tânărul s-a sculat în picioare 
şi i-a urat bătrânei bună pace şi s-a temenit, şi a spus: 

— O, mătuşă, eram teafăr şi mulţumit, până m-ai sfătuit să deschid uşa 
aceea şi să văd balconul şi să-l deschid, şi să mă uit de sus şi să văd ceea ce 
m-a năucit. Şi acuma socot că am să pier, şi ştiu că nu se află niciun vraci 
pentru mine, în afară de tine. 

Şi, auzind vorbele tânărului, bătrâna a zâmbit a râde şi a spus: 

— Nu are să ţi se întâmple nimica rău, de-o vrea Allah Preamăritul! 

Şi când i-a spus aceste vorbe, tânărul a intrat în casă şi a ieşit aducând în 
mâini o sută de dinari, şi a spus: 

— a-i, o, mătuşă, şi poartă-te cu mine cum se poartă stăpânii cu robii. 
Vino-mi degrabă într-ajutor — dacă am să mor, are să ti se ceară socoteală la 
Ziua învierii! 

— Cu drag şi cu bucurie! a răspuns bătrâna. Vreau numai, o, copilul meu, 
să-mi dai oleacă de sprijin ca să răzbaţi la cele râvnite. 

— Şi ce vrei, o, mătuşă? a întrebat tânărul. 

Şi bătrâna a răspuns: 

— Vreau să mă sprijini şi să te duci la târgul de mătăsuri şi să întrebi de 
prăvălia lui Abu-li-Fatha ibn Kaidama. Şi când au să ţi-o arate, să te aşezi 
lângă prăvălia lui şi să-i spui: „Dă-mi năframa învrâstată cu aur, pe care o 
ai.” Iar el nu are în prăvălie o năframă mai bună ca aceea. Cumpără de la el 
năframa, la cel mai mare preţ, şi du-o acasă la tine, iar eu am să vin mâine 
la tine, de-o vrea Allah Preamăritul. 

Şi pe urmă bătrâna a plecat, iar tânărul şi-a petrecut noaptea perpelindu-se 
ca pe jerăgaiul iadului. Dar când a fost dimineaţă, şi-a pus în sân o mie de 
dinari şi s-a dus la târgul de mătăsuri şi a întrebat unde este prăvălia lui 
Abu-li-Fatha. Şi unul dintre negustori i-a arătat-o şi, ajungând la Abu-li- 
Fatha, tânărul a văzut dinaintea aceluia o mulţime de slugi, de slujitori şi de 
slujbaşi, şi, după chip, negustorul era om destoinic cu belşug de avuţii şi, 
spre desăvârşirea fericirii lui, o avea pe femeia aceea, care nu-şi avea 
seamăn nici printre odraslele de împărați. Şi, văzându-l pe Abu-li-Fatha, 
tânărul i-a dat bineţe, şi negustorul a răspuns la bineţea lui şi l-a poftit să 
şadă, şi tânărul a şezut jos lângă el şi a grăit: 


— O, negustorule, vreau de la tine o năframă aşa şi-aşa, s-o cercetez 
oleacă. 

Şi negustorul i-a poruncit unui rob să aducă din afundul prăvăliei teancul 
cu mătăsuri. Şi când robul a adus teancul, Abu-li-Fatha l-a desfăcut şi a scos 
câteva năframe, şi tânărul a rămas uluit de frumuseţea lor. Şi a văzut şi 
năframa aceea, şi a cumpărat-o de la negustor pe cincizeci de dinari şi, 
bucuros, s-a dus cu ea acasă. 

Şi deodată a venit bătrâna aceea şi, văzând-o, tânărul s-a sculat în picioare 
dinaintea ei şi i-a dat năframa. Şi bătrâna i-a spus: 

— Adu-mi un cărbune din foc! 

Şi tânărul i-a adus cărbunele, şi bătrâna a pus un capăt al năframei pe 
cărbune şi a ars-o pe margini, iar pe urmă a împăturit năframa la loc ca mai 
înainte şi, luând-o, s-a dus la casa lui Abu-li-Fatha şi, când a ajuns acolo, a 
bătut la poartă. Şi când femeia aceea i-a auzit glasul, s-a ridicat şi i-a 
deschis uşa. Iar bătrâna era în prietenie cu mama acelei femei, şi femeia o 
cunoştea, întrucât era prietenă cu maică-sa. 

— Ce nevoie te aduce, o, mătuşă? a întrebat femeia. Mama a plecat de la 
mine acasă la ea. 

— O, fata mea, a răspuns bătrâna, ştiu că mama ta nu e la tine, şi am fost 
pe la ea, şi am venit la tine numai pentru că m-am temut să nu treacă ceasul 
de rugăciune. Vreau să mă închin aci la tine, întrucât ştiu că eşti neprihănită 
şi la tine în casă este neprihănire. 

Şi femeia i-a îngăduit să intre în casă, şi bătrâna, intrând, s-a temenit şi a 
chemat asupra ei binecuvântarea, iar pe urmă a luat urciorul şi a intrat în 
odaia de rugăciune, şi s-a spălat şi şi-a săvârşit rugăciunea în ungherul 
anume, iar după aceea a venit la femeie şi i-a spus: 

— O, fata mea, cred că locul acela, în care m-am rugat, a fost călcat de 
slugi, că nu este curat. Caută-mi alt loc, unde să mă rog. Am irosit 
rugăciunea pe care am săvârşit-o mai înainte. 

Şi femeia a luat-o de mână şi i-a spus: 

— O, mătuşă, du-te şi roagă-te pe patul meu, unde stă soţul meu. 

Şi când a dus-o la pat, bătrâna a început să se roage şi să-l strige pe Allah, 
şi să se temenească, iar pe urmă s-a prilejuit de nebăgarea de seamă a femeii 
şi a băgat năframa sub pernă, în aşa fel că femeia nu a văzut nimic. lar după 
ce şi-a terminat rugăciunea, bătrâna a chemat binecuvântarea asupra femeii 
şi s-a ridicat şi a plecat. 


lar când a fost sfârşitul zilei, a venit negustorul, soţul acelei femei, şi a 
şezut pe pat. Şi femeia i-a adus mâncarea, şi negustorul a mâncat pe 
săturate, şi s-a spălat pe mâini, iar pe urmă s-a sprijinit cu coatele pe pernă, 
şi deodată a văzut că de sub pernă ieşea un colţ de năframă. Şi negustorul a 
tras năframa de sub pernă şi, uitându-se lung la ea, a cunoscut-o. Şi a 
bănuit-o pe femeia lui de dezmăţare şi a chemat-o, şi a întrebat: 

— De unde ai năframa asta? 

Şi soţia i s-a jurat cu potop de jurăminte şi a spus: 

— Nu a fost la mine nimeni, în afară de tine. 

Şi negustorul a tăcut, temându-se de ruşine, şi s-a gândit: „Dacă am să 
deschid această uşă, am să mă fac de ocară în Bagdad” (iar negustorul acela 
era prieten de inimă cu califul, şi nu-i rămânea decât să tacă, şi nu i-a mai 
spus femeii niciun cuvânt). lar numele acelei femei era Mazia, şi negustorul 
a chemat-o şi i-a spus: 

— A ajuns până la mine că mama ta este bolnavă de o boală de inimă, şi 
toate femeile sunt la ea şi o plâng. A trimis vorbă să te duci la ea. 

Şi femeia a plecat la mama ei şi, intrând în casă, a găsit-o pe maică-sa 
sănătoasă. Şi a stat oleacă, şi deodată au venit nişte hamali care îi cărau 
calabalâcurile din casa negustorului, şi îi căraseră toate lucrurile ce fuseseră 
în casa lui. Şi când a văzut aceasta, mama a întrebat: 

— O, fata mea, ce s-a întâmplat? 

Dar femeia s-a ascuns de ea, şi mama ei a început să plângă şi s-a întristat 
din pricina despărțirii fetei sale de bărbatu-său. 

lar peste câteva zile a venit la femeie, când era singură, acasă, bătrâna 
aceea, şi cu mâhnire i-a dat bineţe şi a întrebat-o: 

— Ce este cu tine, o, fata mea, o, dulceata mea? Mi-ai tulburat gândurile. 

Şi a intrat la mama femeii şi a întrebat-o: 

— O, soră dragă, ce s-a întâmplat şi ce-i cu povestea dintre fată şi soţul ei? 
A ajuns până la mine că s-au despărţit; cu ce i-a greşit de s-au stârnit toate 
astea? 

— Poate că soţul ei are să se întoarcă la ea după binecuvântarea ta, i-a spus 
femeii mama. Încât, roagă-te pentru ea, surioară: tu eşti postitoare şi 
veghezi în toate nopţile. 

lar pe urmă fata, mama ei şi bătrâna s-au strâns în casă şi au început să 
tăifasuiască, şi bătrâna a spus: 

— O, fata mea, nu te lăsa jalei! De-o vrea Allah Preamăritul, am să te 
împac cu soţul tău zilele astea! 


Şi pe urmă bătrâna s-a dus la tânărul acela şi i-a spus: 

— Pregăteşte o încăpere frumoasă, am să ţi-o aduc pe femeia aceea în 
seara asta. 

Şi tânărul s-a sculat şi a adus tot ce era de trebuinţă ca mâncare şi băutură, 
şi a stat să aştepte, iar bătrâna s-a dus la mama fetei şi i-a spus: 

— O, surioara mea, e o nuntă la noi, las-o pe fată să meargă cu mine, să se 
mai veselească şi să-i mai treacă amarul şi grijile, iar pe urmă ţi-o aduc 
îndărăt aşa cum era când am luat-o. 

Şi mama femeii s-a sculat şi a îmbrăcat-o cu cele mai strălucite haine ale 
ei, împodobind-o cu cele mai strălucite podoabe şi odoare. Şi femeia a 
plecat cu bătrâna, iar mama a mers cu ele până la poartă şi o tot povăţuia pe 
bătrână şi îi spunea: 

— Ia seama să n-o zărească vreo făptură de-a lui Allah Preamăritul, că tu 
ştii ce loc are soţul ei la calif. Nu zăbovi prea mult şi întoarce-te cât mai 
degrabă. 

Şi bătrâna a luat femeia şi s-a dus cu ea la casa tânărului, iar femeia credea 
că este casa aceea unde era nunta. Şi când a intrat în casă şi a păşit în odaia 
de oaspeţi, tânărul i-a sărit în întâmpinare şi a îmbrăţişat-o, şi a început să-i 
sărute mâinile şi picioarele, şi copila era uluită de frumuseţea tânărului, şi-i 
părea încăperea aceea şi toate câte se găseau în ea, şi florile, şi mâncărurile, 
şi băuturile, ca într-un vis. Şi bătrâna văzând-o buimăcită, i-a zis: 

— Numele lui Allah fie asupra-ţi, o, fata mea! Nu te teme, eu stau aici şi 
nu am să te las singură nicio clipită. Tu te potriveşti cu el, şi el se potriveşte 
cu tine. 

Şi femeia s-a aşezat cu sfială, iar tânărul numaidecât a început să 
şuguiască cu ea şi a facut-o să râdă şi a înveselit-o cu stihuri şi cu poveşti, 
până ce pieptul ei s-a uşurat şi a cuprins-o voioşia. Şi a început să mănânce 
şi să bea, şi când vinul i s-a părut desfătător, a luat lăuta şi a început să 
cânte, şi s-a plecat şi s-a repezit la frumuseţea tânărului. Şi, văzând aşa, 
tânărul s-a îmbătat fără vin şi i se părea că sufletu-i nu mai e nimic. Şi 
bătrâna a ieşit de la ei. 

lar în zori a venit la ei şi le-a urat bună dimineaţa, şi a întrebat-o pe 
femeie: 

— Cum ţi-a fost noaptea, o, stăpână? 

— A fost bună, datorită mâinilor tale lungi şi a iscusinţii lor la codoşlăcuri, 
a răspuns femeia. 

lar bătrâna i-a spus: 


— Scoală-te să mergem la mama ta. 

Şi când a auzit vorbele bătrânei, tânărul i-a întins o sută de dinari şi a spus: 

— Las-o la mine în noaptea asta. 

Şi bătrâna a plecat de la ei şi s-a dus la mama femeii, şi i-a spus: 

— Fiica ta îţi doreşte bună pace. Mama miresei a silit-o să se jure că va 
petrece noaptea asta la ea. 

— O, sora mea, a zis mama femeii, urează-le bună pace la amândouă. 
Dacă fata e mulţumită, nu e nicio supărare că are să înnopteze acolo, las-o 
să se veselească şi să vină fără grabă, şi nu mi-e frică pentru ea decât de 
vreun necaz din partea lui bărbatu-său. 

Şi bătrâna i-a tors mamei femeii tertip după tertip, până s-au scurs astfel 
şapte zile, şi în fiecare zi căpăta de la tânăr câte o sută de dinari. Iar când au 
trecut zilele astea, mama femeii i-a spus bătrânei: 

— Să mi-o aduci pe fiică-mea chiar acum, numaidecât, mi-e inima 
înnegurată din pricina ei! Vremea cât a lipsit s-a prelungit şi nu mi se pare 
lucru curat! 

Şi bătrâna a ieşit de la ea supărată foc de vorbele ei şi, ajungând la femeie, 
i-a luat mâna în mâna ei şi au plecat de la tânăr pe când acesta încă mai 
dormea în pat, ameţit de vin. Şi s-a dus la mama femeii, şi aceasta le-a 
primit veselă şi prieteneşte, bucuroasă până peste poate, şi a spus: 

— O, fata mea, îmi era inima îngrijorată din pricina ta, şi am căşunat pe 
sora mea cu nişte vorbe care au amărât-o. 

— Scoală-te şi sărută-i mâinile şi picioarele, că mi-a fost chiar ca o 
slujnică şi mi-a împlinit toate dorinţele, a spus femeia. Iar dacă nu ai să faci 
cele ce ţi-am poruncit, nu mai sunt fiica ta, iar tu nu îmi mai eşti mamă. 

Şi mama femeii s-a ridicat pe dată şi s-a împăcat cu bătrâna. 

lar tânărul, trezindu-se din ameţeală, n-a mai găsit-o pe femeie, dar era 
bucuros şi cu ceea ce dobândise când îşi ajunsese ţinta. Şi pe urmă bătrâna a 
venit la tânăr şi s-a temenit, şi l-a întrebat: 

— Ce zici de înnădelile mele? 

— Minunat le-ai înnădit şi le-ai împletit, şi le-ai tighelit, a grăit tânărul. 

lar bătrâna a spus: 

— Hai să descâlcim ceea ce am încâlcit şi s-o dăm pe femeie îndărăt 
soţului ei, că numai noi am fost pricina despărțirii lor. 

— Păi da eu ce să înnădesc? a întrebat tânărul. 

— Tu să te duci la prăvălia negustorului acela, a răspuns bătrâna, şi să stai 
jos lângă el şi să te temeneşti dinaintea lui, iar eu am să trec pe lângă 


prăvălie. Şi când ai să mă vezi, să ieşi repede din prăvălie, să mă înşfaci şi 
să mă zgâlţâi de haină şi să mă ocărăşti, şi să mă ameninţi şi să-mi ceri 
năframa, şi să-i spui negustorului: „O, stăpâne, îţi mai aminteşti de năframa 
aceea, pe care am cumpărat-o de la tine pe cincizeci de dinari? S-a 
întâmplat, o, stăpâne, că o roabă a mea şi-a pus-o şi a ars-o la un colţ pe 
margine, şi ea atunci i-a dat năframa aceea acestei bătrâne, ca ea s-o dea 
cuiva la cârpit, şi bătrâna a luat-o şi s-a dus, şi din ziua aceea n-am mai 
văzut-o.” 

— Cu drag şi cu bucurie! a răspuns tânărul. 

lar pe urmă, pe clipă pe dată, s-a dus la prăvălia negustorului şi a stat 
oleacă la el, şi deodată a văzut că bătrâna trecea pe lângă prăvălie, şi avea în 
mâini nişte mătănii pe care le tot prefira. Şi când a văzut-o, tânărul a sărit în 
picioare şi, ieşind din prăvălie, a înhăţat-o pe bătrână de haină şi a început 
s-o suduiască şi s-o boscorodească, iar ea îi răspundea blând şi zicea: 

— O, fiul meu, ţi se iartă! 

Şi oamenii din piaţă au început să se strângă împrejurul lor şi să întrebe: 

— Ce s-a întâmplat? 

Şi tânărul răspundea: 

— O, oameni buni, am cumpărat de la negustorul acesta o năframă de 
cincizeci de dinari, şi o roabă a mea a purtat-o vreme de un ceas, iar pe 
urmă s-a apucat s-o afume şi a sărit o scânteie şi a ars năframa la un colţ, şi 
i-am dat-o acestei bătrâne s-o dea cuiva la cârpit şi apoi să ne-o aducă 
îndărăt, şi de-atunci n-am mai văzut-o niciodată. 

Şi bătrâna a strigat: 

— Tânărul acesta spune adevărul! Da, am luat de la el năframa şi am intrat 
cu ea într-una din casele pe unde mă duc eu, de obicei, şi am uitat-o pe 
undeva pe acolo şi nu mai ştiu unde este. Iar eu sunt femeie săracă, şi m-am 
temut de stăpânul acelei năframe, şi l-am tot ocolit! 

Şi în toată vremea asta, negustorul, soţul acelei femei, a ascultat la vorbele 
lor, de la început până la sfârşit. Şi când a auzit povestea pe care o ticluiseră 
bătrâna aceea vicleană şi tânărul, negustorul s-a ridicat în picioare şi a 
strigat: 

— Mare e Allah! Cer iertare de la Allah Preamăritul pentru greşelile mele 
şi pentru că mi-am zăticnit judecata! 

Şi l-a proslăvit pe Allah care îi dezvăluise adevărul, iar pe urmă s-a dus la 
bătrână şi a întrebat-o: 

— Pe la noi prin casă vii? 


— O, copilul meu, a răspuns bătrâna, vin şi pe la tine, şi pe la alţii, după 
miluială, da din ziua aceea nimenea nu mi-a dat vreo ştire despre năframă. 

— Da ai întrebat pe cineva de la mine din casă despre ea? a urmat 
negustorul. 

Şi bătrâna a grăit: 

— O, stăpâne, am fost pe la tine şi am întrebat, şi mi s-a spus: „Negustorul 
s-a despărţit de stăpâna casei.” Şi am plecat, şi-apoi n-am mai întrebat pe 
nimeni până în ziua de azi. 

Şi negustorul s-a întors către tânăr şi i-a spus: 

— Dă-i drumul acestei bătrâne, năframa este la mine. 

Şi a adus năframa din prăvălie şi a dat-o la cârpit de faţă cu cei ce se aflau 
acolo, iar pe urmă s-a dus la soţia lui şi i-a dat ceva bani şi a luat-o iarăşi la 
el, după ce şi-a cerut îndelung iertăciune de la ea şi s-a rugat de îndurare de 
la Allah, şi habar n-avea de ce ticluise bătrâna. 

lacătă una dintre multele ticăloşii muiereşti, o, împărate! 


Şi pe urmă vizirul a spus: 

A ajuns până la mine, tot aşa, o, împărate, că fiul unui împărat ieşise 
singur cu sine însuşi să se preumble, şi a trecut pe lângă o grădină înverzită, 
în care se aflau pomi, roade şi păsări, şi scocuri de apă curgând prin grădina 
aceea. Şi tânărului i-a plăcut locul şi a stat jos acolo şi, scoțând nişte poame 
uscate, pe care le avea la el, a început să le mănânce şi, pe când sta el aşa, 
deodată a văzut un fum mare, ce se ridica până la cer. Şi fiul de împărat s-a 
speriat şi s-a sculat şi, căţărându-se într-un pom, s-a ascuns acolo. Şi când s- 
a urcat în pom, fiul de împărat a văzut că din râu ieşea un ifrit care purta pe 
cap o ladă de marmură, iar lada era încuiată cu un lacăt. Şi ifritul a pus jos 
în grădină lada şi a deschis-o, şi din ladă a ieşit o fată ca soarele neacoperit 
pe un cer senin, şi era din neam de oameni. Şi ifritul a aşezat-o pe fată 
dinaintea lui şi a început să se uite la ea, iar pe urmă şi-a pus capul pe 
genunchii ei şi a adormit. 

Şi fata a luat capul ifritului şi l-a sprijinit pe ladă, iar pe urmă s-a sculat şi 
a început să se preumble, şi privirile i-au căzut pe copacul acela. Şi l-a 
văzut pe fiul de împărat şi i-a făcut semn să coboare, dar fiul de împărat n-a 
vrut să coboare, şi fata a început să-l îmbie cu stăruinţă şi a spus: 

— Dacă nu te dai jos, am să-l trezesc pe ifrit din somn şi am să-i dau de 
ştire despre tine, şi el are să te omoare în chiar clipita aceea. 


Şi tânărul, de frica fetei, s-a dat jos, şi când s-a dat jos, fata a început să-i 
sărute mâinile şi picioarele şi să-l îmbie ca el să-i împlinească jindul, şi 
tânărul s-a plecat la rugăminţile ei şi, când i-a împlinit rugămintea, fata i-a 
spus: 

— Dă-mi inelul pe care îl ai la deget. 

Şi tânărul i-a dat inelul, şi ea l-a înfăşurat într-o năframă de mătase, iar în 
năframa aceea se aflau o sumedenie de inele — mai mult de optzeci — şi fata 
a pus între ele inelul fiului de împărat. 

— Ce faci cu inelele astea, pe care le-ai strâns? a întrebat fiul de împărat. 

Şi fata i-a răspuns: 

— Ifritul acesta m-a răpit din palatul tatălui meu şi m-a aruncat în această 
ladă şi m-a încuiat cu lacătul. Şi îşi pune pe cap lada cu mine, oriunde s-ar 
duce, şi anevoie poate să îndure o clipită fără mine, întrucât este amarnic de 
gelos şi nu-mi îngăduie ceea ce doresc eu. Şi când am văzut aşa, am pus 
jurământ că mă voi prilejui de toţi câţi vor ajunge în preajma mea. Iar 
inelele acestea pe care le-am strâns sunt taman atâtea câţi bărbaţi am 
cunoscut, întrucât de la fiecare dintre cei ce m-au cunoscut iau un inel şi îl 
pun în această năframă. Caută-ţi de drum, a spus ea pe urmă, iar eu am să-l 
aştept pe altul, că ifritul nu se trezeşte curând. 

Şi tânărului crăişor abia-i venea să creadă acestea, şi şi-a văzut de drum, 
până a ajuns la locuinţa tatălui său, iar împăratul habar n-avea de ticăloşia 
pe care fata aceea o săvârşise asupra fiului său, dar ea nici nu se sinchisea 
de asta şi nici nu-i păsa de împărat. Şi când a auzit că inelul fiului său s-a 
pierdut, împăratul a poruncit ca tânărul să fie ucis, iar pe urmă s-a sculat din 
jeţul său şi s-a dus la el în palat, şi acolo vizirii i-au abătut gândul de la 
uciderea fiului său. Şi când a fost într-o noapte, împăratul a trimis după 
viziri, chemându-i, şi ei au venit cu toţii, şi împăratul s-a ridicat în 
întâmpinarea lor şi le-a mulţumit pentru că i-au abătut gândul de mai înainte 
de la uciderea fiului său, şi tânărul, de asemenea, le-a mulţumit şi a spus: 

— Minunat a fost ceea ce aţi făcut pentru ca tatăl meu să-mi cruţe sufletul, 
şi am să vă răsplătesc cu bine, de-o vrea Allah Preamăritul. 

Şi pe urmă tânărul le-a povestit vizirilor pricina pierderii inelului, şi vizirii 
i-au urat viaţă îndelungată şi mare înălţare, şi au ieşit din sala de primire. 

Încât ia aminte, o, împărate, care sunt vicleşugurile femeilor şi ce fac ele 
cu bărbaţii. 

Şi împăratul s-a răzgândit să-şi omoare fiul. 


POVESTEA CU FIUL DE ÎMPĂRAT ŞI CU CEI ŞAPTE VIZIRI 
(continuare) 


lar când a fost dimineaţă, tatăl crăişorului s-a aşezat în jeţul său, în cea de 
a opta zi, şi a intrat la el fiul său, ţinându-l de mână pe dascălul său, as- 
Sindibad, şi a sărutat pământul dintre mâinile împăratului, iar pe urmă a 
început să vorbească cu o limpezime desăvârşită, preamărind pe tatăl său şi 
pe vizirii lui, şi pe mai-marii din împărăţia lui, şi le-a mulţumit şi i-a 
preacinstit. lar în sală erau de faţă învățații, emirii, oştenii şi oamenii de 
vază, şi toţi cei de faţă se minunau de limpezimea vorbirii crăişorului, de 
desăvârşirea ei şi de iscusinţa lui strălucită de a vorbi. Şi când tatăl 
crăişorului l-a auzit, s-a bucurat cu bucurie mare şi tare, iar pe urmă l-a 
chemat pe crăişor şi l-a sărutat între ochi, şi l-a chemat pe dascălul lui, as- 
Sindibad, şi l-a întrebat pentru ce a tăcut fiul său toate acele şapte zile. 

— O, stăpâne, a răspuns dascălul, a fost bine că n-a vorbit. M-am temut să 
nu fie ucis în acest răstimp, şi am aflat de primejdia asta, o, stăpâne, încă 
din ziua naşterii lui, când i-am citit horoscopul care mi-a dezvăluit toate 
acestea. Dar acum răul s-a depărtat de la el, spre bucuria împăratului. 

Şi împăratul s-a bucurat şi i-a întrebat pe vizirii săi: 

— Dacă mi-aş fi omorât fiul, vina ar fi fost a mea, a roabei, ori a 
dascălului as-Sindibad? 

Şi cei de faţă au tăcut şi nu au dat niciun răspuns, şi as-Sindibad, dascălul 
tânărului, i-a zis crăişorului: 

— Dă tu răspunsul, o, copilul meu. 

Şi fiul împăratului a spus: 


Povestea cu o roabă şi cu nişte lapte 


Am auzit că odată la casa unui negustor au poposit nişte oaspeţi, şi gazda a 
trimis o roabă să cumpere pentru ei din târg nişte lapte într-un urcior, şi 
roaba a luat laptele în urcior şi a pornit îndărăt spre casa stăpânului ei. Şi 
când mergea pe drum, a zburat peste ea un uliu care ducea în gheare un 


şarpe pe care îl înhăţase, şi de la şarpe a căzut în urcior o picătură de venin, 
iar roaba habar n-a avut de aceasta. Şi când a ajuns acasă, stăpânul ei a luat 
laptele şi a început să bea din el împreună cu oaspeţii săi, şi nici n-a apucat 
laptele să se închege în pântecul lor, că au şi murit cu toţii. Încât iacătă, o, 
împărate, a cui e vina în această împrejurare? 

Şi unul dintre cei de faţă a spus: 

— Vina e a celor care au băut. 

Iar un altul a spus: 

— Vina e a roabei, care a lăsat urciorul deschis, fără dop. 

Şi as-Sindibad, dascălul băiatului, a grăit: 

— Da tu ce zici despre asta, o, copilul meu? 

— Eu zic, a răspuns fiul împăratului, că oamenii aceştia se înşală: vina nu 
e nici a roabei, nici a oaspeţilor adunaţi acolo, ci numai că sorocul acelor 
oameni se încheiase odată cu scrisa lor, şi aşa le fusese menită lor moartea, 
din pricina acelei întâmplări amarnice. 

Şi când cei de faţă au auzit aceasta, s-au minunat până peste poate şi şi-au 
ridicat glasurile, urându-i de bine crăişorului, şi i-au spus: 

— O, doamne, ai dat un răspuns care nu-şi are asemănare, iar tu eşti un 
învăţat printre oamenii vremurilor de-acum. 

Şi, auzindu-i, fiul împăratului a grăit: 

— Nu sunt învăţat, şi chiar că bătrânul cel orb, şi copilul de trei ani, şi 
copilul de cinci ani sunt mai înţelepţi decât mine. 

— Povesteşte-ne istoria acestora trei care sunt mai înţelepţi decât tine, o, 
tinere! au spus cei ce se aflau de faţă. 

Şi crăişorul a spus: 


Povestea cu negustorul şi cu bătrânul cel orb 


A ajuns până la mine că trăia odată un negustor cu mulţi bani, care 
călătorise mult prin toate ţările. Şi l-a prins gândul să se ducă într-o ţară, şi 
i-a întrebat pe oamenii care fuseseră pe acolo: „Cu ce marfă se poate câştiga 
cel mai bine acolo?” „Cu lemnul de santal — acela se vinde acolo cel mai 
scump”, i s-a răspuns. Şi negustorul a cumpărat pe toţi banii lui lemn de 
santal şi a plecat spre cetatea aceea. 

Şi când a ajuns acolo (iar vremea sosirii lui a fost pe la amurgit de ziuă), a 
văzut deodată o bătrână care mâna nişte berbeci şi care, văzându-l pe 


negustor, l-a întrebat: 

— Cine eşti, bre omule? 

Şi negustorul a răspuns: 

— Sunt un negustor străin. 

— Fereşte-te de locuitorii din cetatea aceasta, a spus bătrâna, că sunt nişte 
vicleni şi nişte hoţi, şi îl înşală pe străin ca să-l prade şi să-l despoaie de tot 
ce are. Şi, iaca, ţi-am dat un sfat. 

Şi bătrâna s-a dus. 

Iar când a fost dimineaţa, pe negustor l-a întâmpinat un ins dintre locuitorii 
din cetate şi i-a dat bineţe, şi l-a întrebat: 

— O, stăpâne, de unde vii? 

— Vin din cutare cetate, a răspuns negustorul. 

Şi cetăţeanul l-a întrebat: 

— Da ce marfă ai adus? 

— Nişte lemn de santal, a răspuns negustorul. Am auzit că are căutare la 
voi. 

— A greşit cel ce ţi-a dat un atare sfat, a zis cetăţeanul. Că noi ardem sub 
căldări numai lemn de ăsta de santal, şi la noi preţul lui e ca al lemnelor de 
rând. 

Şi când a auzit vorbele acelui ins, negustorul s-a mohorât şi s-a înciudat în 
sineşi, şi ba credea, ba nu credea totodată. Şi negustorul a tras la unul dintre 
hanurile din cetate şi s-a apucat să facă foc sub o căldare cu santalul său, şi 
cetăţeanul acela l-a văzut şi l-a întrebat: 

— Nu vrei să vinzi santalul ăla pe cât îţi va dori sufletul în schimb? 

— Ţi-l vând, a răspuns negustorul. 

Şi omul a cărat tot santalul la el acasă, iar vânzătorul gândea să ceară atâţia 
galbeni cât santal va lua cumpărătorul. 

Iar când a fost dimineaţă, negustorul s-a dus să se preumble prin cetate, şi 
s-a întâlnit cu un ins cu ochi albaştri, şi chior, un ins dintre locuitorii din 
cetate, care l-a înşfăcat şi a spus: 

— Tu mi-ai prăpădit ochiul, şi n-am să te iert pentru nimic în lume! 

Şi negustorul a început să tăgăduiască şi a strigat: 

— Treaba asta n-o să-ţi meargă! 

Şi s-au strâns împrejurul lor o mulţime de oameni şi au început să-l roage 
pe chior să-l păsuiască până a doua zi, iar atunci negustorul are să-i 
plătească preţul pentru ochi. Şi negustorul a pus un chezaş pentru sine, şi i- 


au dat drumul, şi a plecat. Da i se rupsese o sanda, când îl târâse chiorul, şi 
s-a oprit la magherniţa unui papugiu şi i-a dat sandaua, şi i-a spus: 

— Cârpeşte-mi-o, şi vei dobândi de la mine cât să te mărturiseşti 
mulţumit. 

Şi a plecat, şi deodată a văzut nişte inşi care şedeau jos şi jucau pe bani, şi 
a stat şi el jos lângă ei, de ciudă şi de gânduri, şi ei l-au pofitit să joace, şi el 
s-a apucat să joace cu ei. Şi l-au biruit şi l-au câştigat, şi l-au lăsat să aleagă: 
ori să bea marea, ori să le deştearnă toţi banii. Şi negustorul s-a ridicat şi a 
spus: 

— Păsuiţi-mă până mâine, şi a plecat de la ei, îngrijorat de ceea ce făcuse, 
şi habar n-avea care ar putea să-i fie scăparea. 

Şi a stat jos undeva, să chibzuiască, îngândurat şi amărât, şi deodată a 
trecut pe lângă el bătrâna aceea. Şi s-a uitat la negustor şi i-a zis: 

— Nu cumva locuitorii din cetate te-au curăţat? Te văd îngândurat de ceea 
ce ai pătit. 

Şi negustorul i-a istorisit toate câte le păţise, de la început până la sfârşit. 
Şi bătrâna l-a întrebat: 

— Cine te-a dus cu santalul acela? Santalul la noi e prețuit la zece dinari 
pe un ritl. Ci am să ticluiesc pentru tine un tertip cu care nădăjduiesc să-ţi 
dobândeşti mântuirea sufletului. Du-te la cutare poartă: acolo şade un şeic 
olog, dibaci, bătrân, iscusit. Toți se duc la el şi-l întreabă despre ceea ce vor 
să facă, şi el îi povăţuieşte, spre folosul lor, întrucât este neîntrecut la 
vicleşuguri, fermecătorii şi tertipuri. E un dibaci, iar cei dibaci se strâng 
noaptea la el. Încât du-te la el şi ascunde-te de potrivnicii tăi, ca să-i auzi ce 
tăinuiesc, da ei să nu te vadă. El are să istorisească despre biruitori şi biruiţi, 
şi poate că vei auzi de la el vreun temei care să te scape de potrivnicii tăi. 

Şi negustorul s-a dus de la ea în locul acela despre care îi povestise, şi s-a 
ascuns acolo, şi l-a văzut pe şeicul acela, şi a stat jos în preajma lui. Şi când 
s-a scurs mai puţin de un ceas, s-au ivit la şeic inşii care aveau să se 
întâmpine cu el şi, înfăţişându-se dinainte-i, s-au temenit şi i-au dat bineţe 
rând pe rând, şi au stat jos împrejurul lui, şi negustorul, văzându-i, i-a zărit 
printre cei veniţi şi pe cei patru potrivnici ai lui. Şi şeicul i-a cinstit cu câte 
ceva, şi ei au înfulecat, iar pe urmă au început să-i povestească şeicului ce a 
făcut fiecare dintre ei în ziua aceea, şi insul cu santalul a ieşit în faţă şi i-a 
istorisit şeicului ce izbândise în ziua aceea: cum a cumpărat pe nimic nişte 
santal de la un ins şi cum vânzarea se făcuse cu învoiala de a i se da în 
schimb vânzătorului ceea ce va voi. 


— Potrivnicul tău te va îngenunchea, a spus şeicul. 

— Păi cum să mă îngenuncheze? a întrebat dibaciul. 

Şi şeicul a răspuns: 

— Dacă îţi va spune: „Vreau o măsură întreagă de galbeni sau de arginţi”, 
ai să-i dai? 

— Dau, şi tot voi fi în câştig, a răspuns dibaciul. 

— Da, dar dacă are să-ţi spună: „Vreau o măsură întreagă de purici, 
jumătate din ei bărbătuşi, jumătate din ei femeiuşte”, ce te vei face? a 
întrebat şeicul. 

Şi dibaciul a priceput că va fi biruit. 

Şi pe urmă a ieşit în faţă chiorul şi a spus: 

— O, şeicule, astăzi am dat de un ins cu ochi albaştri, dintr-o altă ţară, şi 
am stârnit o gâlceavă cu el, şi l-am înşfăcat şi i-am spus: „Tu mi-ai prăpădit 
ochiul!”, şi nu l-am mai slăbit până ce o mulţime de oameni mi-au chezăşuit 
că insul are să se întoarcă mâine la mine şi are să mă despăgubească pentru 
ochiul meu. 

— Dacă va vrea să te îngenuncheze, acela chiar că te va îngenunchea, a 
spus şeicul. 

— Cum să mă îngenuncheze? a întrebat chiorul. 

Şi şeicul a răspuns: 

— Are să-ţi spună: „Scoate-ţi ochiul, şi eu am să-mi scot un ochi, iar pe 
urmă îi vom cântări pe amândoi ochii; şi dacă ochiul meu va cântări 
întocmai cât al tău, atunci ai dreptate în ceea ce mărturiseşti” — şi va trebui 
să-i plăteşti pentru ochiul lui, şi tu vei rămâne orb, iar el va vedea cu ochiul 
celălalt. 

Şi chiorul a priceput că negustorul îl va birui pe acest temei. 

lar apoi a ieşit în faţă papugiul şi a spus: 

— O, şeicule, am văzut astăzi un ins care mi-a dat o sandală şi a spus: 
„Cârpeşte-mi-o!” Şi l-am întrebat: „Şi, oare, nu ai să-mi plăteşti»” Şi insul a 
spus: „Cârpeşte-mi sandala şi vei căpăta de la mine cât să te mărturiseşti 
mulţumit.” Iar eu nu am să mă mulţumesc cu nimic, afară de toţi banii lui. 

— Dacă va vrea să-şi ia sandala şi să nu-ţi dea nimic pentru ea, o va lua! a 
spus şeicul. 

— Păi cum aşa? a întrebat papugiul. 

Şi şeicul a răspuns: 

— Are să-ţi spună: „Vrăjmaşii sultanului au fost biruiţi, potrivnicii lui nu 
mai au nicio putere, iar copiii lui şi sprijinitorii lui sunt fără de număr. Eşti 


mulţumit ori ba?” Şi dacă vei spune: „Mulţumit”, el îşi va lua sandala şi se 
va duce; iar dacă vei spune „Nu”, el va lua sandala şi te va plesni cu ea 
peste ochi şi peste ceafă. 

Şi papugiul a priceput că va fi biruit. Şi apoi a ieşit în faţă insul care jucase 
cu negustor pe ce va hotărî câştigătorul şi a spus: 

— O, şeicule, eu m-am întâlnit cu un ins şi am jucat cu el, şi l-am câştigat, 
şi i-am spus: „Dacă vei bea această mare, îmi aştern dinainte-ţi toţi banii 
mei, iar dacă nu o vei bea, să-mi deşterni tu banii tăi.” 

— Dacă va vrea să te biruiască, te va birui negreşit, a spus şeicul. 

— Păi cum? a întrebat jucătorul. 

Şi şeicul a răspuns: 

— Are să-ţi spună: „la gâtul mării în mână şi dă-mi-l, iar eu am s-o beau.” 
Şi tu nu ai să poţi, şi el te va birui pe temeiul acesta. 

Şi negustorul, auzind toate astea, a aflat pe ce temeiuri să se sprijine faţă 
de potrivnicii săi. Şi pe urmă toţi au plecat de la şeic, şi negustorul a luat-o 
către locuinţa lui. 

Şi când a fost dimineaţa, a venit la el insul cu care jucase pe băutul mării. 
Şi negustorul i-a spus: 

— Dă-mi gâtul mării şi am s-o beau. 

Şi jucătorul n-a fost în stare, şi negustorul l-a îngenuncheat, şi cel cu care 
se rămăşise a plătit cu o sută de dinari şi a plecat. lar pe urmă a venit 
papugiul şi a cerut plata cu care să fie mulţumit, şi negustorul i-a spus: 

— Sultanul i-a biruit pe vrăjmaşii săi, i-a nimicit pe toţi potrivnicii, şi 
copiii lui sunt o sumedenie. Eşti mulţumit ori ba? 

— Da, mulţumit, a răspuns papugiul, şi negustorul şi-a luat încălțţămintea 
pe degeaba şi s-a dus. 

lar apoi a venit la el chiorul şi a cerut despăgubirea pentru ochiul său, şi 
negustorul i-a spus: 

— Scoate-ţi ochiul, şi am să-mi scot şi eu un ochi, şi să-i cântărim, şi dacă 
vor fi aidoma, înseamnă că ai dreptate şi îţi vei primi despăgubirea pentru 
ochiul tău. 

— Dă-mi o păsuire, a zis chiorul. 

Şi s-a învoit cu negustorul pentru o sută de dinari şi a plecat. 

lar apoi a venit la negustor cel ce cumpărase de la el santalul, şi i-a spus: 

— Să-ţi dau preţul pentru santalul tău. 

— Ce-mi dai? a întrebat negustorul. 


— Ne-am înţeles că o măsură de santal pe o măsură de altceva, a răspuns 
acela. Dacă vrei, primeşte o măsură plină cu galbeni ori cu arginţi. 

— Nu vreau decât o măsură plină cu purici, jumătate din ei de parte 
bărbătească, jumătate de parte femeiască, a zis negustorul. 

Şi cumpărătorul a răspuns: 

— Nu pot să-ţi dau aşa ceva! 

Şi negustorul l-a îngenuncheat, şi cumpărătorul s-a plătit cu o sută de 
dinari, înapoind mai întâi santalul negustorului, şi acela a vândut santalul 
cum a vrut, şi a căpătat banii pentru el şi a plecat din cetatea aceea în ţara 
lui. 


În privinţa copilului de trei ani, a spus fiul împăratului, cică a fost odată un 
ins desfrânat şi iubeţ de femei, care a auzit de o femeie frumoasă şi 
minunată, care locuia în altă cetate. Şi insul s-a dus în cetatea aceea în care 
trăia femeia, şi a luat cu el un dar, şi i-a scris femeii o scrisoare în care îi 
zugrăvea cât de amarnic îl munceşte dorul şi patima, şi spunea că dragostea 
l-a îmboldit să se mute în preajma ei şi să se tragă mai aproape de ea. Şi 
femeia i-a îngăduit să vină la ea. Şi când insul acela a păşit în casa ei şi a 
intrat la ea, femeia s-a ridicat în picioare şi l-a primit cu cinstire şi preţuire, 
şi i-a sărutat mâinile şi l-a ospătat cu un ospăț de bunătăţuri şi de băuturi 
cum nu se poate mai bun. 

lar femeia aceea avea un copil mic de trei ani. Şi ea l-a lăsat pe copil şi s-a 
îndeletnicit cu pregătirea mâncării. 

Şi bărbatul i-a spus: 

— Hai să ne culcăm! 

Şi ea a răspuns: 

— Copilul stă şi se uită la noi. 

— E copil mic, nu pricepe nimic şi nu ştie să vorbească, a zis bărbatul. 

Şi femeia a spus: 

— Dacă ai şti cum pricepe, n-ai vorbi aşa. 

Şi când ţâncul a văzut că orezul era gata, a început să plângă amarnic şi 
mama lui l-a întrebat: 

— De ce plângi, o, copilul meu? 

— Pune-mi nişte orez şi unge-mi-l cu unt, a spus copilul. 

Şi maică-sa i-a pus orezul şi i l-a uns cu unt, şi micuțul a mâncat, şi iar a 
început să plângă. 

— De ce plângi, o, copilul meu? l-a întrebat maică-sa. 


Şi copilul a spus: 

— O, măicuţă, pune-mi nişte zahăr pe el! 

Şi bărbatul, înbufnându-se, a strigat: 

— Chiar că eşti un copil ticălos! 

Iar copilul a răspuns: 

— Nimeni nu e ticălos, în afară de tine, de vreme ce te-ai ostenit să vii 
dintr-o cetate în alta cu gândul la stricăciuni. lar cât despre mine, apoi eu 
am plâns pentru că aveam un gunoi în ochi şi l-am scos cu lacrimile, şi pe 
urmă am mâncat orez cu unt şi cu zahăr şi m-am săturat. Cine-i dar ticălos? 

Şi, auzind acestea, bărbatul s-a ruşinat de vorbele copilului. Iar pe urmă i-a 
venit un îndemn de sus şi, pe clipă pe dată, a stat cuviincios şi, fără să se 
atingă în niciun fel de femeie, s-a întors în cetatea lui şi s-a căit până la 
moarte. 


Povestea cu copilul şi paznica 


Iar apoi fiul împăratului a spus: 

— În ceea ce priveşte copilul de cinci ani, a ajuns până la mine, o, 
împărate, că patru negustori s-au întovărăşit, având fiecare câte o mie de 
dinari, şi, împreunându-şi banii, i-au pus într-o singură pungă şi au plecat să 
cumpere marfă. 

Şi pe drum au văzut o grădină minunată şi au intrat acolo, iar punga au 
lăsat-o la paznica grădinii şi, intrând, s-au preumblat pe acolo şi au început 
să mănânce şi să bea, şi să se veselească. Şi unul dintre ei a spus: 

— Am nişte mirosne, hai să ne scăldăm în apa asta curgătoare şi să ne 
înmiresmăm! 

— Are să ne trebuiască un pieptene, a spus altul. 

Şi altul a zis: 

— Intreab-o pe paznică, poate că are ea vreun pieptene. 

Şi unul dintre negustori s-a dus la paznică şi i-a spus: 

— Dă-mi punga! 

Şi paznica a răspuns: 

— Când o să veniţi toţi, sau când tovarăşii tăi o să-mi poruncească, ţi-o 
dau (iar tovarăşii negustorului şedeau locului acolo unde paznica îi vedea şi 
le auzea vorbele). 

— Nu vrea să-mi dea, le-a strigat tovarăşilor săi negus torul. 


Şi aceia au strigat: 

— Dă-i! 

Şi când paznica i-a auzit aşa, i-a dat negustorului punga, şi acela a luat-o şi 
s-a cărăbănit. 

Şi după ce au stat să-l aştepte o vreme, negustorii s-au dus la paznică şi au 
întrebat-o: 

— De ce nu vrei să ne dai un pieptene? 

Şi paznica a răspuns: 

— N-a cerut decât punga, şi i-am dat-o, după cum mi-aţi zis voi, şi 
tovarăşul vostru a plecat de-aici şi şi-a văzut de drum. 

Şi, auzind spusele paznicei, negustorii au început să se plesnească peste 
ochi şi au înşfacat-o pe paznică, şi au spus: 

— Nu ţi-am zis să dai decât un pieptene! 

— Nu mi-a pomenit de niciun pieptene, a răspuns paznica. 

Şi negustorii au înhăţat-o şi au pârât-o la cadiu, şi, ducându-se la el, i-au 
înşirat toată tărăşenia, şi cadiul a osândit-o pe paznică să dea îndărăt punga 
şi a numit-o datornică faţă de pârâşii ei. Şi paznica a ieşit de acolo tulburată, 
nici nemaivăzând pe unde calcă. Şi s-a întâlnit cu un copil de cinci ani. Şi 
când copilul acela a văzut-o atâta de tulburată, a întrebat-o: 

— Ce-ai păţit, o, măicuţă? 

Ci ea nu i-a dat niciun răspuns şi nici nu l-a luat în seamă, că era micuţ ca 
ani. Şi micuțul şi-a mai rostit întrebarea încă o dată, şi a doua, şi a treia 
oară, şi femeia a spus: 

— Nişte inşi au venit la mine în grădină şi au pus lângă mine o pungă cu o 
mie de dinari, şi mi-au lăsat vorbă că să nu dau punga aceea niciunuia, 
decât atunci când vor fi de faţă ei toţi. lar apoi s-au dus în grădină să se 
preumble şi să se desfăteze. Şi unul dintre ei a venit şi mi-a spus: „Dă-mi 
punga!” Şi eu i-am spus: „Când vor veni şi tovarăşii tăi.” „Am îngăduinţa 
lor”, a spus el. Ci nu m-am învoit să-i dau punga, şi atunci el le-a strigat 
tovarăşilor săi: „Nu vrea!”, şi ei mi-au strigat: „Dă-i!” Şi erau nu departe de 
mine, şi i-am dat insului acela punga, şi el a luat-o şi s-a dus pe drumul lui. 
Şi tovarăşii lui l-au tot aşteptat şi au venit la mine şi m-au întrebat: „De ce 
nu-i dai un pieptene?”, şi le-am răspuns: „Nu mi-a pomenit de niciun 
pieptene, nu mi-a cerut decât punga.” Şi m-au înhăţat şi m-au dus la cadiu, 
şi cadiul m-a osândit să dau îndărăt punga. 

— Dă-mi un dirhem să-mi cumpăr nişte dulciuri, şi am să-ţi spun cum să 
scapi, a zis copilul. 


[> 


Şi femeia i-a dat un dirhem şi l-a întrebat: 

— Ce ai de spus? 

— Întoarce-te la cadiu, a răspuns micuțul, şi spune-i: „Între mine şi ei a 
fost o înţelegere, ca să dau îndărăt punga numai cu tuspatru de faţă.” 

Şi femeia s-a întors la cadiu, a spus fiul împăratului, şi i-a spus cele ce îi 
spusese copilul. Şi cadiul a întrebat: 

— A fost între voi şi ea această înţelegere? 

— Da, au răspuns negustorii. 

Şi cadiul a spus: 

— Aduceţi-l la mine pe tovarăşul vostru şi veţi căpăta punga. 

Şi paznica a scăpat cu bine şi nu a păţit niciun necaz, şi şi-a văzut de drum. 


Şi când au auzit spusele tânărului împărat, şi vizirii şi toţi câţi erau de faţă 
la acea adunare i-au spus împăratului: 

— O, doamne împărate al nostru, fiul tău îi întrece pe toţi oamenii de pe 
vremile lui! 

Şi i-au urat de bine tânărului şi împăratului. Şi împăratul şi-a strâns fiul la 
piept, şi l-a sărutat între ochi, şi l-a întrebat ce a fost între el şi roabă. Şi 
crăişorul s-a jurat pe Allah Preamăritul şi pe Prorocul lui cel ales că ea l-a 
ademenit pe el. Şi împăratul a crezut vorbelor lui şi a spus: 

— Ţi-o dau s-o judeci: dacă vrei, omoar-o, ori fă cu ea ce vrei. 

— Am s-o izgonesc din cetate, i-a spus tatălui său tânărul. 

Şi crăişorul cu tatăl său au trăit în cea mai huzurită şi desfătată viaţă, până 
ce a venit la ei Sfarâmătoarea desfătărilor şi Spărgătoarea adunărilor, şi iată 
sfârşitul de la ceea ce a ajuns până la noi din povestea cu împăratul, cu fiul 
său şi roaba şi cei şapte viziri. 


POVESTEA CU GIAFAR BARMACANUL ŞI CU VÂNZĂTORUL 
DE BOBI 


Se povesteşte tot aşa că atunci când Harun ar-Raşid l-a răstignit pe Giafar 
barmacanul, a poruncit să fie răstignit şi oricine s-ar apuca să-l plângă pe 
Giafar sau ar ofta după el. Şi oamenii se ţineau de la acestea. Şi iacătă că un 
beduin, care locuia într-o pustietate îndepărtată, venea în fiecare an cu o 
casâdă la pomenitul Giafar ali-Barmac, şi acesta îi da câte o mie de dinari 
ca răsplată pentru casâda aceea, şi beduinul îi lua şi pleca şi cheltuia banii 
aceia pentru ai lui, până la sfârşitul anului. Şi beduinul acela a venit, ca de 
obicei, la Giafar cu casâda şi a aflat că Giafar a fost răstignit. Şi beduinul s- 
a dus la locul unde fusese răstignit Giafar. Aşezându-şi cămila în genunchi, 
s-a pus pe plâns cu plânsete amarnice, şi s-a mâhnit cu mâhnire mare, şi a 
procitit casâda şi a adormit. Şi l-a văzut în vis pe Giafar barmacul, care îi 
spunea: „le-ai ostenit şi ai venit la noi şi ne-ai găsit în starea în care ne 
vezi, dar du-te la Basra şi caută-l printre negustorii din Basra pe un ins pe 
care îl cheamă aşa şi-aşa, şi spune-i: «Giafar barmacanul îţi trimite 
plecăciunile lui şi-ţi spune: «Dă-mi o mie de dinari după semnul bobului.»” 

Şi când s-a trezit din somn, beduinul s-a dus la Basra şi l-a căutat pe 
negustorul acela şi, găsindu-l, i-a împărtăşit cele ce-i spusese Giafar în vis, 
şi negustorul a început să plângă atâta cât era să se despărţească de viaţa 
pământească, iar apoi i-a arătat multă cinstire beduinului şi l-a poftit să şadă 
la el, şi i-a făcut dulce şederea acolo. Şi beduinul a stat la el trei zile, în 
tihnă deplină. Şi când a vrut să plece, negustorul i-a dat o mie cinci sute de 
dinari şi i-a spus: 

— O mie au fost lăsaţi cu poruncă să ţi se dea, iar cinci sute sunt de la 
mine, ca preţuire faţă de tine, şi vei avea în fiecare an câte o mie de dinari. 

Şi, plecând, beduinul i-a spus negustorului: 

— În numele lui Allah, mă rog ţie, istoriseşte-mi povestea cu bobul, ca să-i 
ştiu şi eu dedesubtul. 

Şi negustorul i-a spus: 

— Eu mi-am început viaţa în sărăcie, şi vindeam bobi fierţi prin pieţele de 
la Bagdad, ca să dovedesc să-mi duc zilele. Şi am ieşit într-o zi rece şi 


ploioasă, şi n-aveam pe mine nimic care să mă apere de frig, şi pe de-o 
parte dârdâiam de frigul amarnic, pe de alta eram ud leoarcă de ploaie, şi 
mă aflam în starea aceea ticăloasă când se zburleşte părul pe tine. 

lar Giafar în ziua aceea şedea în palatul lui, care da către piaţă, şi lângă el 
erau alaiul şi ciracii lui. Şi i-au căzut privirile asupra mea, şi i s-a făcut milă 
de starea mea, şi a trimis la mine pe unul din oamenii lui, şi acela m-a luat 
şi m-a dus la Giafar. Şi, privindu-mă, Giafar a spus: „Vinde celor din alaiul 
meu bobii pe care îi ai.” 

Şi am început să măsor bobii cu o măsură pe care o aveam la mine, şi toţi 
cei care luau câte o măsură de bobi mi-o umpleau cu gălbiori, până s-au 
isprăvit toţi bobii care-i aveam şi nu mai rămăsese în coş nimic. Şi pe urmă 
am strâns aurul pe care îl dobândisem, şi Giafar m-a întrebat: „Oare ti-au 
mai rămas câţiva bobi?” Şi-am răspuns: „Nu ştiu!” Şi am început să caut în 
coş, dar nu am mai găsit acolo nimic, decât numai un bob. 

Şi Giafar mi l-a luat şi l-a despicat în două jumătăţi, şi o jumătate a luat-o 
el, iar cealaltă jumătate a dat-o uneia dintre iubitele lui şi a întrebat-o: „Cu 
cât cumperi jumătatea aceasta de bob?” „Cu de două ori pe-atâta câţi 
galbeni sunt aici”, a spus ea. Şi nu mai ştiam ce să cred şi îmi ziceam în 
sine-mi: „Asta-i peste putinţă!” Şi pe când eu mă minunam, roaba deodată a 
dat poruncă uneia dintre fetele sale, şi aceea a adus pe de două ori atâta aur 
cât aveam eu. Şi Giafar a spus: „Eu am să cumpăr cealaltă jumătate pe care 
ţi-o iau cu pe de două ori atâta aur cât ai aici.” „la-ţi plata pentru bobii tăi”, 
mi-a spus apoi Giafar, şi i-a poruncit uneia dintre slugile sale, şi sluga a 
strâns toţi banii şi i-a pus în coşul meu, şi eu i-am luat şi am plecat. Şi pe 
urmă am venit la Basra şi am început să negustoresc cu banii pe care îi 
aveam, şi Allah mi-a sporit belşugul, că de la Allah vin şi slava, şi 
milostenia. Şi dacă am să-ţi dau în fiecare an câte o mie de dinari — o parte 
din milostenia lui Giafar — nu are să-mi fie a pagubă. 

Vezi, aşadar, care erau harurile lui Giafar, slavă lui şi viu, şi mort, fie 
asupra-i milele lui Allah Preamăritul! 


POVESTEA DESPRE MĂRINIMIA LUI IAHIA IBN HALID’ 


Se povesteşte tot aşa că Harun ar-Raşid l-a chemat pe unul dintre străjerii 
lui, care se numea Salih (şi asta era pe vremea când ar-Raşid se schimbase 
faţă de barmaci). Şi când acela s-a înfățișat, i-a spus: 

— O, Salih, du-te la Mansur şi spune-i: „Se află la tine o mie de mii de 
dirhemi din banii noştri, şi hotărârea mea cere să ni-i trimiţi într-o clipită!” 
Şi îţi poruncesc, Salih, dacă nu vei căpăta banii aceştia până la rugăciunea 
de seară, să-i despărţeşti capul de trup şi să mi-l aduci! 

Şi Salih a răspuns: 

— Ascult şi mă supun! 

Iar apoi s-a dus la Mansur şi i-a spus ceea ce îi deşternuse stăpânul drept- 
credincioşilor. 

— Sunt pierdut, mă jur pe Allah! a spus atunci Mansur; că toate bunurile 
mele şi ale celor asupra cărora stăpâneşte mâna mea, de le-aş vinde la cel 
mai scump preţ, nu trec de o sută de mii. De unde să pot eu să iau, o, Salih, 
restul de nouă sute de mii de dirhemi? 

— Găseşte-ţi vreun mijloc care să te scape repede, altminteri eşti pierdut, 
eu nu pot să-ţi dau păsuire nicio clipită peste sorocul pe care l-a hotărât 
califul, şi nu am puterea să trec cu nimic peste ceea ce mi-a poruncit 
stăpânul drept-credincioşilor, a spus Salih. Aşa că dă zor cu mijlocul care să 
te mântuie, până nu trece vremea! 

— O, Salih, a spus Mansur, mă rog ţie, du-mă până la mine acasă, să-mi 
iau rămas-bun de la copii şi de la ai mei, şi să dau poveţele mele celor 
apropiaţi. 

Şi m-am dus cu el acasă la el, spunea Salih, şi a început să-şi ia rămas-bun 
de la ai lui, şi s-au pornit bocetele în casa lui, şi s-au stârnit bocetele şi 
ţipetele, şi rugile de ajutor către Allah Preamăritul. Şi i-am spus lui Mansur: 

— Mi-a venit în gând că Allah are să-ţi trimită ajutorul lui prin mâinile 
barmacanilor. Hai cu mine acasă la lahia ibn Halid! 

Şi ne-am dus la lahia ibn Halid, şi Mansur i-a povestit necazul său, şi 
Halid s-a mohorât şi şi-a lăsat o vreme capul spre pământ, iar pe urmă a 
ridicat capul şi, chemându-l pe vistiernicul său, l-a întrebat: 


— Câţi dirhemi avem în vistierie? 

— Vreo cinci mii de dirhemi, a răspuns vistiernicul. 

Şi lahia a poruncit să-i fie aduşi toţi, iar pe urmă a trimis la fiul său, ali- 
Fadl, un sol cu o scrisoare cu următorul cuprins: „Mi s-a prilejuit să pot 
cumpăra o moşie minunată, care n-are să rămână niciodată nerodnică; 
trimite-mi nişte dirhemi.” 

Şi ali-Fadl i-a trimis o mie de dirhemi, şi apoi lahia l-a trimis pe un alt ins 
la fiul său, Giafar, cu o scrisoare cu acest cuprins: „Ni s-a întâmplat un 
lucru greu şi ne trebuie nişte dirhemi.” 

Şi Giafar i-a trimis pe dată o mie de dirhemi. Şi lahia a tot trimis oameni 
pe la barmacani, până ce a strâns de la ei pentru Mansur o sumedenie de 
bani, dar Salih şi Mansur nu ştiau despre asta. Şi Mansur i-a spus lui lahia: 

— O, stăpâne, mă agăţ de poalele tale şi ştiu că numai de la tine voi căpăta 
banii aceştia, cum e în obiceiul mărinimiei tale. Încât achită prăpădul acesta 
al datoriei mele şi fă-mă dezrobitul tău. 

Şi Iahia şi-a lăsat ochii-n jos şi a început să plângă, şi pe urmă a strigat la 
un rob: 

— Hei, copile, stăpânul drept-credincioşilor i-a dăruit cândva roabei 
noastre, Damamir, un mărgăritar de mare preţ. Du-te la ea şi spune-i să ne 
treacă nouă mărgăritarul acela. 

Şi sluga s-a dus la roabă şi i-a adus lui lahia mărgăritarul, şi lahia a spus: 

— O, Salih, am cumpărat de la nişte negustori mărgăritarul acesta pentru 
stăpânul drept-credincioşilor, pe două sute de mii de dinari, iar stăpânul 
drept-credincioşilor l-a dăruit roabei noastre, Damamir, lăutăreasa, şi când 
el are să vadă la tine mărgăritarul acesta, are să-l cunoască şi are să-i arate 
multă cinstire, şi are să cruţe vărsarea sângelui, pentru noi şi din cinstire 
faţă de noi. Şi acum banii tăi au fost strânşi toţi, o, Mansur. 

Şi i-am dus mărgăritarul şi banii lui ar-Raşid, spunea Salih, şi Mansur era 
cu mine. Şi când mergeam pe drum, deodată l-am auzit pe Mansur că rostea 
stihurile acestea ale unui poet: 


Nu dragostea m-aduse-n casa lor, 
Ci spaima de-al săgeţii crâncen zbor. 


Şi am rămas uluit de firea urâtă, de josnicia şi de ticăloşia, şi de 
nemernicia lui din baştină şi din născare, şi l-am înfruntat şi i-am zis: 

— Nu se află pe faţa pământului oameni mai buni decât barmacanii, şi nu 
se află nimeni mai ticălos şi mai spurcat ca tine! Te-au răscumpărat de la 


moarte şi te-au scăpat de la pieire, şi s-au miluit de tine şi te-au mântuit, iar 
tu nici nu le mulţumeşti, nici nu-i cinsteşti, şi nu te porţi cum se poartă un 
om volnic, ci răspunzi la binefacerile lor cu asemenea vorbe! 

Şi pe urmă m-am dus la ar-Raşid şi i-am istorisit această poveste, şi i-am 
dat de ştire despre toate câte se întâmplaseră. Şi ar-Raşid s-a minunat de 
mărinimia lui lahia şi de dărnicia şi de filotimia lui, şi de ticăloşia lui 
Mansur şi de nemernicia lui, şi a poruncit să i se dea îndărăt lui lahia ibn 
Halid mărgăritarul, şi a spus: 

— Tot ceea ce noi am dăruit, nu ni se cade să luăm înapoi! 

Şi Salih s-a întors la lahia ibn Halid şi i-a povestit de Mansur şi de 
purtarea lui ticăloasă, şi lahia a spus: 

— O, Salih, omului, când e la necaz, i se vântuie şi i se tulbură toate 
gândurile, şi orice-ar veni de la el nu se cade să-i iei în nume de rău, 
întrucât nu purcede din inima lui. 

Şi s-a pornit să-i tot caute dezvinuiri lui Mansur. 

Şi Salih a început să plângă: 

— Nu e cu putinţă ca bolta rotitoare a cerurilor să mai fi zămislit pe lume 
oameni asemenea ţie! Vai şi vai! Cum se poate să fie îngropat în pământ 
unul cu o fire cum e firea ta şi a cărui mărinimie este ca a ta? 

Iar Iahia a rostit stihurile acestea: 


Când ai prilej să faci un bine, să-l faci numaidecât şi harnic! 
Că nu oricând ţi-e la-ndemână putinţa sfântă de-a fi darnic. 
Adesea, de nu-l faci la ceasul prielnic, în zadar pe urmă 

Mai vrei să-l săvârşeşti, că vine grăbită moartea şi ţi-l curmă. 


POVESTEA CU SCRISOAREA MĂSLUITĂ 


Se povesteşte tot aşa că între Iahia ibn Halid şi Abd-Allah ibn Malic ali- 

Huzai era o duşmănie tăinuită, pe care ei nu o dădeau în vileag. Pricina 
vrajbei dintre ei era că stăpânul drept-credincioşilor, Harun ar-Raşid, îl 
iubea pe Abd-Allah ibn Malic cu o dragoste mare, şi lahia ibn Halid şi fiii 
săi spuneau că Abd-Allah l-ar fi vrăjit pe stăpânul drept-credincioşilor. Şi 
aşa a trecut multă vreme, şi ura sălăşluia în inimile lor. Şi iacătă că ar-Raşid 
i-a dat în seamă lui Abd-Allah ibn Malic ali- 
Huzai ocârmuirea Armeniei şi l-a trimis acolo. Şi când el s-a aşezat în 
cetatea de scaun a Armeniei, a venit la el un ins dintre oamenii din Irak, şi 
insul acela era împodobit cu prisos de învăţătură şi cu ascuţime de minte şi 
cu isteciune, numai că i se topise tot ce avusese pe mână şi i se isprăviseră 
gologanii şi i se prăpădise toată starea. Şi a ticluit o scrisoare în numele lui 
Iahia ibn Halid către Abd-Allah ibn Malic şi s-a dus la el în Armenia şi, 
ajungând la uşa lui Abd-Allah, i-a înmânat scrisoarea unuia dintre slujitorii 
de la palatul lui. Şi slujitorul a luat scrisoarea şi i-a dus-o lui Abd-Allah ibn 
Malic ali-Huzai, şi acesta a desfăcut scrisoarea şi a citit-o şi, sărutând-o, a 
priceput că scrisoarea era plăsmuită. Şi a poruncit să-i fie adus insul, şi 
acela, înfaţişându-se, a chemat asupra-i binecuvântarea lui Allah şi l-a 
preamărit pe el şi pe oamenii din preajma lui, şi Abd-Allah ibn Malic l-a 
întrebat: 

— Ce te-a îndemnat să înfrunţi greutăţile şi depărtarea şi să vii la mine cu 
o scrisoare măsluită? Ci linişteşte-ţi sufletul, nu avem să-ţi amăgim 
nădejdea! 

— Lungească-i Allah veleatul stăpânului nostru, vizirul! a răspuns insul 
acela. Dacă îţi cade cu greu venirea mea, atunci nu mai aduce alte temeiuri 
ca să ne alungi. Pământul lui Allah este larg, şi cel înzestrat va trăi 
întotdeauna. Da scrisoarea pe care ţi-am adus-o de la Iahia ibn Halid este 
adevărată, nu este măsluită. 

— Am să-i scriu o scrisoare împutemicitului meu de la Bagdad şi am să-i 
poruncesc să întrebe ce e cu scrisoarea asta, pe care mi-ai adus-o, şi dacă se 
va dovedi cinstită şi adevărată, şi nu măsluită, am să te numesc emir într- 


unui din pământurile mele ori am să-ţi dăruiesc două sute de mii de 
dirhemi, cu nişte cai, nişte cămile şi nişte haine de fală, dacă vrei un dar. 
Dacă însă scrisoarea este plăsmuită, am să poruncesc să ţi se dea două sute 
de ciomege şi să ţi se radă barba. 

Şi pe urmă Abd-Allah a poruncit ca insul să fie închis într-o odaie şi să i se 
aducă acolo toate câte îi vor fi de trebuinţă, până ce i se va lămuri pricina. 
Iar apoi i-a scris împuternicitului său de la Bagdad o scrisoare cu următorul 
cuprins: „A venit la mine un ins cu o scrisoare, şi o ţine întruna că 
scrisoarea aceea este de la Iahia ibn Halid, da eu prepun că scrisoarea nu e 
bună. Să nu zăboveşti în treaba asta: du-te numaidecât şi cercetează ce e cu 
scrisoarea, şi grăbeşte-te să-mi dai răspuns, ca noi să putem osebi minciuna 
de adevăr.” Şi când scrisoarea a ajuns la împuternicitul de la Bagdad, acela 
pe dată a sărit în şa şi a dat fuga la Iahia ibn Halid. Şi l-a găsit stând la masă 
cu nişte oaspeţi şi cu nişte apropiaţi de ai lui, şi s-a temenit şi i-a înmânat 
scrisoarea, şi lahia ibn Halid a citit-o şi i-a spus împutermicitului: 

— Vino la mine mâine, am să-ţi dau răspunsul. 

Şi, după plecarea împuternicitului, s-a întors către oaspeţi şi i-a întrebat: 

— Cum să-l răsplătesc pe acela care s-a dus ca de la mine cu o scrisoare 
plăsmuită şi i-a dat-o vrăjmaşului meu? 

Şi fiecare dintre oaspeţi şi-a spus cuvântul, şi toţi s-au pornit să înşiruie 
vreun chip de schingiuire, dar Iahia le-a spus: 

— Greşiţi, şi sfaturile voastre sunt urmarea puţinătăţii minţilor voastre şi a 
sărăciei lor. Voi ştiţi cât de aproape este de stăpânul drept-credincioşilor 
locul lui Abd-Allah, şi vă este cunoscut câtă ciudă şi vrajbă este între mine 
şi el. Allah Preamăritul l-a trimis pe insul acela ca mijlocitor pentru 
împăcarea noastră şi l-a îndemnat la aceasta. El l-a trimis să stingă în 
inimile noastre pojarul ciudei care tot sporeşte de douăzeci de ani, şi 
supărarea noastră are să se curme prin mijlocirea lui. Este de datoria mea 
să-l răsplătesc pe insul acela, adeverind ceea ce a ticluit el, şi curmându-i 
necazurile, şi am să-i scriu o scrisoare lui Abd-Allah ibn Malic ali-Huzai cu 
gândul că el are să-i arate o şi mai mare preţuire şi să-l ridice încă şi mai sus 
şi să-l preacinstească. 

Şi când au auzit acestea, oaspeţii i-au urat lui lahia multă bucurie şi s-au 
minunat de mărinimia şi de evghenia lui desăvârşită, iar el a cerut hârtie şi 
călimară, şi cu mâna lui i-a scris o scrisoare lui Abd-Allah ibn Malic, în 
care se spunea: „În numele lui Allah cel Milostiv şi Milosârdnic! Am primit 
scrisoarea de la tine — alungească-ţi Allah viaţa! — şi am citit-o, şi m-am 


bucurat de bunătatea ta, şi m-am învoioşit că îţi merge bine şi că eşti pe 
deplin mulţumit. Ai prepus că insul acela ales ar fi plăsmuit scrisoarea de la 
mine şi că nu ţi-ar fi adus niciun fel de rugăminte de la mine, dar treaba nu 
stă aşa — scrisoarea am scris-o chiar eu şi nu este plăsmuită, şi nădăjduiesc, 
după mărinimia, şi bunătatea, şi firea ta minunată, că ai să îndeplineşti 
visurile acelui om ales şi vrednic, şi ai să-i arăţi cinstirea cuvenită, şi ai să-l 
ajuţi să-şi împlinească gândurile. Pecetluieşte-l cu mila ta deplină şi cu 
binefacerile tale darnice, şi orice vei face pentru el va fi ca pentru mine, şi 
pentru aceasta am să-ţi fiu mulţumitor.” 

Şi pe urmă a scris adresa şi a pecetluit scrisoarea, şi i-a înmânat-o 
împuternicitului, iar împuternicitul a trimis-o lui Abd-Allah, şi, când acela a 
citit-o, s-a bucurat de cuprinsul ei şi l-a chemat pe insul acela, şi i-a spus: 

— Care îţi este mai pe plac dintre cele două răsplăţi pe care ţi le-am 
făgăduit, pe aceea ţi-o voi împlini! 

— Cea mai pe plac îmi este darul, a răspuns insul. 

Şi Abd-Allah a poruncit să i se dea două sute de mii de dirhemi şi zece cai 
arăbeşti — cinci cu cioltare de mătase şi cinci cu şei împodobite sărbătoreşte 
— şi douăzeci de legături cu haine, şi zece robi călări, şi nişte pietre scumpe, 
pe potriva acestora. lar pe urmă Abd-Allah l-a poftit şi i-a arătat bunăvoința 
lui şi l-a trimis la Bagdad în haine falnice şi, ajungând la Bagdad, insul 
acela s-a îndreptat spre porţile casei lui Iahia ibn Halid, înainte de a se duce 
la ai săi, şi a cerut îngăduinţa să intre la el. 

Şi străjerul de la poartă s-a dus la Iahia şi i-a spus: 

— O, stăpâne al nostru, la poarta noastră se află un ins luminat la chip şi 
chipeş la înfăţişare, cu purtare falnică şi cu mulţime de slugi, şi vrea să intre 
la tine. 

Şi lahia i-a îngăduit să intre, şi insul acela, intrând, a sărutat pământul 
dintre mâinile lui, şi Iahia l-a întrebat: 

— Cine eşti? 

Şi insul a spus: 

— O, stăpâne, sunt cel care murise de asuprirea vremurilor şi pe care tu l- 
ai înviat din mormântul necazurilor şi l-ai mutat în raiul cel râvnit. Sunt cel 
care a plăsmuit scrisoarea şi i-a dus-o lui Abd-Allah ibn Malic ali-Huzai. 

— Cum s-a purtat el cu tine şi ce ţi-a dat? a întrebat lahia. 

Şi insul a răspuns: 

— Mi-a dăruit, prin mâinile tale, după străluminata-ţi fire şi după 
bunătatea-ţi atotcuprinzătoare, după nemărginita-ţi mărinimie, după înaltu-ţi 


cuget şi larga-ţi milă, atâta cât m-a îmbogăţit şi m-a căpătuit, şi m-a 
copleşit. Şi am adus toate darurile lui, şi toate se află la porţile tale, şi 
porunca se află în puterea ta, şi osânda se află în mâinile tale! 

— Purtarea ta faţă de mine este mai minunată decât purtarea mea faţă de 
tine, a răspuns lahia. Mi-ai făcut un bine atât de mare şi mi-ai dat un ajutor 
atât de strălucit, cât ai preschimbat vrajba care se ridica între mine şi omul 
acela falnic în prietenie şi dragoste. Încât am să-ţi dăruiesc şi eu tot atâtea 
câte ţi-a dăruit Abd-Allah ibn Malic. 

Şi pe urmă a poruncit să i se dea tot atâţia bani şi cai şi legături de haine 
câte îi dăduse Abd-Allah, şi s-a întors asupra acelui ins bunăstarea pierdută, 
prin măreţia sufletelor celor doi emiri. 


POVESTEA CU PREASMERITUL COCON 


Se povesteşte că stăpânul drept-credincioşilor, Harun ar-Raşid, avea un fiu 
care împlinise vârsta de şaisprezece ani şi care trăia departe de lume, 
umblând pe calea postirii şi a cucerniciei. Şi se ducea în cimitir şi zicea: 
„Aţi fost stăpâni ai lumii, dar iată că n-aţi scăpat şi aţi coborât în morminte. 
O, de-aş putea să ştiu numai ce aţi spus şi ce vi s-a spus!” Şi plângea cu 
plânsul celui înspăimântat şi îngrozit, şi rostea vorbele celui care a spus: 


Ce trist e-al năsăliei trist orând 
Şi jalea bocitoarelor ţipând! 


Şi iacătă că tatăl său tocmai trecea pe lângă el cu un alai falnic, şi era 
înconjurat de vizirii şi de mai-marii din împărăție şi de locuitori din ţara lui. 
Şi toţi l-au văzut pe fiul stăpânului drept-credincioşilor, şi purta pe el un 
caftan de dimie, iar pe cap o glugă de dimie, şi oamenii îşi ziceau unul 
altuia: „Tânărul ăsta l-a făcut de ocară pe stăpânul drept-credincioşilor 
printre împărați. De-l dojenea califul cum s-ar fi cuvenit, de bună seamă că 
s-ar fi lepădat de purtările astea.” 

Şi stăpânul drept-credincioşilor le-a auzit vorbele şi s-a dus să-i vorbească 
fiului său despre asta, şi i-a zis: 

— O, fiule drag, mă faci de ocară cu ceea ce faci. 

Dar fiul său s-a uitat la el şi nu i-a răspuns nimic. lar pe urmă şi-a aruncat 
privirile către o pasăre care sta pe turla unui palat, şi a spus: 

— O, pasăre, îţi poruncesc, în numele celui care te-a zămislit, să cobori pe 
mâna mea! 

Şi pasărea a coborât pe mâna tânărului. Şi pe urmă el i-a spus: 

— Întoarce-te la locul tău! 

Şi pasărea s-a întors la loc. 

— Coboară pe mâna stăpânului drept-credincioşilor!, i-a spus coconul, dar 
pasărea n-a vrut să se lase pe mâna acestuia. 

Şi tânărul i-a spus tatălui său, stăpânul drept-credincioşilor: 


— Tu mă faci pe mine de ocară faţă de prietenii lui Allah, cu dragostea ta 
pentru lumea de-aici, şi m-am hotărât să mă rup de tine, cu o asemenea 
despărţire, încât să nu mă mai întorc la tine decât la cea din urmă răsuflare. 

Şi apoi a coborât la Basra, şi muncea acolo în rând cu muncitorii, 


frământând huma, şi agonisea în fiecare zi numai un dirhem şi un danic‘, şi 
cu danicul se hrănea, iar cu dirhemul făcea pomeni. 

Spunea Abu-Amir ali-Basri: 

— Mi se stricase un perete la casă, şi m-am dus la tabăra muncitorilor să 
caut un om care să dreagă peretele. Şi privirea mi-a căzut pe un tânăr 
minunat de frumos, cu chipul luminos, şi m-am dus la el şi i-am dat bineţe 
şi i-am spus: „O, drăguţule, vrei să mergi să lucrezi ceva?” „Da”, a răspuns 
el. Şi am spus: „Haide la mine să zideşti un perete.” Şi tânărul a zis: „Cu 
nişte învoieli pe care am a le pune.” „O, drăguţule, şi care-s acele 
învoieli?”, am întrebat eu. Şi tânărul a răspuns: „Plata este un dirhem şi un 
danic, şi când va striga muezinul, îmi vei îngădui să mă rog cu toată 
lumea.” Şi am zis: „Bine!” Şi l-am luat şi m-am dus cu el acasă, şi el s-a 
apucat de lucru cu o râvnă cum nu am mai văzut. Şi i-am adus aminte de 
masa de prânz. Şi el a zis: „Nu!” Şi am priceput că posteşte, iar când a auzit 
chemarea la rugăciune, mi-a spus: „Ştii învoiala!” Şi am răspuns: „Da.” Şi 
el, atunci, şi-a desfăcut brâul şi s-a apucat de spălările îndătinate, şi şi-a 
făcut spălările cu o grijă cum n-am mai văzut, iar pe urmă s-a dus să se 
închine cu toată lumea, iar după asta s-a întors la lucru. Dar când a răsunat 
chemarea la rugăciunea de seară, s-a spălat şi a plecat la rugăciune, iar apoi 
s-a întors la lucru, şi eu i-am spus: „O, drăguţule, s-a terminat ziua de lucru, 
muncitorii nu muncesc decât până la rugăciunea de seară.” Dar el a grăit: 
„Slavă lui Allah! Munca mea ţine până se lasă întunericul.” Şi nu a lăsat 
lucrul până noaptea. 

Şi i-am dat doi dirhemi şi, văzându-i, a întrebat: „Ce-i cu ăştia?” Şi i-am 
răspuns: „Sunt o parte din plata pentru munca ta hamică!” Ci el mi-a dat 
dirhemii îndărăt şi a spus: „Nu vreau niciun spor la ceea ce ne-am învoit 
între noi.” 

Şi am început să stăruiesc, ci n-am izbutit să-l înduplec, şi i-am dat un 
dirhem şi un danic, şi a plecat. Când însă a fost dimineaţă, m-am dus de cu 
vreme la tabăra muncitorilor, dar nu l-am găsit, şi am întrebat de el şi mi s-a 
spus: „Nu vine aici decât sâmbăta.” 

Şi când a fost sâmbăta următoare, m-am dus iarăşi la locul acela şi l-am 
găsit acolo, şi i-am spus: „În numele lui Allah! pofteşte la lucru!” Iar el a 


zis: „Cu învoielile pe care le ştii.” „Bine”, am zis eu. Şi m-am dus cu el 
acasă şi am stat jos deoparte, şi am început să mă uit la el, fără ca el să mă 
vadă. Şi a luat oleacă de humă şi a întins-o pe perete, şi deodată pietrele au 
început să se aşeze una peste alta. Şi am strigat: „Aşa-s prietenii lui Allah!” 

Şi tânărul a lucrat toată ziua cu sârg, şi a zidit în ziua aceea mai mult decât 
înainte, şi, când a venit noaptea, i-am dat plata şi el a luat-o şi a plecat. 

Dar când a fost cea de a treia sâmbătă, m-am dus la tabără şi nu l-am găsit 
pe tânăr, şi am întrebat de el, şi mi s-a spus: „Este bolnav şi zace într-o 
covercă la cutare femeie.” Iar femeia aceea era o bătrână, vestită pentru 
cucernicia ei, şi care avea o covercă făcută din trestie, la cimitir. Şi am 
pornit către coverca aceea şi am intrat acolo, şi deodată l-am văzut cum 
zăcea pe pământ şi fără nimic sub el, şi cu capul sprijinit pe o cărămidă, şi 
cu chipul strălucind de lumină. Şi i-am dat bineţe, şi el mi-a răspuns la 
bineţe, şi atunci am stat jos la căpătâiul lui, plângându-l că era tânăr ca ani 
şi străin şi că se îmbolnăvise de trudă, supunându-se domnului său. 

lar pe urmă l-am întrebat: „Ai trebuinţă de ceva?” Şi el a răspuns: „Da”. 
„De ce anume?”, am întrebat eu. Şi tânărul a spus: „Mâine să vii la mine în 
Zori, şi ai să mă găseşti mort; să mă speli şi să-mi sapi mormântul, şi să nu 
spui nimic nimănuia despre aceasta, ci să mă înfăşori cu caftanul acesta de 
pe mine, dar mai întâi să-l cercetezi şi să-l cauţi prin buzunare: să scoţi ceea 
ce ai să găseşti acolo şi să iei tot, iar după aceea să te rogi pentru mine şi să 
mă îngropi, apoi să te duci la Bagdad şi să-l pândeşti pe califul Harun ar- 
Raşid când va ieşi, şi să-i înmânezi ceea ce ai să găseşti în buzunar la mine, 
şi să-i duci închinăciunile mele.” 

Şi pe urmă şi-a făcut mărturisirea de credinţă şi l-a preamărit pe domnul 
său cu vorbele cele mai strălucite, şi a rostit stihurile următoare: 


Du-i semnul de la acel care-ajunse la sfârşit, 
Fără plată să i-l duci slăvitului ar-Raşid. 


Spune-i: „Surghiunitu-ades să te vadă a râvnit; 
Pe oriunde a umblat, dorul tău l-a însoţit. 


Nu de silă a plecat, nici de ură ispitit — 
Dreapta sârutându-ţi-o, lui Allah s-a dăruit, 


De s-a-nstrăinat de voi, taică, nu-i de osândit: 
Sufletu-i era străin de al lumii drum smintit. 


lar după asta tânărul a început să-şi ceară iertare de la Allah şi să trimită 
închinăciunile lui domnului celor cucermici, şi a procitit câteva surale din 
Coran, şi pe urmă a rostit stihurile următoare: 


Părinte scump, nu te-amăgi-n huzururi! 
Nici viaţa, nici huzurul nu-s de-a pururi. 
Când ştii că unii-ndură soartă rea, 

Vei fi-ntrebat de soarta lor cândva. 

Când vezi că-i duc pe umeri să-i îngroape, 
Să ştii: vei sta-n curând cu ei aproape. 


Spunea Abu-Amir ali-Basri: 

— Şi când tânărul şi-a isprăvit adiata şi stihurile, am plecat de la el şi m- 
am dus la mine acasă. Dar când a fost dimineaţă, m-am întors la el de cu 
zori şi am văzut că murise — fie asupra-i milele lui Allah! Şi l-am spălat şi i- 
am cercetat punga, şi am găsit în ea un rubin care preţuia multe mii de 
dinari, şi atunci mi-am zis în sinea mea: „Jur pe Allah că acest tânăr a fost 
până peste fire de cumpătat în viaţa aceasta!” lar pe urmă, după ce l-am 
înmormântat, am plecat la Bagdad şi m-am dus la palatul califului, şi am 
stat să aştept ieşirea lui ar-Raşid. Şi când a ieşit şi m-am întâlnit cu el pe 
drum, i-am înmânat rubinul. Şi când a văzut rubinul, ar-Raşid s-a prăbuşit 
fără de simţire. Şi slujitorii lui m-au înhăţat, dar, când ar-Raşid s-a 
dezmeticit, le-a spus slujitorilor: „Daţi-i drumul şi duceţi-l cu toată cinstirea 
la palat.” 

Şi slujitorii au făcut aşa precum le poruncise el şi, venind la palat, califul 
m-a chemat şi m-a poftit în iatacurile sale, şi m-a întrebat: „Ce face stăpânul 
acestui rubin?” Şi eu am răspuns: „A murit.” Şi i-am povestit califului cum 
a murit. Şi califul a început să plângă şi a strigat: „Fiul meu a răspuns 
chemării, iar tatăl s-a înşelat!” Iar pe urmă a strigat: „O, cutare!” 

Şi a venit o femeie la el, şi, văzându-mă, a vrut să plece îndărăt, dar califul 
i-a spus: „Vino încoace, nu are să-ţi facă niciun rău.” Şi femeia a intrat şi s- 
a temenit, şi califul i-a aruncat rubinul, şi, văzându-l, femeia a scos un țipăt 
mare şi s-a prăbuşit fără de simţire, iar când s-a trezit din leşin a spus: „O, 
stăpâne al drept-credincioşilor, ce a făcut Allah cu fiul meu?” „Povesteşte-i 
despre el”, a spus califul. Şi au început să-l sugrume lacrimile, iar eu i-am 
povestit femeii despre tânăr, şi ea s-a pornit să plângă şi a îngânat cu un glas 
slab: „Ce dor îmi e să te întâlnesc, o, răcoare a ochilor mei! O, de ţi-aş fi dat 


de băut, când n-avea cine să-ţi dea! O, de te-aş fi alinat, când n-avea cine să 
te aline!” 
Şi apoi au podidit-o lacrimile şi a rostit stihurile următoare: 


Plângu-mi pe cel schivnicit, care singur-singurel, 

Fără nimeni a murit, fără-un prieten lângă el. 

După anii de noroc, după râsul fericit, 

A plecat de lângă noi, nimeni nu l-a mai zărit. 

Zilele care se duc ştim ce-ascund în taina lor. 

Nimeni nu trăieşte-n veci, moartea-i calea tuturor. 

Că Allah i-a fost menit drumul sihăstriei greu 

Şi departe mi l-a dus ca să-l plângă dorul meu. 

N-am cum să te mai găsesc, moartea mi te-a rupt de noi — 
Nu ne vom mai revedea doar la Ziua de Apoi. 


Şi eu am întrebat: „O, stăpâne al drept-credincioşilor, oare a fost chiar fiul 
tău?” Şi califul a răspuns: „Da. Mai înainte ca eu să fi dobândit puterea, el 
umbla la nişte învăţaţi şi sălăşluia cu schivnicii, iar când am dobândit 
puterea, a început să se înstrăineze şi să se îndepărteze de mine. Şi i-am 
spus mamei lui: «Copilul acesta s-a dăruit lui Allah Preamăritul, şi nu ştiu 
de n-o să-l ajungă nenorocirile şi de n-o avea de înfruntat lipsurile. Dă-i 
rubinul acesta să-l aibă la el pentru vremi de restrişte.» Şi i-a dat rubinul, şi 
l-a înduplecat pe fiu-său să-l ia, şi el a îndeplinit rugămintea ei şi l-a luat, iar 
pe urmă s-a despărţit de lumea noastră pământească şi s-a dus de la noi, şi 
nu s-a mai ivit până ce l-a întâlnit neprihănit şi temător de Dumnezeu pe 
Allah Preamăritul şi Preaslăvitul.” 

„Haide să-mi arăţi mormântul lui!”, mi-a zis pe urmă califul. Şi am plecat 
cu el şi am mers până unde i-am arătat mormântul. Şi califul s-a pornit să 
hohotească şi să plângă de s-a prăbuşit fără de simtire, iar când s-a trezit, și- 
a cerut iertăciune de la Allah şi a strigat: „Într-adevăr, ai lui Allah suntem şi 
la El ne întoarcem!” Şi s-a rugat pentru liniştea fiului său. Şi apoi mi-a cerut 
să-i rămân prieten. Şi am spus: „O, stăpâne al drept-credincioşilor, într- 
adevăr în fiul tău am găsit cea mai înaltă învăţătură pentru mine.” 

Şi am procitit stihurile acestea: 


[> 


Un sihastru-s, de-aş trăi şi-n cetatea mea de ieri. 
Un sihastru-s, adăpost n-am pe lume nicăieri. 


Un sihastru-s, n-am părinţi, n-am nici fraţi şi nici copii, 
Şi la nimeni, nicăieri, un cămin nu-mi pot găsi. 


Caut pe la vreun mecet un ungher să locuiesc. 
Inima mea nicăieri nu mai pot s-o odihnesc. 


Preamărit fie Allah, Domnul lumilor, cel care 
Duhu-n trupuri ne-a sădit, după mila lui cea mare! 


POVESTEA CU AR-RAŞID ŞI COPILA 


Se povesteşte tot aşa că stăpânul drept-credincioşilor, Harun ar-Raşid, se 
preumbla odată împreună cu Giafar barmacanul şi deodată a văzut nişte fete 
care îşi umpleau cofele la fântână. Şi califul s-a apropiat de ele, vrând să 
bea apă, şi deodată una dintre fete s-a întors către el şi a rostit stihurile 
acestea: 


Când toate dorm, ah, de-ar pieri 
Din patul meu năluca ta, 
S-adorm şi eu, iar cruntul foc 
Ce-mi arde-n piept să-l pot uita. 
Bolnavul de iubire, vai, 

Se zbate-n patul lui amar; 

Eu, cum mă ştii! lubirea ta 

Ar stinge, oare, cruntu-mi jar? 


Şi stăpânului drept-credincioşilor i-a plăcut frumuseţea fetei şi vorba ei 
dulce şi a întrebat-o: 

— O, copilă de neam ales, stihurile acestea sunt făcute de tine sau le-ai 
auzit de la alţii? 

— Da, sunt făcute de mine, a răspuns copila. 

Şi califul a grăit: 

— Dacă ceea ce spui este adevărat, păstrează-le tâlcul şi schimbă-le rima. 

Şi fata a procitit: 


Când toate-adorm, ah, de-ar pieri 
Năluca ta din patul meu, 

S-adorm şi eu, iar cruntul foc 
Să-l uit, să nu mai ard mereu. 
Bolnavul de iubire, vai, 

Se zbate-n-patul lui de dor; 

Eu, cum mă ştii! lubirea ta 

De ce nu vrea să vină-n zbor? 


— Şi astea sunt tot de furat, a spus califul. 

Şi fata a zis: 

— Nu, sunt făcute de mine. 

Şi atunci, califul a spus: 

— Dacă şi acestea sunt făcute de tine, păstrează-le tâlcul şi schimbă-le 
rima. 

Şi fata a procitit: 


Când toate dorm, ah, de-ar pieri 
Năluca ta din patu-mi gol, 
S-adorm şi eu, iar focul crunt 
Să nu-mi mai dea mereu ocol. 
Bolnavul de iubire, vai, 

Pe pat de flăcări zace-n chin; 
Eu, cum mă ştii! Iubirea ta, 

Cu ea suspin şi mă alin! 


— Şi astea-s furate, a spus califul. 

Şi când fata a răspuns: „Nu, sunt ale mele”, califul a zis: „Dacă sunt ale 
tale, păstrează-le tâlcul şi schimbă-le rima.” 

Şi fata a procitit: 


Când toate dorm, ah, de-ar pieri 
Năluca ta, să n-o mai văd, 
S-adorm şi eu, iar focul crunt 

Să nu-mi mai vină îndărăt. 
Bolnavul de iubire, vai, 

Pe pat de lacrimi zace frânt; 

Eu, cum mă ştii! lubirea ta 

Mi-o mai întoarce-al sorții vânt? 


— A cui eşti din tabăra de aici? a întrebat stăpânul drept-credincioşilor. 

Şi fata a răspuns: 

— A aceluia al cărui cort se află chiar la mijlocul taberei, şi ai cărui stâlpi 
sunt cei mai înalţi. 

Şi stăpânul drept-credincioşilor a priceput că fata este a celui mai mare din 
tabără. 


— Dar tu din ce herghelegii te tragi? a întrebat fata. 

Şi califul a spus: 

— Din cei ai căror pomi sunt cei mai înalţi şi cu poamele cele mai coapte. 

Şi fata a sărutat pământul şi a spus: 

— Întărească-te Allah, o, stăpâne al drept-credincioşilor! 

Şi i-a urat de bine şi pe urmă a plecat cu fetele de arabi. 

— Am să mă însor cu ea negreşit, i-a spus califul lui Giafar. 

Şi Giafar s-a dus la tatăl fetei şi i-a spus: 

— Stăpânul drept-credincioşilor o vrea pe copila ta. 

Şi tatăl i-a răspuns: 

— Cu drag şi cu mândrie! Are să-i fie adusă ca slujnică Măriei Sale 
stăpânului nostru, ocârmuitorul drept-credincioşilor. 

Şi pe urmă a gătit fata şi a trimis-o la calif, şi califul s-a însurat cu ea şi a 
intrat la ea, şi i-a fost una dintre cele mai iubite soţii, iar tatălui ei i-a dăruit 
destule bunuri cât să-l ridice printre arabi. lar mai apoi tatăl copilei s-a 
petrecut întru mila lui Allah Preamăritul, şi vestea despre sfârşitul lui a 
ajuns la calif, şi califul a intrat la soţia sa trist, şi când ea l-a văzut trist, s-a 
ridicat şi, ducându-se în odaia ei, şi-a scos de pe ea toate hainele strălucite 
şi şi-a pus straie de doliu, şi a început să plângă. 

Şi au întrebat-o: 

— De ce plângi? 

Şi ea a spus: 

— A murit tatăl meu. 

Şi oamenii s-au dus la calif şi i-au povestit despre asta, şi califul s-a sculat 
şi s-a dus la soţia sa şi a întrebat-o cine i-a povestit de asta. 

Şi ea a răspuns: 

— Chipul tău, o, stăpâne al drept-credincioşilor. 

— Păi cum aşa? a întrebat califul. 

Şi ea a spus: 

— De când m-ai adus la tine, nu te-am văzut aşa decât acum, iar eu nu 
aveam pentru cine altul să mă tem decât pentru tatăl meu, din pricina 
bătrâneţei lui. Capul tău să trăiască, o, stăpâne al drept-credincioşilor! 

Şi califului i s-au umplut ochii de lacrimi, şi a început s-o mângâie pe soţia 
sa de pierderea tatălui ei, şi ea a trăit o vreme întristată aşa după tatăl ei, iar 
apoi s-a alinat lângă calif, fie mila lui Allah asupra lor a tuturora! 


POVESTEA CU ALI-ASMAN ŞI CU TREI COPILE 


Se povesteşte tot aşa că pe ocârmuitorul drept-credincioşilor, Harun ar- 
Raşid, îl chinuia amarnic într-o noapte nesomnia. Şi s-a sculat din aşternut 
şi a început să se preumble din odaie în odaie, ci nu înceta să se zbuciume 
în suflet cu un zbucium mare, iar dimineaţa a spus: 

— Să vină ali-Asman! 

Şi eunucul a ieşit la străjerii de la uşă şi le-a zis: 

— Ocârmuitorul drept-credincioşilor vă spune: „Daţi fuga după ali- 
Asman!” 

Şi când ali-Asman s-a înfăţişat şi când i-au spus despre aceasta stăpânului 
drept-credincioşilor, califul a poruncit să fie adus la el, l-a poftit să stea jos 
şi i-a spus: 

— Bine ai venit! 

lar apoi a grăit: 

— O, Asman, vreau să-mi povesteşti ce-ai auzit tu mai acătării din 
poveştile cu femei şi cu versuri de-ale lor! 

— Ascult şi mă supun! a răspuns ali-Asman. Am auzit multe, dar nimic nu 
mi-a plăcut atâta de mult cât cele trei poezii pe care le-au procitit trei copile. 

— Spune-mi povestea cu ele, a zis califul. 

Şi ali- Asman a început să istorisească povestea aceea şi a spus: 

— Află, o, căpetenie a drept-credincioşilor, că am locuit cândva la Basra, 
şi mă năpădise odată arşiţa, şi am început să caut un loc unde să mă 
odihnesc, dar nu găseam nimic. Şi mi-am rotit privirile şi la dreapta, şi la 
stânga, şi deodată am zărit o trecere acoperită printre două case, măturată şi 
stropită, iar în acea trecere se găsea o laviţă de lemn, iar deasupra ei era un 
geam deschis. Şi m-am aşezat pe laviţă şi am vrut să mă întind oleacă, şi am 
auzit un glas gingaş de copilă, care spunea: „O, surioarelor, astăzi ne-am 
adunat ca să ne veselim; hai să punem trei sute de dinari jos, şi fiecare 
dintre noi să spunem câte un stih din vreo poezie, şi aceea care va spune 
stihul cel mai gingaş şi mai frumos, ai aceleia să fie cei trei sute de dinari.” 
Şi fetele au răspuns: „Cu drag şi cu bucurie!” 

Şi a început cea mai mare, şi stihul ei a fost aşa: 


Când în vis mi s-a ivit, mi-a părut ca o minune. 
Dar aievea de-apărea ar fi fost cum n-aş şti spune! 


Şi şi-a spus stihul şi cea mijlocie, şi stihul ei a fost aşa: 


Doar o dată mie-n vis chipu-i mi s-a năzărit, 
Şi: „cămin, alin, suspin — ale tale-s!” i-am şoptit. 


Şi şi-a spus stihul şi cea mai mică, şi stihul ei a fost aşa: 


Eu şi sufletul mi-l dau pentru cel care mereu 
Cu suflarea-i ca de mosc vine noaptea-n patul meu. 


„Dacă chipu-acesta o fi împodobit cu frumuseţe, atunci pricina-i lămurită 
întru totul!” mi-am zis în sine-mi şi, ridicându-mă de pe laviţă, am dat să 
plec. Şi deodată s-a deschis uşa şi pe ea a ieşit o copilă, şi a spus: 

— Stai oleacă, o, şeicule! 

Şi m-am aşezat pe laviţă şi am stat. Şi copila mi-a dat o hârtiuţă, şi am 
văzut pe ea un scris până peste poate de minunat, cu nişte „alife” drepte, cu 
nişte „ha” arcuite, şi cu nişte „ua” rotunde”, iar cuprinsul biletului era aşa: 
„îi dăm de ştire şeicului — lungească-i Allah viaţa! — că suntem trei fete 
surori, şi ne-am adunat ca să ne veselim, şi am pus jos trei sute de dinari, şi 
ne-am înţeles că aceea dintre noi care va spune stihul cel mai gingaş şi mai 
frumos, ai aceleea vor fi cei trei sute de dinari. Te numim judecător în 
această pricină: judecă precum ştii, şi gata!” 

— O călimară şi hârtie! am spus eu. 

Şi fata a dat fuga şi mi-a adus o călimară argintată şi nişte calamuri aurite, 
şi am scris aceste stihuri: 


Vă voi spune ce şi-au spus trei copile între ele, 
Întrecându-se la stih într-un spor de tâlcuri grele, 
Toate trei cu chip frumos ca lumina-n zi-nsorită 

Şi cu inimile-arzând într-a dragostei ispită, 
Singure-n crivatul lor (ochii adormiţi sub pleoape, 
Chipul celui drag din vis să le fie mai aproape), 
Toate-apoi şi-au stihuit dorul tânăr de iubire, 
Stihuri gingaşe şi dulci, rod al gândului subţire. 
Spuse mândră, strălucind, cea dintâi, cutezătoare, 


Dezvelind într-un surâs dinţii-i de mărgăritare: 

„E-o minune! — am zis atunci când mi s-a ivit în vis. — 
Ci aievea de-ar fi fost oare-atunci cum i-aş fi zis?” 
După ea, cu zâmbet blând, mijlocia îşi suspină 
Dragostea de care-n somn toată inima-i e plină: 
„Mie doar o dată-n vis chipul drag mi s-a ivit, 

Şi: «cămin, alin, suspin — ale tale-s!» am şoptit. ” 
Cea mai mică le-a răspuns cu un stih în care cântă 
Dorul cel nemărginit din iubirea cea mai sfântă: 

„Eu şi sufletul mi-l dau pentru cel care mereu, 

Cu suflarea-i ca de mosc, vine noaptea-n patul meu!” 
Cântărind ce-au stihuit, chibzuind cu luare-aminte, 
Fără părtinire-acum, judecându-le cuminte, 

Dau cununa celei mici, care-n stihul ei adună 

Tot ce-i mai adevărat în iubire, şi-o-ncunună! 


Şi pe urmă i-am dat copilei hârtia, spunea ali-Asman, şi ea s-a ridicat şi s-a 
întors în casă, şi am ascultat cum a început acolo dănţuiala şi bătaia din 
palme, şi s-a pornit învierea din morţi, şi atunci mi-am zis în sine-mi: „Nu 
mai am de ce să zăbovesc pe aici!” Şi, ridicându-mă de pe laviţă, am dat să 
plec, şi deodată o copilă a strigat: 

— Stai oleacă, o, Asman! 

Şi eu am întrebat-o: 

— Da cine ţi-a dezvăluit că eu sunt ali-Asman? 

Şi ea a răspuns: 

— O, taică, dacă numele tău ne era neştiut, stihurile tale nu ne erau 
neştiute. 

Şi am stat jos, şi deodată uşile s-au deschis şi a ieşit prima fată, şi avea în 
mâini o farfurie cu poame şi o farfurie cu dulciuri. Şi am mâncat dulciurile 
şi poamele, şi i-am mulţumit fetei pentru bunăvoință, şi am vrut să plec, şi 
deodată una dintre fete a strigat: 

— Stai oleacă, o, Asman! 

Şi, ridicând ochii către ea, am văzut o mână trandafirie într-o mânecă 
galbenă, şi m-am gândit că asta-i luna care străluceşte dintre nori. Şi fata 
mi-a aruncat o pungă în care erau trei sute de dinari, şi a spus: 

— Aceştia sunt banii mei, şi ţi-i dăruiesc pentru judeţul tău. 


— Dar pentru ce ai judecat în folosul celei mai mici? a întrebat 
ocârmuitorul drept-credincioşilor. 

Şi ali- Asman a spus: 

— O, căpetenie a drept-credincioşilor — alungească-ţi Allah viaţa! — cea 
mai mare a spus: Eu am să mă minunez, dacă el îmi va veni în vis la pat — 
iar acesta-i un fapt îndoielnic şi legat de vreo împrejurare: poate şi să se 
întâmple, şi poate şi să nu se întâmple. Cât despre cea mijlocie, pe lângă ea 
a trecut doar în vis umbra închipuirii, şi ea s-a şi temenit dinaintea ei; cât 
despre stihul celei mici, ea a spus în el că s-a culcat cu iubitul aşa cum se 
culcă oamenii aievea, şi că i-a mirosit răsuflarea care este mai dulce ca 
moscul, şi că l-ar răscumpăra cu sufletul şi cu tot ce are. Iar cu sufletul nu 
se răscumpără decât acela care îţi este mai drag decât orice pe lume. 

— Ai strălucit, o, Asman! a strigat califul, şi i-a dăruit şi el trei sute de 
dinari pentru povestea lui. 


POVESTEA CU ÎMPĂRATUL ŞAHRIAR ŞI CU ŞAHRAZADA 
(încheiere) 


Şahrazada în vremea aceasta născuse de la împărat trei copii de parte bărbătească, şi când a isprăvit 
povestea aceasta s-a ridicat în picioare şi, sărutând pământul, a spus: 

— O, împărate al vremurilor, unul în veacuri şi leaturi, eu sunt roaba ta, şi iacătă că au şi trecut o 
mie de nopţi şi o noapte de când îţi deştern poveşti despre oameni care au fost cândva şi învăţăturile 
celor din vechime. Oare am eu vreun temei dinaintea înălţimii Tale să pot a-mi mărturisi o dorinţă la 
Măria Ta? 

Şi împăratul i-a spus: 

— Măturiseşte-o şi se va împlini, o, Şahrazada! 

Şi ea, atunci, a chemat dădaca şi eunucii şi le-a spus: 

— Aduceţi-i pe copiii mei. 

Şi au dat fuga să-i aducă, şi erau băieţei, unul dintre ei mergea pe picioare, al doilea mergea de-a 
buşilea, iar al treilea sugea la sân. Şi când i-au adus, Şahrazada i-a luat şi i-a pus dinaintea 
împăratului şi, sărutând pământul, a spus: 

— O, împărate al vremurilor, aceştia sunt fiii tăi şi aş dori de la tine să mă slobozeşti de la moarte 
pentru aceşti copii. De-ai să mă omori, copiii aceştia vor rămâne fără mamă şi nu vor găsi o femeie 
care să-i crească precum se cuvine! 

Şi atunci, împăratul a început să plângă şi i-a luat pe copii la piept, şi a spus: 

— O, Şahrazada, mă jur pe Allah că te-am slobozit încă înainte de a se fi ivit copiii aceştia, întrucât 
am văzut că eşti neprihănită, curată, cinstită şi temătoare de Dumnezeu. Binecuvântarea lui 


TUE 
n AL) . 
DI 


uga 


TETES fin 
LUNI E i, 


Mle 


H AR n. | dubii Ma 
EA a „<a W SĂ MI 


(TI n TIT sr 


Allah fie asupra ta, a tatălui tău, a mamei tale, a obârşiei şi a neamurilor tale! Chem pe Allah ca 
martor că te-am izbăvit de la tot ce ar putea să-ţi dăuneze! 

Şi Şahrazada i-a sărutat mâinile şi picioarele împăratului şi s-a bucurat cu bucurie mare, şi a strigat: 

— Alungească-ţi Allah viaţa şi sporească-ţi vredniciile şi fala! 

Şi s-a răspândit în palatul împăratului bucuria, şi a dat buzna în cetate, şi noaptea aceea nu s-a mai 
socotit printre nopţile viorii, şi culoarea ei a fost mai albă ca lumina zilei. Iar în zori împăratul era 
fericit şi doldora de bunătate, şi a trimis după toţi voinicii lui, şi, când s-au înfăţişat, l-a răsplătit pe 
vizirul său, tatăl Şahrazadei, cu nişte odoare scumpe şi falnice, şi i-a spus: 

— Miluiască-te Allah că mi-ai dat de soţie pe prea-aleasa ta fată, care a fost obârşia căinţii mele 
pentru uciderea atâtor fete. Am văzut-o că e aleasă, curată, neprihănită şi neîntinată, şi Allah m-a 
dăruit de la ea cu trei fii. Încât preamărit fie Allah pentru această binefacere mare! 

Şi apoi le-a dăruit odoare de fală tuturor vizirilor, emirilor şi mai-marilor din împărăție, şi a 
poruncit să fie împodobită cetatea vreme de treizeci de zile, nelăsând pe niciunul dintre locuitori să 
cheltuiască vreun ban, dimpotrivă, toate cheltuielile şi risipele s-au făcut din vistieria împăratului. 

Şi cetatea a fost împodobită cu podoabe minunate cum nu s-au mai pomenit vreodată, şi au bubuit 
tobele, şi au fluierat fluierele, şi au început să cânte toţi cântăreții, şi împăratul le-a împărţit daruri şi 
peşcheşuri, şi i-a miluit pe cerşetori şi pe săraci, şi i-a cuprins sub dărnicia lui pe toţi supuşii şi pe toţi 
locuitorii din împărăție. Şi a trăit laolaltă cu toţi ai lui în huzur, bucurie şi desfătare şi faceri de bine, 
până ce a venit la ei Năruitoarea desfătărilor şi Spărgătoarea adunărilor, încât mărire Aceluia pe care 
nu-l năruiesc rostogolirile vremurilor şi nu-l ating niciun fel de schimbări, pe care un lucru nu-l face 
să uite de alt lucru şi care numai el este desăvârşit. Rugăciunea şi pacea fie asupra imamului măreției 
sale, singurul ales dintre făpturile sale, domnul nostru, Mahomed, stăpânul tuturor oamenilor, cel prin 
care ne rugăm la Allah pentru fericita împlinire a trudelor noastre. 


GLOSAR 


abagiu = (s.m.) cel ce lucrează sau vinde aba (postav) [tc.] 

acioaie = (s.f.) nume popular pentru diferite metale sau aliaje [după it.] 

adamant = (s.n.) (pop.) diamant [sl.] 

adiată = (s.f.) testament [din diată, ngr.] 

aferim = bravo! (şi cu sens peiorativ, pentru fapte care merită dezaprobarea) 

agarlâc = (s.n.) bagaj, calabalâc [tc.] 

agie = (s.f.) (înv.) prefectura poliţiei [de la tc. agă] 

aiepta = (vb.) (reg.) a-şi lua avânt; a arunca, a repezi cu putere [lat.] 

alagea = (s.f.) stofa de mătase vărgată [tc.] 

alef (litera) = (s.m.) prima literă a alfabetului limbii arabe, se scrie ca o linie verticală subţire 

alimănit = (ad)j.) (Olten.) îndrăcit, drăcos, afurisit 

alişveriş = (s.n.) (fam.) bunul mers al afacerilor, vânzare, dever [tc.] 

almee = (s.f.) dansatoare egipteană care-şi însoţeşte dansul cu cântece (improvizate) [din fr.] 

alvia (unui râu) = albia râului 

aman = (interj.) (înv.) îndurare! iertare!; (s.n.) în expr.: a fi (sau a ajunge) la aman, a fi (sau a 
ajunge) la mare strâmtoare; a lăsa (pe cineva) la aman, a părăsi (pe cineva) când are nevoie de ajutor 
[tc.] 

antal = (s.n.) (Mold.) butie de aproape o sută de vedre, mai înainte, era numai de 50 de vedre 

anume = termen (anume) precis apriat = (adj.) (înv., adesea adv.) limpede, clar, lămurit; precis [tc.] 

arman = (s.n.) (reg.) arie; rotocol, cerc la suprafaţa unei ape [tc.] 

arbalestă = (s.f.) numele iniţial al arbaletei 

arinişe = (s.f.) pustie, loc nisipos 

arm/armuri = (s.n.) partea de sus a piciorului la animale 

armaş = (s.m.) (înv.) dregător domnesc, însărcinat cu paza temniţelor, cu aplicarea pedepselor 
corporale, şi cu aducerea la îndeplinire a pedepselor capitale 

asr = vreme a zilei [tc.] 

astruca = (vb.) (înv.) (Bucovina) îngropa (se găseşte şi la Dosoftei) 
[lat.] 

bacal = (s.m.) negustor care vinde produse alimentare cu amănuntul, băcan [tc.] 

bagdadie = (s.f.) (reg.) plafon, tavan [tc.] 

bagea(că) = (s.f.) (reg.) deschizătură în formă de ferestruică în acoperişul caselor ţărăneşti, al unei 
şuri etc., prin care pătrunde lumina; lucarnă [din bg.] 

balaş = (s.n.) piatră scumpă, varietate de rubin roşu-deschis 

balcâz = (adj.) urât, slut; saşiu 

ban (arborele) = (s.m.) banan, bananier, arborele ale cărui fructe sunt bananele 

bang/banj = (s.n.) somnifer puternic, haşiş 

baştie = (s.f.) fortificaţie, în formă de turn, făcută pe lângă şanţurile unei tabere, de unde se trăgea 

batojit = (adj.) slăbănogit, istovit (de bătrâneţe) 

bazistan = (s.n.) suk, bazar 

băjenie/bejenie = (s.f.) (Mold.) pribegie, fugă pricinuită de urgia năvălirii duşmanilor 

bălăcări = (vb.) a bălăci prin apă, prin noroi [comp. rus.] 

băsădi = (vb.) (trans.) a vorbi [srb.] 


băsni = (vb.) (înv.) a scorni basne, povestiri mincinoase 

belci = (adv.) (Olten.) numai în expr.: legat belci = legat strâns, cobză 

bidiviu = (s.m.) cal tânăr, iute şi frumos [din tc.] (bidivie, formă feminină refăcută de traducător 
după masculin) 

blagă = (s.f.) (reg.) bogăţie, avere [srb.] 

boboti = (vb.) a arde cu flacără mare 

boghet = (adj.) (mold.) cucuiat, (despre găini) cu pene pe la urechi; prin analogie: umflat, gros 

bolbotine = (s.f.) buruieni care se fierb pentru păsări, poame necoapte 

bolniţă = (s.f.) spital [sl.] 

boz, i = (s.m.) (înv.) divinitate păgână, zeu păgân, idol 

brâncă = (s.f.) (reg; în limba literară numai în locuţiuni şi expresii) 
mână; partea de jos a picioarelor animalelor, labă [lat.] 

brumă = (s.f.) cristale de zăpadă; (fig.) cantitate mică de un pic 

buici = (vb.) (reg.; despre plante şi vite) a se dezvolta, a creşte peste măsură (în dauna rodului) 

bulbuca = (vb.) a (se) holba 

burnu(s)z = (s.n.) manta de lână cu glugă pe care o poartă arabii 
[tc.] 

brână = (s.f.) ornament care înconjură uşile, ferestrele, fațadele unei case (brâu) [alb.] 

buhur = (s.n.) stofă de mătase [tc.] 

butură = (s.f.) butuc, buştean, buturugă 

cafas = (s.n.) jaluzele, persiene de lemn colorat, la ferestrele unui harem; loc închis cu grilaj de 
lemn, într-o biserică, rezervat femeilor [tc.] 

cafeluţe = (s.f.) plantă [Lupinus albus] 

calam (a) = (s.f.) (înv.) pană de scris [din lat., fr.] 

calem = (s.m.) cancelaria Divanului 

calemgiu = (s.m.) scriitor la calemul [cancelaria] Divanului; logofăt al Divanului 

canură = (s.f.) fibrele sau firele de cânepă, de in sau de lână, mai groase, ce rămân în dinţii 
pieptenului după dărăcire, sunt folosite ca bătătură la pânza de sac [lat.] 

capan/capanuri = (s.n.) (înv.) magazie de aprovizionare [turcism] 

capişte = (s.f.) (înv.) templu sau altar dedicat zeităților antice [sl.] 

carpen = (s.m.) copac cu lemn tare din care se fac jugurile 

catargă = (s.f.) galeră, ambarcaţie 

cavas/cavaz = (s.m.) jandarm, agent de poliţie în Turcia [tc.] 

căbăniţă = (s.f.) (ban.) zeghe, dulamă [srb. din tc.] 

cădenie = (s.f.) cuviinţă; după cădenie = după cum se cuvine 

căftăni = (vb.) a îmbrăca (pe cineva) cu caftan, a da rang 

căpătâi, căpătâie = (s. n) parte a patului sau a oricărui obiect, pe care se pune capul; (p. ext.) pernă 
sau alt obiect pe care se pune capul [lat.] 

cărăbăni = (vb.) (fam.) a pleca repede, a o şterge; (reg.) a căra 

cârjaliu = (s.m.) (înv.) hoţ, tâlhar (care face parte dintr-o bandă) [tc.] 

ceacâr = (adj.) (despre ochii unei fiinţe), care au culori diferite; care suferă de strabism, saşiu, 
zbanghiu 

ceacşiri = (s.m., pl.) un fel de pantaloni largi sau şalvari, de cele mai multe ori de culoare roşie, 
prelungiţi prin tuzluci până sub îndoitura genunchiului [tc.] 

cealma = (s.f.) turban [tc.] 

ceapcân = (s.m.) şiret [tc.] 

cecmegea = (s.f.) (turcism înv.) sertar de tejghea, unde se ţineau banii [tc.] 

chehaia, chehaele = (s.f.) (înv.) intendentul sultanului [tc.] 

chelemet (a lega) = a face afaceri cu cineva [tc.] 

chenafa = (s.f.) plăcintă, sarailie [tc.] 


chervan (a) = (s.n.) (înv.) car mare pentru transportul mărfurilor şi al persoanelor; şir lung de trăsuri 
sau de care [tc.] 

chilim = (s.n.) covor (turcesc) cu două feţe, scoarță înflorată [tc.] 

chindiseli = (s.f.) broderii (din chindisi) 

chindisi = (vb.) a broda [ngr.] 

chinovar = (s.) minereu roşu, foarte greu, combinaţie naturală de sulf cu mercur [rus provenind din 
ngr.] 

chip = (s.n.) faţă 

chirate = (s.f.) carate în limba arabă 

chisnovat = (adj.) poznaş, glumeţ 

chisnovătură = (s.f.) glumă, cuvânt glumeţ 

chitonag = (s.) (reg.) pistil obţinut din pastă de gutui [după fr.] 

celebiu/cilibiu = (adj.) distins, elegant, nobil 

cinabru = (s.) sulfură roşie de mercur, minereu format din sulf şi mercur [fr.] 

cinghel = (s.n.) cârlig de care atârnă măcelarul carnea [tc.] 

cinie = (s.f.) (bucov., maram.) unealtă [din pol.] 

cioltar = (s. n) (înv. şi pop.) pătură (de postav) de obicei înflorată sau împodobită cu diferite 
cusături, care se pune sub şa [din tc.] 

ciul = (adj.) (reg.; despre animale) care are urechile anormal de mici; care are urechile sfâşiate, 
rupte; căruia îi lipseşte o ureche sau ambele urechi, un corn sau ambele coarne 

ciump = (s.m.) (reg.) bucată rămasă din ceva căruia i s-a tăiat, i s-a retezat vârful 

ciurdar = (s.m.) păstor 

cizlar = (s.m.) intendent 

clironomie = (s.f.) (drept de) moştenire [ngr.] 

codană = (s.f.) adolescentă 

colocasia = (s.f.) colocazia (Colocasia antiquorum) plantă tropicală cultivată pentru rizomul ei 
bogat în feculă 

colun = (s.m.) specie de măgar sălbatic 

comând = (s.n.) praznic, pomană [lat. vulg.] 

conăci = (vb.) a poposi, a se odihni, a se opri 

copcă = (s.f.) (reg.) săritură pe care o fac animalele când fug repede [bg.] 

cornalină = (s.f.) agat semitransparent, de culoare roşie închisă, din care se fac peceti, inele etc. [tc.] 

coroi = (s.m.) nume dat mai multor specii de păsări răpitoare mici, în special şoimului [magh.] 

coropcar = (s.m.) vânzător ambulant care umblă cu coropca în spinare, boccegiu, mămular (rut.) 

costiş = (adv.) aplecat pe-o latură, pieziş 

covaci = (s.m.) fierar [sl.] 

covaliu = (s.m.) fierar 

covălie = (s.f.) fierărie 

covercă = (s.f.) covergă, coviltir [din bg.] 

criceală = (s.f.) insistenţă 

crisopraz = (s.n.) calcedonie de culoare verde [fr.] 

crivat = (s.n.) (reg.) pat [ngr.] 

culă = (s.f.) (înv.) turn, cupolă, boltă; beci boltit, subterană [tc.] 

culpeş/culpaş = (adj.) vinovat [lat.] 

curmei/curmete = (s.n.) nuia, funie din coajă de tei 

dabilă = (s.f.) (înv.) impozit, dare, bir 

dahabia = (s.f.) barcă [dahabieh în fr.] 

daică/dadă = (s.f.) ţaţă, soră mai mare 

dairea = (s.f.) instrument muzical popular oriental de percuție, asemănător cu tamburina, format 
dintr-o tobă de piele întinsă pe un cerc de lemn, prevăzut în interior cu discuri metalice, şi folosit la 


marcarea ritmului [tc.] 

dalcauc/dalcavuc = (s.m.) (înv.) parazit, lingău, haimana; (reg.) 

bătăuş; (depr.) agent electoral [tc.] 

dam = (s.n.) casă mare boierească, palat; [mold.: şandrama, şură] 

dandan = (s.m.) [în limba persană colţ, dinte, zimţ] peşte mitic, socotit a face parte dintre peştii cu 
dinţi 

danie = (s.m.) monedă măruntă de aramă, egală cu a şasea parte dintr-un dirham 

dardă = (s.f.) un fel de suliță alcătuită dintr-o vargă de lemn cu un fier ascuţit la capăt [pol.] 

dănănaie = (s.f.) (reg.) ciudăţenie, bazaconie; belea, năpastă 

dăruitor = (adj.) generos 

dăulat = (ad)j.) (reg.) sleit de puteri, istovit, spetit, prăpădit; (despre lucruri) stricat, ruinat 

dăscăli = (vb.) a învăţa, a sfătui, a povăţui; (p. ext.) a mustra, a dojeni 

dârdoră = (s.f.) (pop.) toi (în desfăşurarea unei acţiuni); zor; (expr.) a fi în dârdora însurătorii = a 
ţine cu orice preţ să se însoare; belea, bucluc, necaz; spaimă [bg.] 

dârmon = (s.m.) ciur cu ochiuri mari pentru cernerea seminţelor [ngr.] 

dârvală (vită de) = (s.f.) întrebuințată la orice 

de-a orbişelea (orbiş) = (adv.) orbeşte 

decindea = (adv) de cealaltă parte 

delele = (s.f.) [delă — dele] pricină, proces, jalbă [rus] 

deliu = (s.m.) (înv.) soldat din garda domnească (în epoca fanariotă) [tc.] 

derviş = (s.m.) călugăr musulman [tc.] 

diată = (s.n.) testament [ngr.] 

dibăci = (vb.) a nimeri; a căuta cu stăruinţă; a dibui 

dichis = (s.n.) (pop. şi fam.) obiecte mărunte, accesorii; (loc. adv.) cu dichis (cu tot dichisul) = cu 
toate cele necesare, ordonat, cu rost; podoabă, ornament 

dimerlie/dimirlie = (s.f.) (reg.) baniţă (pentru cereale) [tc.] 

dirham = (s.m.) unitate monetară principală din Maroc [din fr.] 

divanit = (adj.) de divan [ngr.] 

dodei/dodăi/dodeli = (vb.) a nelinişti, a strâmtora, a aduce supărare [vsl.] 

dos = (s.n.) partea de dindărăt; expr.: a da dosul = a fugi, a o şterge 

dosadă = (s.f.) chin, întristare nespusă; (ban.) ocară, înfruntare [vsl.] 

dovedi = (vb.) a învinge, a răzbi, a isprăvi 

dricul nopţii = (expr., fig.; pop.) miezul nopţii 

drughineaţă = (s.f.) prăjină scurtă de care este legată găleata la fântână 

dubăci = (vb.) a tăbăci (din rut.) 

dubăcit(ă) = (adj.) (pop.) tăbăcită [de la dubală — tăbăceală] 

duhnos (duhnoasă) = (adj.) împuţit, care răspândeşte un miros urât 

efrit = (s.m.) în mitologia arabă, este denumirea unui ginn, în general, cam răutăcios şi prostănac 

erodiu = (s.m.) stârc alb [vsl.] 

estimp = (adv.) (reg.) în acest an, în acest timp 

evghenie = (s.f.) nobleţe [ngr.] 

evghenit(ă) = (adj.) înnobilat(ă) [ngr.] 

fanar = (s.n.) (înv.) felinar [ngr.] 

farfuriu = (s.n.) porțelan de China [tc.] 

Fatiha = (s.f.) primul capitol din Coran 

faţărât = (adj.) făţarnic, ipocrit 

făurar = (s.m.) fierar 

felah = (s.m.) ţăran stabil din ţările arabe ale Orientului Mijlociu şi din nordul Africii [fr.] 

feleşag, (rar) feleşaguri = (s.n.) (reg.) fel de a fi; fire, caracter [din magh.] 


fereca = (vb.) a căptuşi sau a îmbrăca cu fier, a lega cu cercuri de fier; a îmbrăca (o sculă prețioasă, 
o icoană etc.) cu plăci de argint, de aur sau cu pietre scumpe; a lega cu fiare, a încătuşa 

feregea = (s.f.) vălul cu care îşi acopereau cadânele faţa; manta largă pe care o purtau boierii peste 
anteriu [tc.] 

fermenea = (s.f.) haină scurtă făcută din stofa brodată cu fir sau cu mătase, uneori căptuşită cu 
blană, pe care o purtau odinioară boierii peste anteriu; scurteică îmblănită cu blană de oaie [tc.] 

fiastru = (s.m.) fiu vitreg (lat.) 

finap = (s.m.) v. jujuba 

firidă = (s.f.) adâncitură de forma unei ferestre oarbe lăsată într-un zid; (p. ext.) deschizătură îngustă 
într-un zid 

firitisi/hiritisi = (vb.) a felicita [ngr.] 

firosi = (vb.) a hărăzi, a dărui; (p. ext.): a irosi, a risipi; a se sfârşi, a nu mai rămâne nimic [ngr.] 

forăi = (vb., pop.) a sforăi 

gagat = (s.n.) jais [germ.] 

gălămoz/golomoz = (s.n.) cocoloş; lucru făcut ghem; moloz; harababură 

gâldău = (s.n.) groapă plină cu apă, băltoacă 

geomanţie = (s.f.) pretinsă ghicire a viitorului prin „citirea” formelor pe care le iau nisipul, cenuşa 
sau pietrele pe care le împrăştie ghicitorul pe o tavă 

gerid = (s.n.) un fel de băț, în formă de suliță, cu care trăgeau turcii la ţintă [tc.] 

ghelir = (s.n.) [turcism înv.] câştig obţinut fără muncă 

gherdan = (s.n.) şirag de mărgele, de mărgăritare, de pietre scumpe sau de galbeni [tc.] 

gherdap = (s.n.) loc îngust şi stâncos de pe cursul unei ape; loc de pe cursul unei ape cu căderi de 
apă periculoase pentru navigaţie [tc.] 

ghidici = (s.m.) ghiduş, poznaş [tc.] 

ghies = (s.n.) ghiont, lovitură, îndemn, îmboldire 

ghiold = (s.n.) ghiont 

ghionder = (s.n.) prăjină de măsurat [tc.] 

ghiviziu = (adj.) roşu închis [tc.] 

ginn = (s.m.) în mitologia arabă, duh, spirit 

giumbuşluc = (s.n.) caraghioslâc, ghiduşie, (peior.) glumă de prost gust 

giuvan = (s.m.) persoană plictisită de aşteptare, tristă 

gligan = (s.m.) porc sălbatic, mistreţ [bg.] 

gloabă = (s.f.) pedeapsă în bani aplicată celor care se făceau vinovaţi de un delict, de o crimă; 
amendă, despăgubire [vsl.] 

gogi = (vb.) a boli, a duce o boală pe picioare fără să zacă la pat 

gogonui/gogoloi = (s.n.) (olten.) bulgăre (cocoloş) de pământ (sau de zăpadă) 

gubăvie = (s.f.) lepră, sifilis; boală, lipsă de putere 

guleai = (s.n.) (mold.) chef, petrecere [rus.] 

hainlâc = (s.n.) trădare, răzvrătire [tc.] 

hală = (s.f.) monstru, dihanie 

hammam = ($.) „baie caldă”, cuvânt arabo-turc denumind un stabiliment sau o încăpere de baie 

hanâm(ă) = (s.m., s.f.) turc (oaică) din aristocrația turcă, nobil(ă) 
[tc.] 

haramin = (s.m.) hoţ de codru, tâlhar [tc.] 

harş(e)a = (s.f.) pătură, cioltar care se aşază pe cal, sub şa 

haznadar = (s.m.) vistiernicul sultanului 

hărtănit în (căutări) = deprins cu — [magh.] 

hărăzi = (vb.) a dărui, a face un dar, a acorda un drept; a închina, a dedica, a consacra [ngr.] 

hăui/ăui = (vb.) a vui, a răsuna 

hâi = (vb.) (înv.) a (se) apleca într-o parte, a se strâmba 


hâră = (s.f.) (reg.) ceartă, neînțelegere (pentru lucruri mărunte); (loc. adv.) de-a hâra = cu dorinţa de 
a face cuiva un necaz [din hârâi] 

hâtru = (s.f. şi în.) (reg.) mucalit, poznaş 

hegira = (s.f.) este socotită a fi începutul erei mahomedanilor, marcând fuga lui Mahomed de la 
Mecca la Medina (16 iunie 622 d. Hr.); marchează şi începutul calendarului musulman [fr.] 

hematit = (s.n.) oxid natural de fier foarte dur, de culoare roşie sau brună, cu luciu semimetalic 

hennea = (s.f.) vopsea scoasă dintr-un arbust din Orientul Mijlociu 

huzmet = (s.n.) (înv.) dar, plocon; slujbă, funcţie, (p. ext.): rang [tc.] 

iaşmac = (s.) vălul cu care îşi acoperă turcoaicele faţa [tc.] 

iatacuri = (s.n. pl.) apartamente 

iertăciune = (pop.) scuză 

imoşie = (s.f.) murdărie [lat.] 

iminei = (s.m.) pantofi de modă turcească purtaţi pe vremuri de boieri [tc.] 

inşallah = (în arabă) exclamaţie de admiraţie, care s-ar traduce prin: „ah, Doamne 

ipochimen = (s.n.) persoană, personaj [ngr.] 

ir = (s.n.) (pop.) alifie pe care o prepară femeile la ţară din grăsimi, plante — [magh.] 

isnaf = (s.n.) breaslă, corporație; s.m. breslaş [tc.] 

iuschiuzara = (ad)j.) (înv.) demn(ă) de a fi iubit(ă), drăguță 

izvod = (s.n.) manuscris, însemnare [vsl.] 

izvodi = (vb.) a crea, a da naştere, a născoci, a inventa 

îmblăti = (vb.) a bate grânele cu îmblăciul (unealtă cu care se bat grânele ca să cadă boabele) 

împistri = (vb.) a împodobi, a vopsi în diferite culori; a încondeia ouă; a broda, a înflori, a chindisi 
[vsl.] 

înburda = (vb.) a (se) răsturna 

încăpuit = (adj.) (reg.) care are de toate; care are tot ce-i trebuie, căpătuit 

încărca (a se) (pe o corabie) = (vb.) a se îmbarca 

închelbăra/încherba/închelba = (vb.) a înjgheba 

închipuit = (adj.) imaginar, imaginat; fals 

încumeta = (vb.) a cuteza; (pop.) a (se) bizui [lat.] 

în darn = (loc. adv.) în zadar [it. indarno] 

înfurca = (vb.) a (se) certa, a (se) încăiera 

îngerul Radwan = (s.pr.), cel care păzeşte comorile raiului 

îngurlui = (vb.) (mold.) a se da în dragoste cu cineva 

însăileală = (s.f.) improvizație 

însovoni/înzovoni = (vb.) (pop.) a pune sovonul (vălul) pe capul miresei; (reg., înv.) a învălui 
mortul în giulgiu 

însuliţa/însuliţi = (vb.) a străpunge violent (cu o suliță) 

învălura = (vb.) a împresura, a cuprinde din toate părţile, a năpădi; (refl.) a se agita ca valurile 

învăscut = (adj.) (înv.) care este îmbrăcat, acoperit, înfăşurat, învelit 

învârstat = (adj.) vărgat, în dungi; (p. ext.) împestriţat, pestrit 

jbilţuri = (s.n. pl.) legături; lanţuri 

judeţ = (s.n.) (învechit şi pop.) judecată [lat.] 

jujuba = (s.f.) arbore fructifer meridional (Zizyphus jujuba) numit şi finap sau gingifar 

Kaaba = (s.f.) casa sfântă de la Mecca 

kasidă = gen de poezie 

kenefa/kenafa/chenefa = (s.f.) plăcintă, sarailie [tc.] 

khateb = (s.m.) persoană care rostea predica 

laf/lafuri = (s.n. de obicei la pl.) palavre; taifas [tc.] 

laie = (s.f.) (mold.) ceată [pol. lala] 

leandra ghilăitoare = ceata urlătoare 

lefterie = (s.f.) (fam.) credit, încredere [ngr.] 

legumi = (vb.) (reg.) a mânca sau a bea câte puţin de ici de colo, fără poftă; a ciuguli 

lictar = (s.) magiun [lat.] 

lingăvi = (vb.) abia a se atinge de mâncare (de la lingav) 

Lot = „cei din neamul lui Lot din Biblie” erau vestiți pentru pederastismul lor 

liubov = (s.) iubire, dragoste [vsl.] 

madea = (s.f.) melopee, melodie ritmică 

madem = (s.n.) mină (de unde se scot metale); metal; pacfon [aliaj din aramă şi nichel, care imită 
argintul] [tc.] 

madrassah = (s.) grup şcolar; profesor la acest grup şcolar 

Maghreb = (s.pr.) în limba arabă înseamnă Apusul, în special regiunea din nordul Africii, 
cuprinzând Marocul, Algeria, Tunisul şi Tripoli 

maghrebin = (s.m.) locuitor al Maghrebului 

marghioli = (vb.) (reg., fam.) a face mofturi, a se sclifosi 

marmanziu = (adj.) purpuriu, vin roşu 

maşala = (s.f.) (înv.) torţă, faclă 

mascur = (s.m.) porc castrat şi îngrăşat [lat.] 

matofi = (vb.) a (se) bacceli, a (se) veşteji [din tc. matuf = babalâc] 

matofit = (adj) (înv. şi fam.) îmbătrânit, ramolit 

mazdrac(e) = (s.n.) (înv. şi reg.) lance sau suliță lungă; măciucă ghintuită [bg.] 

mazili = (vb.) a scoate din domnie sau din slujbă (pe cineva) [din tc.] 

mădular = (s.n.) membru al unei societăţi, al unei corporaţii 

măgădan = (s.m.) (reg.) măgădău, bărbat mare la trup şi cam nătâng, vlăjgan 

mămular = (s.m.) (înv.) vânzător de mărunţişuri, de obicei ambulant, tolbaş, coropcar 

mătrăşi = (vb.) (pop. şi fam.) a îndepărta pe cineva a cărui prezenţă este supărătoare; a alunga, a 
goni; a ucide 

mecet = (s.n.) (înv. şi reg.) moschee mică; cimitir turcesc [tc. prin bg.] 

mehenghi = (adj.) isteţ, deştept 

meher = (s.n.) dotă nupţială 

meremetisi = (vb.) (înv. şi reg.) a repara; (fam.) a dichisi, a aranja 
[ngr.] 

mertic = (s.n.) măsură veche pentru cereale; raţie, porţie de mâncare [magh.] 

meterhanea = (s.f.) (înv.) muzică turcească în care predominau tobele; p. restr. tobă [tc.] 

mihrab = altar într-o moschee, de forma unei niṣe, bogat ornamentat şi orientat spre Mecca [tc.] 

mirodie = (s.f.) mirodenie [ngr.] 

moş = (s.m.) (mold.) unchi 

moştean = (s.m.) (înv. şi reg.) moştenitor 

mufluzlâc/mofluzlăc = (s.n.) faliment [tc.] 

mumbaşir = (s.m.) slujbaş însărcinat odinioară cu împlinirile de bani şi cu executările [tc.] 

mursăca/mursica = (vb.) (pop.) a muşca (despre animale sălbatice); a sfâşia cu dinţii [lat.] 

musaip = (s.m.) înalt demnitar la curtea sultanului; intim, confident, favorit al sultanului; (p. ext.) 
consilier, sfetnic al domnitorului [din tc.] 

muslim/moslim = (s.n.) musulman [franţuzism din tc. müslim] 

muşluitură = (s.f.) (reg.) linsoare (pe deasupra cu râtul, la porci) [de la muşlui, a muşina] 

myrobolan = (s.m.) fructe exotice folosite în farmacie 

nafacă = (s.f.) ce i se dă cuiva pentru subzistență; cerinţă, nevoie 

nahlap = (s.m.) (reg.) val sau vârtej (mare) făcut de o apă curgătoare 

naică = (s.f.) (reg.) termen de respect folosit la ţară pentru o femeie mai în vârstă, lele [ser.] 

naramză = (s.f.) (înv. şi reg.) fructul naramzului — varietate de portocal [ngr.] 

naramziu = (ad)j.) (înv. şi reg.) portocaliu, roşu deschis [tc.] 


nard = (s.m.) nume dat mai multor plante erbacee originare din regiunea munţilor Himalaya; (spec.) 
plantă cu rădăcină scurtă şi groasă, fibroasă şi foarte aromată (Nardostachys iatamansi), esenţă 
parfumată extrasă din rădăcina de nard [ngr.] 

naz/nazuri = (Ss.n.) (fam., pop.) capricii, mofturi, toane [tc.] 

nazar = (s.n.) (înv.) favoare, hatâr; expr.: a avea (pe cineva) la naz(a)âr = a avea (pe cineva) în 
graţie) 

năboi = (s.n.) revărsare de ape, potop; (vb.) a inunda, a potopi [srb.] 

năframă = (s.f.) bucată de pânză folosită ca basma, batistă, ştergar; (mold.) broboadă [tc.] 

năhlap = (s.m.) topitură 

năhlapi = (s.) topitură fierbinte 

năimi = (vb.) (înv. şi pop.) a închiria, a angaja, a tocmi, a se băga slugă [vsl.] 

năpadă = (s.f.) năvălire, incursiune [vsl.] 

năpârstoc = (s.) (pop.) degetar; (fam.) epitet dat unui copil mic; (peior.) persoană mică de statură; 
(fig.) om neajutorat, neputincios 

năpristan/neprestan = (adv.) neîncetat; imediat [vsl.] 

năsărâmb(ă) = (adj.) nătâng(ă) 

năsărâmbă = (s.f.) prostie, neghiobie 

năvleg = (adj.) (reg.) nătâng 

năzar = (s.n.) cerere, jalbă [tc.] 

nemotenie = (s.f.) (reg.) rudenie; rudă, neam 

oblăduinţă = (s.f.) (înv. şi pop.), oblăduire, protecţie 

oblăduitor = (adj.) (înv. şi pop., adesea substantivat) care oblăduieşte, guvernează, conduce, 
cârmuieşte; protector 

oblici = (vb.) a observa, a zări 

oboroc = (s.n.) vas mare de formă cilindrică pentru păstrarea şi transportarea cerealelor; expr.: a 
pune (sau a ascunde, a ţine) ceva sub oboroc (a ţine ascuns, a ascunde de ochii lumii) [ucr.]; a oboroci 
adevărul (a ascunde adevărul) 

obşte = (îndeobşte) de obicei 

odagaci = (s.m.) săpunariţă, ciuin (plantă erbacee); numele a doi arbuşti exotici, cu ramuri brune şi 
păroase, cu frunze ovale, a căror scoarță aromatică se întrebuinţează în medicină (Croton); prin 
ardere, scoarţa lor răspândeşte un miros plăcut; (p. ext.) substanţă aromatică, parfum extras din 
această scoarță [tc.] 

ogoi = (vb.) (pop.) a (se) linişti, a (se) potoli, a (se) domoli, a (se) calma [scr.] 

olm = (s.n.) (înv.) miros, mireasmă 

olmaz/almaz = (s.n.) (înv.) denumire dată diamantului de culoare trandafirie [din ucr., rus.] 

opor = (s.f.) (olten.) împotrivire [bg.] 

orândă = (s.f.) soartă, ursită, destin; obicei, datină [cf. ucr. orendar] 

orfaurit = (adj.) aurit (giuvaieruri) 

ori (a-şi veni în ori) = a-şi veni în fire 

osârdnic = (adj.) (înv.) zelos, sârguincios [sl.] 

otac = (s.n.) (reg.) colibă care serveşte ca adăpost provizoriu pescarilor, ciobanilor sau muncitorilor 
agricoli în timpul lucrului; odaie [tc.] 

paie = (s.m.) soldat din garda sultanului [tc.] 

pandoră/pandură = (s.f.) instrument muzical cu coarde, asemănător cu lăuta, folosit în sec. XVI- 
XVII [fr.] 

parasanj = (s.n.) veche unitate de măsură pentru lungime, egală cu 5,5 km 

parpalec = (s.m.) (reg.) epitet depreciativ dat unui om care nu merită nicio consideraţie 

parigorisi = (vb.) (înv.) a consola [gr.] 

parimie = (s.f.) proverb, pildă [gr.] 

pas = (s.m.) a avea (sau a da cuiva) pas, a avea (sau a da cuiva) posibilitatea, îngăduinţa 


patriciu = (s.m.) titlu nobiliar instituit în Imperiul Roman de către împăratul Constantin cel Mare; 
(p. gener.) nobil, aristocrat 

păstru = (s.m.) (înv. şi reg.) persoană sau colectivitate care păstrează ceva, (fam.) închisoare; (în 
textul de faţă, a ascunde într-un loc ferit) 

pâclişit = (adj.) ursuz, închis la inimă, cătrănit, palid [comp. pâclă] 

pârdalnic = (adj.) (pop. şi fam.) afurisit, blestemat 

pean = (s.n.) (livr.) imn cântat pentru implorarea unui zeu, de obicei Apollo [fr.] 

pehin = (s.m.) (reg.) jneapăn 

pembe = (s.n., adj. invar) (înv.) culoarea roşu-deschis sau roz; (adj. invar.) roşu-deschis, trandafiriu 
[tc.] 

pestref = (s.n.) preludiu, în muzica turcească; (p. ext.) compoziţie de muzică uşoară ce se cânta la 
petreceri [ngr.] 

peş = (s.), în expresia: într-un peş: pe o parte, într-o latură [tc.] 

peşcheş = (s.n.) dar către Poartă, haraci, dar în genere, plocon [tc.] 

pidosnic = (adj.) (pop.) care este ieşit din comun; sucit, care face totul pe dos [din pe dos] 

plean = (s.n.) (înv. şi pop.) pradă (de război), captură; jaf; ceată de oameni robiţi [sl.] 

pleve/pleavă = (s.f.) pojghiţă care acoperă bobul de grâu, secară, ovăz 

plocad/pocladă = (s.n./s.f.) (reg.) țesătură de casă miţoasă, de obicei din lână nevopsită, 
întrebuințată ca pătură sub şaua calului, ca învelitoare sau ca aşternut 

plotog/potlog = (s.n.) bucată de piele veche şi uscată; petic din piele cu care se cârpeşte o 
încălţăminte [srb.] 

poame = (s.f., pl.) fructe 

po(d)ghiaz = (s.n.) (înv. şi reg.) prădare făcută de o ceată de năvălitori, incursiune în scopul de a 
jefui; ceată de jefuitori [magh.] 

pohfală = (s.f.) pompă, fast, triumf [vsl.] 

polisfetie = (s.f.) politeţe, maniere elegante, curtoazie 

polog = (s.n.) țesătură folosită ca perdea; (p. ext.) baldachin [sl., rus.] 

ponciş = (adv.) a privi ponciş: cruciş, saşiu; (fig.) cu ciudă, cu duşmănie 

portulacă = (s.f.) (pop.) agurijoară, plantă erbacee decorativă [lat.] 

posadă = (s.f.) trecătoare [scr.] 

potcă = (s.f.) belea, supărare, păcat ce-l paşte pe om [vsl.] 

povară = (s.f.) încărcătură grea; (povară de roade — cu fructe multe, încărcat cu fructe) 

povod = (s.n.) (înv.) motiv, cauză, pricină [din rus., scr.] 

pravilnicesc = (adj.) legal 

prăvaliştea (vremilor) = rostogolirea, prăbuşirea adusă de vremurile grele [de la prăvăli] 

prepuelnic = (adj.) bănuitor 

priincios = (adj.) (pop.) profitabil, favorabil 

prileji = (vb.) a afla prilej, a profita 

primblă = (s.f.) balustradă la o scară, la un pod 

probozeală = (s.f.) (înv., reg. şi fam.) mustrare, dojenire, ocărâre 

probozi = (vb.) (mold.) a ocări, a înfrunta, a mustra, a face de ruşine 

prociti = (vb.) (înv.) a reciti; a mustra, a certa, a cicăli [rus] 

rantie = (s.f.) (mold.) haină lungă şi largă purtată mai ales de călugări şi preoţi, peste îmbrăcăminte, 
ca o manta; (maram.) scutec 

rascote = (s.f.) crengi uscate, vreascuri 

rasidă = (s.f.) specie a liricii clasice turce şi persane, asemănătoare cu oda [din fr.] 

rateş = (s.n.) han la drumul mare (ruteană) 

răbuj = răboj 

răjghina = (vb.) a (se) desface, a (se) desprinde, a (se) dezlipi 

răvac = (s.n.) partea cea mai curată a mierii, care se scurge din fagurii expuşi la soare 


răzvedi = (vb.) a lămuri, a face să priceapă [srb.] 

râmoc = (s.n.) brăzdar (al plugului) 

reiz = (s.m.) căpitanul unei corăbii 

reveneală = (s.f.) umezeală; (olten.) adiere uşoară [din reavăn vsl.] 

rid = (s.m.) unitate de măsură (pentru lemne) 

rocoşit(ă) = (adj.) răzvrătit(ă) [apa rocoşită] 

rokh/roc = (s.) pasăre fabuloasă, extrem de mare şi de puternică, prezentă în mai toate mitologiile 
populare orientale 

rost = (s.n.) sens, noimă, rațiune 

sadea = (adj. invar, şi adv.) fără amestec, fără podoabă, curat, simplu [tc.] 

safi = (adj. şi adv.) (înv. şi reg.) curat, pur; adevărat; net [tc.] 

saftian = (s.n.) piele subţire şi fină de capră (sau de oaie, de vițel) din care se confecţionează 
articole de marochinărie şi de galanterie; [tc.] 

salamalec = (s.n.) formulă de salut la popoarele de religie mahomedană; temenea (care însoţeşte 
rostirea acestei formule) [din tc.] 

salsabil = (s.) în mitologia arabă, este un izvor de pe tărâmul raiului 

saltanat = (s.n.) alai, pompă 

sameş = (s.m.) casier, administrator financiar 

sangulie = (s.f.) (colan de ~) țesătură foarte fină 

santun/santon = (s.m.) (înv., rar) nebun venerat de arabi (pentru că ar fi comunicat direct cu 
Mahomed) [din fr. santon] 

sardiu = (s.n.) piatră semipreţioasă transparentă, de culoare roşie sau brună [lat.] 

sastisi = (vb.) (grecism înv.) a (se) tulbura, a (se) zăpăci; a (se) plictisi, a (se) sătura [ngr.] 

satara = (s.f.) dare grea impusă samavolnic asupra cuiva 

satrap = (s.m.) titlul guvernatorilor de provincie la vechii perşi; om despotic, arogant 

saulă = (s.f.) parâmă subţire cu care se ridică pavilioanele şi se fac legăturile mici la bord 

săftiele = (s.f.) marochin [fr.] 

săvai, sevai = (conj.) fie, măcar, chiar (din să+va „vrea” 

sâmcea = (s.f.) vârful cuţitului; (p. ext.) muchie ascuţită [lat.] 

sârmea = (s.f.) antimoniu [tc.] 

scăuieş = (s.n.) scăunaş 

scârţar = (s.m.) (pop. şi fam.) om zgârcit; om de nimic 

seiz = (s.m.) (înv.) rândaş, grăjdar la curtea domnească [din tc.] 

selam(a)lâc = (s.n.) (înv.) parte rezervată bărbaţilor şi musafirilor în casele turceşti; încăperi 
destinate domnului şi slugilor sale, precum şi pentru recepții, în palatele domnilor români [din tc.] 

senet/sinet = (s.n.) act, document; zapis, hrisov; adeverinţă, chitanţă, poliţă 

serasir = (s.) brocart de aur [tc.] 

serbezie = (s.f.) fără gust, anost [de la serbezi] 

sfarogit(ă) = (adj.) (pop.) scorojit(ă) 

sfeti = (vb.) a (se) arăta, a (se) da pe faţă 

sfrunta = (vb.) (rar) înfrunta (cu ostentaţie) [din it.] 

sicrin = (s.f.) ladă 

silea(p)h, sileaf = (s.n.) brâu lat cu care se încing turcii, albanezii şi în care înfig diferite arme [tc.] 

sireap = (adj) (despre cai) iute, greu de stăpânit, sălbatic (reg.: sirep) [din slv.] 

sâmbraş = (s.m.) cel ce face sâmbră (tovărăşie) cu altul; (Banat) cel ce are puţine oi şi le dă altuia să 
le păzească şi să le păşuneze împreună cu altele 

slomni = (vb.) a îngăima; (despre culori, lumină) a se distinge cu greutate, a miji 

smicea = (s.f.) ramură roditoare lungă, subţire, flexibilă; (p. gener.) ramură, mlădiţă ruptă dintr-o 
plantă, dintr-un arbore 

smreduit(ă) = (adj.) contaminat(ă), molipsit(ă) 


snamenă = (s.f.) om slab; iazmă; om ieşit din minţi [comp. srb.] 

sofia = (s.f.) mescioară rotundă, cu picioare scurte, pe care se mănâncă stând împrejur pe divan, 
după moda turcească [tc.] 

soitariu = (s.m.) măscărici al sultanului [tc.] 

stamboală = (s.f.) (reg.) baniţă; conţinutul unei baniţe; (loc. adv.) 

cu stamboala = din belşug, foarte mult [din tc.] 

stanişte = (s.f.) (mold., trans.) locul umbrit sau expus la bătaia vântului, unde se odihnesc vitele la 
amiază, în timpul căldurii, vara [vsl.] 

staroste = (s.m.) conducător al unei bresle 

stăpânie = (s.f.) sub stăpânirea, sub dominaţia cuiva 

stâlpar = (adj.) (de la stâlp); (fig.) persoană care constituie un sprijin, un reazem, un ajutor de bază 
(pentru cineva) 

steblă = (s.f.) (pop.) tulpină, lujer, ramură; mănunchi [sl.] 

stepenă = (s.f.) treaptă, rang, spiţă [vsl.] 

sterpiciune = (s.f.) [de la sterp] 

stivă = (s.f.) grămadă de mărfuri aşezate în magazia vaporului 

strămurare = (s.f.) nuia lungă cu care se îmboldesc boii 

străvesti = (vb.) a-şi pune haine străine, a se travesti 

stregheţi = (vb.) covăsi (străgheată s.f. = lapte prins) [lat.] 

suleget = (adj.) subţiratec, delicat, fin [lat.] 

suk = (s.n.) cuvânt arab însemnând piaţă, târg, bazar 

sumeţi = (vb.) [de la semeţi] a se făli, a deveni arogant; şi de la sumete (a-şi ridica mânecile sau 
poalele îmbrăcămintei) 

supuitor/supuitoare = (s.m./s.f.) pezevenghi, pezevenghe, individ(ă) care mijloceşte coruperea, 
prostituarea fetelor sau femeilor 

supus = (adj.) a se da supus rugăminţilor: a se lăsa înduplecat 

Sura = (s.f.) Coran 

surguci = (s.n.) panaş (din pene de struţ) împodobit cu pene scumpe, purtat de sultani la turban sau 
la işlic [tc.] 

suruclui = (vb.) (reg.) a apela, a recurge la 

şahmara/şahmarand = (s.f./s.) brocart 

şamalagea = (s.f.) alagea de Damasc, ţesută din bumbac şi mătase 

şart = (s.n.) rânduială, datină, tradiţie; rost, socoteală, tâlc; (loc. adv.) pe şart (în ordine, pe rând) 
[tc.] 

şod = (adj.) (Banat) ciudat, poznaş 

şofrăni = (vb.) (reg.) a se şofrăni la faţă, a prinde culoarea şofranului, a se îngălbeni [de la şofran] 

tacâm = (s.n.) toate hamurile unui cal [tc.] 

tainiţă = (s.f.) groapă săpată în pământ; încăpere subterană; hrubă; (p. ext.) loc ascuns; ascunzătoare 

talâm = (s.n.) închinăciune ceremonioasă (după obiceiul turcesc), temenea; maniere, apucături [tc.] 

tarhan = (s.m.) şvab, denumirea a două insecte: libarca şi o insectă mică, galbenă-roşcată [ucr.] 

tăbuieţ = (s.n.) (Mold.) sac cu merinde, săculeţ [rus.] 

tăgadnic = (adj.) (înv.) care tăgăduieşte 

tăgârţa = (vb.) a se atârna de cineva 

tărăşie = (s.f.) şiretenie 

tărhaturi = (s.n.) unelte trebuincioase ciobanilor la stână şi care, în migraţiunile lor, se încarcă pe 
măgar 

tău = (s.n.) (înv.) abis [magh.] 

tăbârci = (vb.) (reg.) a târî după sine ceva greu 

târomelnic(ă) = (adj.) (olten.) leneş(ă), moleşit(ă) 

târomi = (vb.) a se codi, a-i fi lene, a tărăgăna 


tearfa = (s.f.) (reg.) otreapă, zdreanţă 

teleleu = (adv.) (mold.) „a umbla teleleu (Tănase)”: a umbla fără rost, pierzându-şi vremea degeaba 
[rus] 

telpiz = (adj) viclean, şiret [tc. şi srb.] 

teptil = (adv.) travestit, deghizat [tc.] 

tererem = (s.n.) tremolo, tril; podoabă, zorzoană; ifos 

te(i)riac = (s.) un fel de lictar (magiun) preparat cu opiu, întrebuințat odinioară ca leac pentru multe 
boli [tc. din gr.] 

terfelegioaică = (s.f.) adulteră 

tesac = (s.f.) sabie scurtă şi lată; (p. restr.) teacă de sabie 

tiparoase = chiparoase (înv.) folosit de Brătescu Voineşti 

trişte = (s.f.) soartă (bună sau rea) [vsl.] 

tulpan = (s.n.) țesătură de bumbac, de lână sau de mătase foarte subţire şi străvezie, muselină; 
basma de muselină 

tura = (s.f.) monogramă a sultanului otoman, care se aplica pe acte şi pe monede, pentru a le 
autentifica; (p. gener.) emblemă sau efigie; faţa monedei pe care se află o emblemă 

turmalină = (s.f.) nume dat mai multor silicați naturali de sodiu, calciu, magneziu şi aluminiu, cu 
bor, cristalizaţi şi divers colorați, folosiţi ca pietre semiprețioase sau în optică, radiotehnică etc. [fr.] 

tuţie = (s.f.) o priză, o cantitate mică 

tuzluci = (s.m. pl.) un fel de cizme de dimie, cu carâmbii înalţi, cu talpa groasă [tc.] 

tala = a bate ţala drumurile; a se zbengui, a alerga pe drumuri 

ţarţamuri = (s.n.) ciucuri şi împletituri ce atârnă în jurul unei broderii 

ugilit = (adj.) ofilit, scârbit, fără chef, mohorât, umilit, supus 

ulema, ulemale = (s.n.) membru al clerului musulman (care avea şi atribuţii de legiuitor) [tc.] 

ulmi = (vb.) a adulmeca 

ungher = (s.n.) (reg.) colţ (mai ales de odaie) [lat.] 

urşinic = (s.n.) (înv.) catifea 

usnă = (s.f.) (pop.) marginea de sus a unei oale sau a altui vas; buză, gură 

validea = (s.f.) titlu purtat de mama sultanului la turci [tc.] 

valiu = (s.m.) (în Imperiul Otoman) guvernatorul unui vilaiet [tc.] 

vâlced(ă) = (adj.) (reg.) vânăt(ă), livid(ă), palid(ă) 

vânjoli/vânzoli = (vb.) frământa, agita [magh.] 

vânteş(ă) = (adj.) repede ca vântul 

vântui = (vb.) (despre vânt) a sufla cu putere, vijelios 

vânturar = (s.n.) (rar.) evantai 

vestegălui = (vb.) a recurge (la) 

vilaiet = (s.n.) diviziune teritorială în Turcia, provincie guvernată de un valiu (fr.) 

varvaric = (s.) doar în expresia: mustață sau mustăţi în varvaric; lungi şi răsucite (dând o înfăţişare 
de voinic) [probabil ngr. „de barbar”] 

vâlvoare = (s.f.) vâlvătaie; lumină incandescentă 

vâlnic = (s.n.) (olten.) fotă încărcată de alesături 

vâlvoare = (s.f.) vâlvătaie [lat.] 

vânteş = (adj.) iute ca vântul 

veresie = (pop., fam.) (loc adv.: pe veresie) fără a primi bani 

vestegălui = (vb.) a recurge (la) 

veşcă = (s.f.) coajă de copac circulară din care se face marginea circulară a sitelor, cercul din jurul 
pietrelor de moară şi a râşniţelor [din ucr.] 

vig = (s.n.) (pop.) val, sul, trâmbă (de pânză, de stofa) [magh.] 

vileag = (s.) în public, de faţă cu toţi, înaintea lumii [magh. „vilag” 
lume, aici cu sensul de „în lumea fericirii”; (loc. adv.) a scoate în vileag — a scoate sau a deveni 


cunoscut în faţa tuturor 
vlavie = (s.f.) (înv.) vlagă 
volnicie = (s.f.) libertate, slobozenie, (pl.) drepturi 
votri = (vb.) a mijloci coruperea, prostituarea fetelor şi femeilor; a peţi 
votrie = [s.f.] peţeală 
votru = (s.m. şi f.) codoş, proxenet, petitor [sl.] 
vuvă = (s.f.) (reg.) dairea, tamburină 
zabet = (s.m.) (turcism înv.) guvernator; (p. ext) autoritate, stăpânire [din tc.] 
zahargiu = (s.m.) vânzător de zumaricale, de dulciuri 
zaherea = (s.f.) hrană pentru oameni şi animale [tc.] 
zaheregiu = (s.m.) cel ce se ocupă cu aprovizionarea [de la zaherea] 
zaif = (adj.) indispus [în turcă zaif = slab, infirm] 
zaiflâc = (s.n.) (înv.) indispoziţie, slăbiciune; vlăguire [tc.] 
zaimf = (s.n.) (rar) văl [din fr.] 
zamparalâc = (s.n.) dezmăţare, desfrânare [tc.] 
zarif = (adj.) frumos, elegant [tc.] 
zarişte = (s.f.) orizont, zare 
zamparagiu = (s.m.) derbedeu [tc.] 
zarafir = (s.n.) (pop.) fir de aur; (p. ext.) stofa care se ţese cu un asemenea fir [tc.] 
zarnacadea = (s.f.) (reg.) narcisă [din tc.] 
zarpa = (s.f.) (înv.) stofa scumpă de mătase, ţesută cu fir de aur şi de argint, brocart [tc.] 
zarpalatic = (adj. şi s.m.) zăpăcit 
zavistios = (adj.) invidios, pizmaş, intrigant 
zavistui = (vb.) (înv.) a pizmui, a invidia; a băga intrigi [din sl.] 
zăbavnic = (adj.) (înv.) care întârzie, zăbovitor; încet, greoi [sl.] 
zăcaş = (adj.) leneş, trândav [slv.] 
zăcăşeală = (s.f.) răutate de om zăcaş; pică, invidie [siv.] 
zăloagă = (s.f.) fâşie de hârtie, pânză, piele (folosită de obicei ca semn de carte) [rus.] 
zăluzală/zăluzie = (s.f.) (mold.) sminteală 
zăpuc = (s.n.) (reg.) zăpuşeală, năduf 
zăticni = (vb.) (pop.) a tulbura; a împiedica, a (se) stingheri, a (se) 
deranja 
zăticneală = (s.f.) stinghereală; tulburare 
zăvează = (s.f.) perdea, tesătură care atârnă ca o perdea pe perete 
[vsl.] 
zbantagiu = (s.m.) (la hammam) persoană însărcinată cu luarea de sânge 
zburatic/sburatec = (adj.) sprinten la fugă; (fig.) uşuratic, fluşturatic 
zburătui = (vb.) a zburătăci, a reteza dintr-o lovitură, făcând să cadă, să se prăbuşească 
zdrahon = (s.m.) (pop. şi fam.) om bine legat, voinic 
zeberi = (vb.) (înv.) a sechestra, a lua cu forţa; a confisca 
zebereală = (s.f.) (înv.) sechestrare, sechestru 
zerboa = (s.f.) gazelă 
zgău = (s.n.) gaură, râpă 
zingălău = (s.m.) zurgălău, clopoțel 
zimberec = (s.n.) (turcism înv.) arc de ceasornic; (p. ext.) maşinărie 
zmângâ(ă)li = (vb.) mâzgăli 
znamie/snamie = (s.f.) iasmă 
zori = (vb.) a (se) grăbi 
zuliar(ă) = (adj.) gelos, geloasă [ngr.] 
zulie = (s.f.) (înv.) gelozie [ngr.] 


zulum = (s.n.) nedreptate; (oltren.) tumult [tc., înv.] 

zumaricale = (s.f.) prăjituri, aluaturi [ngr.] 

zurbă = (s.f.) răscoală; gălăgie, zarvă [tc.] 

zuvelcat = (adj.) suflecat, (despre obiecte de îmbrăcăminte) ridicat, sumes 

zvidui = (vb.) (reg.) a se vindeca [scr.] 

zviduire = (s.f.) vindecare 

zvoană = (s.f.) zgomot, sunet [sl.] 

yuzbaşa = (s.m.) căpitan peste o sută de fustaşi care păzeau poarta curţii domneşti |turceşte, Yüz 
Başy — din Yiz = sută] 


Cuprins 


LUCARNELE ÎNVĂȚĂTURI ŞI ALE ISTORIEI 
Poetul Doreid, firea lui mărinimoasă şi dragostea lui pentru vestita poetă Tumadir el Khansa 
Poetul Find şi cele două fete viteze ale sale, Ofaiirah-Soarele şi Hozeilah-Luna 
Dragostea domniţei Fatimah cu poetul Murakiş 
Răzbunarea şeicului Hojjr 
Soții preţăluiţi de către soțiile lor 
Omar Despicătorul 
Cântăreaţa Sallamah cea Albastră 
Dalcavucul 
Roaba ursitei 
Gherdanul belaliu 
Isac din Mossul şi cântecul cel nou 
Cele două dănţuitoare 
Cataiful cu fistic şi dezlegarea buclucului pravilnicesc 
Copila arabă de la fântână 
Ponoasele îndărătniciei 
SFÂRŞITUL LUI GIAFAR ŞI AL BARMAKIZILOR 
DUIOASA POVESTE CU CRĂIŞORUL IASMIN ŞI CU DOMNIȚA MIGDALA 
ÎNCHEIERE 
NOTA TRADUCĂTORULUI 
ADDENDA 
POVESTEA CU FIUL DE ÎMPĂRAT ŞI CU CEI ŞAPTE VIZIRI 
Povestea întâiului vizir 
Întâia poveste a roabei 
Povestea celui de al doilea vizir 
A doua poveste a roabei 
Povestea celui de al treilea vizir 
A treia poveste a roabei 
Povestea celui de al patrulea vizir 
A patra poveste a roabei 
Povestea celui de al cincilea vizir 
A cincea poveste a roabei 
Povestea celui de al şaselea vizir 
Cea de a şasea poveste a roabei 
Povestea celui de al şaptelea vizir 
POVESTEA CU FIUL DE ÎMPĂRAT ŞI CU CEI ŞAPTE VIZIRI (CONTINUARE) 
Povestea cu o roabă şi cu nişte lapte 
Povestea cu negustorul şi cu bătrânul cel orb 
Povestea cu copilul şi paznica 
POVESTEA CU GIAFAR BARMACANUL ŞI CU VÂNZĂTORUL DE BOBI 
POVESTEA DESPRE MĂRINIMIA LUI IAHIA IBN HALID 
POVESTEA CU SCRISOAREA MĂSLUITĂ 
POVESTEA CU PREASMERITUL COCON 


POVESTEA CU AR-RAŞID ŞI COPILA 


POVESTEA CU ALI-ASMAN ŞI CU TREI COPILE 


POVESTEA CU ÎMPĂRATUL ŞAHRIAR ŞI CU ŞAHRAZADA (ÎNCHEIERE) 
GLOSAR 


Notes 


[-1] 


Aiub şi Iacub — Iov şi Iacob, cei din Biblie, despre care povesteşte şi Coranul. 


[-2] 
Iahia ibn Halid (mort în anul 805) a fost fiul întemeietorului dinastiei de viziri a 
barmakizilor. 


[-3] 
Referire la cercetarea la care sunt supuse — de către îngerii Munkar şi Nakir — după credinţa 
musulmană — sufletele proaspeţilor răposaţi. 


[4] 


Danic — monedă măruntă din aramă, egală cu a şasea parte dintr-un dirhem. 


[5] 


Alif, ha, ua — numele unor litere din scrierea arabă. 


